Джоузеф Файндър

Погребани тайни

Ник Хелър   #2

В памет на Джак Макджордж и Кен Куистра,

щедри източници на информация, станали мои приятели.

И в памет на моята скъпа братовчедка Линда Гарднър Сегал,

която ни напусна твърде рано.

ЧАСТ ПЪРВА

Има тайни, които не позволят да бъдат разкрити. Всяка вечер поне един човек умира в леглото си, стиснал ръцете на призрачни изповедници и сърцераздирателно втренчен в очите им, с отчаяно сърце и със свито гърло, защото тайните, които носи, са твърде ужасни. Уви, понякога ние, хората, поемаме толкова тежки и ужасяващи товари, че успяваме да ги захвърлим едва в гроба. Ето защо същността на всички престъпления остава неразбрана.

Едгар Алън По,

„Мъжът от тълпата“ (1840 г.)

1

„Ако затворите изглеждат така, помисли си Алекса Маркъс, нямам нищо против да остана тук завинаги.“

Заедно с Тейлър Армстронг, най-добрата й приятелка, се бяха наредили на дълга опашка, за да влязат в най-популярния бар в Бостън. Наричаше се „Кафеза“ и се намираше в луксозен хотел, който навремето бил затвор. Решетките по прозорците още стояха. Със сигурност ги бяха оставили нарочно, както и огромната ротонда в центъра и тесните коридори до килиите. Точно като в истински затвор.

Алекса огледа групата младежи зад себе си — приличаха на студенти от Масачузетския технологичен институт, които явно държаха да изглеждат печени, но се бяха изхвърлили твърде много — разгащени ризи, евтини сака, щедри количества гел в косата и дезодорант „Акс“ в почти токсична концентрация. В два сутринта щяха да си тръгнат със залитане към домовете, да повърнат от моста и злобно да мрънкат, че всички момичета в „Кафеза“ са били парцалетини (въпреки че кой знае защо нито една не си е тръгнала с тях).

— Адски ми харесва този опушен ефект! — възкликна Тейлър, оглеждайки грима й. — Стои ти невероятно!

— Отне ми цял час — отвърна Алекса.

Фалшивите мигли, дебелата очна линия и катраненочерните сенки я караха да изглежда като проститутка, пребита от сводник.

— На мен ми отнема трийсет секунди — заяви Тейлър. — Погледни се само, вече си страхотна мацка, а не селянка-първокурсничка.

— Никога не съм била селянка! — възрази Алекса и погледна към двама кльощави мъже с вид на европейци, които говореха по телефоните си. Готини й се сториха, но може би бяха гейове. Едва не каза „Баща ми живее в Манчестър, а и аз живея в Манчестър“, но вече не смяташе голямата шумна къща, в която бе израсла, за свой дом, не и откакто баща й се ожени за онази стюардеса-златотърсачка Белинда. Не живееше с тях от почти четири години, още откакто замина за Екситър.

— Добре де — каза Тейлър и Алекса схвана значението на тона й.

Тейлър държеше винаги да подчертава, че е гражданче. Беше израсла в къща на Бийкън Хил, баща й беше сенатор, а тя се смяташе за по-опитна, по-печена и по-обиграна от всички останали, взети заедно. Освен това бе прекарала последните три години в академия „Марстън Лий“ — „терапевтичен“ пансион със строги правила в Колорадо, където я изпрати баща й, за да я спаси от дрогата. Което, честно казано, си беше чиста проба изгубена кауза.

Всеки път, когато се прибереше в Бостън за ваканцията, Тейлър изглеждаше различно. Миналия път си беше боядисала косата в гарвановочерно и имаше бретон. Тази вечер носеше плътно прилепнал, лъскав черен клин, черен дантелен сутиен под огромна сива тениска и ботуши с капси. Алекса, която не беше чак такъв авантюрист, беше с тъмносини дънки, къса блузка без ръкави и светлокафяво кожено яке „Тори Бърч“. Вярно е, че дрехите й не бяха последна дума на модата като тези на Тейлър, но изобщо не можеха да се нарекат селски.

— О, боже! — измърмори Алекса, щом приближиха охраната на заведението.

— Просто се успокой, става ли, Лусия? — Тейлър натърти на името.

— Лусия ли? — започна тя и тогава си спомни, че това е името от фалшивата й лична карта.

Всъщност, картата си беше истинска, но просто не беше нейната. Алекса беше на седемнадесет, а Тейлър — точно на осемнадесет, и по закон нямаха право да консумират алкохол до 21, което си беше глупаво. Тейлър беше купила картата на Алекса от едно по-голямо момиче.

— Просто го гледай в очите и се дръж небрежно — посъветва я тя. — Ще минеш без проблеми.

Тейлър се оказа права, разбира се. Охраната дори не поиска да види картите им. Щом влязоха в хотела, Алекса последва приятелката си до старовремския асансьор — от онези със стрелка, която сочи на кой етаж си. Вратата се отвори и металната решетка се плъзна встрани. Тейлър се качи заедно с още няколко души. Алекса се поколеба, но я последва. Щом прекрачи през вратата, цялата потръпна — боже, как мразеше асансьори! И точно когато вратата се затваряше, смотолеви:

— Ще се кача по стълбите!

Срещнаха се на четвъртия етаж и успяха да си намерят два стола с големи възглавници. Една келнерка с толкова миниатюрно горнище, че се виждаше розата под мишницата й, взе поръчката им — две водки „Кетел 1“ с газирана вода.

— Погледни момичетата на бара! — изкрещя й Тейлър.

Модели, облечени в къси черни кожени шорти и кожени жилетки без ръкави, се разхождаха напред-назад върху бара, сякаш бяха на моден подиум.

В този момент един от младежите от Масачузетския технически институт се доближи до масата им и се опита да ги сваля, но Тейлър го сряза:

— Да, ще ти се обадя — щом ми потрябват уроци по висша математика!

Алекса усети, че приятелката й я гледа.

— Ей, малката, какво става? Депресира се, още щом влязохме.

— Добре съм.

— Не е ли време да ти сменят лекарствата?

Алекса тръсна глава.

— Просто татко… не знам, държи се странно…

— Това не е новина.

— Да, обаче изведнъж го обхвана някаква параноя и е напълнил цялата къща с камери.

— Е, нали е най-богатият човек в Бостън. Или поне един от най…

— Знам, знам! — прекъсна я нетърпеливо Алекса. Цял живот се притесняваше от това, че е богаташко хлапе и се правеше, че нямат чак толкова много пари, за да не й завиждат приятелите. — Знам, че той обича да контролира всичко, обаче това не е нормалният му начин за контрол. Сякаш го е страх, че ще стане нещо…

— Опитай се да живееш с баща американски сенатор — Тейлър стана нервна: завъртя очи, тръсна презрително глава и огледа претъпкания бар.

— Имам нужда от още нещо за пиене — каза тя, махна на келнерката и поръча сухо мартини. — А ти?

— Не, благодаря — отказа Алекса.

Всъщност тя ненавиждаше концентратите, особено водката. Най-ужасен обаче според нея беше джинът. Кой изобщо го пие доброволно? Все едно изливаш в устата си терпентин.

Айфонът на Алекса завибрира, тя го извади и прочете есемеса. Беше от един неин приятел, който купонясваше у Алисън и й пишеше, че партито е върхът и трябва непременно да отиде и тя. Алекса написа „извинявай, няма как“, а после изведнъж се обърна към Тейлър:

— О, боже, а показах ли ти това?

Тя отвори бързо едно приложение, което беше свалила същия ден и вдигна айфона до устата си. Щом заговори, гласът й прозвуча високо и странно, като на анимационен герой.

— Ей, мацка, искаш ли да идем в общежитието, да се съблечем и да посмятаме?

— Какво е това? — изписка Тейлър и се опита да й дръпне телефона, но Алекса отблъсна ръката й, чукна по екрана и каза със зловещия глас на Ам-Гъл от „Властелина на пръстените“:

— Иссскаме си безценното!

Тейлър изписка и двете се разсмяха така, че от очите им потекоха сълзи.

— Ето, вече си по-добре, нали? — попита Тейлър.

— Може ли да седна при вас? — прекъсна ги мъжки глас. Алекса вдигна очи и огледа собственика му. Определено не беше първокурсник. Имаше тъмна коса, кафяви очи, еднодневна брада и беше абсолютна кукла. Черна риза, тънък кръст, широки рамене…

Алекса се усмихна, изчерви се — не успя да се сдържи — и погледна към Тейлър.

— Познаваме ли се? — попита приятелката й.

— Все още не — отвърна мъжът и се усмихна ослепително. Наближаваше тридесетте или може би ги беше прехвърлил. — Приятелите ме зарязаха. Отидоха на някакво парти в Саут Енд, а на мен не ми се ходеше.

Акцентът му приличаше на испански.

— Има само два стола — рече предизвикателно Тейлър.

Той каза нещо на двойката, която седеше до тях, плъзна към масата свободния стол и подаде ръка на Тейлър, а после — на Алекса.

— Аз съм Лоренцо — представи се мъжът.

2

В тоалетната имаше луксозен сапун за ръце и истински кърпи, сгънати на идеални квадрати. Докато Тейлър си оправяше грима, Алекса си сложи гланц на устните.

— Адски си падна по теб — каза Тейлър, без да откъсва очи от огледалото.

— За какво говориш?

— Не се прави, че не разбираш — отвърна тя, докато очертаваше очите си с черен молив.

— На колко години е според теб?

— Не знам, тридесет и няколко?

— Тридесет и няколко ли?! Мислех си, че е максимум на тридесет. Дали се е досетил, че сме само на…

В този момент в тоалетната влязоха още две момичета и Алекса не довърши.

— Действай! — прошушна й Тейлър. — Ще бъде върхът! Можеш да ми вярваш!

Когато най-сетне успяха да се доберат до местата си, музиката дънеше така здраво, че Алекса усети болка в ушите. Беше почти сигурна, че Лоренцо си е тръгнал. Той обаче все още седеше леко прегърбен на стола си и отпиваше водка. Алекса посегна към напитката си — крушово мартини, по негово предложение — и се изненада, че чашата й е полупразна. „Боже, помисли си тя, натряскала съм се!“

Лоренцо й се усмихна и тя забеляза, че очите му са не просто кафяви, а светлокафяви. „Тигрово око“, помисли си Алекса. Имаше огърлица от такива камъни. Майка й я подари точно един месец преди да почине. Оттогава не можеше дори да си помисли да я сложи, но много обичаше да я гледа.

— Прощавайте, деца обаче трябва да тръгвам! — обяви внезапно Тейлър.

— Тейлър! — възкликна изненадано Алекса.

— Защо? — попита Лоренцо. — Моля те, остани!

— Не мога, баща ми ме чака!

Със заговорнически блясък в очите Тейлър им помаха и се скри в тълпата, а Лоренцо се премести до Алекса.

— Както и да е. Кажи ми нещо за себе си, Лусия. Защо не съм те виждал тук преди?

За миг Алекса забрави коя беше Лусия.

Сега вече със сигурност беше пияна. Имаше чувството, че се рее из облаците, тананика си песен на Риана и се хили като идиот, докато Лоренцо й говори нещо. Помещението бавно се въртеше. Трудно й беше да отдели гласа му от останалите — наоколо им се вихреше какофония от хиляди разговори и накъсани реплики, слой подир слой от пълни безсмислици. Устата й беше пресъхнала. Тя посегна към чашата с минерална вода, преобърна я и виновно се усмихна. Взираше се в локвичката, удивена, че стъклото е останало невредимо, после се засмя притеснено. Лоренцо й подари поредната ослепителна усмивка и попи водата със салфетката си.

— Мисля, че е време да си тръгвам — каза Алекса.

— Ще те закарам — отвърна той, остави няколко двадесетачки на масата, стана и й подаде ръка.

Алекса опита да се изправи, но имаше чувството, че краката й са се вдървили. Лоренцо сложи нежно другата си ръка на кръста й и я повдигна.

— Колата ми…

— Не бива да караш — каза Лоренцо. — Аз ще те закарам. Ще я прибереш утре.

— Ама…

— Няма проблем! Ела, Лусия!

Лоренцо я водеше сред тълпата със сигурна ръка. Хората се взираха, зяпаха я, смехът им ехтеше, а светлините сякаш се силеха от тавана като водопад от искри. Алекса имаше чувството, че е под водата и оттам се взира към небето, толкова далечно й се струваше всичко.

Алекса усети прохладен среднощен полъх върху лицето си, обгърна я фоновият шум от трафика и рева на клаксоните. Лежеше на задната седалка на чужда кола, притиснала буза към студената напукана кожа. Миришеше на застоял цигарен дим и бира. На пода се въргаляха няколко бутилки. Беше почти сигурна, че е „Ягуар“, но стар, раздрънкан и мърляв. Определено не си представяше, че мъж като Лоренцо кара такава кола.

— Знаеш ли как да стигнеш? — опита се да попита тя, но думите се провлачиха неразбираемо. Прилоша й, надяваше се да не повърне в ягуара на Лоренцо. Доста гадно щеше да е.

„Откъде ли знае накъде да кара?“, запита се тя.

Чу как вратата се отваря и затваря. Двигателят беше изключен. Защо спряха толкова скоро?

Когато отвори очи, забеляза, че е тъмно. Улицата не беше осветена. Не се чуваше и никакво движение. Замаяният й мозък долови тих звук от аларма в далечината. Тук ли щеше да я остави? Къде се намираха? Той какви ги върши?

Някой вървеше към ягуара. Твърде тъмно беше, за да види лицето на приближаващия човек. Различаваше само фигурата — стройна и много мускулеста. Вратата се отвори, лампата светна и тя видя, че мъжът има пронизващосини очи, бръсната глава, силна челюст и няколкодневна брада. Видя й се привлекателен, докато не се усмихна, оголвайки кафяви заешки зъби.

— Елате с мен, моля! — нареди й непознатият.

Събуди се на задната седалка на голям нов джип „Ескалейд“ или „Навигейтър“[1]. Беше много топло, почти горещо и миришеше на евтин освежител за въздух.

Алекса погледна към шофьора — беше чернокос и ниско подстриган. Отзад на врата му, изпод тениската, се подаваше горният край на странна татуировка. Първата й мисъл беше „Гневни очи“. Някаква птица, може би?

— Къде изчезна Лоренцо? — опита се да каже Алекса, но не беше сигурна какво всъщност излезе от устата й.

— Протегни се и си почини, Алекса — каза мъжът.

И той имаше акцент, но по-твърд и гърлен.

Идеята й се стори добра и тя усети, че се отпуска и унася, но внезапно сърцето й заби бясно, сякаш тялото й бе осъзнало истината още преди тя да стигне до ума й.

Мъжът знаеше истинското й име.

3

— Вижте — започна дребосъкът, — държа винаги да знам с кого работя.

Аз кимнах и се усмихнах. Ама че гадняр!

Ако модерната медицина признаваше Синдрома на мъника за сериозно заболяване, каквото всъщност си беше, във всички учебници до описанието му би се мъдрила снимка на Филип Къртис заедно с тези на Мусолини, Сталин, Атила и, естествено, светията-покровител на всички тирани-ситнежи — Наполеон Бонапарт. Вярно, аз съм над метър и осемдесет и пет, но познавам и високи мъже, които страдат от Синдрома на мъника.

Филип Къртис, както бе решил да се нарече хубостникът, беше толкова дребен, че бях убеден, че мога да го вдигна с една ръка и да го запратя през прозореца на кабинета ми — идея, която ме изкушаваше твърде сериозно. Ръстът му едва-едва надхвърляше метър и петдесет, имаше лъскава, съвършено плешива глава и носеше очила с грамадни черни рамки. Сигурно си мислеше, че с тях изглежда по-внушителен, но всъщност приличаше на костенурка, която е бясна, че си е изгубила черупката.

Старият „Патек Филип“ на китката му положително беше поне шейсетгодишен, което ми подсказа много неща. Беше единственият демонстративно скъп предмет, който носеше, и отдалеч крещеше „наследени пари“. Вероятно беше получил часовника от баща си.

— Проучих ви — уведоми ме той и многозначително повдигна вежди. — Бях доста щателен. Не оставяте много следи след себе си, признавам ви го.

— Всички казват така.

— Нямате уебсайт.

— Не ми е необходим.

— Няма ви във Фейсбук.

— Племенникът ми има акаунт. Това брои ли се?

— Гугъл не изкара почти никакви резултати. Така че поразпитах насам-натам и се оказа, че биографията ви е доста необичайна. Учили сте в „Йейл“, но така и не сте завършили. После сте изкарали няколко летни стажа в „Маккинзи“, нали?

— Бях млад, толкова ми беше акълът.

— Той се ухили като влечуго — но дребно влечуго. Гекон може би.

— И аз съм работил там.

— Тъкмо започнах да ви уважавам.

— Онова, което не разбирам, е как така сте напуснали „Йейл“, за да постъпите в армията. Това пък защо? Мъжете като нас не постъпват така.

— Не учат в „Йейл“ ли?

Къртис раздразнено поклати глава.

— Стори ми се, че името Хелър ми е познато. Виктор Хелър е ваш баща, нали?

Свих рамене, сякаш за да кажа „Сгащихте ме“.

— Баща ви беше истинска легенда.

— Е — поправих го аз.

— Моля?

— Е! Още е жив. Излежава двайсет и кусур години затвор.

— Да, да… Яко го прецакаха, а?

— Той така разправя.

Баща ми Виктор Хелър, тъй нареченият Тъмен принц на Уолстрийт, в момента излежаваше 28-годишна присъда за застрахователна измама. Твърде любезно беше да го описват като „легенда“.

— Винаги съм се възхищавал на господин Хелър, беше истински пионер. От друга страна се обзалагам, че чуят ли кой е баща ви, някои клиенти започват да се назлъндисват.

— Така ли мислите?

— Знаете за какво говоря, цялата история с…

Той се запъна и явно реши, че не е нужно да довършва. Аз обаче нямаше да го оставя да се измъкне толкова лесно.

— Искате да кажете, че крушата не пада по-далеч от дървото и какъвто бащата, такъв и синът, така ли?

— Ами, да… общо взето… Някои хора може да се притесняват от това, но не и аз. Според мен това означава, че няма много да се церемоните с бумащината.

— С бумащината ли?

— Със законите и другите глупости, нали ме разбирате?

— А, да, ясно.

В продължение на един дълъг миг се взирах през прозореца. Напоследък често го правех. Харесваше ми изгледът — виждаше се цялата Хай стрийт, чак до океана, където величествена мраморна арка в италиански стил сякаш служеше за рамка на брега.

Преди няколко месеца се бях преместил от Вашингтон в Бостън и имах щастието да си намеря офис в стара тухлена сграда — реставрирана фабрика за оловни тръби от 19-ти век. Отвън приличаше на викториански приют, излязъл от роман на Дикенс, но вътрешността й, с голите си тухлени стени, високите сводести прозорци, изложените на показ тръби и големите празни пространства не оставяше съмнение, че навремето тук е течало производство. Усещаше се нещо като викторианско-индустриален, стиймпънк дух и това ми харесваше. Останалите наематели бяха консултантски фирми, една счетоводна фирма и няколко за недвижима собственост. На първия етаж се помещаваше фалирал ресторант „за тапас и екзотично суши“ и шоурумът на компания за внос на ориенталски килими.

Моят офис преди бил собственост на някакъв онлайн бизнесмен, който се целел много високо, но не спечелил нищо, включително и пари. Фалирал внезапно, така че извадих късмет с наема. Бяха се измели толкова скоропостижно, че дори не бяха прибрали изисканите си висящи полилеи от метал и стъкло, както и още по-скъпите си офис столове.

— Значи казвате, че някой в борда на директорите изнася уронваща престижа информация за компанията ви — казах аз и бавно се обърнах. — И бихте желали ние да… как се изразихте?

— Да запушим теча? Нали така?

— Именно!

Удостоих го с най-доброто си конспираторско ухилване.

— Тоест, искате да им подслушваме телефоните и да им влезем в електронната поща.

— Е, вие сте професионалист — каза той бързо с мазно намигване. — Не бих ви учил как да си вършите работата.

— По-добре да не сте наясно с подробностите и как точно си правим магиите, а?

Мъжът срещу мен отривисто кимна няколко пъти.

— За да мога да отричам убедително и тъй нататък… точно така — каза той.

— Разбира се. Очевидно осъзнавате, че онова, за което ме молите, всъщност е незаконно.

— И двамата сме големи момчета.

Наложи се да прехапя устни, за да не кажа „поне единият от нас“. Точно тогава стационарният ми телефон иззвъня — беше помощничката ми — и аз вдигнах.

— Да?

— Прав беше — уведоми ме дрезгавият глас на моята компютърна анализаторка Дороти Дювал. — Името му не е Филип Къртис.

— Естествено — казах аз.

— Не ми натяквай.

— Нищо подобно не правя — защитих се аз. — Това е нещо, което се учи. Би трябвало вече да знаеш, че няма смисъл да се съмняваш в мен.

— Да бе, да! Както и да е, зациклих. Ако имаш някакви идеи, прати ми ги по месинджъра и ще ги проверя.

— Благодаря — казах аз и затворих.

Мъжът, който не беше Филип Къртис, имаше силен чикагски акцент. Където и да живееше сега, беше израсъл в Чикаго. Баща му беше богаташ — наследеният „Патек Филип“ го потвърждаваше. От друга страна, на черното му куфарче „Луи Вюитон“ имаше черен самолетен етикет. Джет карта за частна самолетна компания, която му позволява да лети с тях определен (и ограничен) брой часове годишно. Което означаваше, че той иска частен самолет, но не може да си го позволи.

Спомних си една статия, която бях мернал в интернет за някакъв семеен бизнес в Чикаго със сериозни неприятности.

— Бихте ли ме извинили за момент? — обърнах се към госта си аз. — Трябва да се оправя с един малък проблем.

После отворих месинджъра, написах кратко съобщение и го изпратих на Дороти. Отговорът пристигна след по-малко от минута — статията беше от „Уолстрийт Джърнъл“. Прегледах я и си дадох сметка, че съм познал. Спомних си, че наскоро бях чул цялата грозна история. Облегнах се в стола си и казах:

— Проблемът обаче е следният.

— Проблем ли?

— Не желая да работя с вас.

Зашеметен, той втренчи невярващ поглед в мен.

— Какво казахте?!

— Ако наистина си бяхте написали домашното, щяхте да знаете, че правя проучвания за частни клиенти. Не съм частен детектив, не подслушвам телефони и не уреждам разводи. И определено не съм семеен терапевт.

— Семеен…?

— Явно става дума за семейна кавга, Сам.

На скулите му избиха малки розови петна.

— Казах ви, че името ми е…

— Не си правете труда — уморено го прекъснах аз. — За никакво изтичане на информация на става дума. Семейните ви неприятности не са тайна. Трябвало е да наследите компанията на баща си, но той е разбрал, че се каните да превърнете „Рихтър“ в частна компания и да се опаричите.

— Нямам представа за какво говорите.

Баща му, Джейкъб Рихтър, беше започнал като собственик на гараж в Чикаго, а сега притежаваше най-голямата верига луксозни хотели в света. Сто петзвездни хотела в 40 страни, няколко круизни линии, молове, офис-сгради и адски много недвижими имоти. Стойността на компанията възлизаше на десет милиарда долара.

— Татко ви е побеснял — продължих аз, — изритал ви е и е назначил по-голямата ви сестра за директор на компанията, обявявайки я за пряк наследник вместо вас. Не сте го очаквали, нали? Мислели сте, че сте с единия крак вътре. Обаче нямате намерение да търпите това. Знаете всички мръсни тайни на баща си и сте решили да го запишете, докато предлага рушвети и подкупи при поредната сделка с недвижими имоти, за да го изнудите да ви прибере обратно. На това му викат „да спечелиш нечестно“, нали?

Лицето на Сам Рихтър беше станало тъмночервено, почти лилаво. На челото му няколко вени туптяха с такава сила, че реших, че ще получи инфаркт насред кабинета ми.

— С кого разговаряхте? — настоятелно попита той.

— С никого. Просто ви проучих съвсем изчерпателно. Държа винаги да знам с кого работя. И никак не обичам да ме лъжат.

Рихтър се изправи на крака, блъсна един от скъпите офис-столове, оставени от предшествениците ми, и той се разби на пода, оставяйки видима резка в старото дюшеме.

— Знаете ли — викна ми той от вратата, — за човек, чийто баща е в затвора, го раздавате ужасно морализаторски!

— Имате право — признах аз. — Съжалявам, че ви изгубих времето. Ще намерите ли сам изхода?

Зад него стоеше Дороти със скръстени ръце.

— Виктор Хелър беше… гнусен боклук! — избъбри той.

— Е! — поправих го аз.

4

— Не подслушваш телефони, значи — отбеляза сухо Дороти и влезе в кабинета ми, все още със скръстени ръце.

Усмихнах се и свих рамене.

— Все забравям, че ме чуваш. Някой ден това ще ми докара неприятности.

Бяхме се разбрали тя да слуша всички срещи с клиенти с помощта на интернет видеокамерата, вградена в огромния монитор на бюрото ми.

— Не подслушваш телефони — повтори тя и се ухили със стиснати устни. — Хм!

— Е, поне по принцип.

— Моля ти се! — изрепчи ми се Дороти. — Ти наемаш хора за целта.

— Именно.

— Какво беше това, по дяволите? — сопна ми се тя и ме изгледа свирепо.

С Дороти работехме заедно в „Стодард Асошиътс“, преди да се преместя в Бостън и да я открадна. Не бих я нарекъл същински компютърен гений — в тази област определено имаше по-знаещи от нея — но с дигиталните улики беше ненадмината. Девет години бе прекарала в Агенцията за национална сигурност, а там не наемаха кого да е. Колкото и да ненавиждаше работата си там, бяха я обучили добре. По-важното обаче беше, че никой не беше по-упорит от нея, тя просто никога не се отказваше. Освен това беше изключително лоялна.

А и беше куражлийка, много пряма и не работеше добре в екип, поради което с АНС никак не си подхождаха, но всичко това беше една от причините да я харесвам. Тя никога не се сдържаше и цензурираше, харесваше й да ме затапва, да посочва недостатъците ми и да ми доказва, че съм сгрешил и това също ми беше приятно. Просто знаех, че с Дороти шега не бива.

— Нали ме чу? Не обичам лъжците.

— Преглътни го. Нуждем се от поръчки, а ти връщаш повече клиенти, отколкото поемаш.

— Оценявам загрижеността ти — отвърнах аз, — но не е нужно да се тревожиш за паричните потоци във фирмата. Заплатата ти е гарантирана.

— Само докато „Хелър Асошиътс“ не фалира, защото излиза твърде скъпо, а ти нямаш доходи. Няма да се върна при Джей Стодард, нито пък във Вашингтон.

— Не се тревожи за това.

Работните ми отношения с Дороти бяха много близки, дори интимни, но не знаех почти нищо за нея. Тя никога не говореше за любовния си живот, а аз не задавах въпроси. Дори не бях сигурен дали харесва мъже, или жени. В крайна сметка всеки има право на лично пространство.

Тя беше удивително привлекателна жена с кожа с цвят на кафе с мляко, със светлокафяви очи и ослепителнобяла усмивка. Винаги се обличаше елегантно, въпреки че не й се налагаше, тъй като рядко общуваше с клиенти. Днес носеше люлякова копринена блуза, която нежно проблясваше на слънцето, тясна черна пола и сандали на висок ток. Косата й беше съвсем къса, подстригана почти до кожата. При повечето жени това би изглеждало странно, но на нея й отиваше. На ушите й се поклащаха тюркоазенозелени дискове от галванизирана мед с размера на фризбита.

Дороти беше плетеница от противоречия — още една от причините да я харесвам. Ходеше на църква редовно — избра си една и се записа, още преди да си наеме апартамент, но не беше дразнещо религиозна, напротив — отнасяше се към вярата си с почти вулгарен хумор. На стената до бюрото си бе закачила табелка, на която пишеше „ИСУС ТЕ ОБИЧА — ВСИЧКИ ОСТАНАЛИ ТЕ МИСЛЯТ ЗА ЗАДНИК“, а до нея втора, която гласеше „ОБИЧАМ МЪЖЛЕТО НА МАРИЯ“.

— Мисля, че трябва да провеждаме редовни работни съвещания като в „Стодард“ — каза тя. — Искам да прегледаме случая „Ентроникс“ и случая „Гарисън“.

— Първо имам нужда от кафе — заявих аз. — Обаче не оная мътилка, дето я вари Джилиън.

Джилиън Алприн, нашата рецепционистка и офис мениджър, беше строг привърженик на веганизма (паравоенното крило на вегетарианството). Имаше множество пиърсинги, включително един на устната, както и няколко татуировки. Един ден случайно зърнах една дори на долната част на гърба й. Освен това тя беше „зелена“ фанатичка, която не допускаше никакви стиропорови или хартиени чаши в офиса. Всичко трябваше да бъде органично, етично, свободно разхождащо се, продукт на лоялна търговия и добито без жестокости. Кафето, което поръчваше за кафемашината в офиса, беше органично, гледано на сянка по природосъобразни методи, идваше от малък кооператив в Чиапас, Мексико, продадено според принципите на лоялната търговия, по-скъпо от боливийски кокаин и достатъчно ужасно, за да го върне дори осъден на смърт.

— Ама че си придирчив — озъби ми се Дороти. — Отсреща има „Старбъкс“.

— А надолу по улицата — „Дънкин Донътс“ — казах аз.

— Силно се надявам това да не е намек. Не излизам на кафе.

— Знам и никога не бих ти предложил — отвърнах аз и станах.

Телефонът иззвъня с тихия звук, който оповестяваше обажданията от офиса.

— Търси те някой си Маршъл Маркъс — чу се гласът на Джилиън по интеркома.

— Онзи Маршъл Маркъс ли? — попита Дороти. — Най-богатият мъж в Бостън?

Кимнах.

— Ако откажеш и на него, Ник, лично ще ти наритам задника!

— Съмнявам се да ме търси по работа, сигурно е лично — успокоих я аз, вдигнах слушалката и казах: — Маршал, отдавна не сме се чували.

— Ник — отвърна той, — имам нужда от помощта ти. Алекса изчезна.

5

Маршъл Маркъс живееше на северния бряг, на около 45 минути с кола от Бостън, в невероятно очарователния старомоден град Манчестър, който навремето бил лятна колония за богати бостънци. Огромната му красива несиметрична къща от облицован с дърво камък беше кацнала на скална издатина, точно над издълбания от вълните бряг. Цялата сграда беше заобиколена с просторна веранда, а стаите бяха неизброими — в някои от тях вероятно влизаха само домашните прислужници. Маркъс живееше там с четвъртата си съпруга Белинда и с единственото си дете Алекса. Дъщеря му учеше в пансион, скоро щеше да постъпи в колеж и, ако съдех по онова, което веднъж ми каза за живота си у дома, след това едва ли щеше да се отбива особено често при баща си.

Дори след като отбих от пътя и успях да различа в далечината къщата на Маркъс, пътят дотам ми отне поне десет минути — лъкатушеше по целия бряг, покрай грандиозни „бунгала“ и скромни къщички, построени през втората половина на миналия век върху малки парцели, продадени от богати наследници, чието състояние се е стопило. Няколко от величествените имения все още принадлежаха на одрипавели благородници, потомци на истински бостънци, но повечето огромни къщи бяха купени от финансисти и техно-новобогаташи.

Маршъл Маркъс беше най-богатият сред новобогаташите, макар и не най-новият. Беше израсъл в бедно семейство на Блу Хил авеню в Матапан, сред еврейската работническа класа. Чичо му бил собственик на казино на запад и още като малък Маршъл се научил да играе блек джек. Много рано си дал сметка, че банката винаги има предимство, така че започнал да измисля всякакви схеми. Спечелил пълна стипендия за Масачузетския технологичен институт, където се научил да програмира на FORTRAN[2] с помощта на грамадните стари компютри IBM 704 и измислил хитър начин да подобри шансовете си за печалба на карти с помощта на тези гиганти.

Легендата разказва, че една вечер в Рино спечелил десет бона. Бързо си дал сметка, че ако ги използва както трябва на финансовия пазар, ще удари кьоравото. Отворил си брокерски акаунт с парите за университета и докато завърши, станал милионер с помощта на някаква страшно сложна инвеститорска формула, свързана с арбитраж на опции и производни. С течение на времето подобрил алгоритъма, открил хедж фонд и станал милиардер.

Майка ми работи при него години наред и веднъж се опита да ми обясни всичко това, но не схванах почти нищо. Никак не ме бива в математиката. Стигаше ми да знам, че Маршъл Маркъс се беше държал добре с майка ми в тежки времена.

Когато се преместихме в Бостън, след като баща ми изчезна — бе успял да научи, че ще го арестуват и реши да избяга преди да го направят — нямахме нито пари, нито дом. Наложи се да се преместим при баба ми по майчина линия, която живееше в Мейдън, точно до Бостън. Отчаяна, майка ми стана секретарка на Маршъл Маркъс, който беше приятел на баща ми и накрая стана негов личен асистент. Обичаше работата си, а той винаги се отнасяше добре с нея. Плащаше и голяма заплата и дори след като тя се пенсионира, продължи да й праща изключително щедри коледни подаръци.

Въпреки че беше приятел на баща ми, аз много го харесвах. Беше неустоим — общителен, сърдечен и забавен, с неутолим апетит за храна, вино, пури и жени. В него имаше нещо изключително симпатично.

Къщата му изглеждаше точно така, както и последния път, когато го посетих — с тенис корт, олимпийски басейн, гледащ към океана, и с голяма конюшня в подножието на хълма. Нова беше единствено кабината на охраната. Спускаща се бариера запречваше тесния път. От кабината излезе пазач, попита ме за името и дори поиска да види шофьорската ми книжка.

Това ме изненада. Въпреки огромното си богатство Маркъс никога не бе живял като затворник, за разлика от много богаташи, които се затварят зад високи огради и се обграждат с бодигардове.

Нещо се беше променило.

Щом пазачът ме пусна, подкарах напред и спрях точно пред къщата. Щом излязох, се огледах и забелязах множество охранителни камери, дискретно монтирани из целия имот. Пресякох широката веранда и позвъних на вратата. След минута тя се отвори и пред мен изникна Маршъл Маркъс. Лицето му светна и той разпери късите си ръце.

— Никеле!

Това бе прякорът, с който ме наричаше. Той блъсна вратата настрани и ме сграбчи в мечешка прегръдка. Беше станал още по-дебел, а прическата му ми се стори съвсем различна. Когато се видяхме за последно, темето му беше плешиво, а сивите кичури се спускаха до яката му. Сега ги боядисваше в кафяво с оранжев оттенък, а косата най-отгоре някак си бе успяла отново да порасне. Не можех да разбера дали е перука, или е отлично присадена. Маршъл носеше тъмносин халат върху пижамата си, а под очите му тъмнееха дълбоки кръгове. Изглеждаше изтощен. Пусна ме, опря ръце на гърдите ми и се взря в лицето ми.

— Я се погледни, всеки път си все по-привлекателен. Стига толкова, де! Изобщо не старееш. Да не си сключил сделка с дявола, Ники? Да не би на тавана ти да има портрет, който се скапва вместо теб?

— Живея в града — отвърнах аз. — Нямам таван.

Той се засмя.

— Не си женен, нали?

— Засега успявам да го избегна.

Той опря длан на бузата ми и леко я потупа.

— С тая физиономия положително отпъждаш жените като със сопа.

Той самоотвержено се опитваше да си придаде обичайния весел вид, но не успяваше да ме убеди. Обви пухкавата си ръка около кръста ми — нямаше как да стигне до раменете, и каза:

— Благодаря ти, че дойде, Никеле, приятелю. Благодаря!

— Няма защо.

— Нова ли е? — попита той и обърна глава към колата ми.

Карам „Ленд Роувър Дифендър“ 110 — прилича на джип, почти правоъгълен е и буквално неразрушим. Прозорците се вдигат ръчно, седалките са като камък. Не е особено удобен и вдигна ли повече от 50 километра в час, вътре става доста шумно, но не съм притежавал по-хубава кола.

— Много ми харесва. Много! Веднъж карах такава из Серенгети, на сафари. Десет дни — Анелиз, Алекса и аз. На тях, естествено, Африка никак не им хареса, постоянно се оплакваха колко било горещо и как вонели животните, и…

Усмивката му внезапно се стопи и лицето му увисна, сякаш изтощено от усилието да поддържа фасадата.

— Ник — прошепна Маркъс с болезнено изражение. — Ужасно се страхувам!

6

— Кога я чу за последно? — попитах аз.

Седяхме в единствената стая на долния етаж, която изглеждаше така, сякаш я използват за всичко. Беше голямо Г-образно помещение, нещо средно между кухня и столова. Бяхме се настанили в удобни столове, покрити с увиснали кремави калъфи, а изгледът беше великолепен — стоманеносиви вълни на фона на каменистия бряг на нос Ан.

— Снощи взела колата и слязла в града. Казала на Бренда, че ще се прибере по-късно и тя решила, че това означава към полунощ, да речем… Или един-два сутринта, ако си прекарва добре.

— Кога точно е излязла от къщи?

— Рано вечерта, доколкото разбрах. Тогава се прибирах от работа.

„Маркъс Капитъл Мениджмънт“ държаха цял етаж в една от новите сгради, която се виждаше от прозореца на офиса ми. Маршъл работеше до късно още когато мама му беше секретарка и сигурно продължаваше по същия начин. Шофьорът му го караше до Бостън всяка сутрин и всяка вечер го връщаше в Манчестър.

— Когато си дойдох, вече беше излязла.

— Защо отиде в Бостън?

Той въздъхна дълбоко, но въздишката му звучеше повече като стенание.

— Ох, нали знаеш, постоянно купонясва. Вечно ходи по партита и дискотеки.

Дискотеки. Не помнех кога за последно чух тази дума.

— Тя ли кара дотам, или я взе приятел?

— Тя. Обожава да кара. Взе книжка в деня, в който навърши шестнайсет.

— С приятели ли имаше среща? Или с гадже? Или…?

— Мисля, че с приятелка. Няма гадже, слава богу. Поне засега, тоест, доколкото съм в течение.

Зачудих се колко ли споделя Алекса с баща си за личния си живот. Подозирах, че не много.

— Каза ли къде отива?

— Само казала на Белинда, че ще се вижда с някого.

— Но не с момче.

— Не, не с мъж — раздразнено отвърна той. — С приятели. Или приятелка. Казала на Белинда…

Маркъс поклати глава, а бузите му се разтресоха. Сложи ръка на очите си и отново въздъхна дълбоко. След няколко минути попитах тихо:

— Къде е Белинда?

— Горе е, легна си — отвърна той, като все още криеше очите си с пълничката си длан. — Много й е зле, толкова тежко го приема, Ник. Цяла нощ не е спала, ще се съсипе. Мисли, че тя е виновна.

— За какво?

— Че пуснала Алекса да излезе, че не я е разпитала достатъчно… знам ли. Вината не е нейна. Като мащеха никак не й е лесно. Щом се опита да… ммм… да наложи някакви правила, Алекса й отхапва главата. Нарича я „ламящеха“ — не е честно. Белинда я обича като свое дете, истината ти казвам.

Кимнах и изчаках тридесетина секунди.

— Ти, разбира се, си се опитал да й звъннеш по мобилния.

— Около милион пъти. Позвъних дори на майка ти — реших, че е станало късно, че Алекса не е искала да кара дотук или да ни звъни и е отишла да преспи у Франки. Толкова обича Франсийн.

Домът на майка ми беше в Нютън — много по-близо до Бостън, отколкото Манчестър.

— Имаш ли причина да смяташ, че й се е случило нещо? — попитах аз.

— Разбира се, че нещо й се е случило! Тя не би избягала просто ей така, без да каже на никого!

— Маршъл — казах му аз, — уплашен си и не те виня за това, но не забравяй, че тя и преди е правила подобни неща.

— Това беше преди — отвърна той. — Тя вече е добро дете. Онова е в миналото.

— Може и да е — отвърнах аз. — А може и да не е.

7

Като дете Алекса беше отвлечена от паркинга на мола „Чеснът Хил“ пред очите на майка й Анелиз, третата съпруга на Маркъс. Не й направили нищо — повозили я, и след няколко часа я оставили на друг паркинг в другия край на града. Алекса твърдяла, че не са я насилвали и лекарският преглед го беше потвърдил. Не я бяха заплашвали — всъщност, тя твърдеше, че не й казали нито дума — така че цялото мероприятие си оставаше пълна мистерия. Дали похитителите се бяха изплашили? Или пък бяха размислили? Ставаха такива неща. Всички знаеха, че Маркъс е много богат и може би ставаше дума за отменен опит за отвличане за откуп. Поне аз така реших. След това майка й си отиде с обяснението, че повече не може да понася живота с Маркъс. Може би заради отвличането на дъщеря й.

Кой знае каква беше истинската причина — Анелиз почина от рак миналата година, така че нямаше как да я попитам. След инцидента обаче Алекса много се промени. Тя и преди това не беше лесно или стабилно дете, но стана още по-голям бунтар, започна да пуши в училище, да не се прибира навреме и да прави всичко възможно, за да загази. Няколко месеца след отвличането се обади майка ми — тогава работех в Министерството на отбраната във Вашингтон — и ме помоли да ида до Ню Хампшър и да си поприказвам с Алекса.

Открих я на училищния стадион и известно време я наблюдавах как играе хокей на трева. Въпреки че не се считаше за спортистка, тя се движеше с гъвкава грациозност и невероятна съсредоточеност. Притежаваше рядката способност напълно да се вживее в играта.

Не беше от общителните, но тъй като бях син на Франки Хелър, която тя много обичаше (и освен това не бях баща й), накрая успях да пробия стената на недоверието й. Алекса все още не беше преодоляла ужаса от отвличането. Казах й, че това е нормално и че бих се разтревожил, ако онзи ден не се беше изплашила толкова много. Казах, че е чудесно, че е толкова непокорна.

Тя ме погледна изненадано, а после — подозрително. Що за игрички играех? Казах й, че говоря сериозно. Непокорството е страхотно, така човек се учи да се съпротивлява. Казах й, че страхът е изключително полезен инстинкт, защото ни предупреждава, че сме изправени пред опасност. Трябва да го слушаме и да го използваме. Дори й дадох една книга — „Дарът на страха“, но се съмнявам, че някога я е отворила.

Казах й, че е не обикновено момиче, а красиво и богато момиче и че това са нещата, които работят срещу нея. Обясних й как да разпознава опасността и й показах няколко елементарни техники за самозащита от бойните изкуства. Не бяха кой знае какво, но щяха да й свършат работа. Не бих желал да съм на мястото на пияния келеш, който би се опитал да злоупотреби с нея.

Заведох я в едно доджо до Бостън и й показах техниките за самозащита Буджинкан. Знаех, че така ще се научи на дисциплина, ще добие увереност и ще може да излива навън насъбралата се агресия по здравословен начин. Всеки път, когато идвах в Бостън и тя си беше у дома, тренирахме заедно. А след време, дори започнахме да си говорим.

Това обаче не се оказа решение на проблема. Тя продължи да върши неща, за които знаеше, че ще й докарат неприятности — пушеше, пиеше и така нататък — и Маркъс я изпрати в изправително училище за цяла година. Кой знае на какво се дължеше този тежък период. Може би на травмата от отвличането. А може би беше реакция на изоставянето от майка й, или пък просто пубертет.

— За какво ти е цялата тази охрана? — попитах аз. — Последния път не беше така.

Маркъс не отговори веднага.

— Времената се менят — рече той накрая. — Навън обикалят повече ненормалници, а и аз съм по-богат. „Нюзуийк“ писаха за мен, „Форбс“ и „Форчън“ също, даваха ме по новините. В крайна сметка, никога не съм бил срамежлив.

— Заплахи ли ти отправиха?

— Заплахи? Питаш дали някой ме е спрял на улицата с пистолет, заплашвайки да ми пръсне мозъка? Не! Но нямам намерение да чакам да се случи.

— Значи е само предпазна мярка.

— Да не смяташ, че не трябва да взимам предпазни мерки?

— Разбира се, че трябва. Просто искам да знам дали е имало нещо конкретно — взлом или нещо такова, заради които си затегнал сигурността.

— Аз го накарах — обади се женски глас.

В кухнята беше влязла Белинда Маркъс — висока, стройна блондинка, изключително красива и изключително студена. Беше на около четиридесет години — възраст, поддържана с редовни инжекции ботокс и колаген, както и мини-фейслифт от време на време. За тази жена „работа“ означаваше престой в кабинета на пластичния хирург.

Беше облечена изцяло в бяло — прилепнали панталони с цепки на глезените, копринена блуза с презрамки, които приличаха на оригами и доста изрязано деколте, което привличаше погледа към малките й, но стегнати гърди. Беше боса, а ноктите на краката й бяха лакирани в кораловорозово.

— Стори ми се истинска лудост, че Маршъл няма никаква охрана. Човек, богат колкото Маршъл Маркъс, и с неговата известност… На този изолиран нос сме като мишени. Особено след случилото се с Алекса.

— Те просто отидоха по магазините, Белинда. Или на кино, все едно. Това можеше да се случи дори ако около къщата дежуреше… цял батальон. Те бяха в мола, за бога!

— Не си ме представил на господин Хелър — каза Белинда, приближи и ми подаде кокалестата си хладна ръка.

Маникюрът й също беше кораловорозов. Притежаваше апатичната хубост на класическата съпруга-трофей и говореше със сладникав южняшки акцент.

Станах.

— Ник — представих се аз.

За нея знаех само онова, което ми беше казала майка ми. Белинда Джаксън Маркъс била стюардеса в „Делта“ и се запознала с Маркъс на бара в „Риц Карлтън“ в Атланта.

— Къде са ми маниерите — промърмори Маркъс, но не мръдна от стола си. — Ник, Белинда! Белинда, Ник! — протоколно добави той, а после попита: — Не е ли великолепно създание?

Широката му, приятна усмивка ми разкри, че си е сложил коронки в добавка към новата коса. Маркъс не беше суетен, така че реших, че го е направил от несигурност, защото новата му съпруга е тъй красива и много по-млада от него. А може и тя да го беше накарала.

Белинда лукаво наклони глава и извъртя очи като сърне.

— Предложи ли обяд на господин Хелър?

— Няма нужда — отвърнах аз.

— Какво ти става, захарче? — попита Белинда.

— Що за домакин съм? — притесни се той. — Виждаш ли? Какво бих правил без Белинда? Аз съм животно, примитивен звяр! Искаш ли сандвич, Никеле?

— Няма нужда — повторих аз.

— Нищо ли не искаш?

— Не, благодаря.

— Какво ще кажете да ви направя кафе? — предложи Белинда.

— Чудесно!

Тя плавно се понесе към дългия кухненски плот и включи електрическия чайник. Тесните й панталони подчертаваха овала на стегнатия й задник — явно прекарваше голяма част от времето си във фитнеса, вероятно имаше личен треньор и обръщаше особено внимание на седалищните си мускули.

— Никак не умея да правя кафе — каза тя, — но имаме нес. Всъщност е доста добро.

Тя ми показа малкото пакетче.

— Знаете ли, размислих — казах аз. — Тази сутрин пих твърде много кафе.

Белинда рязко се извърна.

— Ник — започна тя и се приближи бавно към мен. — Трябва да я откриете! Моля ви! Трябва да я намерите.

Забелязах, че току-що се е гримирала — не приличаше на човек, който не е мигнал цяла нощ. За разлика от мъжа си изглеждаше отпочинала, сякаш току-що се беше събудила от дълъг, освежителен сън. Носеше розов гланц, а устните й бяха очертани съвършено. Знаех достатъчно за жените и грима, за да съм наясно, че човек не става от леглото в този вид.

Алекса каза ли ви с кого има среща? — попитах аз.

— Аз не… тя не споделя с мен… Нали съм й мащеха.

— Тя те обича — каза Маркъс. — Просто още не го е осъзнала.

— Но сте я попитали, нали? — настоях аз.

Лъскавите устни на Белинда се разтвориха.

— Разбира се, че попитах! — възмутено отвърна тя.

— Не ви ли каза кога ще се прибере?

— Ами, реших, че около полунощ или малко по-късно… Как да ви кажа, тя не приема добре, когато я питам такива неща. Казва, че не обича да се отнасят с нея като с дете.

— И все пак това е доста късно.

— Моля ви, за тях нощта тогава започва!

— Нямах предвид това — обясних аз. — Децата под осемнайсетгодишна възраст нямат право да карат след полунощ, най-късно дванайсет и половина, освен ако ги придружава родител или настойник. Ако ги хванат, може да им отнемат книжката за шейсет дни.

— Така ли? — учуди се Белинда. — Не ми е казала.

Това ми се стори странно. Алекса никога не би направила нещо, което да застраши шофьорската й книжка и автономията, която тя й осигуряваше. Освен това Белинда не ми приличаше на човек, който не е наясно с правилата. Това беше жена, която обръща внимание на всяка подробност и си очертава устните, преди да се срещне с мен в момент, когато би трябвало да е съсипана заради изчезването на заварената си дъщеря.

— Какво мислите, че е станало с нея? — попитах аз.

Тя разпери ръце.

— Не знам! — После объркано погледна към Маркъс. — Не знаем. Просто искаме да я намерите!

— Обадихте ли се в полицията?

— Разбира се, че не! — отвърна Маркъс.

— Разбира се, че не? — попитах аз.

— Полицията нищо няма да направи — обясни Белинда. — Ще дойдат, ще ни разпитат и ще кажат да чакаме да минат двайсет и четири часа, след което просто ще забравят.

— Тя няма осемнайсет години — обясних аз. — Полицията се отнася много сериозно към изчезването на тийнейджъри. Най-добре веднага да им се обадите.

— Ник, искам ти да я търсиш! — заяви Маркъс. — Не ченгетата. Преди молил ли съм те за помощ?

— Моля ви! — намеси се и Белинда. — Толкова обичам това дете! Не знам какво бих правила, ако й се случи нещо.

Маркъс размаха ръце и каза нещо като „Пу-пу“, а после изпуфтя:

— Не говори така, мила!

— Обаждахте ли се по болниците?

Двамата си размениха бързи, тревожни погледи, а Белинда поклати глава:

— Ако й се беше случило нещо, досега да сме разбрали, нали?

— Не е задължително — отвърнах аз. — Това е първото, което трябва да направите. Да започнем оттам.

— Мисля, че става дума за нещо друго — започна Маркъс. — Не мисля, че момиченцето ми е пострадало. Мисля…

— Не знаем какво се е случило! — прекъсна го Белинда.

— Нещо лошо е станало! — каза Маркъс. — О, мили боже!

— Е, да започнем с болниците — повторих аз. — Просто за да изключим този вариант. Дайте ми номера на мобилния й телефон. Може би моят техничар ще успее да я открие по него.

— Веднага! — засуети се Маркъс.

— Освен това искам да се обадите в полицията.

Белинда кимна, а Маркъс сви рамене.

— Нищо няма да направят — каза той, — но щом настояваш…

В нито една от болниците по пътя от Манчестър до Бостън не бяха приемали пациент с описанието на Алекса, което сякаш не облекчи Маркъс и жена му. Имах чувството, че двамата изпитват някакъв дълбок страх, който отказват да ми разкрият. Почти бях сигурен, че крият нещо важно, нещо много сериозно. Мисля, че именно заради този инстинкт приех молбата на Маркъс сериозно. Нещо определено не беше наред. Имах лошо предчувствие, което постоянно се засилваше. Наречете го „дарът на страха“, ако искате.

8

Алекса се раздвижи и се обърна в леглото. Пулсираща болка в челото — ритмично туптене, което се усилваше все повече и повече, я върна в съзнание.

Клепачите й трепнаха. В очите й се забиха кинжали, сякаш някой блъскаше по черепа й с шило за лед и току-що го беше пробил, а пукотът ехтеше точно зад челото й.

Устата й беше пресъхнала, а езикът — залепнал за небцето. Опита се да преглътне.

Къде се намираше?

Не виждаше нищо.

Мракът беше непроницаем. Зачуди се дали не е ослепяла. Може би сънува. Само че нямаше чувството, че това е сън. Спомни си… как пие коктейл с Тейлър Армстронг. Смееха се заради нещо… Нещо на айфона й… Всичко останало беше неясно и замъглено.

Нямаше представа как е стигнала до дома си, как си е легнала и е спуснала щорите. Вдиша странна миризма на мухъл. Непозната миризма. Дали наистина си е у дома, в леглото? Не миришеше на стаята й в имението в Манчестър. Чаршафите не ухаеха на омекотителя, който харесваше.

Да не би да е останала да преспи другаде? Не беше у Тейлър. Тяхната къща миришеше на лимонов лак за мебели, а чаршафите им винаги бяха колосани. Но къде другаде можеше да е тогава? Не си спомняше… всъщност нищо не помнеше, освен това, че с Тейлър се бяха смели на нещо на айфона й.

Знаеше само, че лежи на легло и не е завита с чаршаф. Сигурно се беше изхлузил през нощта. Предпочиташе да спи с чаршаф, дори през най-горещите дни. Както през онази ужасна година в „Марстън-Лий“ в Колорадо, където нямаше климатик и ги караха да спят на койки. Накрая подкупи оная кучка, с която спяха в една стая, за да й отстъпи горното легло. На долното се чувстваше като в капан.

Ръцете й лежаха отпуснати до тялото. Раздвижи пръсти, за да напипа ръба на чаршафа и тогава дясната й ръка се опря в нещо твърдо и гладко. Напипа нещо като сатенена материя, опъната върху нещо, напомнящо дървените парапети на койката й в „Марстън-Лий“, които не й позволяваха да падне на пода.

Да не би да са я върнали там? Или сънува, че са я върнали? От друга страна, ако сънува, дали би имала такова страхотно главоболие?

Знаеше, че е будна. Просто го знаеше. Само че все още не виждаше нищо. Мракът беше съвършено плътен, отникъде не се процеждаше светлина.

Усещаше миризма на застоял въздух, усещаше мекия матрак под себе си и пижама на краката си… тя я опипа и си даде сметка, че меката материя не прилича на онази на анцуга, с който си лягаше. Беше облечена с нещо различно. Не с анцуг, нито с пижама. Може би болнични дрехи?

В болницата ли е? Да не би да е пострадала при катастрофа?

Шилото за лед се забиваше все по-дълбоко в мозъка й, болката беше непоносима и тя искаше просто да завре главата си под възглавницата. Алекса сви колене, за да се превърти — съвсем бавно, за да не се сцепи черепът й… но те се удариха в нещо. Нещо твърдо. Тя се стресна и вдигна глава — беше просто рефлекс — и челото и носа й също се удариха в нещо твърдо. Протегна ръце встрани и напипа твърди стени на няколко сантиметра от себе си. Отново сви колене, може би на седем сантиметра, и те се удариха в трета стена.

Не!

Пръстите й опипаха сатенената облицовка на по-малко от десет сантиметра от устните й и още преди мозъкът й да е успял да го осъзнае, някакъв животински инстинкт й подсказа истината, която скова тялото й в безчувствен, ужасяващ студ.

Намираше се в кутия! Пръстите на краката й докосваха долния ръб.

Паникьоса се и задиша бързо, с отворена уста. Сърцето й заби бясно, полазиха я тръпки, но треперенето не секна. Опита се да си поеме дъх, но въздухът сякаш не стигаше, за да напълни дробовете й дори наполовина.

Опита се да се надигне, но челото й отново се удари в капака. Не можеше да се движи. Не можеше да смени позата. Дишаше все по-бързо и по-бързо, сърцето й препускаше, по цялото й тяло изби пот, гореща и студена едновременно.

Това не може да е истина! Със сигурност беше някакъв кошмар, най-лошият, който е сънувала някога. Заклещена в кутия… Като в…

Дървени, може би стоманени стени, облицовани със сатен. Като ковчег.

Тя стисна юмруци и заблъска по твърдите стени, повтаряйки отново и отново:

— Не… не… не…

Напълно забрави за главоболието. Главата й олекна, тя усети топка в корема и цялото й тяло изстина, както ставаше всеки път, преди да припадне.

После Алекса изгуби съзнание.

9

Минаваше обед, когато се качих в джипа и потеглих обратно към Бостън. Не можех да се отърся от чувството, че Маршъл Маркъс има сериозна причина да се бои, че нещо се е случило с дъщеря му. И най-вероятно го беше очаквал.

С други думи, не ставаше дума за нещастен случай, дори ако нямаше нищо общо с опита за отвличане преди няколко години. Може би Алекса и мащехата й просто са се скарали, малката е заплашила, че ще си отиде и никога няма да се върне, и е отпратила. Само че баща й не би скрил подобно нещо от мен. Дори да се опитваше да постъпи кавалерски, спестявайки на жена си унижението от извадените на показ кирливи ризи, той не беше дискретен. Маркъс беше от мъжете, които с удоволствие обсъждат запека си, трудностите, докато пикае и начина, по който „Виагра“ е подобрила сексуалния им живот. Както би казал племенникът ми Гейб, той просто се оливаше с подробностите.

Точно когато щях да звънна на Дороти, за да я попитам как бихме могли да открием къде е телефонът на Алекса, блекберито ми иззвъня. Беше Джилиън, нашият офис-мениджър.

— Синът ти е тук — каза тя.

— Ъъъ… аз нямам син.

— Казва, че трябвало да обядвате заедно.

Чуваше се някаква какофония, която трябваше да мине за музика, и която дънеше прекалено силно. Беше превърнала офиса ми в студентско свърталище.

— Опа, вярно! Той ми е племенник, не син.

Бях обещал на Гейб да го заведа на обяд, но забравих да си го отбележа в календара.

— Странно! — чу се гласът й. — С Гейб доста си поприказвахме, аз реших, че ти е син и той нито веднъж не ме поправи.

— Ами… — „Иска му се“, помислих си. — Благодаря ти, кажи му, че ей сега идвам.

— Готино хлапе.

— Да. Ти ли слушаш музика?

Чу се изщракване и шумотевицата секна.

— Музика ли?

— Свържи ме с Дороти, ако обичаш.

10

Гейб Хелър беше завареният син на брат ми Роджър. Момчето беше шестнайсетгодишно, много умно, но изключително саможиво. Почти нямаше приятели в частното мъжко училище във Вашингтон, където учеше. Обличаше се изцяло в черно — черни дънки, черни суичъри с качулка, черни кецове „Чък Тейлър“. Напоследък дори косата си боядисваше в черно. Не е лесно да си на шестнайсет, но явно беше особено трудно да си Гейб Хелър.

Брат ми Роджър, с когото никак не се разбираме, е… с една дума, гадняр. Освен това беше (също като баща ни) в затвора. За щастие, Гейб нямаше генетична връзка с баща си, в противен случай сигурно щеше да свърши в поправително училище. Аз май бях единственият възрастен, с когото можеше да разговаря. Не знам защо проблемните деца ме харесват толкова много. Може би, както кучетата надушват страха, те надушваха, че аз никога няма да стана родител и затова им се струвах безопасен. Не знам.

Гейб прекарваше лятото в дома на майка ми в Нютън. Ходеше на уроци по рисуване и история на изкуството в лятното училище към музея. Обичаше баба си и искаше да избяга от майка си, Лорън, която положително изпитваше облекчение, че не й се налага да се бори с него и през ваканцията. Майка ми не беше строга, така че той можеше да се качи на метрото, да слезе в града и да се мотае по площад „Харвард“, когато няма часове. Сигурен съм, че му беше приятно да се чувства като възрастен.

Аз обаче смятам, че основната причина да дойде в Бостън беше, че така имаше повод да ме вижда, макар че никога не би си го признал. Обичах го и ми беше приятно да прекарвам времето си с него. Това невинаги беше лесно — така е с повечето неща, които си заслужават.

Гейб седеше на бюрото ми и рисуваше в скицника си. Беше плашещо талантлив художник.

— Върху комикса ли работиш? — попитах аз още с влизането си.

— Графичен роман — вдървено ме поправи той.

— Вярно, извинявай, забравих.

— Да. Както и за обяда ни.

Беше облечен в черен суичър с вдигнат цип, целият обсипан с ремъци, халки и капси. На лявото му ухо забелязах малка златна обичка, но реших да не се издавам. Засега.

— И за това се извинявам. Как върви лятото?.

— Пълна скука.

От устата на Гейб това беше почти истеричен ентусиазъм.

— Искаш ли да хапнем? — попитах аз.

— На път съм да припадна от глад, нищо сериозно.

— Приемам отговора ти за утвърдителен.

Забелязах, че на прага чака Дороти.

— Слушай, Ник — започна тя, — номера, който ми даде… няма да мога да открия телефона.

— Това не е в твой стил. Звучи… пораженчески — отбелязах аз.

— Нищо общо няма с пораженчеството — изрепчи ми се тя, — нито със способностите ми. Проблемът е в закона.

— Досега това не те е спирало.

— Не е… О, здравей, Гейбриъл.

Тонът й осезаемо охладня. Двамата с Гейб често се караха — той смяташе, че е по-умен от нея, което може и да беше вярно, тъй като беше тревожно гениален, и че повече го бива с компютрите, което не беше вярно, поне засега. Той обаче беше на шестнайсет и мислеше, че е по-добър във всичко, което ядосваше Дороти.

— Ето какво — започна тя. — Човекът, чийто телефон искаш да открия…

Тя хвърли раздразнен поглед към Гейб. Винаги беше дискретна, когато говорехме за работа, но в случая внимаваше особено много.

— Може ли да поговорим насаме, Ник?

— Гейб, дай ми две минути.

— Добре, добре! — сопна се той и излезе от кабинета ми.

— Ти май ще поемеш случая — каза Дороти. — Чудесата се сипят едно след друго.

Кимнах.

— На парите ли не успя да устоиш?

— Да, всичко опира до пари — отвърнах саркастично аз.

— Финансови проблеми ли имаш?

— Не… аз… сложно е. Не става дума за Маршъл Маркъс. Съвсем случайно дъщеря му ми е симпатична, тревожа се за нея.

— Той защо е изперкал така? Момичето е на седемнайсет, нали? Слязла е до града, отишла е на клуб и е забила някой мъж. Тия хлапета така действат.

— На нейната възраст ти с много мъже ли спеше, Дороти?

Тя ме погледна строго и предупредително вдигна показалец с дълъг люляков нокът. Не разбирах как успява да печата на компютъра с такъв дълъг маникюр. Усмихнах се — не знаех нищо за сексуалния й живот, но бях усетил, че едва ли се дава лесно.

— И на мен не ми е ясно — признах аз.

— Ако беше откачил веднага след случката на паркинга, бих го разбрала, но това е било преди години, нали?

— Да. Смятам, че знае повече, отколкото ми казва.

— Какво например?

— Не знам.

— Може би трябва да го попиташ направо.

— Ще го попитам. Кажи сега за Фейсбук.

— Искаш да ти кажа нещо за Фейсбук? Ник, стига ти да знаеш, че не е за теб.

— Говоря ти за Алекса. Сигурно има акаунт във Фейсбук, нали?

— Мисля, че законът го изисква от всички тийнейджъри — каза тя. — Също като мобилизацията навремето.

— Може би на профила й има нещо. Хлапетата нали пускат статуси за всяко нещо, което правят?

— Защо смяташ, че знам каквото и да било за тийнейджърите?

— Провери какво има на профила й във Фейсбук, става ли?

— Няма начин, освен ако не си сред „приятелите“ й.

— Не можеш ли да й хакнеш паролата?

Тя сви рамене.

— Ще видя.

— Какъв е проблемът с айфона й, защо не можеш да го намериш?

— Почти невъзможно е, освен ако не си от полицията.

— Мислех, че собствениците на айфони могат да засичат местоположението на телефоните си.

— Ще ни трябват името и паролата за регистрацията й. Допускам, че не споделя паролите си с татко.

— Няма ли как да го кракнеш, хакнеш или както се казва?

— Да, достатъчно е да щракна с пръсти и съм вътре. Не, Ник, това отнема време. Ще трябва да съставя списък с имената на домашните й любимци, всички важни за нея дати и да пробвам с десетте най-разпространени пароли, което не е сигурно. Дори да успея, вероятно нищо няма да открием, защото за целта тя трябва да е активирала „МобайлМи“ на телефона си, което ме съмнява. На седемнайсет е и сигурно не си пада много по технологиите.

— Вероятно си права.

— Най-бързият начин е AT&T да засекат телефона чрез мрежата си.

— А те ще го направят само ако им се обадят от полицията — Довърших аз. — Трябва да има и друг начин да открием телефона й.

— Аз не знам такъв.

— Значи се отказваш?

— Казах, че аз не знам такъв, не, че се отказвам. Никога не се отказвам. — Тя вдигна глава и забеляза, че Гейб дебне пред стъклената врата на кабинета ми. — Както и да е, синът ти май огладня — каза Дороти и ми намигна.

11

Заведох Гейб в „Моджо“ — бар на нашата улица, където сервираха и обяд. Това беше типичен бостънски бар — с пет огромни телевизора, настроени на станции със спорт или спортни новини, изпъстрен с юбилейни фланелки, шалове, топки и снимки на „Ред Сокс“ и „Селтикс“, маса за футбол в ъгъла, кръчмарска храна — крилца, начос и хамбургери — и лепкаво дюшеме на пода. Сервираха хубава студена бира, както и печално известното местно пиво „Брубейкърс“ — дори аз трябваше да призная, че е ужасно. Клиентите бяха демократична сбирщина от брокери на ценни книжа и таксиметрови шофьори. Един местен журналист беше сравнил атмосферата в „Моджо“ със сцената в „Междузвездни войни“, където на бара висяха най-различни междугалактически създания. На Хърб, собственика, това толкова му хареса, че окачи статията в рамка на стената.

— Харесва ми новото момиче, което си наел — каза Гейб.

— Джилиън ли?

— Да, печена е.

— Различна е, това е сигурно. Кажи ми сега, баба ти тормози ли те?

— А, не. Печена е.

— Ами Лили? Добре ли се държи с теб?

Лили беше кучето на майка ми — смесица между шар пей и английски мастиф, беше го прибрала от приюта. Лили беше не просто най-грозното куче на света, но и най-злонравното. Бяха я изоставяли няколко пъти и отлично разбирах защо.

— Опитвам се да я харесам — отвърна Гейб, — обаче… Не знам, мразя това куче. Освен това вони.

— Тя е Адската хрътка. Не я поглеждай в очите.

— Защо?

— Последният човек, който го направи, пукна на място. Казват, че било инфаркт, но… — замълчах и свих рамене.

— Да, бе!

— Липсва ли ти родният дом?

— Да ми липсва?! Майтапиш ли се?

— Значи напоследък животът вкъщи не върви добре.

— Меко казано.

— Може ли да те попитам нещо?

— Какво?

— Каква е тая обица?

Той зае отбранителна позиция.

— Какво за нея?

— Майка ти знае ли, че си пробил ухото си?

Гейб повдигна рамене. Отговорът беше ясен.

— Все забравям — казах аз, — ако е отляво, означава че си гей ли? Той се изчерви и акнето му стана аленочервено.

— Не. Лявото е дясно, а дясното е кофти, не знаеш ли?

— Аха — кимнах аз. — Значи да си гей е кофти?

— Нямах това предвид.

Усмихнах се. Гейб понякога беше непоносим по типичния за тийнейджърите многознаещ начин и смятах, че да го бъзикам е част от задълженията ми.

Хърб взе поръчката ни — обикновено стоеше зад бара, но по обед никога нямаше много клиенти. Той беше едър мъж с огромно шкембе и силен южняшки акцент.

— Ей, Ники! — поздрави ме той. — Как върви счетоводството? Да имаш някой и друг съвет, например как да не си плащам данъците?

— Лесна работа!

— Ами!?

— Прави като мен — не ги плащай.

Той замълча за малко, после гръмогласно се засмя. Не беше трудно да го развесели човек.

— Истината е, че съм регистратор.

Табелата на вратата ни гласеше „Хелър Асошиътс — регистраторско-консултантски услуги“. Беше отлично прикритие — кажех ли на някого, че съм регистратор, въпросите секваха.

— Да, вярно — каза той. — Какво точно значи регистратор?

— Идея си нямам.

Хърб отново се разсмя.

— Шапка ти свалям бе, човек — каза мило той. — Не знам как го правиш. Ако трябва по цял ден да премятам числа, направо ще откача.

Племенникът ми ме удостои с бегла, но многозначителна усмивка. Поръчах хамбургер с пържени картофи, като помолих Хърб да се увери, че няма да са от онези с кърито, които не се ядяха, а Гейб вдигна поглед от менюто.

— Имате ли вегетариански бургери?

— Имаме бургери с пуешко, млади момко.

Гейб свъси чело и наклони глава на една страна. Познавах това високомерно изражение — заради него в училище го биеха най-редовно, а понякога дори го изхвърляха от час.

— О! — каза той. — Не знаех, че пуйката е зеленчук.

Хърб ми хвърли бръснещ поглед, сякаш за да попита „Кое е това хлапе, по дяволите?“, но му бях твърде симпатичен, за да се озъби на госта ми.

— Ами салата „Коб“? — с равен глас попита той.

— Гнусотия! — отсече Гейб. — Искам само пържени картофи с кетчуп. И кола.

Щом Хърб си тръгна, казах:

— Джилиън май си е хванала ново канарче.

— Джилиън казва, че ако ядеш месо, ставаш агресивен — заяви той.

— Това лошо ли е?

Той отказа да се хване на въдицата ми.

— Все едно. Ей, чичо Ник — идеята ти за Фейсбук профила на Алекса е много добра.

— За какво говориш?

— Алекса Маркъс, дето баща й се тревожи да не й се е случило нещо.

Наблюдавах го няколко секунди и бавно се усмихнах.

— Ах, ти, кучи сине. Подслушвал си.

— Не съм.

— Признай си!

— Знаеше ли, че на компютъра на Дороти има аудио поток, който предава всичко, което става в кабинета ти?

— Да, Гейб, така сме се разбрали. Въпросът е дали Дороти знае, че си ровил из компютъра й.

— Моля те, не й казвай! Моля те, чичо Ник!

— Какво мислиш за Фейсбук профила й?

— Нали няма да й кажеш?

— Разбира се, че няма.

— Добре. Почти съм сигурен, че знам къде е била Алекса снощи.

— Как така?

— Беше на стената й във Фейсбук.

— Ти как успя да го прочетеш?

— Приятели сме.

— Наистина ли?

— Ами — заекна той и отново се изчерви, — тя има над хиляда приятели, обаче ми позволи да я френдна.

— Яко — казах аз, защото хлапето звучеше страшно гордо.

— Откакто съм у баба, тя идва няколко пъти. Симпатична е. Не е длъжна да се държи добре с мен, а го прави.

Кимнах. Красивите богати момичета като Алекса Маркъс обикновено не се държат добре с досадни многознайковци като Гейб Хелър.

— И къде е отишла снощи?

— С Тейлър отишли в „Кафеза“.

— Какво е това?

— Някакъв снобски бар в оня хотел, дето навремето бил затвор. Мисля, че се нарича „Сивия бар“.

— Тейлър момче ли е, или момиче?

— Момиче. Тейлър Армстронг, дъщерята на сенатор Ричард Армстронг. С Алекса са били съученички.

Погледнах часовника си и сложих ръка на рамото му.

— Да ги помолим ли да ни опаковат храната?

— С Тейлър ли ще говориш?

Кимнах.

— Днес си е у дома — каза Гейб. — Сигурно си отспива. На бас, че и Алекса е у тях. Чичо Ник?

— Какво?

— Не й казвай, че съм ти казал. Ще реши, че я следя или нещо такова.

12

Открих сенатора от Масачузетс, докато събираше фъшкиите на кучето си. Големият бял пудел на Ричард Армстронг беше подстриган съвсем по правилата — обръснато тяло, бели помпони на краката и опашката и голямо бяло афро на темето. Сенаторът, облечен с колосана синя риза и безупречно завързана вратовръзка, бе не по-малко напудрен, а сребристата му коса с път отстрани — съвършено фризирана. Той се наведе, пъхнал ръка в найлонова торбичка, взе екскремента на кучето и сръчно обърна торбичката наопаки. Изправи се силно зачервен и ме видя как стоя и го наблюдавам.

— Сенаторе — кимнах аз.

— Да? — предпазливо ме погледна той.

Беше добре известна публична личност и трябваше да внимава с лудите — дори в този изискан квартал.

Стояхме насред дълъг елипсовиден парк с ограда от ковано желязо, насред площад „Луисбърг“ на Бийкън Хил. Около площада се виеше плътна редица от къщи от червени тухли, строени през деветнайсети век. Смяташе се, че това е един от най-елегантните квартали в Бостън.

— Ник Хелър — представих се аз.

— А, да — облекчено ми се усмихна той. — Аз пък реших, че сте от асоциацията. Технически нямам право да разхождам кучето си тук и някои от съседите се дразнят.

— Няма да ви издам — обещах аз. — Но открай време смятам, че трябва да обучаваме кучетата да прибират нашите фъшкии.

— Е… бих се ръкувал с вас, но…

— Няма нищо. Моментът подходящ ли е?

Бях се свързал със сенатора с помощта на общ приятел. Обясних му за какво става дума и попитах дали мога да намина.

— Елате с мен — отвърна той и аз го последвах до старинна на вид кофа за боклук, в която метна малкото пликче. — Съжалявам за момичето на Маркъс. Нещо ново? Сигурен съм, че просто са се изпокарали.

Армстронг имаше традиционен, богаташки бостънски акцент, който няма нищо общо с онова, което хората смятат за бостънски акцент. Вече почти никой не говореше така, освен една шепа стари моржове от клуб „Съмърсет“. Сенаторът звучеше като кръстоска между Уилиам Ф. Бъкли[3] и Търстън Хауъл Трети от „Островът на Гилигън“[4]. Някой ми беше казал, че на записите от младостта си Армстронг звучи съвсем различно — явно бе добавил патината впоследствие, макар че наистина беше потомък на стара бостънска фамилия. „Семейството ми не е пристигнало на „Мейфлауър“[5], бе казал веднъж той. На „Мейфлауър“ сме качили прислугата.“

Стигнахме до къщата му — внушителна сграда с лъкообразна фасада, черни, прясно боядисани капаци на прозорците, лъскава черна врата и развяващ се американски флаг — и той тръгна нагоре по сивите бетонни стълби.

— Ако мога да ви помогна с каквото и да било, само кажете — каза той. — Имам връзки.

После ме дари с всеизвестната си усмивка — макар да беше умерен републиканец, заради тази усмивка го бяха избирали четири пъти. Един журналист я беше сравнил с топъл пожар. Отблизо обаче приличаше повече на изкуствена камина с фалшиви керамични дънери, боядисани в червено, за да приличат на горящи главни.

— Отлично — казах аз. — Бих искал да разговарям с дъщеря ви.

Дъщеря ми ли? Губите си времето, Тейлър сигурно от месеци не е виждала момичето на Маркъс.

— Снощи са били заедно.

Сенаторът пристъпи от крак на крак. Пуделът изскимтя и Армстронг рязко дръпна каишката.

— За пръв път чувам! — каза накрая той. — Както и да е, боя се, че Тейлър излезе да пазарува. Много обича да пазарува.

Той ми се усмихна като мъж, който иска да каже на друг мъж „Жени — с тях зле, без тях още по-зле“.

— Проверете още веднъж — казах аз. — В момента е горе.

Гейб следеше непрестанните й постинги във Фейсбук и ми пращаше СМС-и с последните новини. Не знаех как ги вижда — не беше приятел на Тейлър, но явно беше намерил начин. И ми беше писал, че преди няколко минути Тейлър Армстронг е уведомила 1372-мата си приятели, че гледа стар епизод от „Момичетата Гилмор“ и е безумно отегчена.

— Сигурен съм, че двете с майка й…

— Сенаторе — прекъснах го аз, — моля ви, повикайте я! Важно е! Или предпочитате да й се обадя по телефона?

Нямах телефонния номер на Тейлър Армстронг, разбира се, но се оказа, че той не ми е нужен. Баща й ме покани да вляза, без да си прави труда да прикрива раздразнението си. Пуделът отново изскимтя и той го шибна с каишката. Усмивката, с която печелеше избори, вече я нямаше. Електрическата камина беше изключена.

13

Тейлър Армстронг влезе в кабинета на баща си като дете, извикано при директора. Опитвайки се да прикрие страха си с цупене, тя седна на големия, тапициран диван и кръстоса крака, подпъхвайки глезена на горния под този на долния. Ръцете й бяха скръстени, раменете — прегърбени. Ако беше костенурка, щеше да се е скрила дълбоко в черупката си.

Седнах на дивана срещу нея, докато сенатор Армстронг, с очила-половинки, кацнали в основата на носа, преглеждаше някакви документи на простичкото си махагоново бюро и се преструваше, че не ни обръща внимание.

Дъщеря му беше хубава — всъщност, доста хубава. Косата й беше черна, очевидно боядисана, носеше тежък грим и се обличаше като пропаднало богато момиче, каквато очевидно беше — бяха я пратили в същото поправително училище за богаташи, където Алекса прекара цяла година.

Представих се и казах:

— Искам да ви задам няколко въпроса за Алекса.

Тя се втренчи в стария персийски килим и не каза нищо.

— Алекса е изчезнала — казах аз. — Родителите й ужасно се тревожат.

Тя вдигна очи с кисело изражение и за миг сякаш смяташе Да каже нещо, но явно размисли.

— Обаждала ли се е? — попитах аз.

— Не — поклати глава тя.

— Кога се видяхте за последно?

— Снощи. Излязохме.

Зарадвах се, че не се опита да ме излъже. Може би баща й я беше предупредил, когато се качи да я извика.

— Какво ще кажете да се поразходим? — предложих аз.

— Да се поразходим? — с погнуса повтори тя, сякаш я бях поканил да изяде жив прилеп.

— Да. Ще подишаме чист въздух.

Тя се поколеба, а баща й каза, без да вдига глава от документите.

— Можете да говорите тук.

За секунда-две тя изглеждаше като хваната в капан. После, за моя изненада, рече:

— Нямам нищо против да изляза.

От площад „Луисбърг“ пресякохме Маунт Върнън стрийт и се отправихме надолу по стръмната Уилоу стрийт.

— Реших, че ще имаш нужда от цигара.

— Не пуша.

Пушеше — бях я подушил още щом слезе по стълбите.

— Запали, няма да кажа на татко ти.

Изражението й едва забележимо омекна, тя сви рамене и извади от черната си чантичка пакет „Марлборо“ и златна запалка „С. Т. Дюпон“.

— Дори за фалшивите лични карти няма да му кажа — довърших аз.

Тя ме погледна косо, докато отваряше капачето на запалката, щракна я звучно, запали цигарата и напълни дробовете си с дим.

— Никой няма да ви сервира алкохол, ако нямате двайсет и една — обясних аз. — Няма как да минете без фалшива лична карта.

Тя пусна дим през двете ноздри, като кинозвезда от едно време, и не каза нищо.

— Като малък правех фалшиви документи за мен и приятелите ми — продължих аз. — Използвах мокрото помещение в училище.

— Удивително.

— Сега сигурно е по-лесно — имате скенери, Фотошоп…

— Нямам представа. Купих я от приятелка.

Тръгнахме към „Уест Сидър“ по Ейкорн стрийт — малка алея, павирана с камъни, извадени от река Чарлз преди много години. Това беше истинска улица, при това много чаровна, но се съмнявах, че джипът ми би се побрал на нея. Освен това паветата щяха да видят сметката на окачването.

— Баща ти защо не искаше да говориш с мен?

Тя повдигна рамене.

— Не знаеш ли? — не се предавах аз.

— Ти как мислиш? — с горчивина отвърна тя. — Защото е сенатор. Важна е само кариерата му.

— На дъщерите на сенаторите забранено ли им е да се забавляват?

Тя се изсмя тъжно.

— Доколкото разбрах, той постоянно се е забавлявал, преди да срещне мама — Тейлър замълча за по-драматично. — Както и след това.

Пренебрегнах думите й. Сигурен бях, че слуховете са верни — Ричард Армстронг беше известен, но не със законодателната си работа.

— С Алекса сте отишли в „Кафеза“ — казах аз.

Чаках отговора й дълго. Пет, десет секунди…

— Просто пихме по две питиета — рече накрая тя.

— Стори ли ти се разстроена? Ядосана ли беше на техните?

— Не повече от обикновено.

— Спомена ли, че ще се изнася, че ще бяга някъде?

— Не.

— Има ли си приятел?

— Не.

Тейлър звучеше враждебно, сякаш не смяташе, че това е моя работа.

— Каза ли, че се бои от нещо? Или от някого? Веднъж я отвлякоха от един паркинг…

— Знам — с презрение ме прекъсна тя. — Аз съм най-добрата й приятелка.

— Тя боеше ли се това да не се повтори?

Тейлър поклати глава.

— Каза, че баща й се държал странно.

— Как така странно?

— Сякаш си има неприятности. Наистина не помня, тогава вече бях почти пияна.

— Тя къде отиде след „Кафеза“?

— Откъде да знам? Сигурно у тях.

— Заедно ли си тръгнахте?

Тейлър се поколеба.

— Да.

Беше толкова очевидно, че лъже, че се поколебах да я предизвикам от страх, че ще изгубя всякакви шансове да ми съдейства.

Внезапно тя избъбри:

— Станало ли е нещо с Лекси? Знаеш ли нещо? Пострадала ли е?

Бяхме спрели на ъгъла с Маунт Върнън стрийт, за да изчакаме една двойка да се отдалечи достатъчно, за да не ни чува.

— Може би — казах аз.

— Може би? Какво значи това?

— Значи, че трябва да ми кажеш всичко.

Тейлър хвърли цигарата на тухления тротоар, настъпи я и извади втора от чантичката си.

— Виж какво, тя се запозна с един мъж. Окей?

— Помниш ли името му?

Тя поклати глава и запали цигарата, като избягваше погледа ми.

— Май че беше испанец. Не помня. Имената им звучат еднакво. Марко, Алфредо, нещо такова.

— Ти с нея ли беше, когато се запознаха?

Виждах как преценява нещата на ум. Ако кажеше, че не е била с Алекса, тогава къде е била? Когато две момичета отидат на бар, почти винаги са заедно. Не се разделят, за да покоряват, а се пазят една друга, пращат си сигнали, всяка преценява мъжете около другата. Да, понякога се състезават за един и същ, но в повечето случаи работят в отбор.

— Да — каза тя, — но беше шумно и не чух името му. Освен това вече се бях натряскала и просто исках да си отида вкъщи.

— Той не се ли опита да те сваля?

Тя присви очи — това беше въпрос на гордост.

— Беше толкова загубен, че много бързо го отсвирих.

— Заедно ли си тръгнаха?

Чаках отговора й толкова дълго, че реших, че може да не ме е чула. Точно щях да повторя въпроса си, когато Тейлър отвърна:

— Сигурно. Не знам.

— Как така не знаеш?

— Тръгнах си първа.

Не си дадох труд да й посоча противоречието.

— Право в къщи ли се прибра?

Тя кимна.

— Пеша ли?

Площад „Луисбърг“ беше на върха на хълма, кратка разходка — освен ако човек е пиян и носи обувки на тънки токчета.

— С такси.

— Чухте ли се с Алекса по-късно вечерта?

— Защо да се чуваме?

— Стига, Тейлър, документирате всяка минута от живота си с есемеси и във Фейсбук, постваш дори докато си миеш зъбите. Да не искаш да кажеш, че не ти е пратила есемес: „Олеле, в апартамента му съм“?

Тя извъртя очи с пълно презрение.

— Не сте се чували, откакто си тръгна от „Кафеза“ снощи, така ли?

— Така!

— Опита ли се да й се обадиш?

Тя поклати глава.

— Да й пратиш есемес?

Тя отново поклати глава.

— Нима не провери как е минала вечерта? Нали двете сте най-добри приятелки завинаги“?

Кой знае откъде, но някак си знаех този тийнейджърски израз. Тя повдигна рамене.

— Нали разбираш, че ако ме лъжеш или криеш нещо, може да излагаш живота на приятелката си на опасност?

Тейлър тръсна глава и тръгна надолу по улицата.

— Нищо не съм чула — каза тя, без да се обръща.

Инстинктът ми подсказа, че не ме лъже. Само че беше очевидно, че лъже за нещо. Вината й избождаше очите като неонова табела. Може би не искаше да излезе, че е лоша приятелка. Може би беше зарязала Алекса заради мъж.

Обадих се на Дороти и попитах:

— Някакъв напредък с телефона на Алекса?

— Нищо ново. Ще трябва да ни помогне някой полицай, Ник. Няма как да ги заобиколим.

— Имам идея — казах аз.

14

Когато работата ти е свързана с хорските тайни, рано или късно разбираш каква сила е да ги знаеш. Без проблем получаваш влияние, дори контрол, върху друг човек, било то в Конгреса или в гимназията, в учителската стая или на хиподрума.

Повечето тайни прикриват престъпления, злоупотреби или провали. Могат да съсипят кариери или да подлеят вода на врагове. Да не говорим колко световни лидери са съсипали. Във Вашингтон, където всеки струва колкото тайните, които знае, те наистина са разменна монета. Беше време да похарча няколко от моите монети.

Докато бях в „Стодард Асошиътс“, работих за един конгресмен от Флорида, който завършваше първия си мандат и водеше доста мръсна битка за преизбирането си. Опонентът му се беше докопал до копие от договора за един апартамент в Сарасота, който бе наел за приятелката си, келнерка в „Хутърс“. Новината щеше да изненада майката на шестте му деца, а него да постави в доста неудобно положение като се има предвид, че политическата му платформа обръщаше особено внимание на семейните Ценности. Поразчистих кашата и следата от документи изчезна. Келнерката постъпи на работа в Пенсакола, а хазяинът й нямаше спомен да е давал апартамента на конгресмена и обяви, че Договорът бил фалшифициран, а клиентът ни спечели изборите.

Не се гордеех с работата, която бях свършил, но сега конгресменът беше член на Съдебната комисия, която ръководи ФБР. Не ми дължеше услуги, тъй като бе платил богато на Стодард за „проучването“, но аз знаех някои неща за него, което беше по-лошо. Позвъних на личния му номер и го помолих да се обади от мое име в офиса на ФБР в Бостън. Казах му, че трябва да говоря с някой началник и то веднага.

На Кеймбридж стрийт, точно пред сградата на ФБР, се освобождаваше място за паркиране, което се случва горе-долу с честотата на пълно слънчево затъмнение. Спрях и зачаках жената с буика да се измъкне, но тя се бавеше. Първо си оправи червилото, после се обади по телефона. Реших, че ще й дам още десет секунди и ще се откажа. Междувременно се обадих на Маркъс.

— Маршъл, какво ти казаха от полицията?

— Полицията ли? Обичайните безполезни клишета. Ако не се появи до довечера, мога да подам сигнал, че е изчезнала.

— Няма да чакаме дотогава.

— Разбра ли нещо?

— Не — отвърнах аз. — Ще ти кажа, щом разбера.

Реших да не чакам повече жената и подкарах нататък.

15

Бостънският офис на ФБР се намира на „Сентър Плаза“ 1 и е част от потресаващо грозния Правителствен център, който някои архитекти наричат „импозантен“, а бостънците смятат за бетонен белег върху лицето на красивия град. Единственото хубаво нещо, което мога да кажа за Правителствения център е, че вдъхнови една от по-приличните песни на група „Модърн Ловърс“, чийто стил бих определил като прото-пънк.

Когато излязох от асансьора на шестия етаж, видях на стената голям златен надпис „ФБР“ и плакат с десетимата най-издирвани престъпници. В малката чакалня имаше детектор за метал и преносим рентгенов апарат за багаж, и двете извън употреба. Зад устойчиво на куршуми стъкло седяха две рецепционистки. Пъхнах шофьорската си книжка под стъклото и те ме накараха да им дам блекберито си, а после ми връчиха карта, на която пишеше в червено „ПРИДРУЖИТЕЛ ЗАДЪЛЖИТЕЛЕН“. Една от жените вдигна телефона, каза нещо в слушалката и ме уведоми, че ще ме вземат след няколко минути.

Зачаках. Нямаше какво да гледам — на стената имаше само рамкирана снимка на президента, закачена накриво, и ред брошури на тема „Кариера във ФБР“. Нямаше нито списания, нито вестници, а без блекберито ми не можех нито да се обадя, нито да пратя имейл на някого.

След половин час се върнах при жената зад стъклото и я попитах да не би да са ме забравили. Тя се извини, увери ме, че няма такова нещо, но не ми даде обяснение защо се бавят.

Когато ви накарат да изчакате десет или петнайсет минути, вероятно става дума за проточило се съвещание. Когато минат четиридесет и пет минути, това е послание.

Когато мъжът се появи, бе изминал почти час. Не изглеждаше така, както очаквах. Беше огромен (вероятно по цял ден вдигаше тежести) и напълно плешив. Главата му беше лъскава по начин, който подсказваше, че я бръсне, маже я с восък или с нещо подобно. Носеше ролекс менте, сив костюм с окъсели ръкави, бяла риза с твърде тясна яка и вратовръзка на райета.

— Господин Хелър? — попита той с дълбок, гръмовен глас. — Гордън Снайдър.

Предложи ми ръката си, която беше огромна и груба като стара бейзболна ръкавица, и стисна моята прекалено силно.

— Заместник главен специален агент.

Това означаваше, че е сред най-издигнатите в бостънския офис на ФБР и се отчита директно на главния специален агент. Конгресменът-флиртаджия от Сарасота си заслужаваше похвала.

Снайдър отвори вратата и ме поведе към кабинета си по пуст коридор с бели стени, а изморената секретарка дори не вдигна глава от клавиатурата, когато минахме край нея. Кабинетът му беше просторен, с изглед към Кеймбридж стрийт. На дългото бюро имаше два монитора и телевизор с плосък екран и изключен звук, по който вървеше Си Ен Ен, а до него — кръгла стъклена конферентна маса и диван, тапициран с червена изкуствена кожа. От двете страни на стола му имаше две знамена — на САЩ и небесносиният флаг на ФБР.

Той се намести зад покритото със стъкло бюро, на което нямаше абсолютно нищо, и прегърби рамене.

— Както разбирам, напоследък работите в частния сектор, господин Хелър.

— Правилно.

Това явно беше не особено деликатен начин да ми подскаже, че е прочел досието ми.

— С какво мога да ви услужа?

— Помагам на приятел да намери дъщеря си.

Той съчувствено сбърчи вежди.

— Как се казва момичето?

— Алекса Маркъс.

Той кимна — името явно не му говореше нищо.

— Баща й е Маршъл Маркъс, има хедж-фонд в Бостън.

— На колко години е момичето?

— Седемнайсет.

Той отново кимна и повдигна рамене.

— И защо трябва да се намеси ФБР?

— Като се имат предвид богатството и известността на баща й…

— Отвлечена ли е?

— Възможно е.

— Искали ли са откуп?

— Не още, но предвид обстоятелствата и миналото й…

— Тоест, твърдите, че баща й се тревожи, че може би е отвлечена.

Долових нещо странно в изражението на Снайдър. Объркване — толкова преувеличено, че изглеждаше комично. Или саркастично.

— Хм. Дълбоко озадачен съм, господин Хелър, защото от бостънската полиция не са се свързвали с нас.

— А би трябвало.

— Да, нали? Обикновено това е първата им работа в такива случаи, отвличанията са работа на ФБР. Чудя се защо не са го направили.

Свих рамене.

— Е, каквато и да е причината, ако уредите да засекат телефона й…

Снайдър обаче не беше свършил.

— Чудя се дали причината да не са ни потърсили — грижливо подчерта той — не е фактът, че никой не им е съобщил за изчезналото момиче. Мислите ли, че това е обяснението? — Той плесна с ръце и погледна първо към бюрото си, а после към мен. — Виждате ли, Маршъл Маркъс изобщо не им се е обаждал. Интересна работа, нали? Щом дъщеря му е изчезнала, би трябвало да е налазил и полицията, и ФБР. Ако ставаше дума за моята дъщеря, и две секунди не бих чакал. А вие?

Очите му пронизаха моите, а горната му устна се сгърчи от отвращение.

— Той се обади в полицията — повторих аз. — Преди няколко часа. Сигурно още не са го записали.

Снайдър поклати глава и отсече:

— Няма такова нещо!

— Информацията ви е неточна.

— Информацията ни за Маркъс е отлична — заяви той. — Знаем, че нито той, нито жена му са се обаждали в полицията. Не и от някой от четирите им стационарни телефона. Нито от двата му мобилни телефона. Нито от телефоните в „Маркъс Капитал“.

Не казах нищо, а той ми хвърли продължителен мрачен поглед.

— Точно така. От доста време държим Маршъл Маркъс под наблюдение по нареждане на съда. С което съм сигурен, че той е наясно. Той ли ви прати тук, господин Хелър?

Очите на Гордън Снайдър бяха малки и дълбоко поставени и приличаха на мъниста. Очи на насекомо.

— Не се опитвайте да отречете, че тази сутрин се срещнахте с Маркъс в къщата му в Манчестър, Хелър. Затова ли сте тук? В качеството на негов агент? Проверявате ни, за да видите какво знаем?

— Дойдох, защото животът на едно момиче може да е в опасност!

— Същото момиче, което беше изпратено в изправително училище заради постоянни проблеми с поведението в частната гимназия, в която учеше, нали?

Опитах се да контролирам гласа си — само така можех да се мобилизирам, за да не избухна.

— Точно така. След като я отвлякоха. Тези неща могат да нанесат сериозни психически вреди. Не разбирате, нали? От един лагер сме.

— Работите за Маркъс, нали?

— Да, но…

— Тогава сме от два противоположни лагери! Ясно ли е?

16

Сърцето на Алекса биеше все по-бързо и по-бързо. Тя го чуваше — в ужасяващата тишина, в която чуваше дори премигването на клепачите си, пулсът й звучеше като канонада. Беше й болезнено горещо и леденостудено едновременно, тялото й трепереше неконтролируемо.

— Чуваш ме, нали, Алекса? — каза тенекиен глас.

Вълна от стомашна киселина изгори хранопровода й. Тя се задави, стори й се, че е на път да изплюе целия си стомах. По влажната й риза плисна малко повръщано и се намести обратно в гърлото й. Трябваше да седне, за да я изплюе, но не можеше — едва успяваше да надигне главата си на няколко сантиметра. Не можеше дори да се обърне настрани. Беше в капан.

Не можеше да се движи.

Задави се в бълвоча, надигнал се в гърлото й.

— Моля те, внимавай — каза гласът. — Не можем да отворим ковчега ти, ако ти се случи нещо.

— Ковчег ли? — ахна тя.

— Няма никаква причина да умреш. Не искаме да умреш. Искаме само да убедим баща ти да ни съдейства.

— Колко пари искате? — прошепна тя. — Просто кажете какво искате и баща ми ще ви го даде.

— Зашо смяташ, че искаме пари, Алекса? Дори да беше така, баща ти няма пукната пара.

— Баща ми е… той има абсурдно много пари, ясно? Може да ви плати, колкото искате. Всичко ще ви даде, всичко, което има, ако ме пуснете веднага, моля ви, моля ви!

— Алекса, слушай ме много внимателно, защото оцеляването ти зависи от това.

Тя преглътна — в гърлото й бе заседнала буца.

— Слушам — прошепна тя.

— Не те чувам.

Опита се да говори по-високо.

— Аз… слушам ви!

— Добре. Алекса, вече ти обясних как да ходиш по нужда. Сега трябва да обсъдим дишането. Ясно ли е? Слушаш ли ме?

Тя потрепери и изстена:

— Моля ви…

— Искам да знаеш, че в ковчега ти има въздух, но не е много.

— Не е… много? — прошепна тя.

— Слушай внимателно. Ако просто бяхме запечатали ковчега, преди да го заровим в земята, не би останала жива и половин час, но знаем, че ще ти е нужно повече време.

Тя чу „в земята“ и така прехапа устна, че усети как кръвта започва да капе в устата й.

— В земята? — прошепна тя.

— Да. Намираш се в стоманен ковчег, дълбоко под земята, под 3 метра пръст. Алекса, ти беше погребана жива. И съм сигурен, че вече го знаеш.

Нещо избухна в мозъка й, пред очите й се посипа порой от ярки искри. Тя изкрещя, но гласните й струни бяха толкова възпалени, че се разнесе само сипкаво свистене, почти оглушително в абсолютната тишина.

17

Под една от чистачките на джипа беше мушнат яркооранжев талон за глоба за просрочено паркиране. Проклетият Снайдър — ако не беше изгубил толкова време в демонстрации на сила, това нямаше да се случи. Прищя ми се да му изпратя сметката.

Извадих блекберито си, за да се обадя на Маркъс, когато зад мен се разнесе женски глас.

— Нико?

Вече никой не използваше този прякор, освен няколко стари познати във Вашингтон. Усетих я, може би дори я подуших още преди да докосне рамото ми и без дори да се обръщам, казах:

— Даяна?

— Виждам, че още караш дифендъра — каза тя. — Това ми харесва. Не се променяш, а?

— Здравей! — отвърнах аз и я прегърнах. За миг се поколебах дали да я целуна по устата — все пак онези дни отминаха отдавна — но тя ми предложи бузата си. — Чудесно изглеждаш!

Така си беше. Даяна Мадигън носеше тесни дънки, износени кафяви каубойски ботуши и изумруденозелена блуза, която подчертаваше гърдите й и изумителните й бледозелени очи. Оказва се, че статистически погледнато зелени очи имат само два процента от населението на планетата. Това обаче не беше единственото нещо в нея, което бих определил като рядкост. Не познавах друга такава жена — твърда, недвусмислена и елегантна. И красива. Имаше стройно гъвкаво тяло и огромно количество вълниста коса, която се подчиняваше на свои собствени нравила. Носът й беше ясно изразен, но деликатен, с леко разширени ноздри. Единствената следа, оставена от изминалото време, бяха леките бръчици около очите й.

Не се бяхме виждали пет или шест години, откакто я прехвърлиха от вашингтонския клон на ФБР в Сиатъл и тя заяви, че не иска връзка от разстояние. Нашата беше по-скоро небрежна — не точно приятели с екстри, но и без напрежение и очаквания, без риск от дългосрочно пристрастяване. Тя така искаше и тъй като работех много и пътувах често, аз нямах нищо против. Наслаждавах се на компанията й, както и тя на моята. Въпреки това обаче когато Даяна ми каза, че се мести в Сиатъл, объркването ми бързо премина в болка. Много държах на нея и се изненадах, че чувствата ни не са взаимни. Не съм свикнал жените да ме оставят, но в случая не ставаше дума за мъжкото ми его. Бях разочарован, че изобщо не съм я преценил правилно. Дотогава смятах, че способността ми да тълкувам поведението на останалите е един от естествените ми таланти.

За разлика от много други жени, тя не би настояла за „Сериозен разговор“. В това отношение беше устроена също като мен, така че краят на връзката ми с Даяна Мадиган премина в папката „неразрешени случаи“. Аз обаче открай време смятам тези случаи за неустоими.

— Изглеждам ужасно и ти много добре го знаеш — контрира ме тя. — Тръгвам си за вкъщи след нощна смяна.

— Откога работиш нощем?

— Цяла нощ се преструвам на четиринайсетгодишно момиче и пращам есемеси на педофили.

— Така ли? Какво съвпадение, аз също.

— Този извратеняк е на петдесет и една — продължи тя, без да ми обърне никакво внимание. Даяна никога не се шегуваше с работата си. — Уговорихме си среща в един хотел в Евърет. Адски ще се изненада.

— Значи още работиш в ОБДОД?

— Не е за вярване, нали?

ОБДОД беше Отрядът за бързо действие при отвличане на деца към ФБР. Работата там можеше да ти разбие сърцето. Като знаех с какви неща се сблъсква, не можех да разбера защо продължава — мислех, че отдавна се е отказала.

Не носеше венчална халка и аз реших, че няма и деца. Зачудих се дали някога би могла, като знаеше какво може да им се случи.

— Да те закарам до вас — предложих аз.

— Откъде знаеш, че не съм с кола?

— Ако беше, щеше да паркираш в подземния гараж, като всички служители на ФБР. Освен това щеше да носиш ключовете в лявата си ръка. Не забравяй, че те познавам.

Тя отклони поглед. Засрами ли се? Не можах да разбера. Тя беше емоционалният еквивалент на криптонита, както винаги.

— Апартаментът ми е в Саут Енд. Щях да взема метрото.

Отворих задната врата и я изчаках да влезе.

18

— Значи сега втора смяна ще си пише с твоите педофили? — попитах аз.

— Не правим така, не може — отвърна Даяна. — Понякога извършителите усещат промяната. Дори при кратките текстови съобщения може да има леки нюанси в тона и ритъма.

Докато карах, усетих аромата на парфюма й. Не бях срещал друга жена с подобен парфюм — рози, теменужки и кедър — изискан, натрапчив и незабравим.

Според невролозите само миризмите могат да възродят миналото с такава сила. Явно обонятелният нерв възбужда онзи център в мозъка, където умственият хард диск съхранява дългосрочните спомени.

Парфюмът на Даяна събуди цял порой стари спомени. Най-вече хубави.

— Откога си в Бостън? — попитах аз.

— От година и малко. Чух, че може да си тук — да не би Стодард да те е пратил да откриеш местен клон на фирмата?

— Не, сега работя сам.

Зачудих се дали е разпитвала за мен и потиснах усмивката си.

— Харесва ли ти?

— Би било идеално, ако шефът не беше такъв тормозилник.

Тя печално се засмя.

— Ник Хелър — бизнесмен.

— Каза, че си на Пемброук стрийт, нали?

— Да, до Кълъмбъс авеню. Благодаря, че ме докара.

— Удоволствието е мое.

— Слушай, съжалявам за Спайк.

— Спайк ли?

— Гордън Снайдър. Спайк е прякорът му. Цял живот се мъчи да накара хората да го забравят.

— Спайк?

— Не му казвай, че съм го издала. Обещаваш ли?

— Мога да му измисля няколко по-подходящи прякора — казах аз. — Нито един няма да е особено ласкателен. Как разбра, че съм бил при него?

Тя повдигна рамене.

— Видях те, когато изхвърча от кабинета му. Явно не е минало добре.

— Каза ли ти за какво говорихме?

— Разбира се.

Зачудих се дали не ме е последвала отвън. Може би тази среща не беше съвпадение. Може би беше разбрала, че съм в сградата и искаше да се обади. Може би това беше всичко.

Отбелязах си още една бележка в недовършения случай с етикет „Мадиган, Даяна“.

— Защо се е вманиачил по Маршъл Маркъс?

— Маркъс е неговият голям бял кит.

— Но защо?

— Колкото повече им се изплъзва мишената, толкова повече се вманиачват мъжете като него. Може да ти прозвучи познато, Нико.

„На мен ли го казваш“, помислих си аз.

— Той много повече държи да съсипе Маркъс, отколкото да открие дъщеря му.

— Може би защото специалността му са финансовите престъпления.

— Не ми е ясно защо си отишъл при началника на „Финансови престъпления“, след като търсиш изчезнало момиче.

И аз започвах да се питам същото.

— Неговото име ми дадоха.

— Маршъл Маркъс приятел ли ти е?

— Семеен приятел.

— Приятел на баща ти?

— Майка ми работеше при него. Освен това харесвам хлапето.

— Какво знаеш за Маркъс?

— Очевидно недостатъчно, щом вие го разследвате за нещо. Ти какво можеш да ми кажеш за него?

— Не много.

— Не много, защото не знаеш, или защото с него се занимава ФБР?

— Защото разследването е секретно, а аз се намирам от другата страна на стената.

Спрях пред кафява сграда с извита фасада, заемайки две паркоместа.

— Благодаря ти още веднъж — каза тя и отвори вратата.

— Чакай малко, направи ми една услуга.

— Каква?

— Можеш ли да подадеш молба за издирване на телефона на Алекса Маркъс?

— Аз… малко е сложно. Няма да ми е лесно да заобиколя Снайдър. Защо смяташ, че нещо й се е случило?

Бях на път да отговоря, когато тя се огледа и каза:

— Виж, качи се, ако искаш, за да ми обясниш всичко.

Свих рамене, преструвайки се на равнодушен.

— Да, срамота е такова хубаво място за паркиране да отиде зян.

19

Апартаментът й беше на втория етаж. Площта му едва ли надвишаваше 70 квадрата, но не ми се стори малък, а пищен и пълен с най-различни неща. Стените бяха боядисани в шоколадовокафяви и землисти тонове. Мебелите изглеждаха така, сякаш са дошли от някой битпазар, но всеки от тях бе подбран много внимателно, заедно с необичайните лампи от ковано желязо, възглавниците с бродирани калъфки и медните рамки на картините.

Тя ми посочи големия диван в ъгъла и отиде да ми направи кафе — току-що смляно с френска мелничка — след което ми го поднесе в голяма чаша, която очевидно беше изрисувана на ръка. Беше черно, силно и съвършено, но тя не си сипа, защото имала нужда да поспи. Вместо това си наля газирана минерална вода с резенче лимон.

Беше пуснала тиха музика — простичка, заразителна мелодия, изпълнена на китара и изпъстрена със синкопи. Сипкав женски глас пееше на португалски и английски — весела песен за пръчка, камък и късче стъкло, за края на отчаянието и радостта в сърцето. Енергичният глас вече пееше на португалски ~ Е раи, е pedra, е о fim do caminho… ит роисо sozinho. Не знаех какво означават думите, но ми харесваше как звучат.

— Кой е това? — попитах аз.

Тя винаги бе предпочитала певици — Ела Фицджералд и Били Холидей, Нина Симоун и Джуди Колинс. Всички бяха изключителни, и до една — различни.

— Сузана Маккоркъл, „Мартенски води“. Невероятна интерпретация, нали? Колкото повече я слушаш, толкова по-многопластова става. Уж е лека и небрежна, но внезапно става все по-дълбока и прочувствена.

Изръмжах утвърдително.

Когато една жена ме покани в апартамента си, обикновено знам какво да очаквам, но не и сега. И двамата бяхме продължили напред, преминавайки от “приятели с екстри“ към само приятели.

Приятели имах много… но Даяна беше само една. И това, че сме само приятели не променяше чувствата ми към нея. От това тя не ми се струваше по-малко привлекателна. Не ме караше да престана да наблюдавам извивката на кръста й там, където се срещаше със заобленото й дупе, нито да й се възхищавам по-малко и да я смятам за по-малко удивителна. Нито намаляваше силата на нейното магнитно поле. Тази жена сякаш имаше вграден притегателен лъч, което просто не беше честно.

Ние обаче се бяхме качили, за да говорим за Алекса Маркъс и аз бях твърдо решен да уважа положените граници. Казах й малкото, което знаех за случилото се с Алекса и за Тейлър Армстронг, нейната най-добра приятелка завинаги.

— Не ми е приятно да ти го кажа, но Снайдър е прав — каза тя. — Все още не са изминали дори дванайсет часа, нали? Забила си е мъж, тръгнала си е с него и сега си отспива в някое общежитие. Напълно възможно е, нали?

— Възможно — да, но не и вероятно.

— Защо не?

— Първо, момиче като нея не би пропаднало вдън земя просто така. Щеше да се обади на приятелите си. Тези момичета постоянно си пращат есемеси. Печатат на тия телефони като шампионки по машинопис.

— Расла е под похлупак, има проблеми у дома и изпробва границите — не се предаваше Даяна. Седеше с кръстосани крака на един фотьойл, поставен под прав ъгъл спрямо тапицирания в тон диван. Беше свалила ботушите си — ноктите на краката й бяха лакирани в кървавочервено. Не носеше грим, като се изключи гланцът за устни. Кожата й беше прозрачна. Тя отпи голяма глътка газирана вода от синя чаша с особена форма.

— Не мисля, че си вярваш — казах аз. — Не и като имам предвид работата ти.

Линията на устните й постепенно се промени — толкова недоловимо, че човек трябваше да я познава, за да го забележи.

— Прав си — призна тя. — Съжалявам, правех се на адвокат на дявола. Може би се опитвам да видя нещата от гледната точка на Снайдър. Заради опита за отвличане, което е преживяла преди години, тя не би тръгнала с непознат мъж, независимо колко е пияна. Би била постоянно нащрек.

— Не беше опит за отвличане — поправих я аз. — Отвлякоха я. После я пуснаха.

— Така и не се разбра кой е бил, нали?

— Да.

— Странно…

— Много.

— И не са искали откуп?

— Никакъв.

— Просто са я… взели, няколко часа са я разкарвали напред-назад и са я пуснали? Такъв риск без нищо в замяна?

— Явно.

— И ти вярваш на тази версия?

— Нямам причина да не вярвам. С Алекса дълго го обсъждахме.

Тя се облегна назад във фотьойла и погледна към тавана. Челюстта й беше силна, шията — като на лебед.

— Ако баща й тайно е платил откуп, без да каже на никого, тя би ли била наясно?

Умна беше — бях забравил колко е умна.

— Ако е имал причина да го пази в тайна, сигурно не. Но аз не останах с такова впечатление.

— Може би той не ти казва всичко.

— Може би има нещо, което ти не ми казваш.

Тя отклони очи. Наистина имаше нещо. След миг Даяна каза:

— Трябва да бъда много внимателна.

— Разбирам.

Отпих още една глътка кафе и оставих чашата на масичката — старинна, тикова, с богата резба.

— Знам, че мога да разчитам на дискретността ти.

— Разбира се.

Очите й сякаш се взираха малко пред мен и постоянно се извъртаха надолу и надясно, което означаваше че тя води битка със себе си. Зачаках — ако я притиснех, щеше да се затвори напълно.

Даяна се обърна към мен.

— Знаеш, че никога не бих разкрила информация за текущо разследване, нямам намерение тепърва да го правя. Не изнасям информация и не правя услуги. Никога не съм действала така.

— Знам.

— Спекулира се, че Маршъл Маркъс пере парите на едни много лоши хора.

— Пере пари? Това е смешно, той е милиардер. Не е нужно да пере, може би менажира парите на съмнителни клиенти, но това не. е същото като да ги пере.

Тя повдигна рамене.

— Казвам ти какво чувам. Би трябвало да те предупредя, че не би желал Гордън Снайдър да ти е враг.

— Някои хора казват същото за мен.

— Това също е вярно. Просто… пази се от него. Ако реши, че действаш срещу него или пречиш на случая, ще те погне.

— О?

— Няма да наруши закона, но ще стигне до ръба. Ще използва всеки инструмент, който му дава той и нищо няма да го спре.

— Считай, че съм предупреден.

— Добре. Имаш ли снимка на Алекса?

— Разбира се — казах аз и извадих от вътрешния си джоб една от снимките, дадени ми от Маркъс. — Но защо?

— Трябва да видя лицето й.

Тя дойде и седна до мен на дивана. Усетих, че сърцето ми заби по-бързо, усещах топлината на тялото й. Беше започнала друга песен — баладата на Джуди Колинс „Баща ми“. Подадох й снимка на Алекса, на която тя носеше униформа за хокей на трева, русата й коса беше опъната назад с панделка, бузите й бяха румени, а сините й очи блестяха.

— Хубавица! — каза Даяна. — Изглежда ми борбена.

— Такава е. Последните няколко години я измъчиха,

— Трудна възраст. Мразех да съм на седемнайсет.

Даяна рядко споменаваше юношеските си години, като се изключи фактът, че беше израсла в Скотсдейл, Аризона, където баща й бил началник на полицията и бил убит на служба, когато тя била тийнейджър. След смъртта му майка й се преместила с нея в Седона, където отворила магазин за ню ейдж кристали и бижутерия.

Забелязах, че тя се премести малко по-близо до мен.

— Тази риза ми е позната, не ти ли я подарих аз?

— Да, оттогава не съм я свалял.

— Добрият стар Нико. Единствената неподвижна точка в една ера на промени.

— Шерлок Холмс, нали?

Тя ме удостои с една от непроницаемите си усмивки.

— Добре, ще подам молба в AT&T. Ще намеря начин.

— Благодаря ти.

— Виж, не става дума за теб. Или за нас. Правя го заради момичето. От законова гледна точка Алекса Маркъс е непълнолетна и може да е закъсала — на мен повече не ми е нужно.

— Това означава ли, че случаят официално влиза във ФБР?

— Не е задължително, поне засега. Но ако мога с нещо да помогна, знаеш къде да ме намериш.

— Благодаря.

Последва неловко мълчание. Никой от нас не обичаше да сипва сол в стари рани, но от друга страна всеки от нас беше много прям. Сега седяхме в апартамента й, само двамата, и надали щеше да има по-подходящ момент да обсъдим неудобната тема.

— Ти защо… — започнах аз, но се спрях. Искаше ми се да попитам „Ти защо не ми каза, че идваш в Бостън?“, но не исках да прозвучи като упрек. Вместо това казах: — И за теб се отнася, ако имаш нужда от нещо, на разположение съм. Чакам на прага, като доставка от „Запос“.

Тя се усмихна и се обърна да ме погледне, но щом срещнах зелените й очи и усетих дъха й върху лицето си, устните ми легнаха върху нейните. Бяха топли и меки, а устата й имаше вкус на зелен лимон и аз не можах да устоя.

Нечий телефон иззвъня. Почти инстинктивно ръцете ми се плъзнаха към бедрата й. Аз пръв забелязах, че блекберито й вибрира.

Даяна се отдръпна.

— Почакай, Нико — каза тя, издърпа го от калъфа на колана си и вдигна. — Добре, идвам веднага.

— Какво става?

— Педофилът — отвърна тя. — Пак ми е пратил есемес, мисля, че започва да ме подозира. Иска да промени мястото на срещата, трябва да се връщам на работа. Аз… съжалявам…

— Аз също.

Тя скочи на крака и затърси картата и ключовете си.

— Какво направихме току-що, по дяволите? — попита Даяна.

— Ще те закарам.

Внезапно тя стана съвършено делова, поклати глава и каза твърдо:

— Колата ми е долу.

Стори ми се, че излизам от сауна и пропадам в пряспа сняг.

20

Подкарах колата към подножието на Бийкън Хил и спрях пред хотел „Грейбар“, последното място, посетено от Алекса, доколкото знаех.

Сигурно смятате, че хората биха се чувствали неловко в хотел, който е бил затвор, но собствениците на „Грейбар“ се бяха справили великолепно. Преди сградата беше мрачна, тромава и грозна, мръсна и препълнена, и печално известна с бунтовете си. Когато с Роджър бяхме малки и мама минаваше покрай затвора с колата, двамата се опитвахме да зърнем затворниците през прозорците на килиите им.

Лично аз не вярвам, че сградите задържат негативната енергия, но собствениците решиха да се застраховат и доведоха група будистки монаси, за да кадят разни аромати и да четат молитви, прочиствайки новооткрития хотел от лошата карма. Те обаче май бяха пропуснали едно местенце — отрицателната енергия на рецепцията можеше да се реже с нож, чак ми се прищя да насоча полуавтоматичен пистолет девети калибър към високомерния чиновник, за да привлека вниманието му. Беше потънал в разговор с рецепционистката (на тема „Джързи Шоър“), а и музиката във фоайето беше надута до спукване. За щастие, оръжието ми беше в сейфа в кабинета.

Прокашлях се.

— Бихте ли се обадили на Наджи, моля? Предайте му, че го търси Ник Хелър.

Мъжът начумерено вдигна телефона и каза тихо нещо в слушалката.

— Скоро ще се качи — каза той. Имаше артистично чорлава коса, намазана с много гел, която наполовина скриваше очите му, и еднодневна брада. Носеше тесен черен костюм с твърде къси ръкави — отворите за ръцете бяха прекалено високо, а реверите — на около сантиметър един от друг, сякаш го беше взел на заем от Хърман Мъника.

Застанах на рецепцията и зачаках, а той продължи да спори за Снуки и Ситуацията[6]. Забеляза ме с периферното си зрение, обърна се и с досада заяви:

— Ъм, той може да се забави!

Така че пресякох фоайето и забелязах пиринчена стояща табела, насочваща посетителите към „Кафеза“, поставена точно пред старинен на вид асансьор. Качих се на четвъртия етаж и се огледах. На тухлените стени бяха закачени телевизори с плоски екрани, включени на една и съща емисия на Фокс Нюз. По стените висяха снимки на знаменитости — Джим Морисън, Майкъл Джаксън, О Джей Симпсън, Джанис Джоплин, Еминем и дори Бил Гейтс като тийнейджър. Всички освен баща ми, така да се каже. Имаше пейки, кожени дивани, дълъг бар, подово осветление и черен парапет, ограждащ високото три етажа преддверие. Нощем заведението сигурно беше впечатляващо, но на жестоката дневна светлина изглеждаше очукано и разочароващо, като такъми на илюзионист, когато ги разгледате отблизо.

Забелязах много охранителни камери — стандартните евтини черни полусфери, закачени на тавана. Няколко умишлено приличаха на прожектори, но си личеше, че не са, защото „крушките“, всъщност лещи, бяха с различен цвят. Целта на онези зад бара беше да попречат на служителите да крадат пари и бутилки. Камерите в салона бяха прикрити по-дискретно, вероятно защото клиентите биха се притеснили, ако знаеха, че всяко тяхно несръчно движение се заснема. Хрумна ми, че постоянното наблюдение се връзва идеално със затворническия декор.

Когато се върнах долу, на рецепцията ме очакваше много хубав чернокос мъж с класически арабски черти — маслинен тен, тъмни очи, ясно изразен нос. И той носеше костюм тип „Хърман Мъника“, но беше обръснат и със сресана коса.

Когато се приближих, ми се усмихна.

— Господин Хелър?

— Благодаря ви, че приехте да се видим, Наджи.

— Господин Маркъс е добър приятел на „Грейбар“ — отвърна той. — Ако мога да ви помогна с нещо, само кажете, на ваше разположение съм.

Маршъл Маркъс не беше просто „приятел“ на хотела, а един от първите и най-големи инвеститори. Беше позвънил предварително, точно както го помолих.

Наджи извади издължена висулка с логото на „БМВ“ — ключът за четиригодишното M3 на Маркъс, „таратайката“, която беше дал на Алекса. На ключодържателя висеше парченце от билета, получен от пиколото.

— Колата й беше в подземния гараж. Ако желаете, ще ви заведа.

— Значи не си я е взела?

— Явно не. Уверих се, че никой не я е докосвал в случай, че поискате да вземете отпечатъци.

Човекът очевидно имаше опит.

— Полицията може да го направи — казах аз. — Имате ли представа кога е оставила колата на пиколото?

— Разбира се, сър — отвърна Наджи и извади друг билет. Напълно типичен, с пет отделения за перфориране. Последните две ги нямаше — едната вероятно бе получила Алекса, а на останалите пишеше 9:37. По това време тя беше пристигнала в хотела, оставяйки БМВ-то на баща си на пиколото.

— Бих искал да изгледам записа от камерата за наблюдение — казах аз.

— От гаража ли? Или при пиколата?

— Навсякъде.

Центърът по сигурността на „Грейбар“ се намираше в малка стая в дъното на коридора, където се намираха бизнес офисите. По стените имаше около двайсет монитора с изгледи от входа, фоайето, кухнята и коридорите пред тоалетните. Пред тях седеше пълен мъж с брадичка-катинарче и ги наблюдаваше. Всъщност четеше „Бостън Хералд“, но щом Наджи влезе, бързо го остави.

— Лио — каза му Наджи, — би ли заредил снощните записи на камери 3, 4 и 5?

Застанахме зад Лио, докато той кликаше с мишката, отваряйки няколко прозореца на един компютърен монитор.

— Започнете от около девет и половина — казах аз.

Пред хотела, където чакаха пиколата, явно имаше поне три камери. Образът беше дигитален, кристално ясен. Лио увеличи скоростта на записа и колите заприиждаха все по-бързо и по-бързо, а гостите слизаха от тях, като докосваха косите си и изтупваха саката си с комична скорост. В девет и половина се появи черно БМВ, от което излезе Алекса. Пиколото й връчи билет и тя застана на опашката пред фоайето, а младежът откара колата в гаража.

— Може ли да увеличим образа? — попитах аз.

Обичам да разглеждам охранителни записи — чувствам се като участник в епизод на „От местопрестъплението“. За съжаление, когато увеличава сектор от видеото в живота, човек не чува нито свистене, нито пронизително пиукане. Освен това по телевизията и по филмите всички компютърджии увеличават размазаното изображение, като успяват да го изчистят с помощта на някакъв вълшебен „алгоритъм“ до такава степен, че да разчетат етикета върху шише с таблетки, отразено в нечие око. Лио не беше чак толкова добър. Той раздвижи мишката, кликна няколко пъти. Видях Алекса да прегръща някакво момиче, което вече беше на опашката. Тейлър Армстронг. Двете веднага потънаха в оживен разговор, като от време на време всяка докосваше ръкава на другата и хвърляше по някой поглед наоколо, може би оглеждайки някой мъж.

— Можем ли да я последваме в хотела?

— Разбира се. Лио, дай девета и дванайсета — нареди Наджи.

Камерата във фоайето показа момичетата от друг ъгъл, докато вървяха към асансьора. Образът беше сравнително ясен, може би стандартните трийсет кадъра в секунда[7]. Вратите се отвориха и те влязоха вътре. Алекса бързо излезе, Тейлър остана. Алекса страдаше от клаустрофобия и не понасяше затворени пространства, особено асансьорите.

— Искам да видя къде отива момичето, което слезе от асансьора — казах аз.

Друга камера, вероятно на тавана на втория етаж, ми показа как Алекса се качва по стълбите, а друга — как пристига в бара на четвъртия етаж, където я посрещна Тейлър.

— И аз обичам да се качвам по стълбите — любезно се обади Неджи. — Полезно е.

Продължихме да наблюдаваме, докато момичетата си търсеха места. Доста време не се случи нищо особено. Барът се пълнеше все повече. Оскъдно облечена келнерка, чийто бюст почти изскачаше от дълбоко изрязания й сутиен, взе поръчката им. Те продължиха да си говорят.

Внезапно към тях се приближи мъж.

— Съсредоточи се върху него — каза Наджи на Лио и също се включи.

Ризата на мъжа беше разгащена. Изглеждаше на малко повече от двайсет години и беше рус, с червендалесто лице и обратна захапка. Изобщо не приличаше на испанец. Алекса се усмихна, но Тейлър не го и погледна. След няколко секунди той си тръгна, а аз буквално го съжалих.

Момичетата продължиха да разговарят и да се смеят. Дадох си сметка, че сигурно е по адрес на разгащения младеж и казах:

— Превъртете нататък.

Лио утрои скоростта и движенията на хората станаха резки и насечени като в стар филм. Смях, глътка, смях, глътка, усмивка — Алекса извади нещо и го показа на Тейлър. Телефон, може

Айфон. Сигурно я снимаше. Не — приближи го до устата си. Тейлър се разсмя — слушаха някакъв звук. Тейлър го грабна и също го доближи до устата си. Двете пак се разсмяха. Тейлър го върна на Алекса, а тя го пъхна в предния джоб на коженото си сако. Запомних това.

Появи се друг мъж. Този беше тъмнокос — средиземноморски тип, може би италианец, може би испанец. Този път и двете момичета се усмихнаха. Езикът на телата им беше открит, погледнаха го, усмихнаха му се. Бяха по-благоразположени. Не бях виждал Тейлър такава — не се мусеше, изглеждаше весела и оживена.

— Има ли и друг ъгъл? — попитах аз.

Лио отвори още един прозорец, където лицето на мъжа се виждаше в профил, и даде едър план.

Мъжът беше испанец или португалец. Може би южноамериканец, при всички случаи хубавец. Беше около трийсет-трийсет и пет годишен, добре поддържан, скъпо облечен. Дръпна си стол, седна — явно го бяха поканили — и направи знак на келнерката.

— Този мъж често идва тук — каза Наджи и аз се обърнах към него.

— О?

— Познат ми е, запомнил съм лицата на редовните клиенти.

— Как се казва?

Той поклати глава.

— Не зная.

Криеше нещо. Обърнах се отново към монитора — мъжът и двете момичета говореха и се смееха. Сервитьорката дойде и взе поръчките им, те продължиха да се смеят и да говорят. Компанията му явно им харесваше. Той седеше до Тейлър, но не й обръщаше внимание. Алекса му беше далеч по-интересна. Постоянно се навеждаше към нея, говореше й и почти не поглеждаше Тейлър. Което ми се стори интересно — тя беше красива поне колкото Алекса, пък макар и по по-вулгарен начин. Алекса изглеждаше някак по-елегантна и чиста. Баща й обаче беше милиардер. Откъде непознатият би могъл да разбере това, освен ако не е избрал мишената си предварително?

Сервираха им питиетата в големи чаши за мартини. Пиха още малко, след което и двете момичета станаха. Мъжът остана сам на масата, като разсеяно оглеждаше бара.

— Може ли да проследим момичетата? — попитах аз.

Лио премина към вече отворен прозорец и го уголеми. Момичетата вървяха заедно и се държаха една за друга — изглеждаха леко подпийнали.

— Продължаваме с тях — кимнах аз и Лио уголеми прозореца още повече. Те влязоха в дамската тоалетна.

— Вътре няма ли камери? — попитах аз, а Наджи се усмихна.

— Незаконно е, сър.

— Знам, длъжен съм да попитам.

Внезапно нещо в другия прозорец привлече вниманието ми — камерата, която показваше самотния латиноамериканец, който правеше нещо. С едно бързо движение той протегна ръка и плъзна полупразната чаша на Алекса към себе си.

— Какво прави, по дяволите? — попитах аз. — Увеличете онзи прозорец, моля.

Щом Лио го направи, виждахме всичко съвсем ясно. Мъжът пъхна дясната си ръка във вътрешния джоб на сакото си, огледа се, след което невъзмутимо пусна нещо в чашата на Алекса. Извади бъркалката от напитката си и разбърка нейната, за да се разтвори онова, което беше сипал в нея, после бутна коктейла обратно на мястото му. Цялата операция отне десет секунди, може би петнайсет.

— О, боже! — казах аз.

21

— Сипа нещо в чашата й — обяви Наджи. Явно някой трябваше да изрече очевидното.

— На бас, че е „Спешъл Кей“ — обади се Лио. — Или „Ликуид Екс“.

В другия прозорец двете момичета излязоха от тоалетната и се върнаха на масата си. Алекса отпи от чашата си, след което смехът и разговорите продължиха. След няколко минути Тейлър стана и каза нещо. Алекса изглеждаше разстроена, но не и мъжът. Тейлър си тръгна, Алекса остана. Пи още, двамата говориха и се смяха. Скоро тя започна да се държи като пияна, но причината не беше само в алкохола. Отпусна се в стола си, главата й клюмна. Тя се усмихна дръзко, но изглеждаше много зле.

Мъжът отново повика сервитьорката, но после размисли. Вместо това остави няколко банкноти на масата и помогна на Алекса да се изправи. Тя изглеждаше така, сякаш едва се държи на краката си.

— Пари в брой — казах аз, най-вече на себе си.

Наджи обаче ме разбра.

— Той винаги плаща в брой.

— Затова ли не знаете името му?

Той кимна, понечи да каже нещо, но се отказа.

— Вие знаете нещо.

— Не мога да кажа със сигурност, но смятам, че е пласьор.

— На наркотици.

Наджи кимна и добави бързо:

— Тук обаче не продава. Никога! В противен случай бихме му забранили да идва.

— Разбира се.

Това беше лошо. Испанецът се върна, взе дамската чанта на Алекса от пода и поведе момичето към асансьора. Натисна бутона, тя увисна на ръката му. След минута вратата се отвори и двамата се качиха.

Тя имаше фобия от асансьори, но се съмнявам, че изобщо осъзнаваше къде се намира.

Камерата във фоайето показа мъжа, който водеше Алекса към входната врата, като почти я влачеше. Чантата й беше в лявата му ръка. Алекса постоянно се препъваше. Хората, които влизаха, видяха това и се усмихнаха, явно решили, че гаджето на младежа е пийнало повечко.

Една от външните камери показа застаналата пред хотела Алекса, която почти спи. Мъжът подаде билет на пиколото и пет минути по-късно се появи стар черен ягуар — приличаше на XJ6, от средата на осемдесетте години. Класическа кола, но в не особено добра форма. Цялата беше надрана и очукана, а задният калник беше ударен.

Пласьорът помогна на Алекса да влезе и тя легна на задната седалка. Стомахът ми се сви, а колата се измъкна от кръглата площадка пред „Грейбар“.

— Трябва ми различен ъгъл — казах аз.

— Разбира се, сър — отвърна Наджи. — Лицето му ли?

— Не — отвърнах. — Регистрационният му номер.

Номерът, разбира се, щеше да бъде записан на билета му, но исках да бъда абсолютно сигурен. Камерата точно пред мястото, където чакаха пиколата, го беше запечатала съвършено ясно.

Името, записано на билета, беше Коста. Беше пристигнал в 9:08, преди момичетата. Наджи извади няколко снимки на Кса и Тейлър с мъжа, включително едри планове на лицето му от различни ъгли и ги записа на диск. Накарах го да ми направи няколко копия, после седнах пред компютъра и изпратих част от кадрите с Коста на Дороти.

Дифендърът беше паркиран пред хотела. Качих се и се обадих на Дороти. Щом вдигна, бързо й разказах какво съм видял и й продиктувах регистрационния номер от Масачузетс, като я помолих да запише името и адреса на собственика, както и всичко друго, което успее да намери. Дадох й името му — Коста — предупредих я, че вероятно е фалшиво и я помолих да си провери електронната поща. Вече го беше направила. Казах й, че според началника на охраната мъжът може да е пласьор на наркотици. После изкарах колата от паркинга, но три пресечки по-нататък внезапно ми хрумна още нещо и се върнах в хотела. Този път не си загубих времето с хлапето с еднодневната брада на рецепцията и отидох право при Наджи.

— Извинете — казах аз. — Още нещо.

— Разбира се.

— Ягуарът — на билета пише, че е пристигнал в девет часа и осем минути.

— Да?

— Искам да видя записа от станцията на пиколата по това време.

За по-малко от минута Лио намери видеото, което ми трябваше и аз видях как очуканият ягуар спира до тротоара малко по-рано вечерта, и от него излиза Коста.

Тогава видях нещо, което не очаквах. Другата врата се отвори и от колата излезе още един човек. Жена.

Тейлър Армстронг.

22

— Алекса — каза гласът, — моля те, спри да крещиш. Няма кой да те чуе. Разбираш ли?

Тя се опита да преглътне.

— Разбираш ли, когато се паникьосаш или закрещиш, започваш да дишаш много по-бързо, което изчерпва много по-бързо кислородния ти запас.

Акцентът му беше недодялан, но гласът му звучеше равно и делово, което я плашеше още повече.

— Не, не, не, не, не… — занарежда тя със слабо, детско гласче и си помисли: „Това не се случва на мен. Всъщност не съм тук. Това не е истина.“

— Отравянето с въглероден диоксид не е приятно, Алекса. Имаш чувството, че се давиш. Ще умреш бавно и болезнено, ще изпаднеш в конвулсии и органите ти ще откажат един по един. Това не е спокойна смърт, Алекса. Уверявам те, че не искаш да умреш така.

Капакът на ковчега беше на пет, може би на седем сантиметра от лицето й. Това я ужасяваше най-много — беше толкова близо. Тя отчаяно се опита да си поеме въздух, но можеше да диша само на малки глътки. Представи си малкото джобче в най-горната част на дробовете й, а после въздуха в тях — като вода, която бавно изпълва херметически затворено помещение в някой филм на ужасите, докато джобчето с въздух се свива до два, може би три сантиметра.

Цялото й тяло бясно се разтресе. Намираше се в капан на три метра под земята, под тонове пръст, в този миниатюрен сандък, в който едва успяваше да се раздвижи, а въздухът всеки момент щеше да свърши.

Алекса задраска по копринената материя над главата си като обезумяла. Разкървавените й, пулсиращи от болка пръсти докоснаха студения метал и разкъсаха плата, който увисна и започна да гъделичка бузите и очите й. Тя трепереше неконтролируемо.

— Слушаш ли ме, Алекса?

— Моля ви! — прошепна тя. — Моля ви, не го правете! Моля ви!

— Алекса? — каза гласът. — Виждам те. Точно над главата ти е монтирана камера. Освен това те чувам през микрофона. Предаването стига до нас по интернет. Когато се обърнеш към баща си, той също ще те вижда и чува.

— Моля ви, нека говоря с него!

— Да, разбира се. Съвсем скоро. Първо обаче нека се уверим, че знаеш какво да му кажеш и как да му го кажеш.

— Защо правите това? — заплака тя, като едва успяваше да говори заради хлиповете. — Не е нужно да го правите!

— Ако си кажеш репликите правилно и баща ти ни даде каквото искаме, ще бъдеш свободна след броени часове. Свободна, Алекса!

— Той ще ви даде всичко, моля ви, само ме пуснете веднага, боже, моля ви, какво бих могла да ви направя?

— Алекса, трябва да ме слушаш.

— Заключете ме в стая или в килер, ако искате. Не е нужно да правите това, Господи, моля ви, не правете това…

— Ако направиш каквото те помолим, ще те пуснем веднага.

— Ти си гаден звяр! Знаеш ли какво ще ти се случи, когато те хванат? Имаш ли представа, ненормален психопат такъв?

Последва дълго мълчание. Тя чуваше собственото си дишане — забързано и измъчено.

— Чуваш ли ме, влечуго? Знаеш ли какво те чака?

Пак мълчание. Тя напрегнато зачака отговор. Да не би да беше решил да мълчи?

Едва тогава Алекса разбра колко много зависеше от Бухала. Мъжът с бухала, татуиран на тила. Той беше единствената й връзка със света. Властта му над нея бе абсолютна. Никога повече не биваше да обижда Бухала.

— Съжалявам! — каза тя.

Пак тишина.

— Моля ви, толкова съжалявам, не биваше да го казвам! Моля ви, кажете нещо!

Нито дума.

Боже мой, сега тя разбра израза „тихо като в гроб“. Абсолютната тишина изобщо не беше мирна и спокойна. Беше най-ужасното нещо на света.

Беше самият Ад.

Тя потрепера, изохка и тихо изплака:

— Съжалявам! Върнете се!

— Алекса — обади се накрая гласът и тя изпита сладко облекчение. — Ще ни съдействаш ли?

Тя започна да плаче.

— Да, да, моля ви, кажете ми какво искате да кажа!

— Разбираш ли, че аз решавам дали ще живееш, или ще умреш?

— Да! Да, моля ви, разбирам! Всичко ще направя! Ако ме пуснете, ще направя каквото пожелаете! Каквото и да е, всичко, което поискате!

Защо сега той казваше „аз“ вместо „ние“? Какво означаваше това?

— Алекса, искам да бръкнеш под дюшека си. Ще можеш ли?

— Да.

Тя послушно пъхна двете си ръце под тънкия дюшек и откри, че той лежи върху скара от метални шини на няколко сантиметра една от друга, които вероятно се спускаха по протежение на целия ковчег. Ръката й напипа пролука между тях и се провря в празното пространство отдолу. Докъде ли стигаше то? Лявата й ръка докосна някакъв предмет, всъщност няколко, и тя напипа капачката и тясното гърло на нещо, което й заприлича на пластмасова бутилка с вода. Бяха много. Тя сграбчи една и я извади през пролуката между летвите. Вода.

— Браво, много добре — каза гласът. — Виждаш ли, дадох ти вода. Сигурно си жадна.

— О, да, много жадна!

Тя се замисли и си даде сметка, че устата й е напълно пресъхнала.

— Пий, ако обичаш — каза той, а Алекса завъртя капачката с другата си ръка, свали я, опря я до сухите ли устни и жадно отпи, като разля малко върху лицето и ризата си. Не й пукаше.

— Имаш достатъчно за няколко дни — каза гласът. — Може би седмица. Има и протеинови вафли, но не много. Ще стигнат за няколко дни. Когато храната и водата свършат, край. Ще умреш от глад. Но преди това ще се задушиш.

Тя продължи да пие, поглъщайки и въздух с водата, утолявайки ужасната жажда, за която не си беше дала сметка досега.

— А сега трябва да ме слушаш, Алекса.

Тя отмести бутилката от устата си, ужасена, че Бухалът може отново да я изостави, и задъхано каза:

— Да?

— Ако повториш точно каквото ти кажа, а баща ти направи онова, което искам, ще бъдеш свободна, това мъчение ще свърши.

— Ще ви даде каквото искате! — увери го тя.

— Сигурна ли си, че те обича достатъчно, за да те освободи? Обича ли те достатъчно?

— Да!

— Всъщност обича ли те изобщо? Една майка би направила всичко за детето си, но твоята е мъртва. А за баща си никой не може да бъде сигурен.

— Той ме обича! — сърцераздирателно каза тя.

— Сега ще разбереш дали е така — каза гласът. — Ще научиш отговора много бързо, защото ако баща ти не те обича, ще умреш там долу в ужасни мъки. Въздухът ти ще свърши, ще ти се вие свят, ще повръщаш, ще изпаднеш в конвулсии, а аз ще те наблюдавам, докато умираш, Алекса. И ще ми бъде приятно.

— Моля ви, недейте, моля ви, недейте…

— Ще те наблюдавам през последната минута от живота ти и знаеш ли какво, Алекса? — Той не проговори дълго време и тя изскимтя като бебе, като животинче. — Баща ти също ще гледа как умираш. Ще се опита да извърне очи или да изключи монитора, но такава е човешката природа — независимо дали те обича, или не, няма да устои да наблюдава последните минути от живота на единственото си дете.

23

След като набързо се отбих в един чудесен стар магазин за тютюн на Парк Скуеър, се прибрах у дома, за да почовъркам малко. Обадих се на един приятел и го помолих бързичко да ми помогне с нещо. Малко по-късно блекберито ми иззвъня.

Без каквито и да било предисловия Дороти каза:

— Ягуарът е собственост на някой си Ричард Камписи. Улица „Дънстабъл“, Чарлстаун.

— Бинго!

— Няма бинго. Преди седмица е подал оплакване, че колата му е открадната.

— Ти вероятно си намерила негова снимка.

— Разбира се. Той не е Коста, двамата нямат нищо общо.

— Значи нашият човек е откраднал колата.

— Така изглежда.

— Приемам, че не е било възможно да го откриеш. Това е лошо, Дороти. Минаха повече от дванайсет часа от изчезването й. — На никого не се е обаждала, никой не може да се свърже с нея. Сякаш се е случило онова, което стана преди няколко години, само че наистина.

— Мислиш, че е отвличане за откуп, така ли?

— Надявам се това да е всичко.

— Надяваш се да е отвлечена?

— Надявам се да е отвличане за откуп, защото това би означавало, че е жива и баща й просто трябва да им плати. Другата възможност…

— Да — каза тя. — Знам каква е другата възможност.

Обадих се на Даяна и я помолих да побърза с молбата за засичане на телефона на Алекса Маркъс.

Отново застанах пред вратата на сенатор Армстронг, но този път ми отвори икономката — пухкава филипинка с черна рокля и бяла престилка.

— Сенаторът не е тук — заяви тя.

— Всъщност идвам да видя Тейлър.

— Мис Тейлър… ви очаква?

— Моля ви, предайте й, че я търси Ник Хелър.

Тя не можеше да реши дали да ме пусне. Накрая ме помоли да изчакам отвън и затвори вратата. След пет минути вратата отново се отвори.

Беше Тейлър, облечена като за излизане, с малката черна чантичка през рамо.

— Какво?

Каза го така, сякаш бях хлапето на съседите, което е звъннало, за да се пошегува.

— Време е да се поразходим — отвърнах аз.

— Много ли ще ме бавиш?

— Нищо подобно.

Докато вървяхме по Маунт Върнън стрийт, аз казах:

— Как се казваше мъжът, с когото Алекса си е тръгнала от „Кафеза“ снощи?

— Казах ти, не помня.

— Той не ви ли се представи?

— Ако го е направил, не съм чула. Освен това не се интересуваше от мен, постоянно се сваляше на Алекса.

— Значи нямаш представа как се казва.

— Колко пъти ще ме попиташ? За това ли се върна? Нали каза, че си открил нещо?

— Просто исках да се уверя, че съм те разбрал правилно.

— Татко ти знае ли, че те е возил мъж, на когото дори името не знаеш?

За миг зърнах паниката в очите й, но тя бързо я прикри зад невярваща гримаса.

— Не ме е возил, взех такси до нас.

— Нямам предвид как си се прибрала, а как си стигнала до бара.

— Взех такси — каза тя, но явно си спомни за записите на телефонните повиквания и каза: — Хванах едно на Чарлз стрийт.

— Не — казах тихо аз. — Пристигнала си с него, в ягуара му.

Тя отново направи невярваща физиономия, но преди да се закопае още повече, аз казах:

— Вижда се на записите от камерите в хотела. Сигурна ли си, че искаш да продължиш с лъжите?

Отчаянието се върна на лицето й и тя не се опита да го прикрие.

— Виж, аз не… — Започна сопнато и предизвикателно, но пред очите ми загуби почва под краката си. Внезапно гласът й стана тих, писклив и умолителен. — Заклевам се, само се опитвах да й помогна!

24

— Запознахме се в „Старбъкс“, окей? — каза Тейлър. — Вчера следобед. Той адски ми се сваляше.

Тя ме погледна, като очакваше да види реакцията ми, но лицето ми остана безизразно.

— Заговорихме се, стори ми се готин. Попита дали искам да отида с него в „Кафеза“ и аз… малко се притесних, защото току-що се бяхме запознали, нали разбираш. Казах „Добре, обаче искам да дойде и една приятелка“. За да не изглежда все едно сме на среща, нали разбираш?

— Алекса знаеше ли?

Тя кимна.

— Име?

Тя се замисли за миг.

— Лоренцо.

— Фамилия?

— Може да ми е казал, но не я помня.

— Значи двамата отидохте заедно в бара и Алекса ви чакаше… къде? Горе? Или пред хотела?

— На опашката отпред. Там винаги има километрична опашка.

— Разбирам.

Оставих я да си измисля още известно време. Ясно си спомнях записа — Алекса се присъедини към Тейлър, която беше сама. Мъжът се беше присъединил към тях в бара един час по-късно, правейки се, че не познава нито една от двете. Значи всичко беше нагласено. Беше се престорил, че се представя и на двете момичета. Тейлър беше част от замисъла.

— Имаш ли цигара? — попитах аз.

Тя сви рамене и извади от чантичката си пакет „Марлборо“.

— Огънче?

Тя тръсна раздразнено глава, порови в чантата и извади златната запалка „Дюпон“. Докато я взимах, тя ми се изплъзна и издрънча на паважа.

— Господи! — възкликна тя.

Вдигнах запалката, запалих цигарата си и й я върнах.

— Благодаря ти. А сега ми разкажи за Лоренцо.

— Какво за него?

— На колко години е?

— Трийсет, трийсет и пет.

— С какъв акцент?

— Испански?

— Даде ли ти номера си?

— Не.

— Как се почувства, когато той заведе у дома най-добрата ти приятелка вместо теб?

Тя мълча няколко секунди. Имах чувството, че се чуди дали след като пред хотела има камери, може да са инсталирали и вътре.

— Не беше мой тип — неубедително каза тя.

Нарочно я бях повел по Маунт Върнън, а после по Ривър стрийт. Не исках да минем по „Чарлз“, не още.

— Ха! Но когато сте се запознали в „Старбъркс“, явно те е заинтригувал достатъчно, за да се съгласиш пак да се видите.

— Ами, не знам, оказа се, че е малко… хлъзгав… Освен това определено си падна повече по Алекса, така че си казах „Браво, момиче“.

— Много мило от твоя страна — кисело рекох аз. — Добра приятелка си.

— Не бях мила. По-скоро…

— Благоразумна? — подсказах й аз.

— Все едно.

— Когато се запозна с Лоренцо в „Старбъкс“, в едно от голелите кресла до прозореца ли беше седнала?

Тя кимна.

— И той просто дойде и седна до теб?

Тя пак кимна.

— В кой „Старбъкс“?

— Онзи на Чарлз стрийт.

Тя вдигна ръка и посочи към „Чарлз“, която беше една пресечка по-нататък.

— Там няма ли два?

— Онзи на ъгъла с „Бийкън“.

— И ти си седеше съвсем сама? — попитах аз. — В едно от големите меки кресла до прозореца?

Тя присви очи. Не й харесваше това, че все споменавах за креслата.

— Да. Седях си и четях списание. Накъде биеш?

— Я виж ти, я виж ти — казах аз. — Ето го.

— Кое?

Намирахме се на ъгъла на „Бийкън“ и „Чарлз“, точно срещу онзи „Старбъкс“, за който говореше Тейлър.

— Погледни — казах аз.

— Какво?

— Няма големи меки дивани.

— Да, но…

— А до прозореца изобщо няма столове. Нали?

Тя се втренчи във витрината. Преструваше се — беше съвсем наясно, че я бях хванал в поредната лъжа.

— Виж, той просто щеше да й направи кефа — каза тя с монотонен, лишен от емоция глас, извади цигара и я запали. — Направих й услуга, тя никога не е имала сериозна връзка.

— Каква приятелка си само — не се сдържах аз. — Не бих желал да съм ти враг. Знаела си, че Алекса вече е била отвличана и още е травмирана от случката. Срещаш се с някакъв мъж или може би вече си го познавала, и го уреждаш с така наречената си най-добра приятелка. Мъж, който смяташ за хлъзгав. Мъж, който е сипал наркотик за изнасилване в питието й, вероятно с твое знание, и я е отвлякъл. И може би я е убил.

До нас спря дълга черна лимузина. Не си поплювах и бях сигурен, че тя ще реагира, просто не очаквах точно тази реакция.

Тейлър издуха облаче дим и отметна косите си назад.

— Можеш да докажеш само, че съм отишла в „Грейбар“ с някакъв мъж. За останалите глупости само налучкваш.

Задният прозорец на лимузината гладко се плъзна надолу и в мен се втренчи мъж, когото разпознах — спретнат, със сако от туид, папийонка и кръгли очила с рогови рамки. Казваше се Дейвид Шектър и беше известен бостънски адвокат, от онези, които познават всички големи играчи, и които знаят кой конец да дръпнат, за да уредят нещо. Беше съвършено безскрупулен и не беше никак разумно да му се изправяш на пътя. До него на задната седалка седеше сенатор Ричард Армстронг.

— Тейлър — нареди той, — качвай се!

— Сенаторе — казах аз, — дъщеря ви е замесена в изчезването на Алекса Маркъс.

На лицето на Армстронг не се изписа нито изненада, нито недоверие. Той се обърна към адвоката си, сякаш за да се посъветват, а Тейлър отвори вратата и се вмъкна вътре. Направих последен опит да я трогна.

— Мислех, че си най-добрата й приятелка.

— Не мисля, че ще ми е трудно да си намеря друга — с усмивка ми отвърна тя и аз изтръпнах.

Лимузината беше голяма и просторна и Тейлър седна срещу баща си. Дейвид Шектър се наведе напред и ми направи знак да се приближа.

— Господин Хелър — каза той, толкова тихо, че едва го чух. Това беше човек с власт, който беше свикнал да получава каквото иска, без никога да му се налага да повиши глас. — Сенаторът и дъщеря му не желаят да говорят повече с вас.

После той тръшна вратата, лимузината се отдалечи от тротоара и се вля в движението. Стиснах цигарата, за да я загася и я метнах в едно кошче. Отдавна бях отказал пушенето и не исках да започвам отново.

Блекберито ми иззвъня. Извадих го и видях номера на Маркъс.

— Ник! — каза той. — О, Ник, слава богу!

В гласа му се долавяше паника.

— Какво има? — попитах аз.

— Тя е при тях. Те…

Той не довърши. Чувах само дишането му.

— Маршал?

— Момиченцето ми, моята Лекси, отвлекли са я!

— Нареждане за откуп ли получи?

— Не.

— Тогава откъде знаеш…

— Получих имейл с линк към някакъв… О, Ник, ела веднага! Погледнах часовника си — скоро щяха да започнат задръстванията и пътят до Манчестър щеше да ми отнеме повече време от обикновено.

— Кликна ли върху линка?

— Не още.

— Не го отваряй, преди да съм дошъл.

— О, господи, Ник, ела, моля те!

— Тръгвам! — отвърнах аз.

25

Нямаше ден, нито нощ. Нито време. Единствено пълзенето на капките пот по лицето и шията й, бързото й дишане, агонизиращата невъзможност да си поеме дълбоко дъх. Леденият ужас, че никога повече няма да може да напълни дробовете си с въздух. Черната празнота, в която умът й се щураше като хамстер в колело. И желанието да умре. Беше решила, че трябва да се самоубие.

Беше на седемнадесет години и за пръв път сериозно се замисляше за самоубийство. Сега обаче знаеше, че това е единственият й изход.

„Ако хипервентилираш, ще увеличиш въглеродния двуокис.“

Тя започна да вдишва и издишва колкото се може по-бързо и дълбоко, опитвайки се да използва целия запас от въздух в ковчега. Задъха се. Усещаше как издишаният въздух се намества около нея като топло, влажно одеяло от въглероден диоксид. Ако продължеше така, може би щеше да припадне.

Започна да й прималява, зави й се свят. Главата й олекна. Получаваше се. Внезапно усети нещо различно. Струйка хладен въздух. Свеж въздух. Ухаеше на борова гора, на пожар в далечината, на дизел и мокри листа. Просмукваше се отнякъде. Дясната й ръка заопипва наоколо в опит да открие източника. Идваше от дъното на ковчега, под поддържащите метални летви, където се намираха бутилките вода и протеиновите вафли. Тя докосна пода под дюшека и пръстите й проследиха очертанията на кръгъл, перфориран метален диск, около два сантиметра и половина в диаметър.

Клапан за въздух.

Тя долови бръмчене в далечината. Не, всъщност не беше бръмчене, а приглушеният звук от… преса за боклук? После чу нещо, което звучеше като мотор на кола, познато бумтене на бутала — много бързо и много далеч.

Не знаеше какво е това, но явно имаше нещо общо с този нов приток на въздух. Може би вентилатор, само че по-механичен и шумен. Въздухът явно се въртеше. Бухалът беше наблюдавал жалките й усилия. Беше разбрал какво се опитва да направи и я побеждаваше.

Тя не можа да се сдържи, пое си шумно дъх и погълна свежия въздух с благодарността, с която бе изгълтала водата от бутилката. Свежият въздух не й позволяваше да умре. Не можеше да се задуши. Не можеше да се самоубие. Той я беше лишил от единствената власт, с която разполагаше.

26

Взех Дороти от офиса. Стигнахме по-бързо, отколкото очаквах и спряхме до павилиона на пазача пред имението на Маркъс малко преди шест.

— Еха! — възкликна тихо тя, докато се изкачвахме по стъпалата, оглеждайки огромната веранда с ококорени очи. — Тъкмо започнах да си харесвам апартамента.

Маркъс ни посрещна на вратата с пепеляво лице, благодари ни и ни покани вътре. Щом влязохме в бледо осветения коридор, Белинда се хвърли към мен и ме прегърна — демонстрация на привързаност, която изобщо не очаквах. Гърбът й беше костелив. Представих им Дороти, Белинда многословно ми благодари, а Маркъс само кимна и ни поведе към кабинета си. Пантофите му се влачеха по дъбовия под.

Кабинетът му беше голям и удобен, без следа от показност. Щорите бяха спуснати. Единственият източник на светлина беше стъклената зелена лампа в центъра на масивната маса, издялана от дъб, която му служеше за бюро. Освен лампата на нея имаше единствено плосък монитор и безжична клавиатура, която изглеждаше не на място.

Той седна на черен стол с пискюли, кожена тапицерия и висока облегалка и натисна няколко клавиша. Ръцете му трепереха. Белинда стоеше зад гърба му, а аз и Дороти — от двете му страни, докато той зареждаше някакъв имейл.

— Щом пристигна, му казах да ти се обади — каза Белинда. — Освен това му казах нищо да не прави, докато не дойдете.

— Това е личният ми имейл — обясни тихо той. — Малко хора го знаят. Това е странното — как са го открили?

Дороти, която носеше очила за четене с червени рамки, закачени на пищно украсена с мъниста верижка, забеляза нещо друго.

— Използвали са ним — каза тя.

— Какво? — попитах аз.

— Анонимайзер. Анонимен имейл адрес, който не може да се проследи.

Заглавието на съобщението гласеше „Дъщеря ви“. Самото съобщение беше кратко:

Господин Маркъс,

Ако искате отново да видите дъщеря си, натиснете тук: www. CaFriendz. com

Кликнете „Частни чат стаи". В полето за търсене напишете Алекса М. Потребителско име: Маркъс, парола: ЖивотИлиСмърт?

Забележка: обърнете внимание на главните букви.

Можете да се логвате единствено от дома или офиса си. Никакви други места. Наблюдаваме всеки, който влиза. Ако засечем, който и да е друг IP адрес, включително такива, свързани с местната или националната полиция, комуникацията ще бъде прекъсната, а дъщеря ви — убита.

Той се обърна да ни погледне. Под очите му имаше дълбоки тъмни кръгове.

— Белинда не ми позволи да отворя линка.

Маркъс звучеше изтощен и примирен.

— Това е сайт за видеопредавания на живо — обясни Дороти. — Социална мрежа, най-вече за тийнейджъри.

— Какво да направя? — попита той.

— Не докосвай клавиатурата! — викна Белинда.

— Чакайте малко — успокои положението Дороти, извади лаптопа си и го свърза със задния панел на компютъра му. — Така.

— Какво правите? — попита Белинда.

— Няколко неща — отвърна тя. — Имам софтуеър за записване на образа от екрана, така че да заснемем всичко, което ви пратят. Както и програма, която ще ми позволи да записвам трафика по мрежата от разстояние.

— Луда ли сте? — възкликна Белинда. — Казаха, че ако още някой се опита да погледне, ще прекъснат комуникацията! Да я убиете ли се опитвате?!

— Не — обясни търпеливо Дороти. — Реално погледнато просто настроих точно копие на този компютър. Не влизам в сайта. Никой няма да ме засече.

— Просто гледайте през компютъра на Маркъс — не се предаваше Белинда. — Няма да ви позволя да застрашите безопасността на Алекса, по какъвто и да е начин!

— Няма как да разберат какво правя — повтори Дороти. Виждах, че търпението й се изчерпва. — Освен това трябва да се уверим, че не се опитват да заразят компютъра.

— С каква цел? — попита Маршъл.

— За да контролират компютъра ви — отговори Дороти. — Може ли?

Тя постави ръце на клавиатурата, а той кимна и дръпна стола си, за да й направи място.

— Не пипайте! — разтревожено извика Белинда.

— Може ли да поговорим за миг? — казах й аз и я изведох в коридора, а после тихо продължих: — Тревожа се за съпруга ти.

— Така ли?

— Досега да е изпаднал в паника, ако не беше ти. На теб се опира. Правилно си постъпила, като си му казала да ми се обади и не си му позволила да отвори онзи линк.

Тя придоби доволен вид.

— Много ми е неприятно да ти се натрапвам още повече в такъв момент — продължих аз, — но имам нужда да отидеш в някоя друга стая и да ми събереш доказателствена компилация.

— Компилация..?

— Извинявай, това е техническият термин за подробно описание на всички потенциални улики, които биха могли да ни насочат към местонахождението й — обясних аз. Бях го измислил току-що, но звучеше достоверно.

— Какви улики?

— Всичко. Как е била облечена Алекса, когато е излязла. Изработката и размера на обувките и всичките й дрехи, чантата й, всичко, което може би е носела вътре в нея… Ти си много по-наблюдателна от Маршъл, а и мъжете без друго никога не обръщат внимание на тези неща. Знам, че изглежда еднообразно и скучно, но е извънредно важно, а няма кой друг да го свърши. Освен това ни трябва веднага. В рамките на един час, ако е възможно.

— Компютър ли да използвам, или пишеща машина?

— Както ти е най-удобно.

Върнах се при Дороти, която се беше настанила пред компютъра на Маршъл, без да сяда. Натисна няколко клавиша, мръдна мишката и след минута каза:

— Добре, отворете линка.

След няколко секунди се отвори нов прозорец, в който се зареди сайт с крещящ дизайн и банер в горния край, на който пишеше CAMFRIENDZ — ЖИВАТА ОБЩНОСТ!

Виждаха се множество прозорци с видеоклипове. На някои се виждаха второразрядни знаменитости като Парис Хилтън, а на други — тийнейджърки с изрязани деколтета и тежък грим, заели провокативни пози и изплезили езици. На устните на някои от тях имаше пиърсинги.

— Това пък какво е? — шашна се Маркъс. — Някакъв порнографски сайт ли?

— Тийнейджъри, момчета и момичета, които седят пред камерите у дома и си говорят — каза Дороти. — Понякога правят и други неща.

Тя отново чукна мишката, вписа някакъв текст, премести я надолу и кликна отново. Тогава се показа снимка на Алекса. Може би от училище, когато е била по-малка. Носеше бяла лента над русия си бретон и карирана блуза, вероятно част от училищна униформа. Изглеждаше много сладка и невинна — преди да започнат неприятностите.

— О, боже мой! — изпъшка Маркъс. — О, боже мой! Сложили са снимката й, така че всеки да може да я види? Какво… какво се опитват да постигнат?

Зелените букви над снимката на Алекса гласяха „Чат“.

— Чат ли? — каза той. — Какво е това, с кого ще чатя? Какво, по дяволите…?

Дороти кликна, появи се логин прозорец. Тя вписа потребителското име и паролата, които му бяха изпратили. Известно време не се случи нищо. Тя се наведе към лаптопа си, а Маркъс и аз се доближихме до монитора, за да гледаме. Внезапно се отвори голям прозорец с друга снимка на Алекса, която обаче явно бе направена наскоро.

Тя сякаш спеше. Очите й бяха затворени, а с размазаният под тях грим приличаше на енот. Косата й беше сплъстена. Изглеждаше ужасно.

Внезапно осъзнах, че това не е статична снимка, а жив видеопоток. Виждаше се как тя леко помръдва в съня си. Видеото беше с качеството на снъф филм — камерата беше твърде близо до лицето й, образът — зърнист, а осветлението — странно зеленикаво, сякаш снимаха с инфрачервена камера. Това означаваше, че Алекса е на тъмно.

Чу се висок металически глас:

— Алекса, събуди се! Време е да кажеш „здравей“ на баща си.

Мъжки глас със силен акцент, може би източноевропейски.

Клепачите й се вдигнаха и тя се втренчи напред с широко отворени очи и зяпнала уста. Маркъс ахна.

— Тя е! — каза той, сигурно защото не му хрумна нищо друго. После добави: — Жива е. Всемогъщи боже, жива е!

Очите на Алекса ще стрелкаха насам-натам, неспокойни, пълни с паника. Лицето й ми се стори някак различно, макар че не можех да разбера точно защо.

— Татко?

Маркъс стана и изкрещя:

— Лекси, миличка! Тук съм!

— Не може да ви чуе — каза Дороти.

— Татко? — повтори Алекса.

Гласът каза:

— Можеш да говориш, Алекса!

Думите й се изляха в припрян, висок крясък:

— Татко, о, Боже, моля те, държат ме в един…

Звукът внезапно прекъсна и гласът с акцента каза:

— Следвай сценария точно, Алекса, или никога повече няма да говориш нито с баща си, нито с когото и да било!

Тя крещеше с изчервено лице и изпъкнали очи и въртеше глава, но ние не чувахме нищо и след десетина секунди прозорецът почерня.

— Не! — извика Маркъс, скочи от стола като изстрелян с катапулт и заопипва екрана с пръсти. — Детенцето ми! Детенцето ми!

— Връзката прекъсна — каза Дороти. Видеото отново се беше превърнало в училищната снимка на Алекса, сладкото момиченце с бретона и лентата. — Тя не му съдейства. Опитваше се да ни каже нещо, може би къде се намира.

Маркъс видимо се олюляваше на омекналите си крака, на лицето му се четеше ужас.

— Съмнявам се, че се опитваше да ни каже това — казах аз. — Очевидно си имаме работа с професионалисти. Никога не биха й позволили да види къде я водят.

Хвърлих поглед към лаптопа на Дороти и видях колона от бели числа на черен фон, които хвърчаха твърде бързо, за да ги разчета.

— Какво засече? — попитах аз. — Можеш ли да разбереш откъде идва сигналът?

Тя поклати глава.

— Изглежда CamFriendz е във Филипините, вярваш или не. Видеопотокът идва оттам, така че и това е задънена улица. Сигурно имат безплатен акаунт, може да се намират навсякъде по света.

Маркъс отново се олюля и аз го хванах, преди да се строполи на пода. Не беше припаднал, поне не напълно, и аз внимателно го настаних на стола.

— Убиха я! — изрече тихо той и безизразно се взря в нищото.

— Не — казах аз. — Това не е в техен интерес, нужна им е за откупа.

Той простена и покри лицето си с ръце.

Дороти стана, извини се и каза, че иска да ни остави да поговорим насаме. Извади втори лаптоп от чантата си „Гучи“ и отиде в кухнята, за да се опита да проследи IP адресите.

— Очакваше нещо подобно, нали? — попитах аз.

— Всеки ден, Ник — отвърна тъжно той.

— След онова, което се случи с Алекса в мола „Чеснът Хил“.

— Да.

— Какво искат според теб?

Маркъс не отговори.

— Колкото и да ти поискат, би платил, за да си я върнеш, нали?

Сега той се взираше в нищото и не можех да разбера какво мисли. Наведох се към него и казах тихо:

— Недей. Ако се свържат с теб и поискат да им преведеш пари в сметка в чужбина, знам, че ще го направиш на секундата. Познавам те, но трябва да ми обещаеш, че няма да им се подчиниш. Не преди да си се консултирал с мен, за да се уверим, че всичко ще стане така, както трябва. Така трябва, ако искаш да ти я върнат жива.

Той продължи да се взира в нещо, което не беше в стаята.

— Маршъл? Искам думата ти.

— Добре.

— Така и не се обади на полицията, нали?

— Аз…

Прекъснах го, преди да успее да продължи.

— Трябва да ти кажа нещо за себе си — не обичам клиентите да ме лъжат. Поех този ангажимент заради Алекса, но ако разбера, че лъжеш или премълчаваш нещо, ще си тръгна. Ще зарежа всичко, без изобщо да се замисля. Ясно ли е?

Той ме наблюдава дълго, като бързо премигваше.

— Получаваш амнистия за всичко, което си направил или казал до момента — продължих аз, — но излъжеш ли ме оттук нататък, ще се откажа от случая. Така че да опитаме отново. Обади ли се на полицията?

Той не отговори, после затвори очи и поклати глава.

— Не.

— Добре. Все е някакво начало. Защо не?

— Защото знаех, че ще намесят ФБР.

— Е, и?

— Единственото, което иска ФБР, е да ме пъхне в затвора, за да служа за назидание. Не ги е грижа за друго.

— И защо? Имат ли основание?

Той се поколеба, а после каза:

— Да.

— Така ли? — погледнах го аз, а той просто ми върна погледа.

— Ако не ми кажеш всичко веднага, аз си тръгвам.

— Не би причинил това на Алекса.

— Аз нищо не съм причинил на Алекса — казах и станах. — И съм убеден, че ФБР ще направи всичко възможно, за да я открие.

— Ник! Не можеш да постъпиш така.

— Стой и гледай — отвърнах аз и тръгнах към вратата.

— Чакай! — извика Маркъс. — Ник, изслушай ме!

Обърнах се.

— Да?

— Дори да поискат откуп, не мога да го платя.

— Това пък какво значи?

Лицето му преливаше от унижение, гняв и дълбока тъга едновременно. Това беше ужасно, уязвимо изражение.

— Нямам нищо — каза той. — Дори пукнат грош. Разорен съм.

ЧАСТ ВТОРА

„Защо мъжът не вижда онова, което трябва?

Самият той си пречи, като го укрива.“

Фридрих Ницше, „Зазоряване“

27

— Всичко отиде — изрече равно Маркъс.

Говореше безчувствено, сякаш беше упоен.

— Ти оперираш с десет милиарда долара.

— Оперирах. Вече ги няма.

— Десет милиарда долара ги няма?

Той кимна.

— Това е невъзможно! — Внезапно ми хрумна ужасяваща мисъл. — Боже мой, ти изобщо не си разполагал с тези пари! Нали? Не са били истински!

Маркъс се вдърви.

— Да не съм Бърни Мейдоф[8] — обидено каза той.

Погледнах го, наклонил глава на една страна. Изглеждаше смазан, съсипан.

— Какво стана тогава?

Той наведе очи. За пръв път забелязах старческите петна, изпъстрили лицето му, мрежата от бръчки внезапно стана по-ясна и дълбока. Беше блед, а очите му — хлътнали.

— Преди шест или седем месеца финансовият ми директор забелязал нещо толкова странно, че решил, че е получил чужд отчет. Пишело, че всичките ни акции са продадени, а доходите — изпратени в друга сметка, както и останалите ни пари в брой.

— Къде са били изпратени?

— Не знам.

— От кого?

— Ако знаех, досега да съм си ги върнал.

— Е, нали сте наели брокери, които търгуват от ваше име?

— Разбира се.

— Значи ако допуснат грешка, трябва да възстановят парите.

Той бавно поклати глава.

— Всички операции са били авторизирани с нашите кодове и пароли. Брокерите казват, че отговорността не е тяхна — нищо не могат да направят.

— Няма ли един конкретен човек, който да отговаря за акаунта ви?

— Разбира се, но докато разберем какво става, беше напуснал банката. Няколко дни по-късно го откриха във Венецуела. Мъртъв. С цялото му семейство… загинали при катастрофа с кола в Каракас.

— Коя брокерска фирма използваш?

Очаквах да каже „Голдман Сакс“, „Морган Станли“ или „Креди Суис“, някой от маститите играчи, и се изненадах, когато каза „Банко Транзаксионал де Панама“.

— Панама? — повторих аз. — Защо?

Той сви рамене.

— Половината ни пари са в офшорни банки, нали знаеш. Араби и всякакви такива — у тях са истинските пари.

Аз обаче имах своите съмнения. Панама беше Швейцарията на Латинска Америка — страна, където банките не са длъжни да разкриват нищо, отлично място да си скриеш парите, без да ти задават въпроси. Всъщност, там банките бяха дори по-потайни, отколкото в Швейцария. В Панама парите си влага онзи, който има какво да крие.

Най-неочаквано „Маркъс Капитъл Мениджмънт“ се оказа без капитал, който да управлява. Нищо не ни остана. Нищичко!

На челото му пулсираше вена, боях се да не получи инфаркт пред очите ми.

— Мисля, че разбирам. Не си могъл да признаеш на инвеститорите, че си изгубил всичките им пари. Нали така?

— Някои от тях бяха инвестирали при мен стотици милиони. Какво можех да им кажа, че съм се омазал ли? Нямах сили да го направя. Знаеш, че десетилетия наред не съм имал дори едно губещо тримесечие. Никой друг не може да се похвали с такова нещо. Дори Свети Уорън Бъфет изгуби почти десет процента преди няколко години.

— И какво направи, Маршъл? Фалшифицира отчетите като Бърни Мейдоф?

— Не! Трябваха ми пари в брой, и то много. Грамадни вложения. Но никоя банка в света не би ми заела пари.

— Разбирам. Приел си свежи пари, за да изглежда сякаш нищо не си изгубил.

Той кимна и повдигна рамене.

— Това пак е измама — казах аз.

— Нямах такива намерения!

— Не, разбира се, че не. От кого взе парите?

— Не ти трябва да знаеш, Никеле. Повярвай ми, не искаш да знаеш. Колкото по-малко знаеш, толкова по-добре.

— На този етап смятам, че е по-добре да ми кажеш.

— Да кажем, че не би се натъкнал на когото и да било от тези хора в кънтри клуба, става ли? Лоши хора са, Ники.

Левият му клепач беше започвал да играе.

— Дай няколко имена.

— Някога чувал ли си за Йоуст Ван Зант?

— Да не си луд?!

Йоуст Ван Зант беше холандски търговец на оръжие, чиято частна милиция бе подкрепила либерийския диктатор Чарлз Тейлър.

— По-скоро отчаян — каза той. — Ами Агим Граздани? Или Хуан Карлос Гусман?

Агим Граздани бе водачът на албанската мафия — занимаваше се с контрабанда на оръжие, трафик на хора и фалшификации. Когато преди няколко години италианският главен прокурор издаде заповед за арестуването му, той и цялото му семейство бяха открити в хладилника за месо в любимия ресторант на министъра на правосъдието, разчленени и замразени. Оттогава насам прокурорите в Италия са твърде заети с други случаи, за да се занимават с него.

Хуан Карлос Сантяго Гусман, водачът на колумбийския картел „Норте дел Вале“, беше един от най-жестоките трафиканти на наркотици в света. Бе променил външността си с помощта на множество пластични операции, смяташе се, че живее някъде в Бразилия и в сравнение с него Пабло Ескобар приличаше на гимназиален учител.

— И проклетите руснаци — продължи той. — Станислав Лужин, Роман Наврозов и Олег Успенский.

— Боже мой, Маршъл, какво, по дяволите, си мислеше?!

— Мислех, че мога да ремонтирам кораба с всички тези пари и да се изправя отново на крака. Само че не беше достатъчно да мога да изплащам лихвите на хората. Фирмата въпреки това пропадна.

— Свежите пари отидоха при старите.

Той кимна.

— Гусман, Ван Зант и руснаците… — повторих бавно аз.

— Да.

— Изгубил си и техните пари.

Той потръпна.

— Когато инвеститорите на Бърни Мейдоф загубиха всичко, можеха най-много да се оплачат на някой съдия. Твоите хора обаче не са от този тип. Кой от тях отвлече дъщеря ти?

Нямам представа.

— Ще ми трябва списък с всичките ти инвеститори.

— Значи няма да се откажеш? Благодаря ти! — От очите на Маркъс потекоха сълзи и той ме сграбчи над лактите с мечешките си лапи. — Благодаря ти, Ник!

— Пълен списък — подчертах аз. — Искам всички имена. Без пропуски.

— Да — съгласи се той. — Разбира се.

— Искам и списък с всичките ти служители — и предишни, и настоящи. Включително домашната прислуга и останалия персонал.

На вратата се почука.

— Съжалявам, че ви прекъсвам — каза Дороти, — но видеопотокът отново работи.

— Потокът ли? — объркано попита Маркъс.

— Алекса — обясни тя. — Живото предаване отново е онлайн.

28

Скупчихме се около монитора и Маркъс се наведе напред в стола си, докато Дороти чаткаше по клавиатурата.

— Току-що започна — каза тя.

Появи се познатата снимка на Алекса като малка. Върху нея със зелени букви пишеше: ОНЛАЙН и ВЛЕЗТЕ ЗА ЧАТ. Дороти премести мишката и кликна.

Отново се появи лицето на Алекса — отново в едър план. Очите й бяха пълни със сълзи.

— Татко? — каза тя. Не гледаше право в камерата, а малко встрани, сякаш не знаеше точно къде е лещата. — Татко?

— Лекси? — каза Маркъс. — Татко е тук!

— Не може да ви чуе — повтори му Дороти.

— Татко, няма да ме пуснат, освен ако не им дадеш нещо, окей?

Образът беше неясен и треперлив, с ниско качество — такъв беше телевизионният сигнал години преди кабелната телевизия.

— Ъъ… първо, казват, че ако се обадиш на полицията, просто ще… — Алекса бързо замига, сълзите рукнаха по бузите й. Тя потрепера. — Толкова ми е студено и толкова ме е страх, че съм прекалено слаба и не мога да се променя — внезапно каза тя с почти монотонен глас. — Аз… въртя се в най-големия мрак и… Не искам да оставам повече тук, татко.

— О, боже! — прошепна Дороти.

— Шшт! — прекъсна я Маркъс. — Моля ви!

Разнесе се тихо бръмчене, внезапно образът се накъса, замръзна, превърна се в хиляди миниатюрни квадратчета, които се пръснаха и прозорецът почерня.

— Не! — извика Маркъс. — Не отново! Защо става така?

Тогава видеото се възстанови. Алекса тъкмо казваше:

— Искат Меркурий, татко, разбираш ли? Трябва да им дадеш Меркурий. Не знам какво означава това, казаха, че ти знаеш. Моля те, татко, не мисля, че ще мога да издържа още дълго.

Образът отново изчезна. Изчакахме няколко секунди, но този път той не се върна.

— Това ли е? — каза Маркъс, като безумно гледаше ту мен, ту Дороти. — Това ли е краят на видеото?

— Сигурен съм, че не е последното — казах аз.

— Камерата със сигурност е инфрачервена — обади се Дороти.

Явно това беше причината за зеленикавия оттенък на видеото. Тези камери имаха собствен светлинен източник, невидим за човешкото око.

— Държат я в пълен мрак — казах аз.

— Малката ми Лекси! — изкрещя Маркъс. — Какво ли й правят? Къде е тя?

— Все още не искат да знаем това — отвърнах аз. — Това е част от натиска, от… жестокостта им. Незнанието.

Маркъс покри очите си с ръце. Долната му устна трепереше, лицето му беше почервеняло. Той безшумно хлипаше.

— Убедена съм, че лежи — каза Дороти. — Личи си по вида на лицето й.

— Какво се случи с образа накрая? — попитах аз. — Защо прекъсна?

— Може би е грешка в сигнала.

— Не съм толкова сигурен. Забеляза ли онзи звук? Сякаш наблизо има кола или камион.

Дороти кимна.

— Може би голям стар камион. Сигурно са близо до движението. Близо до някой голям път, магистрала или нещо такова.

— Не — казах аз. — Не е път. Не е натоварена улица. Това беше първото превозно средство, което чуваме, което значи, че е до път, но той не е натоварен. — Обърнах се към Маркъс. — Какво е Меркурий?

Той свали ръка от очите си — присвити, червени и плувнали в сълзи.

— Нямам представа.

— А какво значеше „Прекалено слаба съм и не мога да се променя“ и „Въртя се в най-големия мрак“?

— Кой знае, по дяволите — отвърна той с гъгнив от сълзи глас и прочисти гърлото си. — Уплашена е до смърт.

— Но обикновено не говори така, нали?

— Ужасена е, просто… пелтечеше!

— Да не би да цитира някое стихотворение?

Изражението му остана безучастно.

— Звучеше като препратка към нещо. Тя сякаш рецитираше. Изобщо ли не ти е познато?

Той поклати глава.

— Може би книга, която си й чел, когато е била малка? — предположих аз.

— Аз, така де… — Той се поколеба. — Майка й четеше. И твоята майка. Аз… никога не съм го правил. Не се свъртах много вкъщи.

И той отново сложи ръка на очите си.

Докато се отдалечавахме от дома на Маркъс — вече мислех за него като за лагер, охраняван от въоръжени пазачи. В мрачната беззвездна нощ разказах на Дороти как е изгубил всичко. Тя зяпна от удивление, също като мен.

— Искаш да кажеш, че е изгубил десет милиарда, сякаш са паднали зад възглавниците на дивана?

— В общи линии.

— Това може ли да стане?!

— Да, съвсем лесно при това.

Тя поклати глава.

— Ето защо съм доволна, че не се ориентирах към финансите. Постоянно си губя ключовете и очилата — ако нещо може да се загуби, ще го загубя.

Тя пишеше на блекберито си, докато говореше.

— Напомни ми да не ти поверявам никакви пари — казах аз.

— Имаш ли представа какво е „Меркурий“?

— Маршъл не знае, откъде ще знам аз?

— Маршъл твърди, че не знае.

— Така е.

— Може би това е някой от офшорните му фондове или нещо такова. Пари, които е скрил някъде.

— Не.

— Защо не?

— Ако похитителите знаят, че са изгубили инвестициите си, значи знаят, че той е разорен. Така че „Меркурий“ няма как да има нещо общо с пари.

— Може би смятат, че е скрил нещо. Тези хора винаги складират големи количества пари. Като катерици са. Зли катерици.

— Защо не го казаха в прав текст? Защо не казаха „Приведи триста милиона в тази или онази сметка или ще убием малката“?

— Не знам — призна тя.

— Добре, кое е по-ценно от парите?

— Добродетелната жена — отвърна Дороти и присви устни.

— Може би някой алгоритъм за търговия на борсата. Формула за инвестиции, която е измислил Маршъл.

Тя поклати глава, без да спира да пише.

— Алгоритъм ли? Останал е гол като пушка. Каквато и да е тайната му, не й вярвам.

Усмихнах се.

— Значи смяташ, че той знае, но не ни казва? — попита тя.

— Да.

— Дори ако заради това убият дъщеря му?

Дълго време не казах нито дума.

— Не е за вярване, нали?

— Ти го познаваш — каза тя. — За разлика от мен.

— Не — възразих аз. — Смятах, че го познавам, но вече не съм толкова сигурен.

— Хм.

— Какво?

— Мама му стара, това не може да е вярно!

— Какво?

— Господи Боже, дано да не е вярно!

— За какво говориш?

За миг отместих очи от пътя, за да погледна Дороти, която се взираше в блекберито си.

— Оная смахната фраза на Алекса — „Въртя се в най-тъмното място“.

— Е?

— Пуснах я в Гугъл. Ник, това е от текста на една песен на рокгрупа на име „Олтър Бридж“.

— И?

— Нарича се „Жив погребан“.

29

Оставих Дороти пред апартамента й в Мишън Хил около девет вечерта. Аз живеех на един таван в кожения район, което може да ви звучи извратено, но всъщност става дума за шест улици в центъра на Бостън, между Чайнатаун и финансовия район, където в старите сгради от червени тухли се бяха помещавали фабрики за обувки, цехове за щавене на кожи и складове.

Паркирах на няколко пресечки от къщи, минах напряко по алеята, влязох през мрачния служебен вход и се качих до задната врата на петия етаж по стоманената стълба.

Апартаментът ми се състоеше от едно-единствено просторно помещение с петметров таван. Спалнята се намираше в една ниша точно срещу тоалетната. Лошо хрумване. Кухнята беше в друга ниша, пълна със скъпи електроуреди, нито един от които не бях ползвал (с изключение на хладилника). Имаше много чугунени подпорни колони, голи тухли и, разбира се, задължителните открити тръби. Помещението беше празно, функционално и без украса.

Сигурен съм, че всеки психиатър би казал, че така се бунтувам срещу детството си, прекарано в огромно имение в Бедфърд, Ню Йорк, пълно с ценни антики. С брат ми нямаше как да се затичаме, без да съборим някоя безценна етруска ваза или скрин „Джон Таунзънд“. А може би просто не обичам задръстени стаи.

Комедиантът Джордж Карлин има един страхотен скеч за вещите, които натрупваме през живота си и местим от място на място. В него се казва, че къщата е просто куп вещи с кувертюра върху тях — място, където да си оставиш вещите, докато събираш още. Аз имам много малко вещи, но те до една са простички и качествени.

Отидох право в банята, влязох под душа и дълго стоях под горещата струя, която се изливаше върху главата, врата и гърба ми. Не можех да избия образа на бедната Алекса Маркъс от ума си. Омазаните с черно очи, отчаяният й, потресаващ ужас. Напомняше ми за един от най-мъчителните видеозаписи, които съм гледал някога — обезглавяването на смел репортер от „Уолстрийт Джърнъл“ от ръцете на чудовища с черни качулки. Асоциация, която ме изпълни със страх.

Зачудих се какво е имала предвид под „жив погребан“. Може би я бяха заключили в подземен бункер или изба. Когато спрях водата и посегнах към кърпата, ми се стори, че чувам шум. Скръцване или прищракване? Или пък грешах?

Спрях, заслушах се за миг и започнах да се бърша. Тогава го чух отново. Някакъв звук.

Вътре в апартамента.

30

Погледнах през полуотворената врата на банята и не видях нищо. В такава стара сграда насред града, посред нощ, се чуват всякакви звуци — камиони за доставки, боклукчийски коли, свирене на спирачки, тръшкане на врати, рев на дизелови автобуси и аларми — денем и нощем. Това обаче със сигурност идваше от вътрешността на апартамента. От предната част — „трак-трак-трак“. Гол и още мокър, пуснах кърпата, отворих още малко вратата и се измъкнах навън, ръсейки вода по паркета.

Заслушах се по-внимателно. Звукът се чуваше още по-ясно и определено идваше от предната част на мансардата. И двата ми пистолета бяха твърде далеч. Полуавтоматичният „ЗИГ-Зауер“ Р250 се намираше под леглото ми, но за да стигна до спалнята, трябваше да мина покрай натрапниците. Наругах наум архитекта, който така идиотски беше проектирал банята толкова далеч от спалнята. Другото ми оръжие, „Смит и Уесън“ девети калибър, беше в сейф под кухненския под, по-близо до тях, отколкото до мен.

Наскоро бяха изциклили паркета. Беше солиден и не скърцаше под краката ми. Бях бос и успях да направя няколко безшумни крачки към кухнята.

Видях двама мъже с черни защитни якета. Единият беше едър и много мускулест, с неандерталско чело и черна, късо подстригана коса. Седеше на бюрото ми и бърникаше нещо по клавиатурата, макар че изобщо не изглеждаше компютърно грамотен. Другият беше нисък и строен, с къса мишокафява коса, жълтеникаво лице и бузи, нашарени с дълбоки белези от акне. Седеше на пода под огромния телевизор на стената с кабелния ми модем в едната ръка и отвертка в другата.

И двамата носеха гумени ръкавици, както и нови на вид дънки и тъмни якета. Повечето хора не биха регистрирали нищо странно в дрехите им, но за всеки, работил под прикритие, облеклото им биеше на очи като електронен билборд на Таймс Скуеър. Облекло, в което можеш да скриеш оръжие, със скрити джобове за пистолет и пълнители.

Не знаех кои са и защо са дошли, но веднага разбрах, че са въоръжени… докато аз не бях. Дори не бях облечен.

31

Не бях уплашен, а ядосан, направо вбесен от наглостта на натрапниците, които бяха нахлули в жилището ми и бърникаха компютъра и новия ми плосък телевизор.

В такива случаи повечето хора усещат прилив на адреналин и сърцето им започва да препуска. Моето се забавя. Дишам по-дълбоко, виждам по-ясно. Сетивата ми стават по-остри.

Ако исках просто да се разкарат, трябваше само да издам някакъв звук. Те веднага щяха да зарежат всичко и да се измъкнат. Аз обаче не исках да ги гоня. Исках да ги убия. След като си поприказваме, разбира се. Държах да разбера кой ги е пратил и защо.

Върнах се в банята и останах там за момент. Докато обмислях възможностите си, от мен все още капеше вода. Някак бяха успели да влязат, без да задействат алармата. Бяха успели да надхитрят системата ми за сигурност, което не беше лесно. Забелязах, че предната врата зее, а един от прозорците е отворен. Не вярвах, че са влезли през него, улицата беше твърде оживена. Дори нощем щяха да привлекат твърде много внимание, защото апартаментът ми беше на петия етаж. За да влязат пред входната врата обаче, трябваше да знаят кода за алармата.

Очевидно не очакваха да ме заварят у дома и не ме бяха видели да влизам през служебния вход в дъното на мансардата, който използвах рядко. Не бяха чули, че пускам душа в другия край на апартамента — в тази стари сгради по тръбите постоянно тече вода.

Единственото ми предимство беше, че не знаеха, че съм там.

Видях панталоните, които бях струпал на пода на банята, и бързо преговорих какво има в тях. Само обичайните, подходящи за импровизирани оръжия предмети — ключове, химикалки… Биха свършили работа, но само отблизо.

В този момент малко излишни вещи нямаше да ми се отразят зле. На пръв поглед наоколо нямаше нищо обещаващо. Четка и паста за зъби, чаша, вода за уста, кърпи за ръце, хавлии. Кърпата може да бъде ефективно оръжие, ако я използвате като кусари-фундо, японска верига с тежести, но само ако сте достатъчно наблизо.

Тогава видях електрическата си самобръсначка. Обикновено използвам обикновени бръсначки, но когато бързам, самобръсначката е по-полезна. Спираловидният й кабел беше дълъг около шейсет сантиметра. Ако го разтегнех, сигурно щеше да стигне метър и осемдесет.

Нахлузих панталоните, извадих кабела от контакта и тихо се промъкнах в голямото помещение. Първо трябваше да се заема с бияча — компютърджията едва ли щеше да представлява особена заплаха. Оправех ли се с бабанката, щях да науча каквото можех от умника.

Краката ми все още бяха мокри и малко лепкави и издаваха лек звук, като от отлепване на вендуза, когато ги вдигах от пода, така че се приближавах бавно, опитвайки се да го приглуша. След няколко секунди бях на три метра от натрапниците, скрит зад една колона. Вдишах бавно и дълбоко. Хванах самобръсначката с дясната си ръка, а кабела — с лявата. Опънах кабела силно назад, като прашка и с всичка сила метнах самобръсначката към слепоочието на здравеняка.

Пукотът се чу съвсем ясно. Той вдигна ръце да предпази лицето си, но закъсня с една секунда. Изкрещя, преобърна стола и се просна на пода, а аз дръпнах кабела и самобръсначката се върна обратно при мен.

Междувременно компютърджията се надигаше, но аз исках да се уверя, че другият няма да успее да стане. Хвърлих се напред и се приземих върху него, забивайки дясното си коляно в слънчевия му сплит, което му изкара въздуха. Опита се да се надигне и да ме обсипе с удари с юмруци, но без особен успех. Пое си шумно дъх и успя да ме халоса няколко пъти по ушите и веднъж в челюстта — последното кроше беше особено силно и болезнено, но не ме зашемети. Прицелих се в лицето му и го ударих с всичка сила. Последва влажно изхрущяване, усетих как нещо твърдо и остро хлътва под ръката ми.

Той изкрещя, сгърчен в агония. Носът му беше счупен, може би и няколко зъба. По лицето ми пръсна кръв. С периферното си зрение забелязах, че компютърджията се е изправил на крака и вади от якето си нещо, което явно беше пистолет.

По време на краткия сблъсък бях изпуснал самобръсначката, така че посегнах към ролката скоч с тежка метална основа, поставена на бюрото ми. Метнах я и тя полетя към мъжа, описвайки идеална дъга. Мъжът се наведе и тиксото го улучи в рамото, а после изтрака на пода.

Не улучих, но опитът ми осигури няколко секунди. Сега виждах, че оръжието в ръката му е черен пистолет с издължена цев. Тейзър. Тяхната цел е да обезвреждат, а не да убиват, но повярвайте ми — не ви трябва да ви улучат с такъв. Всеки патрон изстрелва две метални стрелички, прикачени към оръжието с тънки влакна, пращайки към тялото ви петдесет хиляди волта и няколко ампера, които ви парализират и разстройват централната ви нервна система.

Той се приведе напред, протегнал тейзъра и се прицели като експерт. Намираше се на по-малко от 5 метра от мен, което ми подсказа, че знае какво прави. Ако стреляте от шест метра, стреличките се раздалечават твърде много една от друга и трудно могат да улучат тялото, така че да затворят веригата.

Хвърлих се встрани, някой се вкопчи в глезена ми и ме спъна. Беше здравенякът. Лицето му приличаше на кървав миш-маш, той ръмжеше и размахваше ръце във въздуха, ревейки като ранена мечка.

Кльощавият с бледото лице ми се усмихна, чух звука от зареждането на тейзъра. Съборих голямото черно фенерче от ръба на бюрото и го метнах към коленете му, но той беше бърз и се дръпна навреме. Макар че спаси капачките си, фенерчето го удари по пищялите със звук, който ми достави искрено удоволствие. Краката му се подгънаха, той изпуфтя и изрева от болка и бяс.

Посегнах към тейзъра в ръцете му, но вместо това сграбчих черната чанта за инструменти на рамото му. Той се извърна, прицели се отново и стреля.

Болката беше неописуема. Всяко мускулче в тялото ми реагира, стягайки се все повече и повече. Никога не бях изпитвал подобно нещо и ми е невъзможно да го опиша. Вече не контролирах тялото си. Мускулите ми сякаш отказаха, вдървих се като дъска и се сринах на пода.

Около две минути по-късно, когато отново можех да се движа, двамата мъже бяха изчезнали. Беше твърде късно да се опитам да ги догоня дори ако можех да тичам… а със сигурност не можех.

Предпазливо се надигнах и се насилих да остана на крака, въпреки че исках единствено да се просна отново на дъските. Огледах бъркотията в апартамента, а докато се чудех кой ли ги е пратил, гневът ми се разрасна. Внезапно обаче осъзнах, че гостите ми са били така любезни да оставят някои улики.

32

ЗИГ-Зауерът ми още беше под леглото, а пистолетът „Смит и Уесън“ беше заключен в сейф, скрит под сините плочки в кухнята, като застраховка в случай, че някой открие другия. Докоснах резенцето, което вдигаше една от плочките, отворих сейфа. Съдържанието му — пари в брой, най-различни документи и пистолетът — беше непокътнато.

Не го бяха открили. Сигурно дори не го бяха търсили. Не бяха дошли заради това. Събрах вещите, които бяха оставили, докато бързаха да си тръгнат, включително черната брезентова чанта за инструменти и разглобения ми модем. И още нещо — малко бяло устройство, поставено между кабела на клавиатурата и един от USB портовете на гърба на компютъра. Цветът беше съвсем същият, сякаш точно там му беше мястото.

Не съм компютърен специалист, но не е нужно човек да е механик, за да кара кола. Тази малка джаджа се наричаше кийлогър и съдържаше миниатюрен USB диск, който записваше всяко натискане на клавиатурата върху чип. Да, можете да получите тези данни и със софтуер, но е доста по-сложно сега, когато повечето хора използват антивирусни програми. Ако нямах причини да го търся, никога не бих го намерил.

В кабелния модем открих малко черно устройство, за което се досетих, че е флашка. И на него не му беше там мястото.

Обадих се на Дороти.

— Знаели са, че имаш среща с Маркъс — каза тя — и не са очаквали да си у дома.

— Е, ако е така, значи не са ни наблюдавали.

— Щеше да ги забележиш, Ник. Те не са глупави.

— И кои са те?

— Искам да върнеш кийлогъра обратно в USB порта, ясно?

Послушах я.

— Знаеш ли как да отвориш текстови редактор?

— Да, ако ми обясниш.

Тя ми обясни, аз отворих един прозорец и й изчетох няколко дълги поредици от цифри. После извадих кийлогъра и вкарах устройството от модема. Повторих процеса и й прочетох други цифри.

— Чакай малко — каза тя и аз зачаках.

Местата, където се бяха забили двете стрелички от тейзъра — в дясното ми рамо и отляво под кръста — все още бяха изтръпнали и започваха да ме сърбят. Чувах как Дороти трака по клавиатурата и мърмори, а от време на време и сумти.

— Ха!

— Какво?

— Я, колко интересно…

— Кое?

— Серийните номера, които ми продиктува. Такова оборудване ползват в полицията. Хората, които са нахлули у вас, работят за правителството.

— Или използват правителствена апаратура — отбелязах аз. — Не е задължително да са техни служители.

— Добре.

Вече се досещах кой може да ги е пратил. Още преди да отида в бостънския офис на ФБР, Гордън Снайдър беше разбрал кой съм. Знаеше защо искам да говоря с него, както и че работя за Маршъл Маркъс, който беше обект на важно федерално разследване. И тъй като работех за него, аз явно бях съучастник, което ме превръщаше в мишена.

Снайдър ми беше казал направо, че телефоните на Маркъс се подслушват. Сигурно следяха и електронната му поща. Което означаваше, че Снайдър е знаел, че отивам в Манчестър и е сметнал, че няма да съм у дома и може да изпрати хората си.

Спомних си предупреждението на Даяна: „Пази се от него. Ако реши, че действаш срещу него или пречиш на случая, ще те погне.“

— Можеш ли да заредиш записите от камерите вкъщи? — попитах аз. — Искам да видя как са влезли.

Когато се нанесох, наех охранителна фирма да монтира няколко камери с висока резолюция над вратите на мансардата. Две бяха замаскирани като детектори за дим, а две ултра мини айпи камери „Мисуми“ — като отдушници. Задействаха се при движение и качваха записите на сървъра в офиса. Представа си нямах как точно става, не разбирах от тези работи. Така или иначе, видеото се намираше в офиса.

Дороти каза, че ще ми се обади пак и докато чаках, преобърнах апартамента, търсейки още оборудване или улики, оставени от хората на Гордън Снайдър.

Скоро Дороти се обади и каза:

— Боя се, че не разполагам с отговорите, които ти трябват.

— Защо не?

— Погледни си компютъра.

Върнах се при бюрото и видях на монитора четири снимки на стълбището до предната и задната врата на мансардата. Видях, че всъщност не са снимки, а записи от различните камери. Под всеки прозорец бяха записани датата, часа и някакви други цифри, които не ми изглеждаха важни. Някак си Дороти бе успяла да ги качи на компютъра ми от разстояние.

— Как успя? — попитах аз.

— Добрата магьосница никога не издава тайните си — отвърна тя и курсорът на мишката започна да се движи сам, ограждайки първите два прозореца. — Тук не е ставало нищо интересно. — Прозорците изчезнаха. — Гледай сега.

Останалите два прозореца се увеличиха толкова, че заеха по-голямата част от монитора.

— Влезли са в апартамента ти в 8.22 часа.

Погледнах часовника си.

— Добре.

— Ето сега, 8.31 и… 30 секунди.

Двата прозореца се преместиха с няколко кадъра напред и внезапно в центъра на всеки от тях избухнаха червени искри, които се разраснаха и заличиха целия образ.

— Лазер — казах аз.

— Точно така.

След минута картината се възобнови, но вече не се виждаше нищо, освен празното стълбище.

— Тоест, все още не знаем как са влезли — казах аз. — Това обаче ни разкри нещо полезно.

— Какво? Че знаят как да повредят камерите? Това го пише навсякъде из мрежата.

— Не. Знаели са къде са камерите.

— И какво от това?

— Не са налучквали, действали са бързо и ефективно. Няма как да заслепиш камерите, ако не можеш да ги откриеш. Знаели са точно къде да търсят.

— Е, и?

— Камерите са скрити — обясних аз. — Едната в детектор за дим, а другата — в отдушник. Тази в детектора не е особено оригинална, ако човек знае какво се намира на пазара, но другата е по поръчка — фиброоптична, дебела към половин сантиметър, нужни са сериозни умения, за да я улучиш от раз.

— Какво се опитваш да кажеш?

— Докопали са схемите. Както и паролата ми.

— Може би са им ги дали от фирмата, която е инсталирала камерите.

— Възможно е. Може също да са ги взели от файловете ми. Тези в офиса.

— Невъзможно! — отсече тя. — Щях да разбера, че са влизали, Ник.

— Може би.

— Няма може би! — отсече твърдо Дороти, макар и с отбранителен тон. — Сигурно е!

— Нека се изразя така — те не просто са знаели точно къде са камерите, но и са успели да изключат алармата. Което означава, че са знаели кода.

— Получили са го от охранителната фирма.

— Там не знаят кода.

— Кой го знае?

— Само аз.

— Никъде ли не си го записал?

— Само в личните ми папки в офиса.

— В чекмеджето ли?

— На компютъра, същите, които са и на сървъра ни.

— О!

— Сега разбираш ли?

— Да — отвърна тя и тогава ми позвъниха на другата линия. Беше Даяна. — Някой е пробил мрежата в офиса.

— Или някой ни порти — казах аз. — Изчакай, имам друго обаждане.

— Ник! — чу се напрегнатият глас на Даяна. — Току-що ми се обадиха от AT&T. Мисля, че открихме нашето момиче.

33

Едва когато постъпи в пансион, Алекса разбра, че сънищата на другите деца (нормалните) не са като нейните. И те понякога, също като нея, сънуваха, че летят, но сънуваха още, че им падат зъбите, че се губят в лабиринти или че се разхождат из училището голи. Освен това всички имаха кошмари, че трябва да се явят на класно, за което не са се подготвили. Но не и Алекса. Тя постоянно сънуваше, че пълзи по корем из безкрайна мрежа от пещери и че засяда в един тесен тунел на стотици метри под земята. И всеки път се будеше изпотена и трепереща.

С течение на времето разбра, че когато човек има фобия, една частица от мозъка му постоянно се старае да оправдае съществуването й и да покаже защо фобията му е напълно логична. Не е ли логично да те е страх от змии? Кой би могъл да спори с това? Защо да не е логично да се боиш от микроби, паяци или от летене със самолет? От всички тези неща се умира, нали? На мозъка не му се налагаше да се напряга особено, за да обясни тези фобии. За Алекса да се намира в затворено пространство беше най-ужасяващото нещо, което можеше да си представи. Не й трябваше логика, доказателства или обяснения — просто го знаеше.

Като сврака, която цял живот събира лъскави боклуци, умът й складираше най-ужасните истории, които беше чела или чула и които доказваха, че страховете й са оправдани, и маниакално запомняше неща, на които другите почти не обръщаха внимание. Например разкази от учебниците по история за хора, които се разболели от чума, изпаднали в кома и били обявени за мъртви, а после били погребани. Разкази за ковчези с издрани отвътре капаци и за скелети, открити с кичури човешка коса в стиснатите юмруци. Никога не забрави една статия за някакво момиче от Охайо, живяло в края на деветнайсети век, което се разболяло от нещо и лекарят го обявил за мъртво. Кой знае защо сложили тялото му във временен склад, може би защото земята била твърде замръзнала, за да го погребат, и когато напролет го отворили, за да заровят тялото, открили, че косата на момичето е оскубана, а няколко от пръстите му били отхапани.

Момичето било изяло собствените си пръсти, за да остане живо.

Учителят й по литература в Екситър ги беше накарал да четат Едгар Алан По. Не стига, че стилът му беше трудноразбираем — такива странни, непознати думи използваше, но и разказите му бяха непоносими… защото тя беше една от малкото, които ги разбираха. Той познаваше ужаса отвътре. Съучениците й казваха „Тоя е ненормален“, но Алекса знаеше, че Едгар Алън По е прозрял истината. „Падението на дома Ъшър“ и „Бъчвата с амонтилядо“ — всички онези разкази за хора, погребани живи… тя нямаше сили да ги дочете докрай. Как другите успяваха?

Защо трескавият й сврачи ум не спираше да мисли за тези ужасни разкази? В крайна сметка, в момента тя изживяваше най-лошия си кошмар.

34

— Телефонът й е включен — каза Даяна.

— Къде е? — попитах аз.

— В Лиоминстър.

Произнесе го грешно, като всеки, който отскоро е в щата.

— Това е на час път оттук — погледнах часовника си. — А толкова късно вечерта може би и на по-малко. Точно местоположение ли ти дадоха?

— Пращат ми географската ширина и дължина в градуси и минути по имейла.

— Добре — отвърнах аз. — Като знам за какво става дума, може да посочат район с площ хиляда квадратни километра, но щом стигна, ще потърся възможните места.

— Дай ми десет минути.

— Лягай си, иначе утре ще си като пребита. Аз ще се оправя.

— Технически аз подадох молбата. Нямам право да дам тази информация на хора, които не работят в Бюрото.

— Добре, аз ще карам, ти ще навигираш.

Бързо взех няколко необходими неща, включително пистолета „Смит и Уесън“ и ръчно GPS устройство (един очукан жълт „Гармин“).

Докато карахме, й разказах какво се е случило, откакто се видяхме за последно преди няколко часа — че съм изгледал записите от охранителните камери в хотел „Грейбар“, че един Мъж е сипал нещо в напитката на Алекса и я е откарал, и че „приятелката й“, Тейлър Армстронг, му е съдействала по причини, които все още не са ми ясни. Казах й за живия видеопоток и за признанието на Маршъл Маркъс, че е взел пари от опасни хора, за да направи отчаян опит да спаси фонда си, но накрая пак е загубил всичко. Даяна свъси вежди.

— Чакай да погледна списъка с обажданията й — каза тя и започна да бърника из блекберито си.

— Да, искам да знам дали последното е до нея, или от нея.

— Последното й позвъняване е стигнало до кулата в Лиоминстър в 2.37 часа сутринта.

— Преди почти 24 часа. Колко е продължило?

Тя продължи да бърника.

— Около десет секунди.

— Десет секунди? — повторих аз. — Доста кратко.

Изчаках още малко и накрая тя каза:

— Последното й обаждане е до 911, но изглежда изобщо не са я свързали. Стигнало е до кулата, но сигурно са я прекъснали.

— Впечатлен съм. Сигурно изобщо не е била на себе си заради наркотика, но въпреки това е направила опит да потърси помощ. А кой я е търсил?

— Между три сутринта и днес на обяд има много обаждания.

— Виждаш ли от кого са?

— Да. Четири различни номера са — два стационарни в Манчестър.

— Баща й.

— Един мобилен, също на Маркъс. Четвъртият също е мобилен, на името на Тейлър Армстронг.

— Значи Тейлър наистина се е опитала да й се обади. Интересно…

— Защо?

— Ако се е опитала да се свърже с Алекса, това може да означава, че всъщност се е тревожела за приятелката си. Което значи, че може би наистина не е знаела какво й се е случило.

— Или че се е почувствала виновна заради постъпката си и е искала да се увери, че Алекса е добре.

— Да — съгласих се аз.

Дълго време не си казахме нищо. До Леминстър нямаше пряк път — трябваше да карам по „Търнпайк“ до магистрала „95 север“ и после да се прехвърля на шосе 2. Леминстър е до шосе 2, двупосочна магистрала, която минава през Линкън и Конкорд и после продължава на запад до щата Ню Йорк.

Не се тревожех особено за скоростта — до мен седеше служител на ФБР. Ако изобщо беше възможно да си спестя глобата, това можеше да стане днес.

Беше започнало да вали и аз включих чистачките. По това време на нощта на пътя имаше само камиони. Пред мен се движеше стар трактор с ремарке, чиито гумени калници плющяха и обливаха предното стъкло с вода. Усилих чистачките и минах в съседното платно. Тогава си дадох сметка, че Даяна ме наблюдава.

— Какво?

— Защо по яката ти има кръв? Моля те, не ми казвай, че си се порязал, докато си се бръснал.

Разказах й за взлома в мансардата и споделих предположенията си, че го е организирал Гордън Снайдър. Докато ме слушаше, тя бавно клатеше глава и щом приключих, каза:

— Не е било ФБР. Ние не работим така. Не действаме по този начин.

— Не и официално.

— Ако е искал да следи имейла ти, Снайдър може да го направи от разстояние. Не би пратил двама души с черни чанти.

Замислих се за миг.

— Може и да си права.

Отново се умълчахме. Точно се канех да я попитам за онова, което се беше случило (или почти се беше случило) между нас Днес, когато тя възкликна:

— Защо телефонът й още е включен?

— Добър въпрос. Трябвало е да го изключат. Да извадят батерията или още по-добре, да го унищожат. Всеки, който гледа полицейски сериали, знае, че мобилният телефон може да издаде местоположението на собственика си.

— Може би не са го намерили.

— Съмнявам се, държала го е в предния джоб на якето си.

— Тогава може би го е скрила някъде. Например в колата, с която са я отвлекли.

— Възможно е.

Едно черно „Силверадо“ минаваше от платно в платно, без да даде мигач.

— Радвам се, че установихме връзка — казах аз. Прозвуча малко дървено и формално.

Даяна мълчеше и аз опитах отново:

— Като си помисля, че и двамата сме в Бостън от месеци…

— Смятах да ти се обадя.

— Не, така нямаше да е интересно. Другият трябва постоянно да се чуди. Така е много по-забавно.

Зачудих се дали думите ми не прозвучаха заядливо. Надявах се, че не са. Мълчанието й се проточи.

— Разказвала ли съм ти за баща си?

— Да, малко.

Знаех, че са го убили, докато е преследвал беглец, но зачаках да видя какво ще каже Даяна.

— Знаеш, че беше от Федералните маршали, нали? Мама постоянно живееше със свито сърце — кога тръгва за работа, ще се прибере ли жив и здрав…

— И въпреки това ти всеки ден рискуваш собствения си живот — внимателно казах аз, без да съм сигурен накъде бие.

— Това е животът, който сама си избрах… но да трябва постоянно да се тревожа за някой друг… това не ми е по силите, Нико.

— Какво имаш предвид?

— Че имахме уговорка, а в един момент разбрах, че не я спазвам.

— Уговорка?

— Бяхме се разбрали да я караме небрежно, без да се обвързваме, нали така? Само че аз започнах да хлътвам и знаех, че това не е добре нито за теб, нито за мен.

— Така ли реши?

— Трябва ли да водим този разговор?

Нямаше как да не си помисля за всичко между нас, което остана неизречено, но успях да кажа само:

— Никога не си споменавала за това.

Тя сви рамене и не каза нищо.

Движехме се по безкрайна, монотонна права отсечка по магистрала с три платна някъде в Челмсфърд, през километричен коридор от бодлива вечнозелена гора, растяща на стръмни ридове. Прекъснатата линия пред нас беше избледняла, а единственият звук, който чувахме, беше слабият ритмичен пулс на магистралата.

— Не ме помолиха да замина за Сиатъл — тихо каза Даяна. — Аз помолих да ме преместят.

— Добре — промърморих. Изглежда хладният бриз, който идваше от прозореца, сковаваше лицето ми.

— Трябваше да се измъкна. Мислех, че виждам бъдещето си и то ме уплаши. Видях какво преживя майка ми… Може би трябва да се омъжа за счетоводител.

Дълго време никой не продума. Сега се носехме по шосе „12 север“, което явно беше главната търговска артерия. От едната му страна имаше магазин „Стейлъпс“, както и един „Маршълс“. И ресторант, чиято табела гласеше, че там се предлага закуска „по всяко време“, освен очевидно в два сутринта. Видяхме и закусвалня „Френдли“, също затворена. Спрях до нея и включих аварийните светлини.

Даяна вдигна поглед от GPS-a.

— Това е — каза тя. — В момента се намираме на 300 метра от телефона й.

35

— Ето там — посочи Даяна. — Това е Норт Мейн стрийт 482.

Зад „Френдлис“ имаше четириетажен тухлен мотел, строен по правилата на класическия американски архитектурен стил, чието най-точно описание е „Грозотия“. Пред сградата имаше ярка неонова табела в червено и жълто, закачена на дълъг прът. На табелата пишеше „Мотел 12“. Изглеждаше така, сякаш местните хлапета се упражняват да стрелят по нея — имаше няколко дупки и пукнатини, през които прозираше светлина. Под нея имаше дървена дъска, на която с черни пластмасови букви бе изписано „ИНТЕРНЕТ ДОПЪЛНИТЛНО“.

Спрях на паркинга на мотела, където имаше още десетина-дванадесет коли. Никоя от тях не беше ягуарът, който видях на записа от охранителните камери (не, че очаквах да го видя там). От другата страна на мотела се издигаше висока сграда, вероятно склад.

По дяволите — казах аз, — трябват ни по-точни координати. Би ли се обадила пак на AT&T, за да ги помолиш да проверят телефона? Искам GPS координатите в десетичен формат.

Докато Даяна ги набираше, аз се върнах на пътя. Минаха няколко коли, а от другата страна на улицата проблясваше табела с надпис „ШЕРАТОН ФОР ПОЙНТС“. Никъде не виждах строежи, полета или частни домове.

— Готово! — извика Даяна и изтича към мен.

Подаде ми GPS-a. Вече беше заредила новите координати. Мигаща стрелка сочеше къде се намираме, а айфонът на Алекса беше обозначен с точка, която беше съвсем близо. Доближих се към пътя и стрелката се премести заедно с мен. По-близо до телефона на Алекса.

Като поглеждах към GPS-a, пресякох улицата и спрях при мърлявия банкет до мантинелата. Сега стрелката и точката почти съвпадаха — телефонът й трябваше да е някъде тук.

Прескочих мантинелата, зад която имаше стръмен склон, който водеше към канавка, а после се издигаше рязко нагоре. Спуснах се по хълма, краката ми поднесоха и изминах част от пътя, хлъзгайки се надолу. Щом стигнах до долу, отново погледнах GPS-a. Стрелката се намираше точно върху точката. Погледнах нагоре, после надясно, после — наляво. И тогава го видях, осветен от жълтата светлина на уличната лампа. Лежеше в канавката, на по-малко от метър от мен. Айфон в розов гумен калъф.

Телефонът на Алекса, захвърлен до пътя.

36

— Алекса?

Гласът на Бухала я стресна. Опитваше се да си спомни текста на „Изгуби себе си“ на Еминем. Пееше си песни, които изравяше от спомените си, мелодийки от реклами — всичко, което се сети, за да не мисли за това къде се намира. Беше успяла да си спомни целия текст на „Американски пай“. Отне й доста време — не знаеше колко точно, защото беше изгубила представа за изминаващите часове.

— Отклони се от сценария, Алекса.

Тя не отговори. Не знаеше какво има предвид той, но после си спомни думите, които успя да вмъкне, за да каже на баща си какво са й направили.

— Разбираш ли, че животът ти е изцяло в моите ръце?

— О, боже, убий ме! — изкрещя тя, макар че гласът й прозвуча като измъчено хриптене. — Просто ме убий! Не ми пука!

— Защо ми е да те убивам, Алекса? Много по-зле е да останеш погребана в ковчега, дълбоко под земята.

— Господи! Убий ме, моля те!

— О, не! — отвърна гласът. — Искам да останеш жива много дълго време. И да знаеш, че никой никога няма да те намери. Никой!

Тя изохка, изкрещя и усети, че й прилошава. Главата й се въртеше.

— Намираш се на три метра под земята и никой няма представа къде си. Може би ще ида да се поразходя с колата. Може да замина за няколко дни. Ще оставя вентилационната система да работи, разбира се, за да не ти свърши въздухът. Ще крещиш и никой няма да те чуе, ще блъскаш с юмруци и ще дереш стоманените стени на ковчега и никой няма да разбере, че си там.

— Моля те, всичко ще направя! — изскимтя Алекса. — Всичко, каквото и да е! — Тя замълча, преглътна с усилие и си помисли, че може Пак да повърне. — Много си силен. Мисля, че си привлекателен мъж.

От колоната над главата й се разнесе кикот.

— Не можеш да направиш нищо, което да ме възбуди повече от това да гледам как се молиш. Това много ме възбужда, Алекса.

— Баща ми ще ти даде всичко, което поискаш. Всичко!

— Не! Грешиш! Нищо не прави, за да те освободи.

— Може би не знае какво е Меркурий.

— Знае. Баща ти много добре разбира за какво става дума. Знаеш ли защо не желае да ни даде онова, което му поискахме?

— Той не знае какво искате!

— Ти не си важна за него, Алекса! Обича жена си и парите си повече от теб. Може би никога не те е обичал. В капан си, като плъх, той знае това и изобщо не му пука.

— Не е вярно!

Отговор не последва. Само мълчание.

— Не е вярно! — повтори Алекса. — Позволи ми пак да говоря с него. Ще му кажа, че трябва да действа веднага.

Нищо. Тишина.

— Моля те, нека говоря с него!

Нищо, нито звук. Тя започна да долавя далечни звуци в ужасяващата тишина и първо реши, че са само халюцинации — скърцането на колелото, в което ужасеният й разум се въртеше като хамстер. Но не, това наистина бяха гласове. Неясни и приглушени, но определено гласове. Понякога точно така долавяше гласовете на родителите си, които се дочуваха през решетките на радиаторите в старата къща, въпреки че те се намираха два етажа по-долу.

Горе имаше хора. Сигурно Бухала и останалите, с които работеше. Гласовете им идваха през тръбите, които й доставяха свеж въздух. При него ли бяха? Ами ако не бяха и изобщо не знаеха за нея?

Тя с всичка сила изкрещя:

— ПОМОЩ! ПОМОЩ! ПОМОЩ! МОЛЯ ВИ, НЯКОЙ ДА МИ ПОМОГНЕ! ТУК, ДОЛУ СЪМ, ПОМОЩ!

Последва само мълчание. После неясното мърморене започна отново и тя беше сигурна, че някой се изсмя.

37

Вместо да открием Алекса, открихме захвърления й телефон. Разочарованието ни беше огромно, но колкото повече мислех за това, толкова повече неща ми се изясняваха.

Алекса най-вероятно беше на стотина мили от Бостън. Показваха го записът от хотела с часа на отвличането, както и обаждането й до 911 от Леминстър, северно от Бостън, по-малко от час по-късно.

След като Даяна проведе няколко разговора, решихме, че са откарали Алекса с кола, а не със самолет. Единствената писта наблизо беше на общинското летище „Фичбърг“. Там имаше две писти, които се използваха от няколко малки чартърни компании, само че между полунощ и шест часа онази сутрин не бяха излитали никакви самолети.

От отвличането й до първият контакт на похитителите с Маршъл Маркъс бяха изминали четиринайсет часа, в които се включваше и времето, нужно, за да я транспортират, а после — ако приемехме думите й буквално — да я погребат в някаква крипта или подземие и да поставят камери, които могат да предават по интернет. Подобно начинание е сложно и времеемко и сигурно бе отнело няколко часа, така че нямаше как да са отишли прекалено далеч.

Което обаче не стесняваше особено периметъра.

Оставих Даяна пред сградата на ФБР. Беше едва шест сутринта, но тя реши, че може да започне работния ден по-рано. Щеше да ангажира техниците още щом пристигнеха, за да обработят подробно телефона на Алекса.

След като Даяна слезе, аз останах известно време пред „Сентър Плаза“ 1, без да гася мотора на дифендъра, и се замислих дали да не се отбия у дома, за да поспя няколко часа — очакваше ме тежък ден. Първо обаче реших да проверя електронната си поща.

Открих поредица от имейли, но не от име, а от номер, който не разпознах. Отне ми няколко секунди да си дам сметка, че са били изпратени автоматично от миниатюрното GPS проследяващо устройство, скрито в златната запалка „С. Т. Дюпон“ на Тейлър Армстронг. Не точно нейната, а онази, с която я замених, когато „случайно“ я изтървах на паветата на Бийкън Хил. Бях я купил от магазина за тютюн на Парк Скуеър — съвсем същата златна запалка „С. Т. Дюпон“ с диаманти по капачето. Класика, при това абсурдно скъпа, но много по-евтина от това да наема някой да следи Тейлър.

Проследяващото устройство бе поставено от мой стар приятел от Специалните части (наричахме го Ромео), който имаше собствен бизнес в сферата на КПТН, или „контрамерки против техническото наблюдение“. Той кисело се оплака, че запалката била абсурдно малка — не бил сигурен, че ще намери достатъчно дребен тракер. Искаше вместо нея да открадна телефона й. Така щеше да му е най-удобно, само че по-лесно би било да отмъкна единия й бъбрек. Той все пак успя да вмъкне нано-GPS устройство в резервоара за газ на запалката, без да спира да мрънка, Разбира се. Ромео, чието истинско име беше Джордж Девлин, не беше никак лесен, но работеше перфектно.

Програмира тракера да започне да праща сигнали за местоположението си само ако го преместят на повече от 300 метра. Сега виждах, че веднага след разговора ми с Тейлър на ъгъла на „Чарлз“ и „Бийкън“, тя си е отишла у дома — или са я закарали с лимузината на Дейвид Шектър — а след това е карала до Медфърд, на седем километра северозападно от къщата. С кого ли е трябвало да се види толкова спешно? Мисля, че се досещах за отговора.

38

Двайсет минути по-късно карах по „Олдфийлд“ в Медфърд — приятна улица с красиви стари дървета и дървени къщи. Някои бяха двуфамилни, а други — жилищни сгради. Повечето бяха добре поддържани, редовно пребоядисвани, с прилежно окосени морави и идеално подрязани храсти. Няколко обаче изглеждаха запуснати от отсъстващите собственици, които сякаш бяха вдигнали ръце от своите наематели-студенти, които живееха като скотове. Университетът „Тъфтс“ беше съвсем наблизо.

Къщата, в която снощи Тейлър бе прекарала 45 минути, беше триетажна и боядисана в бяло, една от хубавите. В шест и половина сутринта в квартала беше спокойно. Видях жена с клин в черно и тюркоазено, която беше излязла да потича, после от един гараж в другия край на улицата се показа кола. Зачаках, без да изпускам от очи къщата. После излязох и минах покрай нея, сякаш бях съсед, който прави сутрешната си разходка. Бързо се огледах и небрежно се качих на предната веранда. Видях пет звънеца с имена до тях. Пет апартамента — в един от тях сигурно живееше собственикът. На горните два етажа имаше по два апартамента.

Петте фамилни имена бяха Шиф, Мърдок, Пепейра, О’Конър и Ънгър. Запомних ги, върнах се в колата, набрах номера на Дороти и я събудих.

Тя ми върна обаждането след пет минути.

— Маргарет О’Конър е на 79 години, вдовица от 15 години — притежава сградата от 1974 г. Останалите четирима плащат Наем. Единият наскоро е завършил колеж и работи за Амнести Интернешънъл. Двама правят докторати в „Тъфтс“. Четвъртият е нашият човек.

— Кой точно?

— Перейра. Пълното му име е Маурицио да Силва Кордейро-Перейра и да, намерих снимката му. Това е мъжът от записа на охранителната камера в хотела.

— Тейлър го нарече Лоренцо.

— Дал й е фалшиво име.

— Фамилията му е на звънеца, така че дори отначало да не е знаела истинското му първо име, е била наясно с фамилното. Каква е връзката им?

— Ето какво открих — той е на трийсет и две, роден е в Сао Пауло, Бразилия. Семейството му е богато, говорим за големи пари. Баща му работи в ООН в Ню Йорк.

— Ха! И с какво се занимава бащата?

— Вероятно с нищо особено. Член е на постоянната мисия на Бразилия и доколкото знам, тези хора не вършат нищо. Маурицио е израснал в заградено имение в Морумби, в предградията на Сао Пауло. Учил е в двуезично училище — „Сейнт Пол“, а после е постъпил в Универсисаде де Сао Пауло. Член е на тенис клуб „Хармония“ и на поло клуб „Хелветия“…

— И защо богаташче като него ще живее в скапан апартамент на Бедфърд?

— Изглежда е прекарал няколко доста лениви години като Докторант във факултета по право и дипломация „Флечър“ в „Тъфтс“. Само че не е отделял много време на библиотеката — пласьор е, най-вече на кокаин, трева и амфетамини.

— Сега вече стана интересно. Какво научи за това?

— Преди две години е имало общо разследване на Управлението за борба с наркотиците и Имиграционните служби по хипотезата, че хлапето използва дипломатическата поща на баща си, за да вкарва контролирани вещества.

— Баща му сигурно никак не е бил доволен — казах аз.

— Няма да се учудя, ако се е отказал от него. Няколко пъти е бил арестуван, но не са му отправили обвинения. Явно малкият знае как да лъже системата.

— Ако баща му е в ООН, значи има дипломатически имунитет.

— Той и порасналите деца на дипломата ли предпазва?

— Цялото му семейство.

— И не могат да бъдат арестувани за наркотици?

— Не могат да бъдат арестувани и за убийство — отвърнах аз.

— Мама му стара, трябвало е да стана дипломат. Какво не бих дала за зареден пистолет и десет минути дипломатически имунитет.

— Сега започвам да разбирам — казах аз. — Тейлър отдавна има проблеми с наркотиците, Маурицио сигурно й ги доставя.

Картината започна да се изяснява. Произходът и заможното му семейство му осигуряваха достъп до подходящите социални кръгове, както и известна показност и увереност край богатите колежани, които за нищо на света не биха допуснали да ги видят с уличен пласьор. Всъщност не само колежаните, а и гимназистите като Тейлър Армстронг, дъщерята на сенатора.

— Татко му се отказва от него, наследството му се изплъзва — каза Дороти. — Дипломатическата поща също. Снабдяването пада, вече не се сипят пари, трудно му е да си плаща наема и вноските за колата. Когато му трябват пари, такъв човек може да се отчая и да приеме някоя рискована задача. Например да отвлече богато момиче.

— Или пък са го наели, защото снабдява Тейлър — казах аз.

— Не е било трудно.

— Кой го е наел?

— Ами Маурицио е от Бразилия, от богато семейство с връзки. Един от недоволните инвеститори на „Маркъс Капитъл“ е Хуан Карлос Гусман.

— Който е…?

— Колумбийски наркобарон. Живее в Бразилия.

— О, Боже! — възкликна тя. — Господи Исусе! Момичето е в ръцете на наркокартел?! И ти смяташ, че ще я прибереш жива?

— С твоя помощ имам шанс.

— Ник, няма начин да проследя видеопотока, нито аз, нито който и да е друг. Говорих с всичките си познати, а сред тях има хора, които се занимават с това много по-отдавна.

— Казала си на някого върху какво работим?

— Естествено, че не. Говорихме за IP адреси и алгоритми. Проследяване на дигитални улики. Така няма да ги намерим.

— Доста труд си дадоха, за да искат откуп от Маркъс — казах аз.

— Мислиш ли, че нашият човек още живее в онзи апартамент, или е духнал, щом Тейлър го е предупредила?

— Не знам. Ако още е там, значи е бил само куриер — отвлякъл е Алекса и я е предал на някой друг. Не я е закарал до Леминстър, а после обратно дотук.

— Може би е хвърлил телефона й там, за да остави фалшива следа и хората да си мислят, че тя е там, а не близо до Бостън.

— Прекалено сложно е. Много по-умно е просто да унищожи телефона и да не остави никаква следа. Освен това е карал крадена кола. Не си струва риска да го спрат за счупен стоп или изтекла винетка. Или пък някое амбициозно местно ченге да разпознае номера.

— Ами ако го няма?

— Ще претърся апартамента и ще видя дали нещо може да ме отведе до Алекса. Сметки, изрезки от вестници, компютърни файлове, каквото и да било.

— Добре, а ако е там? Не забравяй — богаташче или не, той е наркопласьор, ще бъде въоръжен. Моля те, гледай да не те убият преди десет часа!

— Десет часът ли?

— Губернаторът, забрави ли? Искаше да присъствам в случай, че имат технически въпроси, на които не можеш да отговориш, защото се занимаваш с „общата картина“?

Ставаше дума за среща, уговорена отдавна от бивш губернатор на голям щат, който трябваше да подаде оставка заради скандал с подкупи. Всички около него знаеха, че е бил натопен.

— Кажи на Джилиън да я отложи — казах аз.

— Да я отложи!? — не повярва на ушите си Дороти. -

— Адвокатите са дошли чак от Ню Йорк специално за срещата, не може да я отложиш!

— Доколкото знам, все още аз съм шефът. Кажи на Джилиън да я отложи и да ми опразни програмата до края на седмицата. С нищо друго няма да се занимавам, преди да върна момичето у дома.

— До края на седмицата? — попита тя. — Ако смяташ, че ще ти отнеме само няколко дни, значи си се взел твърде насериозно. Както и да е…

— Ще говорим по-късно — прекъснах я аз, затворих, излязох от колата и заобиколих сградата, като спрях от страната, където беше апартамента на Маурицио Перейра.

Наркопласьорите живеят в състояние на постоянна параноя. Той сигурно държеше пистолет до леглото си — не под възглавницата, което е доста неудобно, а под леглото или зад таблата. Единствената ми възможност беше да го изненадам.

39

Освен ако не си изкарвате прехраната, като разбивате ключалки, това, че знаете как се прави, не означава, че го правите както трябва. Веднъж наех професионален ключар, за да ми даде няколко урока, макар че вече бях научил основните неща от един конфискатор, с който се запознах като юноша, докато се размотавах из работилницата му на „Норман Ленг Мотърс“ в Молдън. Освен това държах в жабката цял набор от инструменти, включително комплект професионални шперцове и ключове. За традиционните шперцове обаче трябва финес, време и търпение, а аз не разполагах с нито едно от трите.

Грабнах електрическия пистолет „СаутОрд“, изящен инструмент от неръждаема стомана с размерите на електрическа четка за зъби, който е по-бърз и лесен за употреба от всеки шперц, макар че вдига повече шум. Батериите обаче бяха свършили, така че посегнах към моя „Изи Снап“ — традиционен ръчен шперц, разработен за полицаи, които нямат време да учат бавния, фин занаят на разбивача на ключалки. Уви, пистолетите-шперцове не са особено тихи. Щракването е доста силно, но поне става бързо.

Изкачих се по страничното стълбище, което осигуряваше външен достъп до апартаментите. Няколко циментови стъпала водеха до тясна веранда с дървени перила, боядисани в сиво. Оттам нагоре стълбите бяха от боядисано дърво. С леки стъпки се качих догоре, изминах няколко метра, промъквайки се край парапета и спрях, за да преценя ситуацията.

До вратата на апартамента имаше прозорче с дръпнати завеси. Ключалката беше най-обикновена — не „Шлейг“ или някоя друга марка за секретни брави, което би ме затруднило. Изпитах облекчение. Над вратата зърнах светлинка колкото глава на топлийка — охранителна система — която обаче не светеше. Сигурно изключваше алармата, когато си беше у дома и може би щях да го заваря. Чудесно!

Дори не се огледах. Ако някой от съседите беше буден и ме видеше, исках да изглеждам така, сякаш мястото ми е там. Действах бързо, но небрежно. Първо пъхнах в ключалката инструмента за напрежение, който беше голям горе-долу колкото изправен кламер, и го развъртях малко. Хванах пистолета с дясната ръка и вкарах иглата в ключалката до инструмента за напрежение, като внимавах да не докосна пластинките, и стиснах дръжката. Чу се шумно прещракване. Наложи се да го повторя още десет-единайсет пъти, а звукът ехтеше в прохода между къщите. Освен ако не спеше като заклан, Перейра със сигурност го беше чул.

Най-сетне усетих, че патронът се завъртя. Успях.

40

Въздухът вътре беше студен — явно в някоя от стаите работеше климатик. Веднага усетих противната блатна воня на застояла вода. В апартамента имаше някой.

Всички завеси бяха дръпнати. Предното помещение тънеше в почти непрогледен мрак. След няколко секунди обаче очите ми привикнаха и успях да се промъкна през претъпканата с вещи стая, криволичейки между огромния телевизор с плосък екран и твърде големия кожен диван, пролуката между които бе пълна с празни бирени и винени бутилки. Успявайки като по магия да не съборя нищо, тръгнах по посока на шумното хъркане, което се носеше от отворената врата на спалнята. На прага се спрях — в леглото се виждаше бабуна. Не, две.

Върху възглавницата видях дълга, рошава руса коса, сякаш лъв беше изкашлял топка косми. Зърнах женски тил и чифт добре оформени рамене, а до тях, с отворена уста и хъркайки като електрически трион, лежеше мъжът, когото разпознах като Лоренцо. Онзи от видеозаписите от „Кафеза“. Същият, който бе отвлякъл Алекса, в това нямаше никакво съмнение.

Замислих се за миг, преговорих вариантите и се спрях на най-простия. Заобиколих леглото и застанах от страната на Перейра, който лежеше наполовина под намачкания чаршаф, наполовина под одеялото. Старият климатик над тях ръмжеше и Ревеше като самолетен двигател. Стаята беше леденостудена и миришеше на застояло и пот. Той беше извърнал лице към русото момиче, а чаршафът бе вдигнат до брадичката му. Сграбчих края му в десния си юмрук и бързо го дръпнах над и под главата му, така, че го заклещих отдолу. Той започна да се мята насам-натам, като ругаеше, крещеше и махаше с ръце и крака. Аз обаче го бях омотал като мумия. С дясната си ръка го хванах за гърлото и стиснах. Той се замята още по-бясно, а чаршафът заглушаваше крясъците му.

Русото момиче до него също изкрещя със странно дълбок глас и се измъкна от леглото. Докато се катерех върху гърчещото се тяло на Маурицио и го притисках надолу с колене, си дадох сметка, че дългокосата блондинка всъщност е кльощав, деликатен млад мъж.

— Нямам нищо общо! — извика момчето. — Едва го познавам, бе, пич!

Тръгна на заден ход, сякаш очакваше да скоча към него, но аз се обърнах и го оставих да си тръгне.

Боях се, че Перейра може да припадне, така че отпуснах леко хватката си. Той си пое шумно дъх и дрезгаво изграчи:

— О que voce quer? О que diabos voce quer? [9]

Нямах представа какво значи това, не говоря португалски.

— Къде е тя? — попитах аз.

— Entreguei о pacote! [10]

— Къде е тя?

— Eu entreguei a menina! [11]

— Говори на английски.

— О pacote! Entreguei о pacote! [12]

Една от думите ми звучеше някак познато.

— Пакетът?

— Аз доставих — той пак си пое дълбоко дъх, — пакета. Доставих пакета!

— Пакета ли?

Кръвта ми кипна от нажежен до бяло бяс, едва успях да се сдържа да не смачкам гръкляна му.

Той очевидно смяташе, че имам нещо общо с отвличането и с хората, за които работеше. Значи наистина беше просто куриер, първата брънка във веригата. Бяха го наели да отвлече Алекса и да я предаде на някой друг. И тъй като смяташе, че съм един от работодателите му, явно не знаеше кои са те и не се беше срещал с тях. Това можеше да ми бъде полезно. Отпуснах хватката си и той изхъхри:

— Entreguei a cadela, qual е? [13]

Макар че не говоря португалски, знам вулгарни фрази на няколко езика и бях почти сигурен, че той току-що е употребил една от тях по адрес на Алекса. Това не ми хареса. Стисках гърлото му, докато усетих, че мекият хрущял започва да поддава и насила се накарах да спра. Нямаше смисъл да убивам тази хлебарка. Можеше да ми бъде полезен само жив.

— Ще те пусна, за да можеш да отговориш на няколко въпроса — казах аз. — Ако ме излъжеш за нещо, колкото и тривиално да е, ще ти отрежа ухото и ще го пратя на татко ти в ООН да си го закачи на стената. При втората лъжа ще изгубиш и другото. Него ще изпратя…

— Не! Не! Всичко ще кажа! Какво искаш? Дадох ви момиче и си затварям устата!

— Къде е тя?

— Защо пита мен? Казахте да сваля кучката, да я дрогирам и да ви я докарам. Направих го! Какво искаш бе, човече? Получихте момичето, аз — парите. Нищо няма кажа! Приключихме, всичко е тип-топ!

Всичко е тип-топ. Фраза, която откровено ненавиждам. Той беше рафиниран сноб, свикнал да се занимава с клиенти-богаташи, които никога не биха купили дрога от пласьор със затворнически татуировки и свлечени панталони. Повечето богаташчета и колежанчета не желаеха да си мислят, че вършат нещо незаконно — за тях стоката беше просто забранен деликатес, като иранския хайвер или непастьоризиран „Камамбер“. Човек като Маурицио караше търговията с наркотици да изглежда не незаконна, а ексклузивна.

— Що се отнася до теб, в момента нищо не е тип-топ.

На нощната му масичка бе оставен телефон „Нокиа“. Сграбчих го със свободната си ръка и го пъхнах в джоба. После бръкнах зад Облата на леглото и напипах нещо, което много ми приличаше на степен за нея пистолет. Извадих го — беше марка „STI“, много скъп. Прибрах и него, после напълно свалих ръка от гърлото му. Той си пое въздух — лицето му беше тъмночервено и изглеждаше така, сякаш всеки момент ще припадне. Може би бях попрекалил.

— Добре — казах аз, дръпнах се от него и застанах до леглото. — Ставай!

Той с мъка се изправи, оплетен в чаршафите и замаян от липсата на кислород. Беше само по червен бански „Спийдо“. Прехвърли немощно крака на пода и забелязах, че ноктите на ръцете и краката му са лакирани с прозрачен лак.

— Jesus Cristo[14] — изпъшка той. — Какво искаш от мен, бе, човек?

— Осрал си се! — отвърнах аз, а той ме погледна с ужас в очите и поклати глава.

— Дадох ви… дадох го… на човека.

— Кой човек?

— На оня, който ми даде телефона. На… на вас? Какво става, бе, човек? И ти ли работиш за тях?

— На кого го даде?

— Никой не ми казал имена. Какво е това? Кой си ти, бе?

— Той как се казваше? — изкрещях аз.

— Никакво име не знам, бе, човече! Не мога да говоря! Оня и на тила си има очи!

Точно щях да го попитам какво значи това, когато чух тропот на крака по стълбите отвън. Той също го чу и лицето му се изопна от страх.

— О, Jesus Cristo, това са те! Те са! Каза, че ще ме убият, ако кажа на някого! Нищо не съм ти казал, човече!

Разнесе се трясък и чух как някой разбива вратата с метален таран. Мъжете, които нахлуха в спалнята, носеха зелени униформи, зелени защитни жилетки, черни шлемове и очила, които им придаваха вид на огромни насекоми от слаб фантастичен филм. След групата с тарана нахлу ударната група, въоръжена с картечни пистолети „Н&К МР5“. Онези с щитовете бяха въоръжени с пистолети „Глок“, а всички до един бяха с надписи ФБР на гърдите.

Когато си даде сметка кои са, изражението на Перейра се промени. Изглежда, че му олекна.

41

Мъжът бавно пресичаше голото глинесто поле на път към фермата, когато сателитният телефон на колана му забръмча. Беше студена и свежа надвечер, а небето — като синьо стъкло.

Знаеше кой се обажда, защото само един човек имаше този номер. Знаеше също и какво иска. Докато отговаряше на повикването, мъжът спря точно в центъра на купчината пръст и си отбеляза да я мине още веднъж с пневматичната трамбовка. Или няколко пъти с багера — това щеше да бъде достатъчно. Не, че момичето можеше да се измъкне изпод три метра пръст, но тук в Ню Хампшър съседите понякога ставаха твърде любопитни. Или твърде приятелски настроени.

— Да? — каза Драгомир.

— Все още нищо — отвърна мъжът, който беше казал, че името му е Кирил. Говореха на руски. Може би това беше истинското му име, а може би не, на Драгомир му беше все едно. Кирил не бе нищо повече от посредник, момче за всичко, което разнасяше съобщенията между Кирил и извънредно богатия човек, когото Кирил наричаше просто „клиента“, без никога да споменава името му. Драгомир нямаше възражения — колкото по-малко знаеха един за друг с клиента, толкова по-добре. Кирил обаче се тревожеше, суетеше се и бъбреше като уплашена стара бабичка. Боеше се, че някоя подробност може да се обърка. Явно смяташе, че всичко върви гладко благодарение на постоянното му наблюдение и всекидневни проверки. Не знаеше, че Драгомир рядко допуска грешки.

— Минаха само няколко часа — каза Драгомир.

— Да не мислиш, че бащата си е легнал? Трябваше веднага да прати файла! Дъщеря му…

— Имай търпение — прекъсна го Драгомир.

Над главата му изрева самолет и сигналът се накъса. Наблизо прелитаха самолети на всеки половин час, най-вече нощем, на път от въздушната база в Бангор, Мейн, и издаваха типичния за армейските транспортни машини тътен. Напомняше му за Афганистан и многобройните ИЛ-76, които постоянно фучаха над главата му.

— …заложникът е в добро здраве? — казваше Кирил, когато сигналът се изчисти.

Сателитният телефон „Иридиум“ беше криптиран, така че Кирил говореше почти без заобикалки, макар че Драгомир никога не го правеше. Той не вярваше на технологията. Отговорът му беше кратък:

— Друго има ли?

— Не.

Той затвори и се взря в прясно разораната земя, която изглеждаше златиста под лъчите на залязващото слънце. Ботушите му потънаха в меката пръст, оставяйки отпечатък, ясен като гипсова отливка. Някои от стъпките му пресичаха дълбоките следи от гумите на багера. Все още пазеше блед спомен от спечената пръст по двора на затвора, където не проникваше слънчева светлина и не растеше трева. Оттогава много харесваше поляните.

Драгомир се качи на верандата, мина край компресора за въздух и дългия му жълт кабел и дръпна мрежата против комари. Тя беше осеяна с дупки, така че той побърза да затвори дървената врата зад себе си, за да не нахлуят насекомите. Цялата проклета ферма беше пред срутване. Къщата и земята около нея — близо триста акра гори в една усамотена част на Ню Хампшър — беше собственост на старец, който се беше преместил във Флорида. Никой не се беше отбивал тук от четири години. Затова Драгомир се беше самоназначил за надзирател, въпреки че от попечителския фонд нямаха представа за това.

Докато минаваше през зимната градина, която бе превърнал в свой кабинет, той чуваше жалното мяукане на момичето от тонколоните на компютъра. На монитора тя се въртеше, дращеше, крещеше и се гърчеше като някакво зловещо зелено привидение.

Шумът го дразнеше, така че той натисна един клавиш и настана тишина.

42

Час по-късно се намирах на шестия етаж на „Сентър Плаза“ 1 заедно с Даяна, която изглеждаше изтощена. Очите й бяха замъглени и кръвясали. Подобните й на тирбушони кичури още повече я караха да прилича на Медуза Горгона и въпреки това тя беше най-красивата жена, която бях виждал.

Тя изчака да ми връчат табелка „Посетител“ и ме придружи вътре.

— Как стана това? — попитах тихо аз, а тя ми отговори едва когато минахме край кабинетите на заместник-главните специални агенти. Забелязах, че вратата на Гордън Снайдър е отворена, но под такъв ъгъл, че не успях да видя дали е вътре.

— Казаха ми само, че им се е обадил информатор.

— Чий информатор?

Тя не отговори. Стигнахме до лабиринт от преградени кабинки, повечето празни. Още беше доста рано. Веднага разпознах коя е нейната по снимките на деца по стените, които очевидно не й бяха роднини, и по изрезките от вестници със завити крайчета — „Стоу“ (Вермонт), „Рипортър“ и „Бидфърд“ (Мейн), „Джърнъл Трибюн“ и „Бостън Хералд“ — и заглавия като „ИЗНАСИЛВАЧ ОБВИНЕН ЗА ИЗЧЕЗВАНЕТО НА МОМИЧЕНЦЕ“. Видях още снимка в едър план на кувертюра с индийски десен и ксерокопие на бележка, написана с печатни букви от почти неграмотна ръка, която гласеше ЗДРАСТИ КОТЕ НАБЛУДАВАМ ТЕ АЗ СЪМ ОНЗИ КОИТО ОТВЛЕЧЕ ИЗНАСИЛИ И УБИ АРДЪН.

Нормален човек не би могъл да погледне тези неща дори веднъж, но те висяха пред очите й всеки божи ден, щом седнеше на бюрото си.

— Нямам представа — каза тя. — Нямам достъп до тази информация.

Чувах как в една от съседните кабинки някой си реже ноктите с досадно чаткане.

— Кой е наредил да пратят Специалните части?

— Единственият, който има право да ги мобилизира, е главният специален агент, но ти как разбра къде да откриеш Перейра?

— Пробутах проследяващо устройство на Тейлър Армстронг.

Тя се усмихна и кимна.

— Браво!

— Който и да ги е пратил, току-що съсипа най-добрия ни шанс да намерим Алекса — казах аз. — Къде е той?

— Долу, заключен в стая за разпити.

— Искам да говоря с нето.

— Не можеш.

— Защото съм цивилен гражданин ли?

— Не само затова. Той с никого не говори.

— Да не си е извикал адвокат?

— Позовава се на дипломатическия си имунитет.

— Кой е с него в момента?

— Никой. Говорим с Главна прокуратура, за да решим как да постъпим.

— Аз знам как да постъпя.

Тя отново се усмихна.

— Изобщо не се съмнявам.

— Можеш ли да ме вкараш при него?

— Ти сериозно ли?

— Напълно!

— Отговорът е „не“! Юридическият аташе от бразилското консулство в Бостън пътува насам. Някой си… — Тя погледна нещо, записано на купчината листчета до телефона й. — Клаудио Дуарте Карвальо Барбоса. Докато той не приключи консултацията си с Перейра, никой няма право дори да влезе в стаята за разпити.

Изправих се.

— Направи ми една услуга и ми покажи къде е.

— Защо?

— Просто ми е любопитно — отвърнах аз.

Даяна ме поведе надолу по стълбите към затворена стая без прозорци. Вратата беше бяла, с метална топка от външната страна вместо брава. Никой не се навърташе наоколо, за да пази.

— Има ли камери или едностранни огледала?

— Не, това противоречи на политиката на Бюрото.

— Ха! Знаеш ли, много ми се допи кафе.

— Не прави нищо, което би ме издънило, Ник!

— Няма. И не бързай с кафето.

Лицето й беше безизразно, но очите й блестяха.

— Може да се наложи да сваря ново. Току-виж съм се забавила.

Облегнат в металия си стол зад маса с плот от ламинат „Формика“, Маурицио изглеждаше отегчен. Щом ме позна, той се ухили — бавно и триумфално.

— Няма да говоря, човече. Имам… imunidade diplomatica.

— И щом се появи юридическият аташе от бразилското консулство, ще те освободят и ще си отидеш вкъщи, така ли?

— Така стават нещата, човече. Всичко е тип-топ.

— Отлично! — казах аз. — Това ми харесва.

Това го развесели.

— Харесва ти, а? — изсмя се той. — На мен също.

— О, да, определено, защото навън нямаш никакъв дипломатически имунитет.

Усмивката му поувехна малко.

— Щом те пуснат — продължих аз, — ще е сякаш някой е метнал шепа карантии в резервоар с акули. Голямо плюскане ще падне. Водата ще кипи, а акулите ще обикалят.

— Не се опитвай да ме заплашваш.

— Замисли се малко. Хората, които са те наели, ще решат, че си ни изпял всичко.

Той бързо тръсна глава.

— Не съдействам на ФБР!

— Твърде скромен си относно помощта, която ни оказа.

— Нищо не съм казал на ФБР! Нищо на никого не съм казал!

— Естествено, че каза — извадих телефона му от джоба си и му го показах. — Първо, даде ни телефонен номер. За което правителството на САЩ ти е изключително благодарно. Всъщност лично ще се погрижа да ти издадем похвала за ценното съдействие, което оказа на силите на реда.

— Никой няма да повярва, че съм проговорил — заяви той, но вече не звучеше толкова уверено. Беше приел, че съм от ФБР, а аз не смятах да го поправям.

— Ами? Интересно какво ще си помислят, ако ти оставя съобщение на гласовата поща с името на човека, с когото ще работиш в Бюрото и ти обясня как точно ще уредим следващата среща. Може дори да спомена, че следващия път, когато се виждаш с колумбийските си приятели, ще носиш микрофон.

Виждах как кръвта се смъква от лицето му.

— Надявам се знаеш, че ти подслушват телефона — казах аз. — Сигурно са направили копие и на мобилния.

Той поклати глава и издаде напред долната си устна, преструвайки се на скептично настроен, но знаех, че ми вярва.

— Някога чувал ли си как постъпват с хората, които са ги предали?

— Няма да ме убият.

— Вярно е — кимнах аз. — Обичат преди това да ги измъчват и да ги осакатяват. Да проточват нещата. Ще ти се иска да те убият, поне така съм чувал. Имат една поговорка — „Трупът не може да се идентифицира по торса“. — Направих пауза, за по-убедително. — Затова отрязват ръцете, краката и главата. Грешат, разбира се — един труп може да се идентифицира по торса. Просто отнема малко повече време.

Кафявите очи на Маурицио бяха кухи и празни, ужас разкривяваше лицето му.

— Може би татко ти ще задейства връзките си и ще ги убеди да не те съдят строго, а?

Ларинксът му подскачаше нагоре-надолу, той се опитваше да преглътне, но устата му беше пресъхнала.

— Обаче знаеш ли какво? — продължих аз. — Днес е щастливият ти ден, защото съм готов да ти предложа специално споразумение и то при страхотни условия, на всичкото отгоре. Кажеш ли ни каквото искаме да знаем, повече никога няма да ни видиш. Без благодарствени бележки, без приятелски обаждания. Може дори да оживееш. — Изчаках малко. — Всичко ще е тип-топ.

— Какво искаш? — прошепна той с пресипнал глас.

— Едно име. Това на човека, който те нае да отвлечеш момичето.

— Казах ти…

— Подробно описание. Височина. Цвят на очите. Как изобщо се е свързал с теб. Къде си им доставил… „пакета“.

— Не му знам името, бе, човек — прошепна той. — Беше много едър, много силен. Много страшен.

Сега бях сигурен, че казва истината. Ужасът бе разкъсал обичайната завеса от лъжи и той имаше една-единствена цел — да остане жив, а не да защити работодателите си. Нямаше да скрие нищо от мен.

— Каза ли ти защо му е момичето?

— Каза ми да я сваля, да й сипя от наркотика и да я предам…

Чух приближаващи се стъпки и гласове, Маурицио също.

Той замръзна и погледна към вратата.

— Къде я отведе той? — попитах аз.

— Онзи има очи на тила — прошепна той. — Нищо не мога да кажа.

— Как така има очи на тила?

Тогава обаче вратата се отвори и вътре надникна един дундест тромав мъж със сив костюм и лъскава плешива глава.

— Какво, по дяволите, търсите тук?! — избоботи гласът на Гордън Снайдър.

43

— Здрасти, Спайк — казах аз.

— Какви ги мътиш, Хелър? — стрелна ме със студени очи Снай-дър. — Подковаваш свидетеля? Или купуваш мълчанието му?

Преди да успея да отговоря, зад него се чу висок глас:

— Никой не може да разговаря с клиента ми! По телефона ви го заявих съвършено ясно!

Някой изблъска Снайдър и в стаята за разпити нахлу едър, елегантен мъж, вероятно метър и деветдесет, с широки рамене. Сивата му коса стигаше почти до яката на ризата, имаше дълбоко поставени очи и набраздени от акне бузи. Носеше тъмен костюм и вратовръзка с цвят на бургундско вино. Шитият му по поръчка костюм плътно обгръщаше широкия му гръб. Мъжът излъчваше властен авторитет. Това беше юридическият аташе от бразилското консулство, разбира се.

— Веднага изгонете този човек! — нареди той на безупречен английски с почти недоловим акцент. — Нямате право да разпитвате моя клиент! Ако тук има каквато и да е апаратура, тя трябва веднага да бъде изключена. Разговорът ми с господин Перейра трябва да бъде напълно поверителен.

— Разбрано, господин Барбоса — каза Снайдър. Закова ме с блеснал от бяс поглед, насочи късия си показалец към мен, а после — към вратата със сръчността на фокусник, размахал вълшебна пръчица. — Пръждосвай се оттук! — изсъска ми той.

44

В двора излая куче. Първата мисъл на Драгомир беше, че това са ловци. Ловният сезон не беше започнал, но това не би спряло някои хора. На всеки сто и петдесет метра в гористата част на имота беше заковал табели „ВЛИЗАНЕТО И ЛОВЪТ ЗАБРАНЕНИ“, но не всички можеха или пък искаха да четат.

„Ловци“ означаваше „нарушители“, а нарушителите означаваха повишено внимание. Хората в провинцията постоянно се бъркаха в работите на съседите си. Особено ако ставаше дума за непознат, който се е появил, без да се представи. Вие ли сте новият собственик? Вие ли сте Олдерсън? Какъв е тоя багер в двора? Да не строите? Съвсем сам, без работници? Сериозно? Ха! И какво строите?

Драгомир беше купил всичко необходимо с пари в брой. Багерът взе от един склад в Бидфърд, а компресорът — от „Хоум Депо“ в Плейстоу. Ковчегът купи от компания за ковчези на едро в Доувър. Спомена нещо за семейното гробище, изкопано на двойно по-голяма от стандартната дълбочина, и за починалия си чичо, който за жалост ще бъде първият му обитател. Обясни, че при дълбочина от три и шейсет иска да е сигурен, че ковчегът няма да бъде смазан от пръстта.

Най-здравият, който имаха, беше от въглеродна стомана с дебелина 4,94 милиметра, боядисан в цвят „Тритоново сиво“, от серията „Щедри измерения“. Американците ставаха все по-дебели, така че ковчезите с по-голям размер се продаваха добре и Драгомир трябваше да се задоволи с мострата.

Подпочвените води бяха сериозен проблем, дори при най-добре изработените ковчези. Момичето можеше да се удави бавно, преди да е приключил с него, а това не беше приемлив вариант. За щастие моделът, който избра, беше снабден с водоустойчив уплътнител — в края му имаше манивела, която го запечатваше и стягаше металния лост върху капака, за да го затвори плътно. Всичко това беше стандартна част от оборудването, сякаш обирджиите на гробове все още бяха проблем в двайсет и първи век.

Промените направи бързо — това беше техническа работа, която винаги му беше доставяла удоволствие. С помощта на бургия с кобалтов връх проби дупка там, където щеше да е главата на момичето и завари за нея шестмилиметров месингов конектор, с който свърза устойчивия на налягане маркуч с дължина стотина метра, който беше прикачил към компресора на верандата. В ковчега щеше да влиза въздух всеки път, когато той се включеше — за няколко минути на всеки час, регулирано с таймер. Маркуча зарови в земята, заедно с мрежовия кабел.

В другия край на ковчега изряза много по-голям отвор, където завари месингова втулка за десетсантиметровата пластмасова изпускателна тръба. Сега тя стърчеше насред полето като самотна сива фиданка, а върхът й беше закривен надолу като дръжка на чадър. Такава система се използва по сметищата, за да излиза метанът, който се събира под земята. Така момичето щеше да има постоянен приток на свеж въздух — повече, отколкото бе получил баща му, когато беше хванат в капана на въглищната мина в Томск.

Като малък Драгомир обичаше да наблюдава как баща му и другите миньори се спускат в тунела, който ги отвеждаше на стотици метри под земята. Драгомир постоянно молеше и той да се повози с тях, но баща му винаги отказваше. Всяка вечер баща му се прибираше у дома, покрит с черен прах — толкова плътен, че се виждаха само очите му. Нощи наред Драгомир беше будувал заради кашлицата му, а на сутринта виждаше черни храчки да плуват в тоалетната чиния. Веднъж баща му каза, че миньорството е единствената професия, при която човек копае сам собствения си гроб.

Драгомир захласнато слушаше мрачните разкази на баща си — как една машина за монтиране на покривни болтове била паднала върху негов приятел и смазала лицето му, как една количка била прерязала един миньор на две пред очите му, а друг бил попаднал между барабаните на трошачката за въглища и зъбците им го направили на късчета.

Майка му, Дуся, ужасно се караше на баща му, че пълни главата на малкия с такива страшни истории, но Драгомир винаги искаше още и още. Приказките за лека нощ секнаха, когато беше почти на десет години. Една нощ някой почука на вратата на общинския им апартамент, майка му отвори и изписка силно. После го заведе пред мината, за да се присъединят към събралата се там тълпа, която молеше за някакви новини, пък били те и лоши.

Драгомир беше очарован. Искаше да знае какво е станало, но никой не му казваше. Чуваше само откъслечни изречения — как миньорите случайно се натъкнали на изоставена наводнена шахта, как водата нахлула и ги хванала в капан като плъхове. Момчето обаче искаше да чуе още, жаден беше за подробности. Представяше си как баща му и останалите мъже, десетки, дори стотици, се опитват да се задържат над настъпващите черни води и се борят за няколкото сантиметра въздух, които намаляват с всяка минута. Представяше си как се борят и всеки натиска главата на другия под водата, как стари приятели и дори братя се опитват да оцелеят още няколко минути, въпреки че знаят, че никой от тях няма да се измъкне жив.

Искаше да знае какво е да си абсолютно сигурен, че ще умреш и си напълно безсилен да го избегнеш. Умът му постоянно се връщаше към това, както дете човърка рана. Мислите за това го омайваха, привличаше го точно това, което отблъскваше другите, защото му даваше възможност да се сближи с баща си, да разбере какво е изпитвал в последните мигове от живота си. Винаги се чувстваше някак измамен, че не е бил свидетел на тези последни секунди. За Да ги види, разполагаше единствено с въображението си.

Проклетото куче не спираше да лае. Сега го чуваше как драска по мрежата пред вратата. Погледна през прозореца и видя покрит с мръсотия помияр, който скачаше и се зъбеше на мрежата. Може би кучето беше бясно, не можеше да определи със сигурност.

Драгомир отвори дървената врата, а новата му играчка — ножът „WASP“ с газ под налягане в дръжката — беше в готовност. Между него и псето беше само мрежата. Кучето се стресна, отстъпи назад и изръмжа тихо с оголени зъби, а Драгомир тихо го повика на руски — „Ела, кученце“ — и отвори мрежата. Песът се хвърли към него, той заби острието в корема му и натисна с палец бутона, който изстреля в животното кълбо въздух под налягане с размера на баскетболна топка.

Експлозията беше моментална, но Драгомир веднага осъзна, че не е действал както трябва. Вътрешностите на животното го опръскаха и върху него се посипаха лигави късчета кожа и козина и дъжд от карантия — червен и лъскав.

От време на време той наистина допускаше грешки. Следващия път щеше да забие ножа до дръжката, преди да освободи газа.

Отне му половин час да събере остатъците от трупа в торба за боклук и да я завлече в гората, където щеше да я зарови по-късно. После изми с маркуч мрежата и кървавата веранда. Изкъпа се в малката душкабина от фибростъкло на втория етаж, нахлузи чисти дънки и фланелена риза и в този момент на вратата се позвъни. Драгомир погледна през прозореца на спалнята и видя, че на пътя отпред е паркиран джип „Лексус“. Сложи си една бейзболна шапка с козирката назад, за да прикрие татуировката си, небрежно слезе по стълбите и отвори вратата.

— Извинете, че ви безпокоя — каза един мъж на средна възраст с отсъстваща брадичка и очила с дебели стъкла и телени рамки. — Кучето ми избяга и се чудех дали не сте го виждали.

— Куче ли? — повтори Драгомир през мрежата.

— О, извинете, къде ми е възпитанието — извини се мъжът. — Аз съм Сам Дюпюи, живея от другата страна на пътя.

— Андрос — представи се Драгомир. — Управител.

Андрос беше полско име, но звучеше и като гръцко.

— Приятно ми е да се запознаем, Андрос — каза съседът. — Мисля, че видях Херкулес да тича към къщата, но може би съм сбъркал.

— Много съжалявам — с усмивка отвърна Драгомир. — Ще ми се да можех да ви помогна. Дано скоро го откриете.

45

Открих Даяна в стаята за почивка, разтворила брой на „Бостън Глоуб“ на кръглата маса пред себе си. По нищо не личеше да го е чела. Просто чакаше.

— Кафето ти — каза Даяна и ми подаде една чаша. — Ела да се разходим.

Последвах я навън.

— Откриха чантата на Алекса под леглото му — каза тя. — Взел е всички пари, но сигурно се е боял да използва кредитните карти. Откраднатият „Ягуар“ е бил открит в един от гаражите на „Тъфтс“.

— Някаква информация за местонахождението й?

— Колата е твърде стара, за да има дори въздушни възглавници, какво остава за система за навигация, но са открили следи от бял прах.

— Кокаин?

— Бурунданга. Екстракт от растението бругмансия, известно още като колумбийски дяволски дъх, естествен източник на скополамин.

— Билков наркотик за изнасилване.

Тя кимна.

— Чувала съм, че половината от жените, приети в спешното отделение в Богота, са там заради това нещо. Престъпниците го сипвали в напитките на жертвите си в дискотеките и публичните домове. Няма вкус и мирис, водоразтворимо е и в общи линии ги превръща в зомбита. В съзнание са, но се подчиняват на всичко. Волята им напълно се изпарява, така че правят каквото им кажат — изтеглят пари от картите си и им ги дават без възражения. Когато им мине, изобщо не помнят какво е станало.

Докато вървяхме към стълбите се разминахме с юридическия аташе от бразилското консулство, мъжът с дългата сива коса и скъпия костюм. От разкопчаната яка на ризата му се подаваха черни къдрави косъмчета. Вървеше енергично, но с наведена глава, потънал в мисли.

Заизкачвахме се по стълбите и аз попитах Даяна:

— Намерили ли са някакви телефонни разпечатки в жилището му, от мобилния му телефон, например?

— Събрали са всичко и го обработват. Засега нищо не са открили.

Тя отвори вратата към седмия етаж, а аз спрях.

— Онзи не носеше ли вратовръзка?

Даяна погледна към мен на бледата светлина на стълбището, завъртя се и двамата се върнахме долу с доста бърза крачка. Когато стигнахме до стаята, където бях говорил с Перейра, тя отвори вратата и ахна.

Не мога да твърдя, че бях изненадан от видяното, но то все пак беше гротескно. Тялото на Маурицио Перейра беше неестествено усукано, а лицето му — ужасно разкривено и замръзнало в мълчалив крясък на агония. Устните му бяха посинели, очите — изпъкнали, а склерата — изпъстрена със спукани капиляри. Класически признаци на петехиален кръвоизлив. Виненочервената копринена вратовръзка на юридическия аташе бе здраво завързана около врата му, а цветът й беше само малко по-тъмен от контузията на гърлото му под и над възела.

— Вероятно още е в сградата — каза Даяна. — Тъкмо излиза.

— Огледай вратовръзката — казах аз. — Съмнявам се, че е от „Брукс Брадърс“.

46

Слязох от петия етаж на бегом с надеждата да хвана бразилеца на излизане, но когато изскочих на Кеймбридж стрийт, от него нямаше и следа. Можеше да е тръгнал в поне двайсет посоки. Върнах се обратно във фоайето, надявайки се, че се е качил на някой от асансьорите, които пълзяха със скоростта на арктически ледник, но той не се появи. Слязох по стълбите до паркинга под „Сентър Плаза“ 1, но щом стигнах, си дадох сметка, че това е безнадеждно. Паркингът беше твърде голям и приличаше на лабиринт. И тъй като той беше дошъл да убие човек, задържан от ФБР, положително беше планирал бягството си предварително. Не успях да хвана убиеца на единствения човек, който можеше да ме отведе при Алекса Маркъс.

Даяна ме посрещна в коридора на шестия етаж и дори не ме попита какво е станало.

— Нямаше как да го хванеш — каза тя.

Целият етаж се огласяше от оглушителна аларма, а множество объркани агенти и чиновници задръстваха коридорите, без Да знаят какво точно се очаква от тях. Пред стаята за разпити, където бе задържан Перейра, се беше събрала малка група. Специалистите по улики бяха вътре и търсеха отпечатъци, косми и нишки. Вероятно никога не им се беше налагало да измият такова кратко разстояние до местопрестъплението. На прага на помещението стояха няколко важни на вид мъже и жени с костюми и напрегнато разговаряха.

— Не беше прав — каза Даяна.

— За кое?

— За вратовръзката. От „Брукс Брадърс“ е.

— Моите извинения.

— Само че вътре беше зашито нещо като рибарска корда.

— Вероятно плетена, от онези, които издържат тежест от 40 килограма. От нея става страхотна гарота. Действа като тел за рязане на сирене — можел е да го обезглави, ако иска, но сигурно не е искал кръвта от сънната артерия да оплеска скъпия му костюм.

Даяна изглеждаше ужасена, но не каза нищо.

— Кой го провери, преди да влезе? — попитах аз.

— Ами, там е работата — нямаме процедура за проверка. Всеки е приел, че някой друг го е проучил. На входа е показал документ за самоличност, казал, че е Клаудио Барбоса от бразилското консулство… кой ще седне да го разпитва?

— Някой да се обади в консулството, за да попита дали там има човек с такова име.

— Аз се обадих.

— И?

— В Бостън изобщо нямат юридически аташе.

Изръмжах.

— Едва ли има смисъл да се надявам да е оставил отпечатъци.

— Не забеляза ли черните му ръкавици от агнешка кожа? Изглеждаха много скъпи.

— Не — признах аз, — но поне имате видеозапис от охранителната камера.

— Имаме — каза тя. — Навсякъде е пълно с камери.

— Освен в стаята за разпити.

— Записът няма да ни покаже нищо, което не знаем.

— Ами — казах аз, — дано да разполагате с по-добър софтуер за лицево разпознаване, отколкото имахме ние, когато работех в Пентагона. Понякога хората забравят, че лицевото разпознаване не е същото като лицевата идентификация. Разпознаването сравнява лицето със снимка на човек, който вече е идентифициран. Ако нямате качествена снимка с висока резолюция, програмата не би могла да различи Лилиан Хелман от Скарлет Йохансон.

— Не е по-добър. Но този човек очевидно е професионалист _ нямаше да си покаже лицето, освен ако не беше сигурен, че няма да го хванем.

— Да — кимнах аз. — Знаел е, че ще влезе и ще излезе без проблем. Защо?

Тя сви рамене.

— Не ми плащат да знам.

— Преди чувала ли си някой да е бил убит, докато е в ръцете на ФБР, при това в сграда на Бюрото?

— Никога!

— Двама души влязоха у дома с взлом, за да ми сложат устройство за засичане на интернет трафика. Специалните части цъфнаха в Медфърд няколко минути след мен и отведоха ключов свидетел, който беше убит в охранявана стая за разпити в сградата на ФБР. Очевидно някой не иска да разговарям с Перейра.

— Не ми казвай, че обвиняваш Гордън Снайдър.

— С удоволствие бих обвинил Гордън Снайдър за петролния разлив на „Бритиш Петролиъм“, рака и глобалното затопляне, стига да можех, но затова — не. Твърде много се е впрегнал да спипа Маршъл Маркъс.

Тя се усмихна.

— Именно.

— Обаче става дума за някой в правителството. Някой на високо ниво. Някой, който не иска да разбера кой е отвлякъл Алекса.

— Стига, Нико! Не ми развивай и ти поредната теория за конспирация.

— Както гласи поговорката, не всяка конспирация е теория.

— Явно това означава, че не вярваш и на мен.

— Вярвам ти напълно и абсолютно, без резерви! Просто не забравям, че всичко, което ти кажа, може да се озове в пощенската кутия на Гордън Снайдър.

Личеше, че я заболя.

— Значи не ми вярваш?

— Да го кажем така — ако разбереш нещо, което има връзка с разследването и не му съобщиш за него, значи не си вършиш работата добре, нали?

За миг тя остана неподвижна, а след това кимна бавно.

— Това е вярно.

— Значи разбираш. Никога не бих те излъгал, но не мога да ти кажа всичко.

— Добре, разбирам… Ако някой наистина се опитва да ти попречи да намериш Алекса, каква е причината?

Свих рамене.

— Нямам представа, но имам чувството, че ми пращат послание.

— А именно?

— Че съм на прав път.

47

Моят стар приятел Джордж Девлин, или Ромео, както го наричахме в Специалните части, беше най-хубавият мъж, когото съм виждал. В гимназията бил не само най-харесваното момче, но и звездата на хокейния отбор, а в град, вманиачен по хокея, колкото е Гранд Рапидс, Мичиган, това значи много. Имаше и чудесен глас и в дванайсети клас пял в училищния мюзикъл. Освен това беше голям компютърджия и запален геймър.

Можел да се занимава с каквото му хрумне, но родителите му нямали достатъчно пари, за да го пратят в университет, така че се записал в армията. Където, разбира се, го одобрили за специалните части. След като преминал специализираното компютърно обучение, го повишили в чин сержант по комуникациите. Точно така се запознах с Джордж — беше сержант по комуникациите в моя отряд. Не знам кой пръв му измисли прякора Ромео, но му залепна и така си остана. Но след като го раниха в Афганистан и физиотерапията му приключи, той ни каза да престанем да му викаме Ромео и да го наричаме Джордж.

Видяхме се в огромната бяла каравана, обкичена с антени, която му служеше за дом и мобилен офис. Беше я паркирал в един подземен гараж в хотел „Холидей Ин“ в Дедам — типично за него. Предпочиташе да се срещаме на скрити места и живее така, сякаш някой го гони.

Отворих вратата на караваната и влязох в слабо осветената й вътрешност.

— Хелър — разнесе се гласът му от мрака и когато очите ми свикнаха, го видях да седи на висок стол пред редица монитори, с гръб към мен.

— Здрасти, Джордж! Благодаря ти, че се съгласи да се видим толкова скоро.

— Явно GPS тракерът е пожънал успех.

— Да, абсолютно, благодаря ти.

— Следващия път не забравяй да си проверяваш имейла.

Кимнах и му подадох мобилния телефон „Нокиа“, който бях взел от апартамента на Маурицио. Той се обърна с лице към мен. Или поне с онова, което бе останало от лицето му. Така и не свикнах да го гледам, всеки път здравата се стрясках. Онова, което трябваше да бъде лице, представляваше ужасяваща каша от белези, някои съвсем бледи, а други яркочервени. Имаше ноздри и съвсем тънка уста, а армейският хирург бе успял да му направи клепачи от кожа, взета от вътрешността на бедрото му. Шевовете още си личаха ясно.

За щастие Девлин вече можеше да диша, без да го боли твърде много и виждаше с едното око, но не беше лесно да го гледа човек. Беше се превърнал в звяр. Външността му, която дълго време беше причина за популярността му, продължаваше да бъде определяща, макар и в обратната посока. Предполагам, че в това има известна ирония.

— Смятам, че знаеш как да вадиш телефонни номера от списъка с обаждания — каза той. Заради унищожените гласни струни гласът му бе по-скоро дрезгав шепот, а устата му често издаваше мляскащ звук заради лошо сглобените тъкани.

— Дори аз знам как се прави това.

— Какво искаш от мен тогава?

— Единственият номер, който го е търсил и на който е звънял, е на мобилен телефон. Вероятно е на свръзката му — човекът, който го е наел да отвлече момичето. Ако някой може да открие лошия с помощта на този телефон, това си ти.

— Защо не помоли ФБР за помощ?

— Защото не съм сигурен на кого мога да вярвам там.

— Отговорът е „На никого“. Защо изобщо работиш с тях?

— Нали се беше отказал от тия правителствени простотии?

— Защото са ми нужни. Бих направил всичко, за да върна Алекса.

Той шумно вдиша и издиша.

— Без коментар.

Джордж ненавиждаше всички правителствени агенции и се отнасяше към тях с огромна подозрителност. Те бяха врагът — разполагаха с твърде много власт, бяха прекалено злонамерени и смятам, че той обвиняваше всяка една от тях за самоделното взривно устройство, което се взриви в резервоара на хъмвито му в Афганистан. Не смятам, че признаваше заслугите на армейските пластични хирурзи-герои, които спасиха живота му и му осигуриха нещо, което поне напомняше на лице, но кой би могъл да го обвинява за гнева му?

Джордж наклони странно глава, за да огледа телефона. Предпочиташе да работи на слаба, почти отсъстваща светлина, защото окото му бе твърде чувствително.

— А, „Нокла“ 8800. Това не е обикновен анонимен телефон.

— Искаш да кажеш „Нокиа“.

Той ми го показа.

— Не можеш ли да четеш, Ник? Пише „Нокла“.

Прав беше, пишеше „Нокла“.

— Менте?

Той чукна няколко числа.

— Да, IMEI го потвърждава.

— Кое?

— Серийният номер — Джордж свали капачето и извади батерията. — Специално издание от Шенжен — каза той и я вдигна към мен, а аз се наведох напред. Беше обсипана с китайски йероглифи. — Ако някога видиш разпродажба на телефони „Нокиа“ по Ибей, съвсем нови, на половин цена — да знаеш, че са произведени в Китай.

Кимнах.

— Ако си поръчваш телефон по интернет, не се налага да рискуваш да влезеш в „Уолмарт“ или „Таргет“ и лицето ти да цъфне на камерите — казах аз и веднага съжалих, че избрах тези думи. Той сигурно би дал всичко, за да може да влезе в „Уолмарт“, без хората да отместват погледи с погнуса, а децата да пищят.

Девлин се обърна рязко, за да погледне към един от мониторите. На него мигаше зелена точка.

— Като говорим за проследяващи устройства, случайно да носиш такъв?

— Не и с мое знание.

— Не ти ли казах да вземеш мерки, ако ще идваш тук?

— Взех.

— Може ли да видя телефона ти?

Подадох му блекберито си, а той го погледна, сложи го на тесния плот, отвори го, извади батерията и извади нещо иззад нея с чифт пинсети. Вдигна го нагоре и го изгледа накриво. Вече не беше способен да променя изражението си, но ако можеше, лицето му сигурно би излъчвало ликуване.

— Някой следи всяко твое движение, Хелър — каза той. — Да знаеш откога?

48

Разбира се, не знаех откога ме следят, но поне сега разбирах как са успели да ме проследят до апартамента на Маурицио Перейра в Бедфърд. „Таен информатор“ — друг път.

— Изглежда от ФБР са ти боднали опашка. А аз си мислех, че им съдействаш. Някой имал ли е възможност да бърника блекберито ти, без да забележиш?

Кимнах. Спомних, си че неведнъж, а два пъти си оставях телефона на рецепцията в сградата на ФБР в Бостън.

— Сега дори аз взех да ставам параноик.

Той се обърна и ме изгледа. Прииска ми се да отместя очи от лицето му, но си наложих да срещна погледа му.

— Това, че си параноик, не означава, че не те преследват — каза той и в мрака от шепота му ме побиха тръпки. — Мисля, че това е цитат от Ник Хелър.

— Не съм го измислил аз.

— При всички положения си напълно прав за китайските ментета. Ако ги купуват по интернет, рискът да се изложат на нежелано внимание намалява, това е така. Само че има още по-добра причина, за която знаят само най-добрите злодеи.

— И тя е?

— Електронният сериен номер. Всеки мобилен телефон има, дори най-евтините анонимни такива.

— Дори ноклите?

— Да, дори ноклите, но след като използват специалните от Шенжен, значи залавянето на твоите злодеи с традиционни методи ще е много, много трудно.

— Как така?

— Ако ФБР разполага със серийния номер на истинска „Нокиа“, трябва само да се обадят във Финландия и от компанията ще им кажат къде е бил продаден телефонът. Лошите това не ги устройва, а с това бебче на кого ще се обадиш, на някаква фабрика в Шенжен? Никой там няма да говори английски, освен това е сигурно, че не водят документация, ако изобщо си вдигат телефоните.

— Значи говорим за професионалисти.

Той не отговори — беше се навел над телефона с лупа и пинсети и се опитваше да измъкне нещо от него. Накрая успя и ми показа мъничко оранжево картонче.

— SIM-картата — казах аз. — И тя ли е китайска?

— Узбекска. Тия са адски умни.

— SIM-картата е от Узбекистан?!

— Сигурно ги купуват на едро по интернет, пращат им ги до някоя частна кутия и следата свършва. Еха, китайско менте с непроследим сериен номер и непроследима SIM-карта. Да познаваш агенти на ФБР, които говорят узбекски?

— Какво предлагаш тогава?

— Сериозно дълбаене.

— От кой вид?

— Защо не оставиш това на мен? — попита Девлин.

— Защото жалкият ми мозък на простосмъртен няма да може да го разбере ли?

— Ето ти блекберито, съвсем чисто е.

— Благодаря — казах аз, — но искам да върнеш обратно тракерчето.

— Това е… глупаво.

— Несъмнено е така — кимнах аз, — но първо искам да му източиш батерията. Ще можеш ли?

— Не се зарежда от тази на телефона ти, така че няма проблем.

— Добре. Искам да умре от естествена смърт след… ами, петнайсет или двайсет минути.

Той кимна.

— За да не разберат, че си го открил.

— Да. Предпочитам да ме подценяват.

Ако можеше, щеше да се усмихне, но долових смеха в гласа му.

— Знаеш ли какво, Хелър? — каза той. — Май аз съм те подценявал. Смятам, че си доста впечатляващ.

— Направи ми една услуга — казах аз, — и не го разгласявай. Докато вървях към дифендъра, блекберито ми иззвъня.

— Очаквах да ми се обадиш веднага — каза Даяна.

— Блекберито ми временно се изключи.

— Не видя ли какво ти пратих?

— Какво си ми пратила?

— Снимка на похитителя — отвърна тя.

49

В полицейското управление в Пайн Ридж, Ню Хампшър (население 1260 души) имаше двама полицаи на половин работен ден, двама на пълен работен ден и един началник.

Уолтър Ноуитски беше началник на полицията в Пайн Ридж от дванайсет години. Преди това работеше в Конкърд и получи началническото място, още щом го обявиха. С Дилия искаха да се преместят в малък град, за да има той повече време за лов. Работата тук беше рутинна и спокойна, а извън ловния сезон — направо скучна.

В кабинета му колебливо надникна новакът Джейсън Кент. Бузите и щръкналите му уши бяха червени, както всеки път, когато беше притеснен.

— Началник, викали сте ме? — рече Джейсън.

— Сам Дюпуи не спира да звъни — каза началник Ноуитски. — Влязъл му е някакъв бръмбар за имота на Олдерсън.

— Че защо, там никой не живее.

Ноуитски поклати глава.

— Нещо за кучето му, което избягало, не го разбрах както трябва. Сега обаче той мисли, че там строят без разрешително и какво ли още не.

— Искате ли да взема колата и да ида да поговоря с господин Дюпуи?

— Просто се отбий в имота на Олдерсън, ако обичаш. Иди, представи се и виж какво става.

— Не знаех, че от Олдерсънови идва някой в имота. Мислех, че онзи старец, собственикът, просто го няма.

— Сам каза, че онзи бил надзирател или нещо такова, работел за семейството.

— Добре.

Джейсън стана и вече излизаше, когато началник Ноуитски каза:

— Обаче се дръж учтиво, става ли? Недей да дразниш човека.

50

Отворих имейла от Даяна и нетърпеливо зачаках прикаченият файл да се отвори. Появи се снимка — мътна, с лош контраст. На нея се виждаха тилът и раменете на мъж. Снимката явно бе направена през нощта. Може би беше от охранителна камера. Но защо Даяна беше толкова сигурна, че това е нашият човек?

Разгледах я по-подробно, макар че на екрана на блекберито не беше лесно. Видях нещо, което може би беше облегалката на предна седалка в кола — снимката бе направена от задната. Раменете на мъжа стърчаха значително над нея — беше висок. Главата му явно бе бръсната, но нещо закриваше голяма част от тила и врата му. Риза с висока яка? Не, може би просто тъмно петно, дефект в снимката. Когато се вгледах, ми се стори, че тилът и целият му врат са оцветени от някакъв отвратителен родилен белег. Докато гледах обаче, осъзнах, че това изобщо не е родилен белег. Беше картина, илюстрация. Приличаше на татуировка, но никой не татуира скалпа си, нали?

Напротив.

Татуировката изобразяваше главата на голяма птица, може би орел или лешояд. Графика в черно или тъмносиньо, много подробна, макар и грубо изпълнена. Стилизирани пера, остър клюн, изпъкнали уши. Може би беше бухал, с големи, свирепо втренчени очи — огромни празни кръгове с по-малки кръгчета в центъра, които трябваше да представляват ирисите. „Оня има очи на тила.“

Когато Маурицио Перейра избъбри тези думи, не им обърнах никакво внимание. Това беше просто израз, част от дългата тирада на един ужасен човек и нищо повече. Помислих, че се опитва да каже „Този човек чува и вижда всичко, има информатори навсякъде, не мога да ти кажа името му, страх ме е.“

Той наистина се страхуваше, но това не беше метафора. Беше го казал буквално. На тила на онзи мъж наистина имаше очи.

Даяна вдигна още след първото иззвъняване.

— Кой е направил снимката? — попитах аз.

— Александра Маркъс. Извадихме я от айфона й, направена е в нощта на изчезването.

— Кога?.

— В 2.36 часа сутринта. Явно всички снимки, направени с айфон, съдържат данни, които указват датата и часа. Както и нещо, наречено геотаг — дава ти GPS координатите на телефона в момента, когато е била направена снимката.

— Леминстър?

— Надолу по пътя, на около километър и половина от мястото, където го намери.

— Това е бухал.

— Да. Не бях сигурна дали ще успееш да го различиш на екрана на твоето блекбери, но ако увеличиш снимката, изглежда, че татуировката покрива главата и врата му, както и значителна част от горната част на гърба.

— Потърси ли я вече в НИЦП?

— Разбира се. Едно от полетата в базата данни е за белези и татуировки. Нищо не излезе.

— Прати ли я в Центъра за информация за бандите?

— Да, без резултат.

— Няма ли някаква централна база данни за татуировки на престъпници?

— Трябва да има, но няма.

Замислих се за миг.

— Някога виждала ли си татуировките на Латинските крале?

Латинските крале са най-голямата латино улична банда в страната.

— Не е ли корона с пет върха?

— Това е една от тях. Имат и една с лъв с корона на главата — с остри зъби и големи очи. Някои членове на бандата си я татуират на гърба, огромна е.

— Мислиш, че е член на латино банда?

— Поне на някаква банда.

— Изпратих снимката на седемдесетте ни юридически аташета по света и ги помолих да я покажат на местната полиция. Може да извадим късмет.

— Да, може би — не бях оптимист. — Мъж с бухал на главата и врата би трябвало да бие на очи и хората да не го забравят лесно.

— Това не е умно. Бухалите би трябвало да са умни.

— Средностатистическият уличен гълъб е десет пъти по-умен от най-умния бухал. Въпросът не е, че е умен, а че плаши. В някои култури бухалът е символ на смъртта — обясних аз. — Лошо предзнаменование. Пророчество за смърт.

— Къде? В кои страни?

Замислих се за момент.

— Мексико… Япония… Май че и Румъния. Може би Русия… Виждала ли си как ловуват бухалите?

— Може да ти се стори странно, но не съм.

— Движи главата си наляво и надясно, нагоре-надолу, като наблюдава, слуша и определя разстоянието до жертвата си. Не би могла да откриеш по-съвършен и безскрупулен убиец.

51

— Здравейте, господин Хелър — поздрави ме Джилиън, щом влязох в офиса. — Дороти пита за вас.

— Позволено ти е да ме наричаш Ник — казах аз вероятно за двайсети път, откакто тя постъпи на работа при мен.

— Благодаря ви, господин Хелър, но това ме кара да се чувствам неудобно.

— Добре — казах аз. — Тогава ме наричай Ел Хефе.

— Моля!?

Забелязах пеперудата, татуирана на дясното й рамо — носеше някаква дантелена блуза, която оголваше корема й. На пъпа й имаше пиърсинг.

— Какво означава тази пеперуда? — попитах аз.

— Символизира свобода и промяна. Направих си я, когато спрях да ям плът.

— Била си канибал? Не беше отбелязано в документите ти, когато кандидатстваше за работа при мен.

— Какво!? Искам да кажа, че преди ядях месо. На кръста си имам татуировка „Месото означава убийство“, искате ли да я видите?

Тя стана и се обърна.

— Джилиън! — звънна гласът на Дороти, която вървеше към нас. — Можеш да си показваш курвопечатите извън работно време. Освен това трябва да обсъдим как е редно да се обличаш в офиса.

— Нали казахте, че не е задължително да съм на токчета?

Дороти поклати глава с досада.

— Получих снимката, която ми прати — обърна се тя към мен.

— Търся подобни татуировки в Гугъл, но засега нищо не откривам.

— Брат ми работеше в студио за татуировки в Согъс — намеси се в този момент Джилиън.

— Най-добре смени тонера на принтера, както те помолих — сряза я Дороти.

— В кабинета ми! — наредих аз на Дороти. — Би ли ми напомнила защо нае Джилиън?

— Тя е изключително умна млада жена.

— Това ми е убягнало.

— Признавам, че нагаждането към канцеларската работа й отнема повече време, отколкото очаквах…

— Работата й не е ли именно канцеларска?

— Дай й възможност, или сам й намери заместник — изрепчи ми се Дороти. — А сега да преминем нататък, ако обичаш. Открих спайуеър в мрежата ни.

— Какъв вид спайуеър?

— Вирус, който е проникнал във вътрешната ни мрежа и е отворил задна врата. Вече от няколко дни сканира всички дискове, търсейки защитени файлове, и ги праща някъде.

— Ето как са се добрали до кодовете за охранителната ми система — казах аз. — Къде ги праща?

Дороти сви рамене.

— Към прокси сървъри, които се пренасочват на толкова места, че откриването им е почти невъзможно. Но поне го изчистих.

— Как изобщо е попаднал в системата?

— Работя по въпроса. Вече…

Интеркомът ми избръмча и Джилиън ми съобщи:

— Имате посетител.

Погледнах към Дороти и попитах:

— Как се казва?

— Белинда Маркъс — отвърна Дороти.

52

— Ужасно се тревожа за Маршъл! — каза още от вратата Белинда. — Мисля, че ще получи инфаркт.

Носеше светлокафява блуза с обло деколте, обточено с пайети. Приближи се до мен, разтвори тънките си ръце и ме прегърна. Парфюмът й миришеше на обезмирисител за баня.

— Съжалявам, Белинда, уговорка ли имахме?

Тя седна и кръстоса крака.

— Не, Ник, нямаме, но трябва да говорим.

— Само един момент.

Обърнах стола си към компютъра и пратих съобщение на Дороти.

Трябва ми проверка на Белинда Маркъс.

Кога?

Веднага! Каквото намериш.

— На твое разположение съм — казах аз. — Искаш ли чаша кола?

— Единственото безалкохолно, което пия, е „Пепси Лайт“, но сега нямам нужда от кофеин. Ник, знам, че трябваше първо Да ти се обадя, но Маршъл имаше работа в офиса и ме докара до града. Казах му, че ще пия кафе с приятелка в „Бак Бей“.

— Каква работа има той в офиса?

Тя поклати глава.

— Сигурна съм, че става дума за Алекса. Няма какво друго прави. Ник, исках да говоря с теб насаме, без Маршъл, още откакто започна този кошмар.

Кимнах.

— Чувствам се така, сякаш го предавам и той сигурно ще ме убие, ако разбере, че ти казвам, но… просто ще се побъркам, а все някой трябва да каже, нали? Знам, че Маркъс ти е стар приятел, а мен едва ме познаваш, но моля те, обещай ми, че Маркъс никога няма да разбере, че сме говорили?

Тя прехапа долната си устна, затаи дъх и зачака отговора ми. Помислих за момент.

— Добре.

Белинда въздъхна с облекчение.

— Благодаря ти, благодаря ти, благодаря ти! Ник, трябва да знаеш, че Маршъл е… под огромно напрежение. Иска само да върне любимата си дъщеря, но те… те не му позволяват да даде онова, което искат онези и това го разкъсва.

— Кой не му позволява?

Тя ме погледна тревожно.

— Дейвид Шектър.

— Откъде знаеш това? Той обсъждал ли го е с теб?

— Не, никога, но… просто ги чух да спорят. Чух как Маршъл го умолява — сърцераздирателно беше…

— Значи знаеш какво е Меркурий?

Тя поклати решително глава.

— Не знам, наистина не знам! Някаква папка е, или файл, но нямам представа за какво се отнася. Не ми пука дали става дума за отговорите на кръстословицата в „Ню Йорк Таймс“ или за кодове за атомни бомби — трябва да им ги дадем. Трябва да освободим това момиче!

— Защо казваш това на мен?

Тя се втренчи в ноктите си. Маникюрът й изглеждаше съвсем свеж, а лакът беше в тон с блузата й.

— Маршъл ужасно е затънал в някакви неприятности и не знам към кого да се обърна.

Погледнах към монитора — бях получил съобщение от Дороти, само няколко реда.

— Сигурен съм, че той ти има доверие — казах аз. — Женени сте от… три години, нали?

Тя кимна.

— Била си стюардеса, когато сте се запознали.

Белинда кимна и се усмихна — сконфузено, тъжно-неловко и доволно едновременно.

— Много мразя да летя.

— Акцентът ти положително е от Джорджия.

— Много добре — отвърна тя. — От едно градче на име Барнсвил.

— Сериозно? Барнсвил, Джорджия? Обожавам Барнсвил!

— Бил си там?! Наистина ли?

— Ами, излизах с едно момиче, което беше родом оттам. Отбих се няколко пъти, запознах се с родителите, братята и сестрите й…

Белинда не ми се стори особено заинтригувана.

— Как се казва? Там всички се познаваме.

— Пърсел. Синди Пърсел?

Тя поклати глава.

— Сигурно е много по-млада.

— Сигурен съм, че си яла в ресторанта на техните, „Браунис“.

— О, разбира се. Но Ник…

— Нищо не може да се мери с тяхната селска яхния.

— Никога не съм опитвала това ястие, но съм сигурна, че е вкусно. Южняшката кухня е чудесна, нали? Толкова ми липсва.

— Е — казах аз и се изправих, — радвам се, че се отби. Едва ли ти е било лесно, но определено ми помогна.

Тя остана на мястото си.

— Знам как ме наричат хората. Знам, че някои ме смятат за златотърсачка, защото се омъжих за заможен мъж. Аз обаче не се омъжих за Маршъл заради парите му. Просто искам най-доброто за него! Искам момичето да се върне, Ник! На всяка цена!

След като Белинда си тръгна, повиках Дороти.

— Срещала ли си някой от Джорджия, който предпочита „Пепси“ пред „Кока Кола“? — попитах аз.

— Сигурна съм, че съществуват, но не, не познавам такъв. Във всеки случай никога не съм срещала човек от Джорджия, който използва думата „безалкохолно“. За тях всички безалкохолни напитки са „кола“. Всъщност не си излизал с жена от Барнсвил, нали?

— Не. Освен това там няма „Браунис“.

— Селската яхния беше хитро хрумване, Ник. Ако никога не я е опитвала, значи не е от Джорджия. Какво те накара да я подозираш?

— Акцентът й не е както трябва, пропуска р-тата. В Джорджия не говорят така.

— Тя не е оттам, нали?

— Дори не мисля, че е южнячка.

— Защо се преструва тогава?

— Точно това искам да разбера. Можеш ли да я проучиш и…

— Вече започнах — прекъсна ме Дороти. — Още щом каза „Пепси“.

53

За разлика от Белинда Маркъс, Франсийн Хелър никога не бе искала да бъде съпруга на богаташ. Майка ми и баща ми учили в едно и също училище във вътрешността на щата Ню Йорк. Тя била красавицата на класа — на старите снимки приличаше на Грейс Кели. Баща ми, от друга страна, не приличал на Грегъри Пек (меко казано).

Още щом я зърнал, Виктор Хелър си поставил за цел да я спечели. Баща ми беше ужасяващо енергичен и очарователен човек, истинска природна стихия. И щом поискаше нещо, неизменно го получаваше. Накрая получил Франсийн, а после десетилетия наред я държа в златна клетка.

Беше ми пределно ясно какво е видял в нея — ефирната й грация и царственото й присъствие, придружено с привлекателна откровеност, но изобщо не разбирах какво тя е видяла в него освен факта, че я желае с безмилостна, чудовищна амбиция. Може би това е било достатъчно, за да спечели едно неуверено момиче — майка ми е имала нужда да се нуждаят от нея. Нейните родители били разведени. Майка й се преместила да живее в Бостън, а момичетата останали при баща си в Ню Йорк, защото не искали да сменят училището и постоянно сновяли между родителите си. Може би мама е жадувала за стабилност.

Парите определено не били част от уговорката и не смятам, че тя успя напълно да разбере страстта на баща ми към тях. Баща й, адвокат на държавна служба, използвал торбичката чай по два пъти, за да пести стотинките.

На майка ми не й било лесно — оказало се, че да си съпруга на Тъмния принц на Уолстрийт е длъжност на пълен работен ден. Постоянно трябвало да ходи по приеми и коктейли. Имената на господин и госпожа Хелър неизменно изниквали във всяка благотворителна програма, в най-краткия списък с най-щедрите дарители. Не просто домакини, спонсори или, да пази Господ, приятели — те винаги били в Президентския кръг, в Председателския съвет, в Обществото на века… докато единственото, което искала майка ми, било да си остане у дома с двете си момчета — с мен и с Роджър.

Баща ми изчезна, когато бях на тринайсет. Укриваше се от правосъдието, а тридесет и седемте обвинения във финансови злоупотреби го следваха като глутница кучета. Пътуваше из Европа, докато накрая се приземи в Швейцария. Всичките му сметки бяха замразени и семейството ни от богато се превърна в мизерстващо. Загубата на сигурност и унижението травмираха майка ми, както и нас, но дълбоко в себе си се чудех дали тя не изпитва и облекчение, че е излязла от златния сапунен мехур, че вече не трябва по команда да играе ролята на домакиня на грандиозни събития. И че е избягала от нарцисизма на баща ми, който изсмукваше кислорода наоколо и унищожаваше душите ни.

Когато майка ми си намери работа като лична асистентка на Маршъл Маркъс, това спаси и нейния живот, и нашите. Сигурно е било и унизително — до вчера той гостуваше в дома й, а днес тя сортираше списъка му с обаждания, но Маршъл направи всичко възможно тя да няма такова чувство. Нямахме чувството и че ни прави подаяние, макар че вероятно именно за това ставаше дума. Майка ми обясни, че вместо това е имала чувството, че това е семеен бизнес, а тя е част от семейството.

После тя си намери работа като преподавател в местното начално училище, а сега беше пенсионерка, но продължаваше да работи в училищната библиотека на доброволни начала. Освен това се грижеше за старите дами в комплекса за пенсионери, в който живееше. Някой трябва да ви закара при очния лекар? Обадете се на Франки. Не ви е ясно какво точно означава онзи абзац със ситния шрифт накрая на рецептата ви? Питайте Франки. Тя знаеше всичко или беше наясно как да го проучи. Не знам защо се преструваше, че е пенсионирана, след като всъщност беше по-заета от целия медицински персонал, който се грижеше за тях. Освен това още от момента, в който се освободи от златната клетка, тя стана съвсем пряма. Не търпеше ничии глупости. Милата ми, деликатна майка се бе превърнала в директна, хаплива възрастна жена. Което беше разкошно.

Тя живееше в общност за пенсионери в Нютън в долната половина на една вила, която гледаше към водохранилището. Къщите, разположени сред вити пътеки и добре поддържани градини, до една бяха еднакви. Не ги различавах и постоянно се губех. Беше като „Селото“ в онзи стар британски сериал „Затворникът“, само дето тук си имаха бингозала.

Вратата се отвори със замах в мига, в който натиснах звънеца. Появи се майка ми, облечена с тюркоазени панталони и бяла блуза под развяваща се плетена жилетка с цветовете на дъгата, и огърлица от големи стъклени мъниста с цвят на нефрит, както и съвсем малко грим, от който никога не бе имала нужда. Беше прехвърлила шейсетте, но си оставаше прелестна жена със сини като сапфири очи, тъмни мигли и млечен тен, който определено не й се полагаше, като се има предвид колко пушеше. Когато баща ми я е видял за пръв път, сигурно е била умопомрачително красива.

Тя държеше цигара, както винаги, а наоколо й се виеше дим. Още преди да успее да ме поздрави, иззад гърба й към мен се стрелна едър тъмен снаряд. Опитах се да отстъпя встрани, но кучето й вече беше оголило зъби, лаеше бясно и ръмжеше, а острите му нокти деряха гърдите и ръцете ми през пуловера. Опитах се да го сваля с коляно, но адското псе беше твърде пъргаво и жилаво и се ожесточи още повече.

— Долу, Лили! — каза делово майка ми.

Гласът й бе станал по-нисък и дрезгав след толкова години пушене. Звярът веднага легна на плочките в антрето и опря глава на предните си лапи, но продължи заплашително да се взира в мен и тихо да ръмжи.

— Радвам се, че ти се подчинява — казах аз. — Смятам, че щях да остана без око.

— А, не. Много е обичлива, нали така, Лили-уили? Ела тук!

Мама протегна едната си ръка да ме прегърне, протягайки

Другата назад, като деликатно държеше цигарата по-далеч от мен с два дълги извити пръста, сякаш се правеше на Бети Дейвис.

Щом влязох, кучето стана и ни последва, а ноктите му тракаха по дървения под. Вървеше толкова близо до мен, че постоянно се блъскаше в краката ми. Това явно беше нарочно — предупреждаваше ме, че може да ми прегризе гърлото по всяко време. Просто чакаше господарката му да излезе за малко от стаята.

— Гейб тук ли е?

— В стаята си е. Играе на някаква компютърна игра, където си войник и убиваш много хора. Постоянно гърмят бомби. Казах му да си сложи слушалки, защото шумът започна да ме дразни.

Толкова по-добре — не исках той да чуе какво имам да й казвам.

— Нужно ли е Гейб да вдишва толкова дим? — попитах аз, а тя присви очи и ми хвърли преценяващ поглед през струйката дим, която се извиваше помежду ни.

— Ти изобщо виждал ли си какво представлява „Зовът на дълга“ — играта, която играе в момента? Цигареният дим е по-малкият му проблем.

— Добре.

Стараех се никога да не споря с майка ми.

— Слушай, миличък, знам, че си ужасно зает, но дали не би могъл да го научиш да шофира?

— Гейб иска да шофира?

— Току-що получи разрешително за курсове.

— Тук няма ли инструктори?

— За бога, Ник, ти си единственият мъж в живота на това хлапе! И си му кръстник. Забрави ли ти колко се разочарова, че те учих аз, защото баща ти го нямаше?

— Не се разочаровах.

— Ясно е, че малкият не иска да го уча аз.

— Имаш право, ще го направя. Макар че мисълта за Гейб на магистралата…

— И какви са тия глупости, които си му говорил? Че не бива да гледа Лили в очите, защото ще падне мъртъв?

Свих рамене.

— Виновен съм. Можеш да ме виниш и за вегетарианската му фаза. Зарази се от новата ни офис мениджърка. — Усмихнах се и поклатих глава. — Мисля, че се опитва да я впечатли.

— Миличък, какво ми пука, нали яде? Да ти напомня ли ти какви ги вършеше, за да впечатляваш момичетата? Например как се опита да си пуснеш катинарче на четиринайсет години, за да минеш за по-мъжествен пред Джени Уотсън?

Изохках.

— Спиш ли изобщо?

— Нощес работих до късно.

Холът за общо ползване беше обзаведен в стил „Икеа“ — удобно, но без стил. В „кухненската ниша“ беше пълно с плексигласови бар-столове, а до дивана, тапициран с червенокафява басма на цветчета, имаше кресло в същия цвят. На плота видях брой на „Бостън Глоуб“, отворен на кръстословицата, както и екземпляр от „Модерно съзряване“, чийто вид подсказваше, че е чела именно него.

Седнах на креслото, а тя — на ръба на дивана, като остави цигарата си в безупречно чист каменен пепелник.

— Ники, след няколко минути имам среща с читателския клуб, така че може ли да побързаме?

— Имам само няколко въпроса. Кога за последно говори с Алекса?

Майка ми запали втора цигара с евтината си запалка „Бик“ и вдиша дълбоко.

— Преди два-три дни. Вчера Маршъл се обади да пита дали е тук. Тя пак има неприятности, нали?

Кимнах.

— Гейб каза, че е преспала при приятелката си Тейлър в дома й на Бийкън Хил, нали знаеш, че сенатор Дик Армстронг й е баща? Но смятам, че и двамата знаем какво означава това. Красиво момиче е и…

— Не е това.

Майка ми вдигна очи.

— Да не е избягала?

— Не.

Тя се втренчи в лицето ми.

— Нещо й се е случило — каза тя. — Кажи ми какво й се е случило, Ник!

Казах й.

54

Очаквах да се разстрои, но не бях подготвен за силата на реакцията й. Майка ми сякаш се разпадна, срина се по начин, който не бях виждал преди. Издаде ужасяващ, пълен с болка стон и от очите й рукнаха сълзи. Прегърнах я и минаха няколко минути, преди отново да е в състояние да говори.

— Знам, че държиш на нея…

— Да държа ли? О, миличък, аз обичам това момиче!

Гласът й трепереше.

— Знам!

Тя помълча малко и накрая каза:

— Колко искат?

— Явно са й дали сценарий. Каза, че искат нещо, наречено „Меркурий“. Маршъл казва, че няма представа какво е то.

— Меркурий?

— Работи за него с години, сигурно си попадала на това име в някоя папка или писмо.

— Паметта ми все още е отлична, слава богу, но нищо не ми идва на ум. Ако Маршъл има и най-малка представа какво е „Меркурий“, веднага ще им го даде. Той би се отказал от състоянието си, за да върне дъщеря си.

— Ако му е останало някакво състояние.

— Нищо не съм чувала по въпроса, изобщо не ми е споменавал да има неприятности. С него обаче вече не си говорим много. Доколко се знае, че той е…

— Разорен. Засега някак си е успял да спре новината да се разчуе, но съм сигурен, че духът всеки момент ще излезе от бутилката. Той не ти ли се доверява?

— Не и откакто се нанесе Белинда.

— Доста сериозна промяна.

— Миличък, преди Маршъл ми се обаждаше дори преди да отиде до тоалетната. Това е разликата между него и баща ти. Една от многото разлики. Маршъл уважаваше преценката ми.

Болеше ме да го чуя, но майка ми цял живот беше алергична към самосъжалението и го каза с лекота.

— Значи смяташ, че тя нарочно го отдалечава от теб?

Майка ми пое дълбоко дъх, а червеното пламъче на върха на цигарата проблесна, като пращеше и съскаше.

— Два пъти ме каниха на вечеря, а тя постоянно ме прегръщаше и ми повтаряше с оня захаросан тон, че просто „трябва да идем на пазар на Нюбъри стрийт“, или питаше „защо не ме виждат по-често“, но щом се обадя на Маршъл у дома, вдига тя и казва, че ще му предаде. Съмнявам се, че някога му е предавала каквото и да било.

— Не си ли пишете по електронната поща?

— Тя смени адреса му и аз така и не получих новия. Казва, че той трябвало да внимава много повече и да не е така леснодостъпен. Така че пиша на Белинда и тя отговаря от негово име.

— Е, и Алекса не се разбира с нея.

Мама поклати глава и издиша голямо количество дим.

— О, тази жена е направо токсична! Алекса постоянно се оплакваше от нея, а аз все й казвах да й даде възможност — да си втора майка не е лесно. Само че накрая се запознах с нея и ми стана ясно. Мисля, че Белинда всъщност мрази заварената си дъщеря. Никога не съм виждала подобно нещо.

— Тя казва, че обожава Алекса.

— Пред другите. Когато са насаме, не си прави труда да се преструва.

— Може би това не е единствената й преструвка. Не се ли оплака на Маршъл, че тя те изолира?

— Разбира се, поне в началото. Той вдигаше рамене и казваше „Научих се да не споря“.

— Много странно.

— Това се случва с много женени мъже, когато поостареят, виждала съм го. Съпругите им започват да управляват социалния им живот, после и приятелствата им. Съпругът абдикира от отговорност, защото е твърде зает или просто не му се занимава и докато се усети, става еднолична собственост на жена си. Дори богатите мъже с власт, какъвто… беше Маршъл. Смятам, че като се изключи Белинда, извън офиса той се вижда единствено с Дейвид Шектър.

— Шектър откога му е адвокат?

— Шеки ли? Той не му е адвокат.

— Какъв му е тогава?

— Нали знаеш как шефовете на мафията винаги си имат съветници?

— Консилиере?

— Точно така. Шеки е консилиере на Маршъл.

— И за какво го съветва?

— Смятам, че той просто вярва на преценката му.

— Ами ти?

— Аз не го познавам, но веднъж Маршъл ми каза, че имал най-подробните папки, които бил виждал. Напомнял му на Джей Едгар Хувър.

Кимнах и се замислих за момент.

— Маршъл всъщност защо те нае?

Тя се усмихна.

— Тоест, защо е наел жена, която няма особени умения да върти офиса му?

— Нямах предвид това.

— Точно това имаше предвид — каза мило майка ми. — Просто не искаш да нараниш чувствата ми. Няма нищо — тя отново се усмихна. — Маршъл е добър човек. Свестен човек. Видя какво стана с нас, след като баща ти замина, видя как правителството взе всичко. Дали част от него си е казала „Размина ми се само по волята божия“? Сигурно!

— Ти винаги казваше, че е поискал да помогне, защото е приятел на татко.

— Така е.

— Теб обаче не е познавал, нали?

— Ами, не. Познаваше баща ти по-добре, но Маршъл си е такъв. Най-щедрият човек, когото познавам, просто обича да помага на хората. Е, по онова време аз се нуждаех от помощ, и то отчаяно. Майка с двама сина-тийнейджъри, без дом, без пукнат грош. От къщата в Бедфърд се бяхме преместили в дома на мама в Молдън. Нямах доходи, нито се очертаваше някога да имам някакви — можеш да си представиш как се чувствах.

Знаех, че що се отнася до скалата на човешкото нещастие, нашето почти не се брои, но едновременно с това изобщо не можех да си представя какво е да бъдеш Франсийн Хелър — откъсната от пашкула на огромно богатство, гола и трепереща, изгубена и уязвима, без да знаеш към кого да се обърнеш.

— Не мога — признах аз, — но ти беше истински герой. Това поне го знам.

Тя хвана ръката ми в меката си, малка, топла длан.

— О, боже мой, нищо подобно! Просто искам да разбереш колко много означаваше за мен, че този мъж, когото почти не познавах, се намеси и ми предложи не просто доход — начин да ви осигурявам храна, а истинска работа. Начин да бъда полезна.

Изглеждаше толкова засрамена, че съжалих, че съм повдигнал въпроса. Тя се намести на стола си, издуха облак дим, изгаси цигарата и се извърна.

— Сигурно си чула слуховете, че Маршъл тайно е съдействал на Комисията по ценните книжа, когато са събирали информация срещу татко и че всъщност им е помогнал да го заловят.

Ако това беше вярно, Маршъл може би бе наел майка ми по една-единствена причина — чувстваше се виновен.

— Никога! Не и Маршъл!

— Е, ти го познаваш много добре.

— Поне преди го познавах. Но нека аз те попитам нещо.

— Разбира се.

— Мислиш ли, че похитителите ще пуснат Алекса, ако получат каквото искат?

Тя излъчваше такова отчаяние, че нямах избор и макар че се наложи да излъжа, й предложих уверенията, от които толкова се нуждаеше, също като Маркъс.

— Да.

— Защо го казваш?

— Защо ли? Защото обичайният маниер при отвличане за откуп…

— Не това те питам. Питам защо смяташ, че не мога да понеса истината? Разбирам, когато не казваш истината, Ник, все пак съм ти майка.

Винаги съм смятал, че съм наследил таланта си да разчитам реакциите на хората от нея. Също като мен, тя бе онова, което Зигмунд Фройд нарича „човек-скенер“. Грубо преведено, това означава „човек с точна преценка за другите“. Това обаче не беше всичко — двамата с нея имахме необичайната способност да разбираме дали някой казва истината по изражението му. Успехът не е сигурен, не казвам, че сме детектори на лъжата в човешки облик. Това просто е вроден талант — така някои хора са родени художници, разказвачи или певци с отличен слух. Майка ми и аз умеехме да откриваме лъжите, макар че не бяхме безупречни.

— Не — казах аз. — Не мисля, че ще я пуснат.

55

Тя отново плачеше и аз моментално съжалих за откровеността си.

— Ще направя всичко по силите си да я открия — казах аз. — Обещавам ти!

Майка ми взе дясната ми ръка в своите кокалести, но меки ръце, наведе се към мен и ме погледна умолително.

— Върни я, Ник, моля те! Нали ще я върнеш?

— Мога само да обещая, че ще направя всичко възможно.

— Само за това те моля! — отвърна тя и отново стисна ръката ми.

Щом станах, адското псе изръмжа, без дори да си направи труда да помръдне, сякаш за да ми напомни, че ако разочаровам господарката му, ще се изправя срещу гнева на звяра.

На излизане минах през стаята на Гейб. Навсякъде бяха пръснати купчини с любимите му графични романи, включително множество копия на „Пазителите“, колекция с комиксите на Уил Айснър, и „Жокера“ от Брайън Азарело. Стори ми се забележително, че временното му убежище тук е придобило почти същата странна миризма като стаята му във Вашингтон. Миришеше на маймунарник — тийнейджърска пот, мръсно пране и кой знае още какво.

Той седеше на леглото си, надянал слушалки, и рисуваше в скицника си. Носеше червена тениска — рядко изключение от обичайното му черно „емо“ облекло — с рисунка отпред, на която стилизиран компютър избухваше с шумно „Бууум!“, изписано с типичен за комиксите шрифт. Дръпнах един стол до бюрото му, което изглеждаше малко в сравнение с големия монитор, вероятно подарък от майка му, конзолата за игри Хbох 360 и безжичния джойстик. Щом стана от леглото, той свали слушалките и аз долових истерични мъжки крясъци на фона на шумни, монотонни акорди на китара.

— Браво — казах аз. — Какво слушаш?

— Една стара група, “ Рейдж Агейнст дъ Машин“. Били са велики, адски гениални. Пеели са за западния културен империализъм и злоупотребите на корпоративна Америка.

— Ха! Забавно звучи. Нека позная, Джилиън ли ти каза за тях?

Той избегна погледа ми.

— Да.

— Коя е тази песен?

— „Да убиваш в нечие име“. Няма да ти хареса.

— Така ли?

— Няма да я разбереш.

— Да не е онази, в която думата „шибано“ се повтаря двайсет пъти в продължение на… да кажем, пет реда?

Той стреснато ме погледна.

— Прав си — кимнах аз. — Не е по моята част.

— Виждаш ли?

— Не си падам, но виж какво ще каже баба ти.

— Тя е много по-готина, отколкото си мислиш.

— Познавам я по-дълго от теб — подразних го аз.

Той се поколеба.

— Ник, аз… чух какво й каза.

— Не биваше да подслушваш.

— Тя крещеше, чичо Ник! Чувах я през слушалките, окей? Какво трябваше да направя, да не обръщам внимание? Защо я накара да плаче?

Съмнявах се, че е успял да чуе каквото и да било на фона на онази музика. Просто ни беше подслушал и толкова.

— Добре — казах аз. — Слушай…

Той обаче ме прекъсна:

— Къде е Алекса?

— Още не знаем.

— Отвлекли са я, нали?

Кимнах.

— Чуй ме сега, Гейб. Ролята ти е много специална — трябва да бъдеш силен. На баба ти ще й е изключително трудно.

Той стисна устни, огромната му адамова ябълка подскачаше нагоре-надолу.

— Така ли? Ами на мен?

— На всички ни е трудно.

— И кой го е направил?

— Още не сме сигурни.

— Знаеш ли, че веднъж са я отвличали за няколко часа? Кимнах.

— Мислиш ли, че са същите хора?

— Не знам, Гейб. Току-що научихме, още нищо не знаем. Гледахме видео, на което тя говори, но засега това е всичко, с което разполагаме.

— Не знаете ли къде е?

— Още не, работя по въпроса.

— Може ли да гледам видеото?

— Не.

— Защо не?

Сервирах му отговора, който вбесява тийнейджърите още от време оно.

— Защото така!

Той реагира точно така, както очаквах — стисна устни и мрачно ме изгледа.

— Ей, какво ще кажеш да те науча да караш, щом това приключи?

Гейб сви рамене.

— Може — нацупено отвърна той, но си личеше, че се опитва скрие колко е доволен.

Телефонът ми иззвъня. Хвърлих поглед към дисплея — Дороти.

— Ало, изчакай за момент.

— Кой е? — попита Гейб. — За Алекса ли е?

— Да — казах аз. — Така мисля.

Прегърнах го набързо и тръгнах към колата.

— Какво става? — попитах аз.

— Говорих с „Делта Еърлайнз“. Белинда никога не е работила при тях.

Спрях се насред паркинга.

— Защо ще лъже за такова нещо?

— Защото Маршъл Маркъс никога не би се оженил за нея, ако знаеше къде работи.

— А именно?

Дороти направи пауза.

— Била е компаньонка.

56

— Защо ли не съм изненадан?

— Проверих номера на социалната й осигуровка. Изглежда, че е неуспяла актриса. Известно време е взимала уроци по актьорско майсторство в Линкън Парк, но се отказала. Работила е като „ескорт“ — кавичките направо се чуваха. — С „VIP Exxxecutive“, чието седалище е в Трентън. Exxxecutive е с три хикса.

— Нека позная — сигурно е фирма за скъп ескорт.

— Други има ли?

— Е, добре се е справила — омъжила се е за богаташ. Не е южнячка, нали?

— От южно Джърси е, Уудбайн.

Блекберито ми изписука два пъти — бях получил есемес. Беше кратък — гласеше само „15 минути“ и съдържаше точните координати на нещо, което приличаше на паркинг пред денонощен магазин. На 1174 метра разстояние от мен. Подателят на съобщението беше 18Е. Нямаше име, нито номер, но те не бяха необходими. 18Е е армейският код за сержант по комуникациите в Специалните части.

Джордж Девлин беше 18Е.

— Извинявай — казах аз, — но трябва да се видя с един стар приятел.

— Откъде разбра, че съм достатъчно наблизо, за да успея да дойда за 15 минути? — попитах аз. — Да не би да знаеше къде съм?

Джордж Девлин подмина въпроса ми, сякаш беше твърде сложен или твърде прост, за да му отговаря. Реших, че той просто си има своите методи. В момента обръщаше един компютърен монитор така, че да го виждам. Той грееше сред тъмния интериор на мобилния му офис и за миг освети каньоните и кратерите по белязаното му лице, набраздените нишки на мускулите и подобните на релси шевове. В караваната миришеше на оцет, вероятно от мехлема, с който редовно се мажеше.

На екрана се появи зеленикава топографска карта на Масачузетс, както и мигащо червено кръгче — на 25 километра северозападно от Бостън. След това изскочиха три разкривени линийки — бяла, синя и оранжева, всяка от които тръгваше от червеното кръгче. Една от Бостън и две от север.

— Не схващам — заявих аз.

— Ако се вгледаш — обясни той, — ще видиш, че всяка линия се състои от точки. Те изобразяват сигнали от мобилните телефони на Алекса Маркъс, Маурицио Перейра и един непознат, когото ще наричаме господин X.

— Кой на кой цвят отговаря?

— Синьото е Маурицио, бялото — Алекса, а оранжевото — господин X.

— Изглежда, че господин X се е появил откъм границата с Ню Хампшър.

— Правилно!

— Може ли да попитам откъде получи тези данни?

Той си пое дъх — бавно и шумно.

— Питай колкото искаш.

Наведох се напред.

— Значи тримата са се срещнали на 25 километра от Бостън, в… това Линкън ли е?

— Точно така.

— По едно и също време ли?

— Да, само за пет минути. Маурицио и отвлеченото момиче са дошли заедно, разбира се. Били са там за седемнайсет минути. Господинн X е останал само за четири или пет.

Виждах, че са се срещнали в гориста местност. Близо до езерото Санди, което беше част от резервата. Отдалечено и изолирано след полунощ — подходящо място за среща. Значи айфонът на Алекса беше отишъл от Бостън до Линкън, а после — обратно до Леминстър. Където го бяха изхвърлили.

Сега разбирах смисъла — Маурицио я беше отвел от хотела в Линкън, на двайсет минути от Бостън, където я бе предал на „господин X“.

Докато Маурицио се е връщал в Бостън — всъщност, в апартамента си в Медфърт, северно от Бостън — господин X е карал Алекса на север. Изхвърлил е телефона й на път през Леминстър. Приех, че тя е останала в колата при него. След което са пресекли границата с Ню Хампшър.

— Значи маршрутът им свършва в южен Ню Хампшър — казах аз. — В Нашуа.

— Не, в Нашуа телефонът на господин X изчезва. Това може да означава, че го е изключил или че е нямало покритие, след което го е изключил. Все едно — от тогава не го е използвал.

— Постъпил е лекомислено, като го е оставил включен — казах аз.

— Е, в интерес на истината, той е смятал, че не може да бъде проследен.

— Така ли е?

— Всъщност не. Между проследяване и засичане има разлика. Все едно следваш черна кутия на покрива на камион. Не знаем какво има в нея, но знаем къде е. Няма как да открием кой е, но може да разберем къде се намира. Разбираш ли?

— Намира се в Ню Хампшър. Което означава, че сигурно и тя е там. Може би в Нашуа или някъде наблизо.

— Не бих го приел за даденост. Господин X може да е минал оттам на път за Канада.

— Това не е най-логичният маршрут, ако ще кара до Канада.

Той кимна в знак на съгласие.

— Те са в Ню Хампшър — казах аз.

57

Офисите на „Маркъс Капитъл Мениджмънт“ се намираха на шестия етаж на „Роуз Уорф“. Съобщих името си на репепционистката и зачаках в луксозното фоайе, седнал на канапе, тапицирано със сив велур. Паркетът беше шоколадовокафяв, а стените — от махагон. От едната страна на огромния телевизор с плосък екран на стената вървеше прогнозата за времето, а от другата — финансовите новини с данни за цените на борсата.

Едва ли бях чакал и минута, когато се появи личната асистентка на Маркъс — изящна млада жена с червена коса на име Смоуки Бейкън, удивително красива и елегантна. Това не ме изненада — Маркъс беше известен с това, че наема само красавици в администрацията си — от победителки в конкурси за красота до бивши Мис Все-едно-каква. Майка ми, която на млади години бе прелестна и привлекателна, беше единственото изключение. Тя не приличаше на модел, беше много по-красива.

Кръшната Смоуки ми се усмихна ослепително и попита дали искам кафе или вода. Отказах.

— Маршъл е на съвещание, но иска да ви види веднага щом приключи. Само че може да се забави. Желаете ли да се върнете по-късно?

— Ще изчакам.

— Нека поне ви заведа в конферентната зала, там има телефон и компютър.

Тя ме поведе по коридора.

— Много ми е приятно да се запознаем — каза асистентката, докато завивахме, преминавайки край помещението, в което навремето е била борсата. Там имаше 30 или 40 бюра, всичките празни. Компютрите бяха изключени. Беше тихо като в гроб.

— Не можете да си представите колко се тревожим за Алекса.

— Ами — казах аз, без да знам какво да отговоря, — не губете вяра.

— Майка ви понякога се грижи за нея, тя ми го каза.

— Знам.

— Франки е страхотна!

— Съгласен съм.

— Понякога ми се обажда, за да провери как вървят нещата. Много държи на господин Маркъс.

Застанахме на прага на конферентната зала и тя сложи ръка на рамото ми, а после се приближи към мен и каза с тих, но настоятелен глас:

— Моля ви, върнете я, господин Хелър!

— Ще се постарая — отвърнах аз.

Вместо да чакам, реших да се разходя до кабинета на Маркъс. Спомних си, че отпред пази асистентката Смоуки, както и че Маркъс си има лична столова до кабинета. Веднъж обядвах с него там и видях, че келнерите влизат и излизат през един коридор в дъното.

Не ми отне дълго да го намеря. Единият вход беше до мъжката тоалетна и свързваше малката кухня със заседателната зала и кабинета на Маркъс. Столовата беше малка, подредена и празна. Явно доста отдавна не я беше използвал. Вратата към кабинета му беше затворена, но когато се доближих, чух гласове — вътре викаха и явно спореха.

В началото долавях само откъслечни фрази. Говореха двама мъже, в това бях сигурен. Единият, разбира се, беше Маркъс. Неговият глас беше по-силен и емоционален и по-лесно разбирах думите. Другият беше тих, спокоен и почти неразбираем.

ПОСЕТИТЕЛ:…да се размекваш.

МАРКЪС: Не беше ли това целта?

ПОСЕТИТЕЛ:…можеше да се очаква.

МАРКЪС: Ако тя умре, ти ще си виновен, ясно ли ти е? На твоята съвест ще тежи! Навремето имаше съвест, нали?

ПОСЕТИТЕЛ:…всичко възможно да останеш жив.

МАРКЪС: Вече не ми пука какво ще ми направите. Животът ми приключи. Дъщеря ми е единственото…

ПОСЕТИТЕЛ (след дълго мънкане):…години си човекът, който държи всички решения… решат, че сега ти си проблемът?…какво ще е решението им.

МАРКЪС:…на моя страна!

ПОСЕТИТЕЛ:…искам да бъда на твоя страна, но не мога, ако ти не си на моя страна.

МАРКЪС (викайки все по-силно):…и да искаше, направих го! Всичко направих!

ПОСЕТИТЕЛ:…да ти го изговоря сричка по сричка, Маршъл? „Опечален финансист се самоубива в имението си в Манчестър“?

Отворих вратата и влязох в кабинета. Зад дългото, отрупано с документи стъклено бюро седеше Маръкс, а в стола за посетители — Дейвид Шектър.

58

— Никеле! — възкликна Маркъс. — Ти какво… Смоуки не те ли заведе в конферентната зала, за да…

— Подслушвал ни е — намеси се Шектър. — Нали така, господин Хелър?

— Точно така! Чух всяка ваша дума.

Шектър премигна насреща ми, втрещен от наглостта ми.

— От този момент нататък вече нямаме нужда от услугите ви! — заяви той.

— Не сте ме наели вие — не му останах длъжен аз.

— Шеки, нека поговоря с него — опита се да успокои ситуацията Маркъс. — Свестен човек е, наистина.

Шектър стана, пооправи сакото си от туид и му каза:

— Очаквам да ми се обадиш.

Наблюдавах го как излиза, след това седнах на стола, който току-що освободи. Още беше топъл. Атлантикът, окъпан в алените багри на умиращия ден зад гърба на Маркъс беше красив като пощенска картичка.

— Той с какво те държи? — наруших тишината аз.

— Да ме държи ли? — учуди се Маркъс.

Кимнах, а после додадох:

— Нае ме да открия Алекса, но няма как да го направя, ако не си откровен с мен. Знаеш какво ще й се случи в противен случай.

Очите му бяха кръвясали и безизразни, с огромни торбички под тях.

— Ники, не се бъркай. Това са… лични работи…

— Знам колко обичаш Алекса…

— Тя е всичко за мен!

Очите му се напълниха със сълзи.

— Отне ми известно време да разбера защо отказваш да им дадеш единственото нещо, което може да я спаси — не отстъпвах аз. — Шектър те изнудва и не ти позволява да съдействаш на похитителите, нали? Неслучайно нае мен.

Маркъс завъртя стола си и се загледа навън, сякаш търсеше отговорите в морето. Или пък просто избягваше погледа ми.

— Наех те, защото смятам, че си единственият, който може да я намери.

— Не — казах тихо аз. — Нае ме, защото само така би могъл да си върнеш Алекса, без да изпълниш онова, което искат похитителите, нали?

Той бавно се обърна към мен.

— Това обижда ли те?

— И по-зле са ме обиждали, не е там въпросът. Пречиш ми от самото начало. Излъга, че си позвънил в полицията. Не ми каза, че си бил принуден да вземеш пари от престъпници, както и че си ги изгубил. Сега те искат папката „Меркурий“ — папка е, нали, и ти се преструваш, че не знаеш за какво става дума. Така че нека те попитам следното: смяташ ли, че Дейвид Шектър го е грижа дали Алекса ще умре?

Маркъс изглеждаше съсипан, но не обели и дума.

— Каквато и информация да има в тази папка, тя струва ли живота на дъщеря ти?

Лицето му се сгърчи и той покри очите си с ръце като дете, което ридае безутешно.

— Трябва да ми кажеш какво е „Меркурий“ — продължих аз. — Тогава може и да успеем да измислим нещо, някакъв начин да им дадеш каквото искат, без да се налага… да се изправиш срещу това, от което се боиш.

Той продължи да хлипа.

Станах и тръгнах към вратата, но после спрях и се обърнах към него.

— Провери ли биографията на Белинда, преди да се ожениш за нея?

Той свали длани от лицето си. То беше червено и мокро от сълзи.

— Белинда ли? Тя какво общо има?

— По време на разследването попаднах на някои неща… но не знам какво от тях искаш да научиш.

— Какво например?

— Съжалявам, че трябва да ти го кажа — заявих аз, — но тя никога не е била стюардеса. Нито е работила в „Делта“.

— О, Никеле!

— И не е от Джорджия, а от Ню Джърси.

Той въздъхна и поклати бавно глава. Дали това беше недоверие, или нежелание да повярва, че жената, която обича, го е измамила?

— Била е момиче на повикване, Маршъл. Не знам дали това има значение за теб, но смятам, че трябва да си наясно.

Маркъс обаче извъртя очи.

— Никеле, време е да пораснеш, момче — той вдигна рамене. — Белинда е чувствителна и бог знае защо не й е приятно хората да знаят подробностите около първата ни среща.

Докато вървях към вратата, по лицето ми бавно се разля усмивка. Виж го ти, дъртото копеле! Зад гърба ми Маркъс извика:

— Моля те, не се отказвай!

Продължих, без да се обръщам.

— Не се тревожи, не можеш да се отървеш от мен. Макар че може да ти се прииска да си го направил.

59

Драгомир седеше пред компютъра в дъното на къщата, когато чу виковете на момичето. Странно, беше изключил тонколоните. Крясъците едва се чуваха, но определено викаше тя. Не беше възможно да я чува — малката се намираше на метри под земята. Зачуди се дали самотата не го кара да си въобразява.

Надигна се бавно и старият кухненски стол простърга по пода. Приближи се до задната врата и се заслуша. Виковете идваха отвън — глухи, далечни и слаби, като бръмчене на муха.

Драгомир излезе на верандата и наклони глава. Звуците идваха от двора, може би откъм гората. Май това изобщо не беше момичето. Тогава видя сивата пластмасова тръба, която се подаваше насред полето. Ето какво било — плачът й се чуваше през вентилационната тръба. Страхотни дробове имаше това момиче. Досега трябваше вече да се е отказала. Добре, че я зарови толкова дълбоко.

Когато му хрумна да го направи, идеята му се стори направо гениална. Информатори на клиента се бяха добрали до папка на личния психиатър на мишената, в която пишеше, че тя страда от клаустрофобия. Разбира се, ужасът от това да те погребат жив беше дълбок и универсален, и въздействаше много по-силно от всяка друга техника за мъчение. Но това не беше истинската причина да го направи.

На три метра под земята тя беше в безопасност и от него. Ако се намираше близо до него, щеше да е леснодостъпна, като неустоим сладкиш в хладилника, и Драгомир знаеше, че няма да се удържи. Щеше да я изнасили и убие, както бе постъпил с много други хубави млади жени. Просто нямаше да успее да устои на импулса да го направи, а в случая това беше напълно неприемливо.

Спомни си кученцето, което му подариха, когато беше малък. Толкова обичаше мекотата и уязвимостта му, но как би могъл да оцени напълно всичко това, без да смачка мъничките му кости? Не можеше да устои. Затова я зарови дълбоко и така все едно сложи катинар на хладилника.

Така напрегнато слушаше глухото като ненастроена радиостанция хленчене на момичето, че за малко да не чуе далеч по-шумното хрущене на гуми по черния път отвън. Ако съседът пак търсеше проклетия си помияр, щеше да се наложи най-сетне да направи нещо по въпроса.

Обърна се, отиде до предната врата и погледна през прозореца. Беше тъмносиня патрулна кола, на която с бели букви пишеше „ПОЛИЦИЯ ПАЙН РИДЖ“. Хм, нямаше представа, че градът има собствена полиция.

От колата излезе непохватен млад мъж, който предпазливо огледа къщата. Едва ли беше на повече от двайсет и пет. Беше висок и кльощав, а ушите му стърчаха като дръжки на тенджера. Още преди полицаят да звънне на вратата, Драгомир успя да нахлузи дълга кафява перука.

Подозираше, че полицаят е дошъл заради кучето. Мъжът стоеше на предната веранда, престъпвайки от крак на крак, а дългите му, тънки като клечки ръце се клатеха покрай тялото му.

— Здравейте! — каза той. — Аз съм полицай Кент. Може ли да ви задам няколко въпроса?

60

Когато се върнах в офиса късно следобед, Джилиън кой знае защо клечеше на пода и редеше някакви кутии. Нямах време да се занимавам с това. Щом влязох, тя вдигна очи. Лицето й беше зачервено и мокро от сълзи.

— Довиждане, господин Хелър!

Отне ми секунда да се ориентирам — мислех за други неща.

— Какво става? — попитах аз.

— Исках да се извиня, преди да напусна.

— За дрехите ли? Не ставай глупава!

— Заради електронната картичка.

— За какво говориш?

— Някой ми прати електронна картичка и аз я отворих на работния си компютър.

— Затова ли напускаш?

— Дороти не ви ли каза?

— Тя ли те уволни?

— Не, сама напускам! — Джилиън вирна гордо брадичка, а може би предизвикателно. — Тъкмо започвах да си мисля, че работата ми не е твърде гадна като за корпоративна Америка.

— Много мило от твоя страна. Сега ще ми кажеш ли какво е станало?

— Явно в картичката е имало някакъв спайуеър или нещо такова. Дороти каза, че така онези са влезли в сървъра ни и в личните ви файлове и са взели кодовете за охранителната вя система.

— Ти ли си била?

— Аз… мислех, че Дороти ви е казала — заекна Джилиън.

— Виж сега, Джилиън, съжалявам, но си избрала неподходящ момент да напуснеш, така че не ти позволявам. Махай тия кутии и сядай пак на телефона, ако обичаш.

Тя ме погледна неразбиращо.

— Хайде! — подканих я аз. — Връщай се на работа!

Докато вървях към кабинета на Дороти, Джилиън ме повика.

— Господин Хелър?

— Да?

— Чух ви да говорите за оная татуировка бухал.

— Да?

— Мисля, че мога да ви помогна. Брат ми работи…

— В студио за татуировки, да помня. Знаеш ли с какво можеш да ми помогнеш?

Тя ме погледна в очакване.

— Прочети упътването за работа с телефона.

61

Колкото повече мислех за Маркъс и Белинда, толкова по-сигурен бях, че нещо не е наред. Познавах един интернет-детектив от Ню Джърси, Моу Гандъл — беше много добър и докато работех в „Стодард Асошиътс“ във Вашингтон, няколко пъти бях използвал услугите му — така че му се обадих.

— Искам да проучиш кога точно Белинда е работила във „VIP Exxxecutive“ в Трентън — казах му аз. — И след това да се върнеш колкото се може по-назад.

Дороти седеше зад бюрото, опряла брадичка на дланите си и втренчено гледаше монитора. На него се виждаше Алекса, с хлътнали очи и разрошена коса без блясък.

— Искам да се махна оттук, татко!

Образът замръзна, после се пръсна на хиляди миниатюрни цветни квадратчета като картина от Чък Клоус. Когато картината се възстанови, тя продължи:

— Искат Меркурий, татко, окей? Трябва да им дадеш Меркурий непокътнат. Аз… не знам какво значи това. Казват, че…

— Отмених уволнението на Джилиън — съобщих аз.

Дороти натисна някакъв клавиш, без да поглежда клавиатурата, и отново пусна същия запис. Алекса, разпадането на образа и повторното му превръщане в разбираема картина.

— Не съм я уволнявала — разсеяно измърмори Дороти.

— Е, казах й, че не може да напусне. Какво правиш?

— Блъскам си главата в тухлена стена, това правя!

— Мога ли да ти помогна?

— Да. Уволни ме.

— И теб ли? Изключено!

— Тогава напускам!

— И на теб не позволявам да напуснеш. На никого не позволявам да напуска! А сега ми кажи какво става!

Дороти заговори бавно и тихо и ми показа част от себе си, която не бях виждал преди.

— Няма да напусна и ти го знаеш, Ник. Никога не се отказвам! Само че не заслужавам заплатата си. Не върша онова, за което ми плащаш. Провалям най-важната задача, която някога си ми възлагал.

В очите й блестяха сълзи. Сложих длан върху нейната и казах:

— О, я стига! Какво стана с арогантната Дороти, която познавам и обичам?

— Зърна светлината.

— Дороти — започнах аз, — разстроена си, това ми е ясно, но ми трябваш на пълна скорост. А и нали никога не се отказваш? Напомни ми как те описва баща ти.

— Упорита като магаре на лед — каза тихо тя.

— Защо пък на лед?

— Откъде да знам? Ник, знаеш ли колко често мисля за това момиче? За онова, което преживява? Моля се за нея, постоянно се питам кой би причинил такова нещо на невинно дете и се чувствам… безсилна.

— Твоята работа не е да я спасиш.

Очите й проблеснаха, свирепи и измъчени.

— В Първото съборно послание на апостол Йоан пише „Знаем, че ние сме от Бога, и че цял свят лежи в злото.“ Не го разбирах досега. Какво точно значи, че цял свят лежи в злото? Сега обаче започва да ми става ясно. Може би просто… по света има зло, на което дори Бог няма власт да се противопостави.

— Защо на добрите хора се случват лоши неща? — тихо казах аз. — Отдавна престанах да си задавам подобни въпроси. Просто гледам да си върша работата.

— Съжалявам, Ник! Обещах си никога да не донасям вярата си в офиса.

— Никога не съм очаквал да я оставяш у вас. Кажи ми къде зацикли?

Дороти се поколеба за миг.

— Чуй това.

Тя чукна някакъв клавиш, премести мишката, кликна и отново включи клипа с Алекса. Дороти усили звука и под думите на момичето долових бръмчене, което все повече се усилваше. После образът замръзна и се пръсна на миниатюрни късчета.

— Чуваш шума, нали?

— Кола или камион, както си говорихме. Е, и?

Тя поклати глава.

— Забележи, че след него връзката прекъсва. Всеки път е така.

— Добре.

— Работата е там, че автомобил, камион или влак не биха прекъснали видеосигнала по този начин.

— Е, и?

Очите й се разшириха, тя сви вежди и ме изгледа смразяващо. Този поглед би превърнал по-слаб човек в камък или стълб от сол. Предишният ни шеф, Джей Стодард, толкова се притесняваше от него, че отказваше да общува лично с Дороти, освен ако обстоятелствата не го принуждаваха. Нямаше смисъл човек да се опитва да й го връща — все едно да се състезавате със слънцето кой ще мигне пръв. Със сигурност един от вас ще ослепее и със сигурност това няма да е слънцето.

— „Е, и?“ — повтори тя. — Така ще разберем къде се намира Алекса Маркъс, Ник!

62

— Проблем ли има, полицай?

Драгомир беше разбрал, че на американските полицаи им харесва да ги наричат „полицай“. Явно жадуваха за уважение, а го получаваха толкова рядко.

— Не, сър. Просто искаме да ви се представим, за да знаете към кого да се обръщате, ако някога се нуждаете от помощ.

Ушите и бузите на младежа бяха станали кървавочервени. Когато се усмихваше, венците му се показваха.

— Добре е да знам.

Преувеличено слабият му английски обезоръжаваше повечето хора. Струваше им се по-жалък. Драгомир изучаваше хората, както колекционер на пеперуди разглежда образците си.

Полицаят отново пристъпи от крак на крак и дъските на верандата изскърцаха. Мъжът забарабани нервно с пръсти по бедрото си и каза:

— Значи… ъъъ… работите за семейство Олдерсън?

Драгомир кимна и се усмихна притеснено.

— Просто пазач. Върша задачи за семейство. Поправям.

— О, да, добре. Един от съседите ви е забелязал някакво оборудване.

— Да?

— Просто искам да се уверя, че няма… ъъъ… нарушения на правилника за строежи, че не строите без разрешение, нали разбирате?

Младокът изобщо не излъчваше авторитет и само дето не се извиняваше, че е дошъл да провери нещо. Не приличаше на полицаите в Русия, които с всеки човек се държаха като с престъпник.

— Само градинарство.

— Вие… значи не строите нищо?

— Не строя — потвърди Драгомир. — Собственик иска стъпаловидни градини.

— Имате ли нещо против да погледна?

Това можеше да отиде твърде далеч. Ако Драгомир поиска заповед, полицаят щеше да се върне след час с още двама и със съдебна заповед, и да претърси и къщата, само за да покаже, че може да го направи.

Драгомир сви рамене и каза с безразличие:

— Ако обичате.

На полицай Кент явно му олекна.

— Нали разбирате, за да мога да кажа на началника, че съм си свършил работата — заизвинява се той.

— Всички трябва да си вършим работата — успокои го Драгомир.

Той последва полицая до голото поле зад къщата. Младежът огледа първо следите в твърдата почва, а после — сивата вентилационна тръба, и се приближи към нея.

— Това септична яма ли е… ъъъ…. Андрос?

Драгомир замръзна. Не беше казвал името си на ченгето. Явно го знаеше от съседа. Това го разтревожи.

— За вентилация на почвата — обясни той, докато двамата стояха до тръбата. — Идва от купчината тор на… сметището.

Това беше импровизация — друго не можеше да направи.

— За насъбралия се метан, така ли?

Драгомир повдигна рамене. Той не разбираше английски. Просто правеше каквото му кажат. Беше прост работник, нищо повече.

— Защото ако копаете септична яма, ви трябва разрешително.

Бузите и ушите на ченгето бяха придобили цвета на студен борш. Драгомир се усмихна.

— Няма септична яма.

От тръбата се разнесоха приглушени викове и полицаят наведе глава. Абсурдните му уши сякаш потрепнаха.

— Чувате ли?

Драгомир бавно поклати глава.

— Не…

Крясъците на момичето се усилиха и станаха по-ясни.

— ПОМОЩ! ГОСПОДИ! СПАСЕТЕ МЕ, МОЛЯ ВИ, О БОЖЕ…

— Сякаш идва отдолу — каза полицаят. — Ама че странно!

63

— Слушам те — казах аз.

Дороти въздъхна, гласът й беше тих и някак отнесен.

— Да започнем от най-простия въпрос: откъде получават достъп до интернет. Не смятам, че това е стандартна високоскоростна връзка.

— Защо?

Тя се облегна на стола и скръсти ръце.

— Родителите ми живеят в Северна Каролина. Преди няколко години решиха да си прекарат кабелна телевизия, за да гледат повече филми. Само дето нямаше кой да им я достави. Наложи се да си сложат сателитна чиния на покрива.

Кимнах.

— Веднъж се опитах да гледам нещо у тях и картината постоянно се разпадаше. Едва не откачих. Попитах ги какво става, дали винаги е така и защо не са се обадили в сателитната компания, за да оправят образа. Мама каза „О, постоянно се случва — всеки път, щом оттук прелита самолет. Човек свиква, нищо не може да се направи.“ Те живеят до летище „Шарлът-Дъглас“, разбираш ли? Точно по маршрута на самолетите. А те са адски шумни. След това забелязах, че чуя ли самолет, картината се скапва.

— Добре — казах аз. — Значи похитителите са навътре в гората или в някой провинциален район, където няма високоскоростен интернет и могат да се включат в мрежата само със сателит. И ти смяташ, че самолетите прекъсват сигнала?

— Възможно е. Както и силните бури. Ако нещо застане между чинията и сателита, сигналът прекъсва. Достатъчно е самолетът е достатъчно голям и да лети достатъчно ниско. Дори да е само за част от секундата, това ще прекъсне видеопотока.

— Много добре — казах аз. — Шумът, който чуваме, може да е от самолет. Да кажем, че са близо до някое летище. На какво разстояние от него са според теб?

— Трудно е да се изчисли, но трябва да са достатъчно близо, че при излитане и кацане самолетите да са на такава височина, че да блокират сигнала от сателита. Зависи от размера на самолета, скоростта му и така нататък.

— В САЩ има страшно много летища — отбелязах аз.

— Сериозно? — отвърна сухо тя. — Не ми беше хрумвало. Ако успеем да стесним периметъра, ще стане много по-лесно.

— Мисля, че можем.

— Така ли?

— Ню Хампшър.

Обясних й как чрез телефоните на Алекса и на похитителя Джордж Девлин беше разбрал, че „господин X“ е отвел момичето в Ню Хампшър през границата с Масачузетс.

Тя ме слушаше, взряна в празното пространство. След двайсет секунди мълчание каза:

— Това много ни помага. Не знам колко летища има в Ню Хампшър, но бройката току-що стана по-човешка.

— Може да я намалим още повече — казах аз. — Онзи зловещ сайт, CamFriendz, предава в реално време, нали?

— Така твърдят. Според мен, наистина е така, с разминаване от няколко секунди, като се вземат предвид бавните връзки, закъсненията в сървъра и така нататък… Да кажем, че изостават с пет секунди.

— Ще сравним това с разписанието на полетите в базата на ФАА.

— Имат ли такова нещо?

— Разбира се, че имат. Ще търсим летища в Ню Хампшър — не, нека разширим кръга и добавим Мейн и Масачузетс, за всеки случай, чието разписание съвпада с часовете на четирите прекъсвания.

Тя енергично кимна.

— Можем да ограничим търсенето още повече — казах аз. — По време на едно от предаванията имаше две последователни прекъсвания, нали?

— Да, така е.

— Значи разполагаме с точния интервал между два полета.

Усмивката й бавно се разшири.

— Не е зле, шефе.

Повдигнах рамене.

— Идеята беше твоя.

Откакто имам собствен бизнес, научих едно — шефът никога не бива да си присвоява заслугите.

— Можеш ли да влезеш в електронната база данни на Федералната авиационна администрация?

— Не.

— Е, ФБР ще успеят да го уредят. Ще се обадя на Даяна.

— Извинете?

На вратата стоеше притеснената Джилиън.

— Работим — каза Дороти. — Проблем ли има?

— Забравих да ви дам това — отвърна тя й ни показа голяма цветна снимка — увеличение на татуировката на похитителя, фотографирана от Алекса.

— Благодаря — каза Дороти и я взе.

— Мисля, че знам какво е — продължи Джилиън.

— Това е бухал — казах аз. — Но все пак ти благодаря.

Джилиан вдигна нещо, което държеше в другата си ръка — тънка книжка с бяла мека корица. На корицата й имаше черно-бяла графика на бухал. Същата като на снимката.

— Какво е това? — попитах аз.

— Книга с татуировки, брат ми я намери.

Тя ми я подаде. Заглавието гласеше „Татуировки на престъпниците в Русия“.

— Дороти — казах аз, — колко е часът в Русия в момента?

64

Един от най-добрите ми информатори в Русия е бивш генерал-майор от КГБ. Анатолий Василенко беше към седемдесетгодишен, слаб като хрътка, с орлов профил и маниера на благородник, завършил Кеймбридж. Когато Съветският съюз се разпадна, той вече беше осребрил връзките и информацията, до които имаше достъп.

Не бих казал, че го харесвам особено. Той беше един от най-користолюбивите мъже, които бях срещал, но умееше да се държи приветливо и познаваше кого ли не. Ако му платите достатъчно, би могъл ви намери всякакви сведения.

Толя винаги знаеше на кого да се обади, кого да подкупи и кого да сплаши. Ако мой клиент подозираше, че местния мениджър на фабриката му в Москва присвоява средства, Толя отстраняваше проблема с едно кратко обаждане. Поръчваше веднага да му докарат нещастника, разпитваше го и накрая човекът беше толкова ужасен, че не би посмял да открадне дори кламер от собственото си бюро.

Когато му се обадих, той тъкмо вечеряше. По околния шум си личеше, че не си е у дома.

— Водил ли съм те някога в „Турандот“, Никълъс? — попита той. — Почакай да се преместя на по-тихо място.

— Два пъти — отвърнах аз. — Мисля, че ядох супа от хриле на акула.

„Турандот“ беше ресторант на няколко пресечки от Кремъл, на булевард „Тверской“ — любимото място на олигарсите, престъпниците и правителствените служители (много от които бяха и трите неща накуп). Ресторантът представляваше огромна позлатена репродукция на бароков дворец с венециански двор, застлан с мрамор, пълен със статуи на римски богове, обюсонски гоблени и грамаден кристален полилей. Отвън пушеха набити охранители и пазеха бентлитата на работодателите си.

Когато врявата поутихна, Толя каза:

— Сега е много по-добре. Няма нищо по-ужасно от маса, пълна с пияни татари.

Говореше английски по-добре от повечето американци. Не знаех къде е прихванал звучния си британски акцент, освен ако не го преподаваха в школите на КГБ.

— Удивителна снимка си ми пратил.

— Слушам те.

— Татуировката е на „Сова“.

— Кой?

— Не кой. Сова е… е, това е вид нощна птица, разбира се. Освен това обаче е престъпна банда.

— Руската мафия?

— Мафия ли? Не, нищо чак толкова организирано. „Сова“ е по-скоро свободна конфедерация от мъже, които са лежали в един и същи затвор.

— Кой затвор?

— Затвор номер едно в Копейск. Доста противно място.

— Имаш ли списък на всички известни членове на „Сова“?

— На всички членове? — той се засмя тихо. — Ех, само ако разполагах с такъв списък! Щях да бъда или много богат, или много мъртъв.

— Все пак, сигурно знаеш някое име.

— Защо те интересува толкова много?

Обясних му.

— Ситуацията не е благоприятна за теб — долетя гласът му. — Или по-скоро за дъщерята на клиента ти, което е по-важно.

— Защо?

— Това са ужасни хора, Никълъс! Закоравели престъпници от най-лошия вид.

— И аз така разбрах.

— Не, не съм убеден, че разбираш. Те не следват нормални правила. Тях… да кажем, че не ги е грижа за обикновените морални стандарти.

— Дай ми пример.

— Помня, че наскоро в Щатите имахте един много неприятен случай. Брутален взлом в Кънектикът, помниш ли?

Той произнесе к-то в средата на Кънектикът. Рядко допускаше грешки.

— Не съвсем.

— Мили боже! Беше в някакво заможно градче, може би Дариън. Истински кошмар. Станало вечерта — лекар, съпругата му и трите им дъщери си били у дома, когато влезли двама крадци. Пребили доктора с бейзболна бухалка, вързали го и го хвърлили по стълбите в мазето. После вързали момичетата за леглата им и ги изнасилвали в продължение на седем часа. След което залели жените с бензин и ги подпалили…

— Добре, добре — казах аз. Не бях в състояние да слушам повече. — Членове на „Сова“ ли са го направили?

— Точно така. Доколкото си спомням, единият бил убит при опит за арестуването му. Другият избягал.

— Обир?

— Забавление.

— Моля?

В корема ми се събра тежка и студена топка.

— Много добре ме чу. Просто са се забавлявали, Никълъс. Мъжете от „Сова“ правят неща, които нормалните хора не могат дори да си представят. Едва ли има по-добри изпълнители.

— Изпълнители?

— Те предлагат услугите си. Ако ти трябва външен изпълнител за особено мръсна работа, нещо ужасно кърваво, може да наемеш няколко души от „Сова“.

— Кой ги наема? Руската мафия?

— Обикновено не, мафиотите си имат достатъчно подобни типове.

— Кой тогава?

— Някои олигарси. Новите ни руски милиардери, например. Често им трябват безскрупулни мъже и използват хора от „Сова“.

— Кои?

Той се засмя.

— Никълъс, дори не сме обсъдили тарифата ми! Има си ред. Каза ми колко иска и след като потиснах импулса да му кажа къде да си завре твърдата валута, приех лихварските му условия.

— Отлично! — каза той. — Ще позвъня тук-там.

65

Драгомир учеше бързо. Този път използва правилно новия си нож „WASP“. Младият полицай не успя дори да се обърне, когато острието се заби светкавично в кръста му чак до дръжката. Драгомир натисна копчето и чу съскането на излитащия газ, а после изпукването. Кент се отпусна на земята. Сякаш внезапно беше решил да седне насред двора, само дето краката му бяха странно изкривени по начин, който би бил невероятно болезнен, ако собственикът им беше жив. Полицаят обаче умря моментално. Или почти моментално. Коремните му органи се бяха подули и замръзнали едновременно. Коремът му беше надут, сякаш изведнъж бе направил бирено шкембе. Докато вдигаше тялото на полицая на раменете си, Драгомир чу пращенето на радиостанцията на Кент.

66

С Даяна се срещнахме в „Овчата глава“, нещо като ирландска кръчма точно до сградата на ФБР. Тя каза, че може да обядваме набързо, защото трябва да се върне на работа, което ме устройваше напълно — предстоеше ми много дълга нощ.

Масите отвън бяха заети, така че седнахме в едно сепаре вътре. Дървесината изглеждаше стара или беше нова, но я бяха състарили с помощта на хаотични драскотини и тъмен лак. По стените имаше стари кръчмарски табели, а дървеният бар с келтски букви отпред, беше изпъстрен с репродукции на стари обяви за „Гинес“. Предлагаха множество изчанчени бири, най-вече американски, както и няколко немски.

Даяна беше облечена в копринена тюркоазена блуза и черни дънки, които някак успяваха да подчертаят извивките й, без да я карат да изглежда непрофесионално.

— Боя се, че нямам какво да ти кажа — каза тя. — В базата данни на ФАА не успях да намеря нищо.

— Колко често я обновяват?

— Постоянно и то в реално време.

— Изчерпателна ли е?

Даяна кимна.

— Включва и частните, и държавните летища.

— Е, идеята беше гениална — казах аз, — но не всички гениални идеи водят до добър резултат. Благодаря ти, че опита. Сега аз имам нещо за теб.

— Лоши новини ли?

— Не, но не мисля, че ще ти хареса.

Подадох й телефона на Маурицио, запечатан в найлонова торбичка.

— Не разбирам — каза Даяна, след като го гледа няколко секунди. — Какво е това?

Казах й.

— Взел си го от апартамента му?

Кимнах.

— Без да ми кажеш?

— Съжалявам, не вярвам на Снайдър.

Тя стисна устни, а ноздрите й се разшириха.

— Не бях прав да го крия от теб — казах аз. — Знам го.

Тя не каза нищо, само гледаше към масата с почервеняло лице.

— Кажи нещо.

Накрая Даяна вдигна очи.

— Заслужаваше ли си, Ник? Нали знаеш, че не бихме могли да го използваме като доказателство в съда, тъй като си прекъснал следите от придобиването му?

— Не смятам, че Бюрото ще даде мъртвец под съд.

— Говоря за човека, който е организирал това. Процедурите не са създадени случайно!

— Ти винаги си следвала правилата.

— Такава съм, Нико. Докато ти никога не си обръщал внимание на това кой командва, доколкото си спомням. Не си падаш по организациите.

— Последната организация, в която постъпих, ме изпрати в Ирак.

— И двамата искаме едно и също. Просто следваме различни пътища, но докато работиш с мен и ФБР, ще трябва да уважаваш правилата.

— Разбирам.

Тя ме погледна изпитателно.

— Никога повече не ми причинявай това.

— Няма.

— Добре. Поне кажи, че си измъкнал нещо полезно от телефона.

Кимнах.

— Номера му и единственият номер в паметта, вероятно на човека, който го е наел да отвлече Алекса. Един от източниците ми нанесе тези номера и този на Алекса на карта с клетъчни кули и успя да начертае пътя, който са изминали.

Тя поклати невярващо глава.

— Как, по дяволите, се е докопал до карта на клетъчните кули?

— Не питай. Важното е, че пътят явно сочи на север, към Ню Хампшър.

— И какво значи това? Че похитителят е дошъл от Ню Хампшър?

— Да, но по-важното е, че вероятно в момента и двамата са там.

— Къде по-точно.

— Това е всичко, което знаем — Ню Хампшър. Някъде в Ню Хампшър.

— Е, и това не е малко — въздъхна Даяна, — но ни трябват още подробности иначе каузата е загубена.

— Ами татуировката?

Тя поклати глава.

— Информаторите ни не знаят нищо за нея.

— Е, аз пък имам отличен информатор в Москва, който в момента звъни на разни места.

— В Москва?

— Онзи бухал е руска татуировка.

— Кой ти каза?

— Ами всъщност, моята двайсет и четиригодишна секретарка, която е войнстващ веган.

Тя ме изгледа невярващо.

— Сериозно говоря, сложно е. Татуировката идентифицира членовете на „Сова“, банда бивши руски затворници.

Тя извади малък тефтер и си записа нещо.

— Ако похитителят на Алекса е руснак, това означава ли, че са го наели руснаци?

— Не е задължително, но аз бих заложил на това. Източникът ми в Москва казва, че руски олигарси често наемат членове на „Сова“, за да им свършат мръсната работа. Това ми помага да стесня кръга на заподозрените. Междувременно искам да разбера каква всъщност е ролята на Дейвид Шектър във всичко това.

— Това как ще ни помогне да открием Алекса?

Разказах й за разговора между Дейвид Шектър и Маршъл Маркъс, който бях дочул.

— Смяташ, че Шектър държи с нещо Маркъс?

— Това е повече от ясно.

— С какво?

— Все още не знам. Може би има нещо общо с миналото на съпругата му.

Тя повдигна вежда и аз обясних какво бях открил за последната професия на Белинда Маркъс.

— Един детектив в момента проучва Белинда — казах аз. — Ще видим какво още ще открие, но не мисля, че последната й работа е разковничето. Твърде отскоро е и е твърде тривиално.

— Тогава с какво го държи Шектър?

— Точно това възнамерявам да разбера.

— Как?

Казах й.

— Това е незаконно — заяви Даяна.

— Значи не си го чула от мен.

— Не се ли притесняваш, че ще извършиш престъпление?

Свих рамене.

— По думите на един велик човек, има ситуации, в които законът не е адекватен. И тогава, за да избегнеш неадекватността му, се налага да излезеш извън закона.

— Мартин Лутър Кинг?

— Почти. Наказателят.

Стори ми се объркана.

— Явно не четеш комикси — усмихнах й се аз.

67

Драгомир подкара колата към главния път. За негово облекчение се размина само с един камион, натоварен с трупи. Слава богу, не беше човек от града и нямаше да започне да клюкарства по-късно, че от имота на Олдерсън е излязла полицейска кола.

Драгомир знаеше къде да отиде. По-рано бе обиколил района, за да си набележи пътища за бягство, ако му се наложи. Тогава откри една тясна изоставена отсечка, която сега щеше да му свърши отлична работа. Намираше се на място, където пътят рязко свиваше покрай ръба на едно дефиле. Имаше парапет, разбира се, но не и покрай дългата права отсечка, която водеше натам.

Драгомир спря на място, откъдето можеше да наблюдава движението и в двете посоки. Не се виждаше никой. Премести колата още надолу по пътя, на около шест метра от ръба, където нямаше парапет. Огледа се отново, отвори багажника, извади тялото на полицай Кент и бързо го пренесе до отворената врата от страната на шофьора. След това внимателно го намести зад волана, а после взе черната найлонова торба за боклук от багажника.

Едва ли щяха да му правят аутопсия. Вероятно щяха да решат, че е загинал при трагична катастрофа и толкова. Освен това дори да направеха аутопсия на полицая, дотогава Драгомир отдавна щеше да е изчезнал. Вълнуваше го единствено какво може да открият през следващите двайсет и четири часа.

Преди да бутне колата в дефилето, той я сложи на скорост. Ако я оставеше на нулева, всеки опитен следовател веднага щеше да се досети какво е станало всъщност. Драгомир не допускаше такива грешки.

68

Малко след девет вечерта кулата на най-високата сграда в Бостън, „Джон Ханкок“, приличаше на монолитен обсидианов блок. Само тук-таме светеше по някой прозорец, като зърна по изкълван царевичен кочан. Явно някои от наемателите работеха денонощно. Това обаче не се отнасяше за офисите на „Батън и Шектър“ на четирийсет и осмия етаж. Вътре нямаше помощници, които блъскаха по цяла нощ, за да не изпуснат някой срок — адвокатите от „Батън и Шектър“ рядко си цапаха ръцете с нещо толкова вулгарно като открит съдебен процес. Това беше фирма, където работеха с достойнство, без да бързат, и бяха специализирани в казуси за наследства, недвижими имоти и от време на време по някой процес, който винаги се разрешаваше посредством тихи, но свирепи преговори в задната стаичка, или с шепот в ухото на подходящия съдия или държавен служител. Бяха като парник за гъби — предпочитаха да избягват дневната светлина.

Подкарах бялата товарна камионетка „Форд“ надолу по Дринити Плейс“, към рампата за товари зад кулата „Ханкок“. Пет стоманени колони ми препречваха пътя. Излязох, прочетох табелите — „НЕ НАДУВАЙТЕ КЛАКСОНА, ЗА ДА ВЛЕЗЕТЕ“ и „НАТИСНЕТЕ БУТОНА И ИЗПОЛЗВАЙТЕ ИНТЕРКОМА, Когато вратата е затворена“ — и натиснах големия черен бутон.

Стоманената врата се вдигна, а зад нея стоеше дребен човечец, ядосан, че го безпокоят по това време. Беше 9.16 часа вечерта. Върху синята му риза, точно над името на компанията, За която работеше, бе избродирано името „Карлос“. Той хвърли поглед към логото на камионетката — ОРИЕНТАЛСКИ КИЛИМИ ДЕРДЕРЯН — кимна, вдигна някакъв прекъсвач и колоните потънаха в земята. Посочи ми място между няколко служебни автомобила и настоя да ме насочва, сякаш не можех да паркирам сам, като ми махаше да се доближа още и още, докато бронята на камионетката се опря в черните гумени буфери.

— При „Батън и Шектър“ ли идвате?

Кимнах, като се стараех да излъчвам равни части сърдечност и резервираност. Единственото, което той знаеше, е, че адвокатска кантора „Батън и Шектър“ са позвънили на управителя на „Ханкок“, за да предупредят, че по някое време след девет часа ще дойде човек, за да почисти килимите в офиса им. Не беше нужно да знае, че „управителят по оборудването“ на „Батън и Шектър“ всъщност е Дороти.

Всичко стана съвсем лесно — достатъчно беше да обещая на господин Дердерян, че ще купя един от твърде скъпите му, макар и елегантни килими за офиса, а в замяна той с радост ми зае една от камионетките си. И без друго тази вечер никой не ги използваше.

— Как върви, Карлос?

Той ми отвърна със стандартния бостънски отговор — „Бива, бива“. Имаше бостънски акцент с латино привкус.

— Много килими ли ще чистите?

— Само един.

Той изръмжа. Отворих задните врати на камионетката и се сборичках с обемистата, тромава машина за пране на килими. Карлос ми помогна да я сваля, макар че това не му влизаше в задълженията, и вдигна показалец, за да ме насочи към товарните асансьори.

Онзи, който избрах, пристигна бавно. Стоманените му стени бяха надрани, а подът беше покрит с алуминиева настилка с ромбоидна шарка. Докато асансьорът пъплеше нагоре, наместих пистолета „STI“ на Маурицио, затъкнат в колана ми. Откакто го бях взел от апартамента му, го държах в жабката на джипа. В асансьора не се виждаха охранителни камери, но не можех да бъда сигурен, така че не го извадих.

Миг по-късно стоманените врати бавно се разтвориха към аварийното фоайе с флуоресцентно осветление на четирийсет й осмия етаж. Клиентите и адвокатите очевидно не влизаха оттук. Избутах машината за пране на килими навън и видях четири врати — сервизните входове на различни фирми, обозначени с черни пластмасови табелки с изпъкнали букви.

До вратата на „Батън и Шектър“ имаше дигитална клавиатура. Фирмата на Дейвид Шектър вероятно имаше причина да взима допълнителни мерки за сигурност. От сака си извадих дълъг, гъвкав метален прът, огънат на деветдесет градуса, с кука в единия край. Това беше специален инструмент на име „Левърлок“, с който разполагат само специалистите по охраната и правителствените агенции. Коленичих, пъхнах го под вратата и го завъртях нагоре, докато куката закачи дръжката от вътрешната страна, след което силно го дръпнах. Трийсет секунди по-късно влязох. Дигиталната клавиатура им свърши страхотна работа, няма що.

Намирах се в коридор, който очевидно използваха за складиране на канцеларски материали, почистващи препарати и т. н. Избутах машината за пране на килими до стената и си проправих път с помощта на слабото осветление на аварийните лампи.

Сякаш преминах от трета в първа класа на „Куийн Мери“. Меки килими, махагонови врати с месингови табелки, старинни мебели. Като партньор, чието име фигурира в това на фирмата, Дейвид Шектър бе получил ъгловия офис. В нишата пред двойните махагонови врати, които водеха към неговото светилище, беше бюрото на секретарката му, както и малък диван и масичка за кафе. Двойните врати бяха заключени.

Тогава видях още една дигитална клавиатура, дискретно монтирана до рамката, на нивото на очите. Странно. Това означаваше, че кабинетът на Шектър вероятно не се почиства от персонала, който се грижи за сградата. Означаваше също така, вътре има нещо, което си струва предпазните мерки.

Комбинацията за дигиталната ключалка вероятно беше записана на някое листче на бюрото на секретарката му, но много по-бързо беше да използвам моя „Левърлок“, вместо да търся листчета с кодове. Стори ми се, че всичко става прекалено лесно.

Извадих от сака черна кутия, в чиято подпълнена с дунапрен вътрешност лежеше гъвкав фиброскои, навит като метална змия. Двуметровият оптичен кабел бе обвит с волфрамови нишки, а диаметърът му нямаше и шест милиметра. Сапьорските екипи в Ирак ги използваха, за да търсят скрити експлозиви.

Прегънах фиброскопа под ъгъл, поставих окуляра, закачих външната лампа и го пъхнах под вратата. Лостчето на дръжката ми позволяваше да въртя фиброскопа във всички посоки, като слонски хобот, и можех да видя какво има от другата страна на вратата. Насочих го нагоре и разгледах стената от по-далечната страна на вратата, където не беше монтирано нищо. Когато погледнах другата стена, видях червена неподвижна точка, която не мигаше. Детектор за движение, пасивен инфрачервен датчик, който би засякъл и най-малката промяна в температурата на стаята, причинена от топлината на човешко тяло. Често срещано устройство, с което нямаше да ми е лесно да се преборя. Немигащата червена светлина означаваше, че сензорът е активен.

Изругах гласно. За такива случаи си имаше хватки и аз се опитах да си спомня онези, за които бях чувал, макар че изобщо не бях специалист. Оставаше ми май само да налучквам. Замислих се дали да не се откажа от операцията… но бях стигнал твърде далеч, за да се върна назад.

69

Взех няколко неща от кабинетите в офиса на „Батън и Шектър“. Първото беше лесно — на рафтчето зад бюрото на секретарката на Шектър имаше най-различни снимки. Свалих стъклото от една, на която се виждаше паникьосано момиченце, седнало в скута на дядо Коледа. После в килера, между кутиите и пликовете за писма, открих кашон със стиропорови листове за застилане на кутии или за предпазване на навити на руло документи.

Върнах се пред кабинета на Шектър, пъхнах моя „Левърлок“ под двойната врата и я отворих за десетина секунди. Следваше по-трудната част. Като държах стиропоровия квадрат пред себе си като щит, тръгнах към детектора за движение. Вървях бавно в зловещия сумрачен кабинет, бледо осветен от звездите и светлините на града. Ако спомените не ме лъжеха, стиропорът трябваше да попречи на датчика да засече топлината от тялото ми. Отне ми безумно дълго време да стигна до стената, на която бе монтиран сензорът. Вдигнах листа на няколко сантиметра от лещата, но не твърде близо. Ако го блокирах напълно, това също щеше да го задейства.

Като повечето инфрачервени сензори, последна дума на техниката, този също имаше вграден недостатък. Функционалността, наречена „пълзяща зона“, позволяваше на сензора веднага Да засече всеки, който се опита да пропълзи на пода под него… но не и да засича какво става над него. Скрит зад стиропоровата завеса, взех стъкленото квадратче, залепено на колана ми, бавно го вдигнах и го поставих върху лещата на сензора. Проверих дали двойната лепенка го държи здраво и пуснах щита си на земята. Червената точица остана неподвижна — не бях задействал детектора. Бавно издишах. Стъклото не пропуска инфрачервената светлина — лъчът не минаваше през него, но и не го считаше за препятствие.

Запалих лампата.

Две от стените в кабинета бяха покрити с махагон. Другите две бяха стъклени — от пода почти до тавана, и разкриваха гледки, от които дъхът ми спря — Блек Бей, река Чарлз, Бънкър Хил, пристанището… Светлинките проблясваха, сякаш обсипаното със звезди небе бе паднало върху града. Ако всеки ден виждаш това от кабинета си, сигурно е лесно да си въобразиш, че управляваш земята.

Бюрото на Шектър бе малко — деликатна антика от светъл махагон, с кожен плот с цвета на зелена бутилка и извити крачета. Единственият предмет върху него беше телефон.

Преди време колкото по-влиятелен беше един администратор, толкова по-голямо беше бюрото му. Някои генерални директори имаха бюра с размера на корабна палуба. Сега обаче колкото по-важен е един човек, толкова по-малка и крехка е работната му повърхност, сякаш за да покаже на света, че властта му се изразява в промиване на мозъци. Бумащината беше за слугите. В кабинета не се виждаше компютър. Изобщо не разбирах как е възможно в днешно време да работиш без компютър. Хубаво е да си крал.

Навсякъде из кабинета имаше безценни на вид антики — столове от Регентския период, тъмни огледала, пергаментови кошчета за боклук, бюфети и масички. Подът беше застлан с деликатно изработен старинен килим от бледомаслинена коприна, изпъстрен с бледожълти и червеникави тонове, от който на господин Дердерян щяха да му потекат лигите.

Познавах директори на банки, които бяха загубили работата си, защото бяха похарчили твърде много пари за обзавеждане на кабинетите си. Бяха забравили, че който се обзавежда като френски аристократ от осемнайсети век, вероятно ще умре по същия начин — на гилотината. Умните началници пазаруваха от „Офис Ликуидейтърс“. Дейвид Шектър обаче нямаше акционери, пред които да се отчита. Клиентите му не ги беше грижа, че парите им отиват за скъпи мебели. Богатият адвокат е преуспяващ адвокат.

Тогава забелязах още една двойна махагонова врата. Беше отключена и щом я отворих, лампите се включиха. Това беше личният архив с документи на Шектър, които бяха твърде секретни, за да се съхраняват сред папките на фирмата, където всеки можеше да ги види.

Всеки от стоманените архивни шкафове бе заключен със секретен катинар „Каба Мас“ — Х-09, електромеханичен, отговарящ на най-строгите стандарти за сигурност на правителството. Смяташе се, че този катинар не може да бъде разбит. Това обаче не се отнасяше за самите шкафове. Те бяха обикновени, с четири чекмеджета, а не Клас 6. Все едно да сложиш брава за хиляда долара на врата от шперплат, която и хлапе би могло да разбие с ритници.

Избрах шкаф „Ж-О“ с надеждата, че вътре ще е папката на Маршъл Маркъс. Коленичих, пъхнах метална вложка между долното чекмедже и рамката и, както можеше да се очаква, заключващата пластина се плъзна нагоре. Отворих горното чекмедже и огледах папките. Първо ми заприличаха на досиета на клиенти — бивши и настоящи. Това обаче не бяха обикновени клиенти, а подробни справки за богати и овластени хора. Тук бяха досиетата на някои от най-влиятелните държавни служители през изминалите трийсет-четирийсет години. Мъжете (най-вече мъже, с няколко изключения), които управляваха Америка. Не всички бяха известни. Някои от тях — бивши директори на АНС, ЦРУ, държавни секретари и финансови министри, едва ли бяха познати на хората дори по времето на най-активната си кариера.

Не беше възможно Дейвид Шектър да е представлявал дори малка част от тях, а и какви юридически услуги би могъл да им предложи? В такъв случай какво търсеха тези папки тук?

Докато се опитвах да разгадая каква е връзката между имената, едно от тях привлече вниманието ми.

МАРК УОРЪН ХУД, Ген. — Лейт., САЩ

Генерал-лейтенант Марк Худ. Човекът, който командваше отряда за тайни операции към Разузнавателното управление на Министерството на отбраната, в което бях работил.

Извадих кафявата папка, дебела близо три сантиметра. Кой знае защо сърцето ми заби бясно, сякаш имах предчувствие. Повече от документите бяха пожълтели от времето. Бързо ги прелистих, без да съм сигурен какво търся. Тогава забелязах, че в горния край на всяка страница със синьо мастило е отпечатана една-единствена дума — МЕРКУРИЙ.

Това било значи.

Чрез предишния ми шеф всичко това някак си бе свързано и с мен. Обяснението беше в ръцете ми, стига да успеех да разгадая колонките с цифри и загадъчни съкращения, които може би бяха някакъв шифър. Продължих да прехвърлям страниците с надежда да намеря фраза или дума, която да ми помогне да се ориентирам.

Загледах се в снимката, залепена на някакъв картон, най-горе пишеше „СЕРТИФИКАТ ЗА ОСВОБОЖДАВАНЕ ОТ ДЛЪЖНОСТ“. Формуляр за освобождаване от армията, DD- 214. Мъжът на снимката беше подстриган съвсем късо и в момента тежеше малко повечко. Отне ми секунда да осъзная, че това съм самият аз.

Шокът беше толкова силен, че когато чух тихо прошумоляване по килима зад гърба си, вече беше твърде късно. Някой ме удари силно по слепоочието, проряза ме остра болка и преди всичко да потъне в мрак, усетих вкуса на кръв.

70

Когато се свестих и погледът ми най-сетне се избистри, открих, че се намирам в зала за конференции с панели по стените, седнал на единия край на огромна маса с форма на ковчег. Главата ми болезнено пулсираше, особено дясното слепоочие. Когато се опитах да раздвижа ръцете си, разбрах, че съм вързан за металната рамка на скъп офис стол с пластмасови белезници, които се забиваха в китките ми. Глезените ми бяха вързани за тръбата, която се спускаше от центъра на седалката.

Имах неясни спомени, че ме влачат, ругаят и изправят грубо на крака. Може би дори ме бяха изтезавали за всеки случай. Зачудих се откога ли седя на този стол.

От другия край на масата към мен любопитно надничаше Дейвид Шектър. Беше облечен в яркожълт пуловер и ме наблюдаваше като бухал иззад кръглите си очила с рогови рамки. Почти очаквах да заговори с гласа на доктор Злобюл[15], с изпънато кутре, и да поиска един милион долара, за да ме пусне, но се обадих пръв:

— Сигурно се чудите защо ви извиках тук днес.

Шектър ме удостои с нещо, което явно трябваше да мине за усмивка. Ъгълчетата на лишената му от устни жабешка уста се извиха надолу, оформяйки идеална дъга, от която се спускаха Десетки вертикални бръчки. Изглеждаше така, сякаш му беше много трудно да се усмихва и рядко го прави.

— Знаете ли — каза той, — че влизането с взлом посред нощ с цел извършване на престъпление може да ви струва двайсет години затвор?

— Знаех си, че трябва да завърша право.

— И че взлом, извършен с опасно нерегистрирано оръжие може да ви вкара зад решетките доживот? Всеки съдия в Масачузетс би ви дал поне десет години. О, трябва да споменем и разрешителното ви, разбира се. Считайте го за отнето.

— Приемам, че полицията идва насам.

— Не виждам причина да не можем да се разберем като мъже, без полиция.

Не успях да сдържа усмивката си. Нямаше да се обади в полицията.

— Трудно ми е да мисля, когато кръвообращението в крайниците ми е нарушено.

Периферното ми зрение регистрира едва забележимо движение. От двете ми страни се мусеха двама едри главорези — вероятно охрана или може би лични бодигардове. Всеки от тях беше запасал по един „Глок“. Единият беше рус, без врат, с безизразно лице и тен. Явно прекаляваше със стероидите. Другия го познавах. Косата му бе подстригана на канадска ливада, а мускулите му бяха още по-огромни, отколкото на русия. Това беше един от мъжете, които влязоха в мансардата ми. На лявото му око, точно под веждата, видях малка бяла лепенка. До лявото му ухо имаше още една, много по-голяма. Спомних си как хвърлих самобръсначката в лицето му и му пуснах кръв.

Шектър ме гледа няколко секунди, премигна бавно като стара игуана и кимна.

— Освободете го!

Грамадният хвърли негодуващ поглед към шефа си, но извади от камуфлажното си яке ножче с жълта дръжка. Доближи се към мен предпазливо, сякаш бях заредена атомна бомба, а той — сапьор, закъснял с десет секунди. Без да каже нищо, той навъсено пъхна острието под пластмасовия ремък, който придържаше ръката ми към дясната облегалка на стола. През това време колегата му се взираше в мен с насочен пистолет и празен поглед насред лунообразното си лице.

Докато работеше с ножа, здравенякът се наведе към мен и процеди през стиснати зъби:

— Как е Джордж Девлин?

Не помръднах. Той доста се забави — наслаждаваше се на възможността да ме дразни и продължи едва чуто:

— Видях белязания на една от охранителните камери. Лещата се спука.

Той лукаво ми се усмихна, а аз му отвърнах с леден поглед.

— Сигурно не е лесно да приличаш на чудовище — продължи той, като сряза и другата гривна на белезниците, освобождавайки ръцете ми от облегалките на стола, но без да ги отделя една от друга. — Цял живот жените се надпреварват да спят с теб, но изведнъж — бум! И вече дори с проститутка не можеш да се уредиш…

С бързо движение нагоре забих юмрука си под брадичката му, затваряйки долната му челюст с такава сила, че чух как кътниците му изтракаха. Докато се опитваше да дойде на себе си, го халосах в основата на носа. Нямах достатъчно място за маневри, но вложих доста сила в удара. Нещо шумно изпука, а кръвта, рукнала от ноздрите му, показваше, че вероятно съм счупил носа му. Той изрева от болка и гняв, а Шектър стана от стола и рязко каза нещо на другия пазач, който дръпна затвора на пистолета си, за да го зареди. Много непрофесионално — трябваше вече да го е направил.

— За бога, Хелър! — раздразнено викна Шектър, а здравенякът се дръпна и замахна бясно към мен. Без усилие избегнах удара му.

Щом Шектър кресна „Достатъчно, Гарет!“, той замръзна като добре трениран доберман.

— А сега си довърши работата, ако обичаш, и му свали белезниците — нареди Шектър. — И си дръж устата затворена, докато го правиш.

Гарет сряза онова, което бе останало от белезниците, без да откъсва втренчения си поглед от очите ми. По лицето му се стичаха две тънки кървави вадички и щом приключи, той ги избърса с ръкава си.

— Така е много по-добре — казах аз на Шектър. — А сега, ако ще водим личен разговор, моля ви да кажете на тези двама биячи аматьори да излязат.

Шектър кимна.

— Семашко, Гарет, ако обичате!

Охранителите го изгледаха.

— Можете да изчакате отвън. Убеден съм, че няма да има проблеми. С господин Хелър трябва да говорим насаме.

Докато излизаше, Гарет заплашително размаха пистолета си към мен и отново забърса окървавения си нос в ръкава си. Вратата се затвори и Шектър се обърна към мен:

— Нещо конкретно ли искахте да узнаете?

— Да — отвърнах аз. — Маршъл Маркъс знае ли, че вие сте поръчали отвличането на дъщеря му?

71

Той насмешливо изсумтя.

— Това е много далеч от истината.

— Свързан сте и с Маркъс, и със сенатор Армстронг — бащата на отвлеченото момиче и бащата на момичето, съдействало при отвличането. Не се преструвайте, че това е просто съвпадение.

— Някога хрумвало ли ви е, че всички сме от една и съща страна?

— Когато ми наредихте да стоя далеч от сенатора и дъщеря му и ми съобщихте, че той вече няма нужда от услугите ми, доста се зачудих. Колкото до мен, аз съм на страната, която има за цел свободата на Алекса Маркъс.

— Нима смятате, че аз не искам същото?

Свих рамене.

— Мислете статистически — каза той. — Какви са шансовете Алекса да се върне у дома жива? Реално погледнато тя е мъртва и смятам, че Маршъл вече разбира това.

— Бих казал, че сериозно наклонихте везните в тази посока, като не позволихте на Маркъс да предаде папката „Меркурий“.

Шектър замълча.

— Наистина ли струва повече от два човешки живота? — попитах аз.

— И представа си нямате!

— Защо не ме просветлите?

— Тя струва много, много повече. Струва колкото живота на един милион американци, загинали, за да защитят страната си, но смятам, че вие вече знаете това. Нали заради това напуснахте Министерството на отбраната?

— Напуснах заради някои различия.

— Различия с генерал Худ, вашият шеф.

Кимнах.

— Тъй като сте отказали да прекратите разследване, за което изрично ви е било наредено да спрете. Разследване, което би предупредило хора, които не са подозирали, че са мишени на най-голямото проучване за корупция в историята.

— Нима? — саркастично попитах аз. — Тогава никой не спомена това.

— Не е било възможно, не и тогава. Сега обаче се налага да разчитаме на дискретността, преценката и патриотизма ви. Знам, че можем.

— Нищо не знаете за мен — заявих аз.

— Знам много за вас. Знам всичко за забележителния начин, по който сте служили на тази страна. Не само на бойното поле, но и чрез секретната ви работа в Министерството на отбраната. Генера Худ твърди, че вероятно сте най-умният и със сигурност най-блестящият служител, с когото е имал късмета да работи.

— Поласкан съм — кисело вметнах аз. — И защо се заинтересувахте от досието ми в армията?

Той скръсти ръце, наведе се напред и разпалено каза:

— Защото ако вие отговаряхте за сигурността на Маршъл, това никога нямаше да се случи.

— Няма гаранции за това.

— Отлично знаете, че съм прав. Необикновено талантлив сте. Да, разбира се, че разполагам с досието ви. Да, разбира се, че съм ви проучил.

— Защо? — попитах аз.

Той мълча десет-петнайсет секунди.

— Сигурен съм, че знаете за онези 2,6 трилиона долара, чиято „липса“ откри един финансов ревизор в Пентагона преди няколко години?

Кимнах. Бях чел за това, а после го обсъждах с приятели. Медиите не му обърнаха вниманието, което очаквах — може би американците бяха привикнали с корупцията, но все пак не сме Сомалия. Може би такава сума беше твърде голяма, за да си я представи човек.

— Така става, когато правителствена агенция има бюджет от седемстотин и петдесет милиарда долара и почти никакъв вътрешен контрол — каза той.

— Парите така и не се намериха, нали?

Той сви рамене.

— Това не ме засяга, а и сега става дума за друго. Казвам само, че Пентагонът е черна дупка. Всички в разузнаването го знаят.

— Вие откъде знаете? Не сте вътрешен човек.

Той наклони глава на една страна.

— Зависи как точно разбирате този термин. Половин век работа с ЦРУ доказва обратното.

— Значи „Батън и Шектър“ е фасада на ЦРУ?

Той поклати глава.

— На ЦРУ? Моля ви! Забелязвали ли сте колко надолу в списъка с важните организации се намират в днешно време? Малко след Бюрото по трудова статистика. В миналото ЦРУ управляваше шпионската общност, а днес се отчита на директора на националното разузнаване, колянната кост е свързана с бедрената кост…

— Добре, какво, по дяволите, сте вие тогава?

— Посредник, нищо повече. Просто адвокат, който съдейства, така че да е сигурно, че никой повече няма да „загуби“ три трилиона долара.

— Не можете ли да се изразите още по-неясно?

— Нека бъда малко по-конкретен. Кой ви плащаше заплатата, когато работехте в Министерството на отбраната във Вашингтон?

— Черната каса — отвърнах аз. — Това беше строго секретно финансиране, погребано в бюджета на американското правителство, предвидено за тайни операции и секретни разследвания, Разработки на оръжия и т. н. Всичко, което официално не съществува. Беше толкова добре скрито в бъркотията, че никой никога не беше сигурен колко са парите или за какво са.

— Бинго!

— „Меркурий“ за черния бюджет ли се отнася?

— И така може да се каже. Имате ли представа на колко възлиза черният бюджет?

— Около шейсет милиарда.

Той изсумтя.

— Разбира се, ако вярвате на онова, което четете в „Вашингтон пост“. Да кажем, че това е цифрата, предвидена за обществена консумация.

— Значи вие сте… — започнах аз, но не довърших. Внезапно всичко ми се изясни. — Да не твърдите, че Маршъл Маркъс е инвестирал и управлявал черния бюджет на САЩ? Извинете, не го вярвам.

— Не, не целия, но доста голяма част.

— За каква сума говорим?

— Това не е важно. Преди доста години някои много мъдри мъже огледаха приливите и отливите на бюджета за отбрана и си дадоха сметка, че националната ни сигурност зависи от милостта на обществените прищевки и политическите увлечения. Тази година приоритетът е „Да избием всички терористи“, а следващата — „Защо нарушаваме гражданските права на хората?“ От Студената война преминахме към „мирни дивиденти“. Спомнете си как през деветдесетте ЦРУ беше изтърбушено както от президентите републиканци, така и от демократите. После дойде 11 септември и всички побесняха — къде беше ЦРУ? Как можа да се случи това? Ами, нали изкормихте ЦРУ, бе хора, и ето какво стана.

— И…?

— На много високо ниво се взе решение през богатите години да се заделят пари за бедните.

— И Маршъл Маркъс да ги инвестира.

Той кимна.

— Няколкостотин милиона тук, милиард-два там. Скоро Маркъс увеличи скритите ни средства четворно.

— Гениално! — вметнах аз. — Само че сега ги няма. Черна дупка и още как. Не сте се справили много по-добре от онези в Пентагона.

— Прав сте, но никой не очакваше да се прицелят в Маршъл по този начин.

— Значи похитителите на Алекса изобщо не търсят пари, така ли? „Меркурий непокътнат“ — това за документите с инвестициите ли се отнася?

— Нека изясним нещо. Те искат някои от най-секретните ни операционни тайни. Това е директен удар върху протоколите за националната сигурност и, честно казано, не бих се изненадал, ако Путин има пръст в това.

— Значи смятате, че е работа на руснаците?

— Сигурен съм!

Това обясняваше защо похитителят е руснак. Толя ми беше казал, че членовете на „Сова“ често работят за олигарси. Сега обаче се чудех дали руското правителство не стои зад всичко това.

— Значи имате достъп до секретна информация на най-високо ниво?

— Вижте, в Пентагона вече не могат да източват директно пари за фиктивни обекти, както правеха преди. Законите против прането на пари, които се целят в терористичните организации по цял свят позволяват на твърде много бюрократи в твърде много страни да проследяват средствата. Частното финансиране трябва да произлиза от частния сектор, иначе някой корпоративен финансов инспектор може да изрови подробностите.

— Разбирам, и какво?

— Ако кодовете за трансфер попаднат у неподходящи хора, те ще могат да идентифицират какви ли не отбивки и фасадни компании и да разберат кой какво прави за нас, както и къде. Да предадем цялата тази информация би било сериозен удар върху националната сигурност. Не мога да го позволя. И Маркъс не би го направил, ако беше на себе си.

— Не бих бил толкова сигурен.

— Повярвайте ми — каза Шектър, — нищо не би ме зарадвало повече от това да откриете Алекса и някак да я освободите. Но ако съдя по онова, което ми казват, в момента това е почти невъзможно. Не знаем имената на похитителите и нямаме ни най-малка представа къде е.

Не го поправих.

— Приключихме ли?

— Не съвсем. Вие видяхте някои строго секретни папки и искам да ме уверите, че няма да кажете на никого за това. Разбрахме ли се?

— Изобщо не ме интересува какво има в папките ви. Искам само да открия дъщерята на Маршъл Маркъс. И ако не ми се пречкате, да — разбрахме се.

Щом се изправих на крака, главата ми отново започна да пулсира. Двамата кютуци се опитаха да ми препречат пътя, но аз ги избутах и те ми се намръщиха заплашително. Усмихнах им се в отговор.

— Ник — повика ме Шектър.

— Да?

— Знам, че ще постъпите правилно.

— О — казах аз, — можете да разчитате на това!

72

Когато върнах камионетката на господин Дердерян, беше почти десет и половина. Включих блекберито си, което започна да тегли електронната ми поща и издаде сигнала за получена гласова поща. Едно от обажданията беше от Моу Гандъл, детективът от Ню Джърси, който проучваше миналото на Белинда Маркъс. Удивено изслушах съобщението му — това, че е била момиче на повикване, беше най-безинтересната част от биографията й. Точно щях да му се обадя, когато забелязах, че четири от пропуснатите обаждания са от Москва. Погледнах часовника си — там беше шест и двайсет сутринта. Твърде рано, за да се обадя, Толя положително спеше. Така че го събудих.

— Оставих ти няколко съобщения — каза той.

— Известно време не бях на линия — обясних аз. — Намери ли ми имена?

— Да, Никълъс. Не сметнах, че е разумно да ти оставям гласова поща с подобна поверителна информация.

— Нека да отбия и да си извадя нещо за писане.

— Едва ли ще ти бъде трудно да запомниш едно име.

— Кажи ми го — подканих го аз.

И той ми го каза.

Беше твърде късно, за да хвана самолета от Бостън до летите „Ла Гуардия“ в Ню Йорк, но винаги имаше и друг начин — мой стар приятел пилотираше товарните самолети на „ФедЕкс“. Базата му беше в Мемфис, но ме качи на полета от Бостън до Ню Йорк в единайсет часа. След малко повече от час влязох в един клуб „за развлечения за възрастни“ на име „Джентри“, който се намираше на 55-та улица в Манхатън.

Навремето това се наричаше „стриптийз клуб“, а в по-учтивите кръгове — „клуб за джентълмени“, докато и тази фраза престана да бъде политически коректна. Предполагам, че собствениците не искаха да обидят феминистките. Покритото с огледала фоайе беше пълно със задължителните охранители от Ню Джърси, облечени с черни сака с окъсели ръкави и черни ризи на бели райета. Килимът беше вулгарночервен, а перилата — толкова лъскави, че дори не се опитваха да приличат на месингови. Музиката беше лоша и дънеше яко. Половината от дълбоките червени пластмасови столове в червени, тапицирани с винил сепарета, бяха празни. Другата половина беше заета от посетители на конвенции, адвокати, които развличаха клиентите си, ергенски партита от Кънектикът и японски бизнесмени, дошли за сметка на компаниите си. Над главите им се въртяха прожектори и дискотечни светлини и навсякъде имаше огледала.

Момичетата — простете, „изпълнителките“ — бяха хубави, с големи бюстове и изкуствен тен. Повечето бяха претърпели козметични подобрения и докато танцуваха, нищо не се подрусваше — в помещението имаше достатъчно силикон, за да покриете всички хотелски бани в Манхатън. Танцьорките носеха прашки и жартиери и оскъдни черни сутиени, а токчетата им бяха толкова високи, че не можех да повярвам, че успяват да запазят равновесие.

На основната сцена — дебел полумесец с месингов парапет — засрамен на вид младеж с белязана от акне кожа получаваше „личен танц“ от гъвкава чернокожа жена, чиито акробатически номера не би се решил да изпълни дори инструктор по йога.

От двете страни на стълбището имаше колаж от огромни „арт снимки на определени части на женската анатомия. Открих ВИП залата (така я описваше червената неонова табела на вратата) на горния етаж, малко след павилиона за пури и цял ред усамотени „стаи“ с червени кадифени завеси, които служеха за стени. Вратата ми отвори жена с щедри пропорции и звездички на зърната.

Тук музиката беше по-традиционна. Джъстин Тимбърлейк заявяваше, че отново ще върне понятието „секси“, след което Кейти Пери призна, че целунала момиче и й харесало. Белите завеси до стените бяха осветени отдолу с пурпурни прожектори. Тук седяха клиенти от малко по-висока класа, настанени в сепарета с формата на разтворена мида, обърнати към сцената. Наоколо топуркаха оскъдно облечени роботизирани жени, понесли табли с напитки. Една красавица с вид на бразилка танцуваше в скута на дебел бизнесмен от Близкия изток.

Мъжът, когото търсех, седеше в сепарето си с по един бодигард от всяка страна. И двамата носеха евтини кожени якета и бяха огромни като професионални играчи на американски футбол. Единият беше подстриган на канадска ливада, а другият — имаше бретон ала Юлий Цезар. От километър личеше, че са руснаци.

Момчето беше високо и кльощаво, с нездрав тен и редичка брада-катинарче. Носеше контешко черно кадифено сако с тънки, обточени с мъниста ревери, които и на маскен бал щяха да изглеждат префърцунено. Под него беше облечен с черна риза с миниатюрна яка и тънка черна вратовръзка. Отпиваше от чаша, пълна с кафява течност и забавляваше петима или шестима също толкова развлечени мъже на неговата възраст, които обръщаха шотчета, зяпаха танцьорките, смееха се прекалено високо и като цяло се държаха нагло.

Аркадий Наврозов изглеждаше така, сякаш е на четиринайсет, макар че беше почти двайсетгодишен. Дори да не знаех, че баща му, Роман Наврозов, е безобразно богат, това си личеше по поведението на хлапето.

Твърдеше се, че състоянието на Роман Наврозов възлиза на двайсет и пет милиарда долара. Беше руски изгнаник, натрупал богатството си по времето на Борис Елцин, като се докопал до няколко държавни компании за петрол и газ и ги приватизирал. Щом дошъл на власт, Владимир Путин го хвърлил в затвора за корупция. Наврозов излежал пет години в печално известния затвор „Копейск“, но явно се споразумял с Путин, защото тихомълком го пуснали и той заминал в изгнание, а голяма част от парите му били непокътнати. Имаше къщи в Москва, Лондон, Ню Йорк, Париж, Монако, Сейнт Бартс… сигурно самият той им беше загубил броя. Притежаваше футболен клуб в Западен Лондон. Яхтата му, най-голямата и най-скъпата в света, обикновено бе закотвена на Ривиерата и си имаше собствена система за противоракетна отбрана (френска), тъй като Роман Наврозов живееше в постоянен страх.

Благодарение на частната си армия от петдесет бодигарда беше преживял два публични опита за убийство и вероятно безброй други — проявил глупостта да се изкаже срещу Путин и „клептокрацията“, а Путин явно беше докачлив.

Единственият му син, Аркадий, преди година бил изхвърлен от Швейцария, тъй като изнасилил шестнайсетгодишна камериерка в хотел „Бо-Риваж Палас“ в Лозана. Баща му прахосал доста пари, за да го отърве. Наврозов се боеше, че някой може да го отвлече, така че Аркадий никъде не ходеше без свой комплект бодигардове. Той обаче беше модерно хлапе и постваше във Фейсбук, както и в някакъв сайт, наречен Форскуеър, където целта явно е да съобщаваш местоположението си на приятелите си във всеки един момент.

По-рано същия ден показанията бяха:

Аркадий Н. в Ню Йорк:

Написа @„Джентри": Тази вечер ще куфея във ВИП залата!

Щом пристигна, написа:

Аркадий Н. @„Джентри", 45-а улица.

Скоро след това аз също пристигнах в „Джентри“, само че без да куфея и без да го постна никъде. Не обичам хората да знаят къде отивам, преди да стигна. Проваля изненадата.

Масата ми се намираше в другия край на залата, но ги виждах отлично. Хвърлих поглед на часовника си. Точно навреме най-красивата жена в помещението се промъкна до Аркадий. Бодигардовете му се размърдаха, но явно не сметнаха Кристъл за смъртна заплаха. Тя прошепна нещо на малкия, примъкна се в скута му и прокара ръка по чатала му.

Приятелите му се изхилиха, а той срамежливо стана и я последва през осветените в пурпурно завеси към една от стаите от другата страна. Бодигардовете му хукнаха след него, но той ги върна. Точно както очаквах. Докато се върнат обратно в сепарето си, мен вече ме нямаше.

Отделеното със завеса помещение, където Кристъл отведе Аркадий, приличаше на викториански будоар-менте в евтин бардак в Невада. Стените бяха покрити с червено кадифе, килимът беше червен и пухкав, а голямото легло — покрито с червена кадифена кувертюра със златни пискюли. Светлината беше приглушена. Скрит зад завесата, ги видях как влизат.

— …да се настаниш удобно, докато донеса малко шампанско, ммм? Обичаш ли „Дом“?

Тя го настани на леглото, пъхна език в ухото му и прошепна:

— След секунда се връщам.

— Ей, къде отиваш, по дяволите? — викна хлапето с плосък, твърде американизиран руски акцент.

— Сладък, щом се върна, темето ти ще изхвърчи! — каза тя с глас, пълен с изкусителни обещания, и се плъзна между завесите.

Пъхнах в ръката й пачка банкноти — втората половина от обещаното. Аркадий доволно се усмихна, протегна се като котка и подвикна:

— Обещаваш ли?

Той не забеляза, че се промъквам към леглото от другата страна. Бърз като кобра, скочих, запуших устата му, опрях револвер в слепоочието му и вдигнах предпазителя.

— Някога виждал ли как изхвърча теме, Аркадий? — прошепвах аз. — Аз съм виждал. Гледката не се забравя.

73

Роман Наврозов беше собственик на луксозен апартамент в „Мандарин Ориентъл“ — една от сградите с най-хубав изглед в града. Напоследък прекарваше доста време тук, защото се опитваше да купи бейзболния отбор „Ню Йорк Метс“, чийто собственик бе пострадал доста сериозно от измамата на Бърни Мейдоф.

Според Толя, приятеля ми от КГБ, Наврозов се чувствал в безопасност в Манхатън. За него се грижела многобройна охрана, а сградата имала няколко входа и изхода. Бдителните служители били едва първият ешалон от защитата му.

Във фоайето ме посрещна строен, елегантен среброкос мъж на около шейсет години, облечен със скъп тъмносин костюм с идеално сгъната златиста кърпичка в джобчето. Представи ми се като „Юджийн“, без фамилия. Бил „сътрудник“ на господин Наврозов. Заприлича ми на английски иконом. Въпреки че минаваше полунощ и той беше наясно, че току-що съм отвлякъл сина на шефа му, поведението му беше сърдечно. Знаеше, че съм тук по работа.

Докато ме водеше към частния асансьор на Наврозов, аз казах:

— Боя се, че има малка промяна в плана.

Той се обърна и вдигна вежди в ням въпрос.

— Няма да се срещнем в неговия апартамент. Резервирал съм стая в хотела, няколко етажа по-долу.

— Сигурен съм, че господин Наврозов няма да се съгласи да…

— Ако иска да види сина си отново, ще се наложи да бъде по-гъвкав — отбелязах спокойно аз. — Но решението, разбира се, е негово.

74

Петнайсет минути по-късно асансьорът спря на трийсет и осмия етаж, вратите се отвориха и от него излязоха петима мъже. Роман Наврозов и малката му армия от телохранители се движеха с военна точност — един пред него, един зад него и по един от двете му страни. Охранителите му явно бяха от доста по-висока класа от кретените, които бе назначил на сина си. Мъжете носеха маркови костюми и слушалки като на агентите от тайните служби, до един бяха въоръжени и изглежда под ризите имаха бронежилетки. Докато вървяха край шефа си по коридора, очите им бързо оглеждаха всички ъгли.

Роман Наврозов беше внушителен човек. Макар и среден на ръст, той излъчваше сила и авторитет. Приличаше на кардинал от Ватикана, който всеки миг ще излезе на балкона на „Свети Петър“ и ще провъзгласи „Habemus рараm“[16]. Веждите му бяха свъсени, а грамадното му голо теме беше опасано с ивица неестествено черна коса. Малко ми напомняше на актьора, който играе Еркюл Поаро в един британски сериал.

Тънките му устни бяха стиснати в жестока права линия. Носеше черно сако, а колосаната му бяла риза беше разгащена от едната страна, сякаш я беше облякъл набързо и се дразнеше, че го разкарват из коридорите на хотела посред нощ.

Щом изминаха половината път, бодигардът, който вървеше Най-отпред, бързо вдигна ръка и Наврозов спря, обграден от останалия си антураж. Водачът извади оръжие и направи няколко внимателни стъпки към вратата. Веднага видя, че е открехната — езичето на секретната брава стърчеше навън. Той отново махна с ръка, към него се присъедини втори охранител и двамата бързо заеха позиции от двете страни на вратата. Първият ритна вратата и двамата нахлуха вътре с насочени пистолети в класическата формация „нарязан пай“.

Явно очакваха засада, но аз ги наблюдавах през една ключалка от другия край на коридора и затова не откриха никого в стаята. Извадих телефона и звъннах, а когато отсреща вдигнаха, казах:

— Тръгвам към позиция номер едно!

— Разбрано! — отвърна ми гласът от другата страна.

Той принадлежеше на колегата ми Дарил Еймъс, с когото преди години бяхме в един отряд на Специалните части. Докато летях насам, той беше пристигнал в града с кола от Форт Дикс, Ню Джърси, където работеше като инструктор по охранителни операции. Беше си запазил стая в един удивително мизерен хотел, наречен „Конрой“. Ако погледнете в туристическите сайтове, ще установите, че това е едно от най-отвратителните места в Ню Йорк. Наскоро камериерка открила под едно от леглата труп, увит в чаршаф. Използвали чаршафа отново, но първо го изпрали.

След като се настанил в хотела, Дарил отишъл в алеята зад стриптийз клуба, където ме изчака да се поява заедно с Аркадий Наврозов и сега го дундуркаше в хотел „Конрой“. Със сигурност синът на олигарха никога в живота си не бе виждал подобно място.

След като се уверих, че хората на Наврозов просто си вършат работата — искаха да са сигурни, че шефът им няма да се натъкне на капан, нищо повече — аз отворих вратата и пресякох коридора.

75

Минута по-късно стоях до прозореца, на няколко метра от мъжа, замислил отвличането на Алекса Маркъс. Бяхме сами в стаята, а той седеше на стола с властен вид и кръстосани крака.

— Много доверчив човек сте — каза Наврозов.

— Защото съм невъоръжен ли?

И двамата не бяхме въоръжени. Той рядко носеше пистолет, а аз бях предал моя на хората му, които пазеха пред вратата. Бях я оставил отворена, както се разбрахме и без съмнение бяха готови да нахлуят в момента, в който шефът им се закашля.

Без дори да ме погледне, той отвърна:

— Казвате, че синът ми е при вас. Може и да е така, но може и да не е. При всички положения в момента вие сте при нас — Наврозов повдигна рамене, съвсем спокойно и небрежно. — Разполагаме с всичко необходимо, за да овладеем ситуацията — той се ухили. — Не отиграхте нещата много добре.

— Виждате ли онази сграда? — посочих му аз хотел „Тръмп Интернешънъл“, който се издигаше от другата страна на улицата, точно срещу нас, като блестящ черен монолит.

— Хубав хотел е „Тръмп“ — отбеляза спокойно Наврозов. — Исках да инвестирам в проекта „Сохо“ на господин Тръмп, но вашето правителство ми попречи.

— Виждате ли онези стаи?

Посочих отново, този път към ред тъмни прозорци. Това бяха офиси, а не хотелски стаи, но той не знаеше това. Вдигнах ръка, сякаш за да помахам, и един-единствен прозорец насред черната редица светна.

— Привет — казах аз. — Ето ни!

Отново вдигнах ръка и прозорецът угасна.

— Приятелят ми е снайперист от световна класа — добавих аз.

Наврозов се премести встрани, по-далеч от онова, което сигурно смяташе за траектория на куршумите.

— Приятелче от армията, а?

— Всъщност не. От Нюфаундленд е. Знаете ли, че някои от най-добрите стрелци в света са канадци?

— Възможно е, но от такова разстояние…

— Моят канадски приятел държи рекорда за убийство със снайпер в бойни условия от най-голямо разстояние. Улучи един талибан в Афганистан от два и половина километра. Според вас дали има километър до хотел „Тръмп“? — Той неловко се усмихна. — По-скоро са сто и двайсет метра. Все едно имате мишена на челото. За канадския ми приятел сте такава лесна жертва, че дори не му е забавно. — Усмивката му помръкна. — Използва американска пушка „Так-50“, произведена във Финикс, и патрони петдесети калибър, произведени в Небраска. С аеродинамичен връх и права траектория.

— Накъде биете?

— В мига, в който някой от хората ви се доближи до мен, приятелят ми ще ви убие без секунда колебание. Знаете ли, че стаята е свързана с двете съседни? И вратите между тях са отключени. От хотела проявиха огромно желание да услужат на група приятели от колежа, които са дошли да се видят.

Той се взираше в мен с увиснали клепачи.

— Е, доверчив ли съм? — попитах аз. — Не бих казал!

За моя изненада Наврозов се засмя.

— Браво, господин Хелър.

— Благодаря ви!

— Чел ли сте О‘Хенри?

— Доста отдавна.

— Беше много популярен в Съветския съюз, когато бях дете. Любимият ми разказ беше „Вождът на червенокожите“.

— А аз си мислех, че сте дошли да говорим за сина ви.

— Точно така. В разказа отвличат сина на един богаташ за откуп. Момчето обаче е толкова ужасно, че похитителите, които не могат да го търпят, постоянно свалят сумата, докато накрая бащата им предлага да си го вземе, ако му платят.

— Може би бихте желали да съобщите на сина си, че не ви е грижа за него.

Обърнах се към лаптопа, който бях поставил на масата, натиснах няколко клавиша и отворих програма за видеочат.

— Тук вождът на червенокожите — съобщих аз.

На екрана течеше видеопоток на живо, на който разрешеният Аркадий Морозов беше подпрян на мърлява гипсова стена с широко парче сива лепенка на устата. Вече не носеше черното си кадифено сако — вместо него Дарил му беше навлякъл усмирителна риза, взета назаем от болницата във Форт Дикс. Ризата беше памучна, светлобежова, с дълги ръкави, които се кръстосваха отпред, а отзад се стягаха с катарама.

Усмирителната риза не беше необходима, Дарил можеше просто да го залепи за стола със скоч. Тя обаче ни вършеше друга работа. В лошото старо време постъпвали така с дисидентите в съветските „психиатрични затвори“ и аз знаех, че гледката ще всее ужас в нежното сърце на Роман Неврозов.

Синът му трепереше от страх. Виждаше се ъгълът на леглото до него, както и отвратителната оранжева кувертюра. След това в кадъра влезе цевта на пистолет с дълъг заглушител и почти докосна слепоочието на младежа. Очите му бясно се застрелкаха насам-натам, той се опита да изкрещи, но от устата му излизаха само приглушени цвъртящи звуци.

Баща му погледна към екрана, а после отмести очи, сякаш някакъв досадник се опитваше да му покаже видео в Ютюб, което изобщо не го интересува.

Наврозов въздъхна.

— Какво искате?

76

— Съвсем просто е — казах аз. — Искам веднага да освободите Алекса Маркъс.

Наврозов пое дълбоко дъх, а после издиша — няколко пъти. Погледът му стана стоманен. Преди няколко минути ме наблюдаваше с нещо, наподобяващо възхищение. Сега беше осъзнал, че съм заплаха. Хищническият му инстинкт излезе на повърхността — наблюдаваше ме така, както вълкът преследва жертвата си, изтощавайки я с поглед. Тялото му се вдърви.

— Това име трябва ли да ми е известно?

Въздъхнах разочаровано.

— Нямаме време за игрички.

Той се усмихна сковано и аз зърнах дългите му остри зъби.

— Къде е тя? Искам точните координати!

— Когато наема някого да ми свърши нещо, не му надничам зад рамото.

— Съмнявам се. Човек като вас със сигурност иска да знае точно къде се намира тя и какво й правят.

— Те не знаят кой съм аз и аз не знам кои са те. Така е по-безопасно.

— Как комуникирате с тях тогава?

— Чрез посредник. Мисля, че това е думата, нали?

— Но имате представа къде се намират.

Той сви рамене.

— Май в Ню Хампшър. Това е всичко, което знам.

— Къде се намира посредникът? Не ми казвайте, че и това не знаете.

— В Мейн.

— Как се свързвате с него?

Той извади телефона си, размаха го към мен и го пъхна обратно в джоба.

— Обадете му се, ако обичате — казах аз, — и му съобщете, че операцията е приключила.

Ноздрите му се разшириха, а чертата на устните му стана още по-тънка отпреди. Виждах, че се дразни — не беше свикнал да му говорят по този начин.

— Твърде късно е за това — каза най-накрая Наврозов.

— Наредете на хората си да затворят вратата — казах аз. — Кажете им, че искате да говорим насаме.

Той примигна, но не помръдна.

— Веднага! — изсъсках аз.

Може би зърна нещо в очите ми. Каквато и да беше причината, той ме изгледа мрачно и се надигна. Отиде до вратата и бързо изстреля нещо на руски. После прибра езичето на бравата, остави я да щракне и отново се настани в стола.

— Отменете операцията — повторих аз.

— Губите ми времето — усмихна се криво Наврозов.

Натиснах няколко клавиша и видеото се раздвижи. Натиснах друг бутон, за да включа вградения микрофон на лаптопа.

— Застреляй го! — наредих аз.

Наврозов ме погледна, премигна, после леко свъси вежди и предпазливо се усмихна. Не ми вярваше.

Внезапно движение привлече погледите ни към екрана. Сборичкване. Камерата се разтресе, сякаш някой се беше блъснал в лаптопа оттатък. Вече виждахме само горната част от тялото на хлапето — рамото и ръката му, увити в бялата усмирителна риза, и един черен цилиндър — заглушителя, прикачен към цевта на пистолета на Дарил, „Хеклер и Кох“ четиридесет и пети калибър.

Наврозов се взираше в монитора.

— Да не би да очаквате да повярвам, че…

Ръката на Дарил сграбчи пистолета, показалецът му се плъзна върху спусъка. Очите на Наврозов се разшириха — не можеше да откъсне поглед от екрана. Пръстът на Дарил натисна спусъка. Последва силно изпукване и лек проблясък, когато пистолетът отскочи назад.

Наврозов издаде странен приглушен вик, сякаш го душаха. Крясъкът на сина му едва се чу заради лепенката. Дясната ръка на младежа се сгърчи, под рамото му зейна дупка, а върху бялата тъкан изби кръв. Аркадий Наврозов се извиваше в агония, а столът му се клатеше. Изключих видеото.

— Сволочь[17]! — прогърмя Наврозов и удари с юмрук по бюрото. — Проклятый сукин сын[18]!

По вратата заваляха удари — телохранителите.

— Кажете им да се отдръпнат — казах аз, — ако искате да обсъдим как да спасите живота на сина си.

Бесен, с почти лилаво лице, той се надигна със залитане, отиде до вратата и изпъшка:

— Все в порядке[19]!

После се върна, скръсти ръце и се втренчи в мен.

— Така — казах аз. — Обадете се на посредника си и му кажете, че операцията е приключила.

Той ме гледа втренчено няколко секунди, после извади телефона си, натисна един-единствен бутон и го приближи до ухото си. След малко каза нещо на руски, бързо и тихо.

— Изменения в планах[20] — Наврозов направи пауза, а после добави: — Нет, я очень серьезно. Сейчас. Освободить девушку! Да, конечно, связать все концы[21].

Той натисна друг бутон и разговорът приключи. Ръката с телефона се отпусна покрай тялото му и Навразов се свлече на стола. Властното му, заплашително излъчване се беше изпарило. Пред мен стоеше само восъчна фигура, като от музея на „Мадам Тюсо“ — реалистична отливка на ужасяващ в миналото човек.

— Готово — каза той с монотонен глас.

— Колко време след обаждането ще освободят Алекса?

— Посредникът ще го направи лично.

— Не сте ли чували за криптирани телефонни линии?

— Има неща, за които трябва да се погрижи. Може да стане само лично.

— Тоест, той ще убие човека, когото е наел.

— Въпрос на сигурност — отвърна равно Наврозов.

— И трябва да кара от Мейн, така ли?

Той ме изгледа мрачно.

— Ще отнеме половин час, не повече. Така. С вас приключихме.

— Не и преди да говоря с Алекса.

— Ще отнеме време.

— Не се съмнявам.

— Синът ми се нуждае от незабавна медицинска помощ.

— Колкото по-бързо я освободят, толкова по-скоро ще я получи.

Той издиша и ноздрите му се разшириха като на бик.

— Добре! С вас тук приключихме. Маркъс ще получи дъщеря си, а аз — сина си.

— Всъщност не.

— Какво не?

— Не сме приключили.

— О?

— Трябва да обсъдим няколко други неща.

Той присви очи.

— Имам няколко въпроса за Аня Афанасева.

Наврозов пое бавно дъх и тогава разбрах, че ми е вързан в кърпа.

— Откъде е прихванала този безобразен южняшки акцент?

77

Роман Наврозов извади от джоба си тънка черна кутия със златен орел. Цигари „Собрание“. Той внимателно издърпа една черна цигара със златен филтър и я пъхна в устата си.

— Тук не се пуши, нали?

Кимнах. Той измъкна кутийка кибрит от предния джоб на сакото си, извади една клечка и я запали с нокът. Доближи я до цигарата, дръпна и изпусна пищен облак дим между заоблените си устни.

Наврозов не просто пушеше руски цигари — той пушеше като руснак. Руснаците, особено по-възрастните, ги държат така, както западняците държат цигара с марихуана — между палеца и показалеца си. Такива навици никога не се променят.

— Аня Ивановна наистина не е лоша актриса, напротив — каза той. — Но разбира се не е Мерил Стрийп. Явно е трябвало да научи повече за щата Джорджия.

Нямах причина да смятам, че Маркъс ме е излъгал за обстоятелствата, при които се е запознал с жената, която се представяше за Белинда Джаксън. Той беше жертвата, все пак. А и когато я видял за пръв път на бара в „Риц-Карлтън“ в Атланта, сигурно е знаел, че е ескорт. Дърт пръч като Маркъс надушваше тези неща както шпаньол надушва дивеч. Той просто не знаеше, че тя вече не работи за „VIP Exxxecutive“, а за Роман Наврозов.

Моят кибер-детектив провери кога е работила за бюрото за ескорти и потвърди предчувствието ми. Когато проучи миналото й, стигна много по-дълбоко, отколкото бе успяла Дороти, тъй като имаше достъп до архиви в Ню Джърси, които бяха затворени за моята сътрудничка.

Жената, променила името си на Белинда Джаксън и напуснала Училището по драматични изкуства в Лондон Парк, Ню Джърси, се беше записала там под истинското си име. Онова на удостоверението й за раждане — Аня Ивановна Афанасева. Дъщеря на емигранти, тя израснала в руската общност в Удбайн, Ню Джърси. В СССР баща й бил инженер, но тук успял да си намери само нископлатена работа в застрахователна компания,

Това бяха всички факти, които знаех. За останалото налучквах. Сметнах, че Аня си е потърсила работа като момиче на повикване едва след като не е могла да си намери работа като актриса. Или пък това беше бунт срещу старомодните й родители-емигранти.

— Сигурно сте дали на Аня подробна информация за Маршъл Маркъс — казах аз. — Какво харесва, какво не харесва, каква музика слуша, какви филми гледа, може би дори какъв секс предпочита.

Наврозов избухна в смях.

— Наистина ли смятате, че привлекателна и сексуално талантлива жена като Аня се нуждае от подробно досие, за да заплени един глупав старец? За това трябва съвсем малко. Нуждите на повечето мъже са прости и Ана беше повече от достатъчна за неговите.

— И вашите нужди са били прости — казах аз. — Номерата и паролите на сметките му, структурата на фонда му, уязвимите му места.

Наврозов изсумтя презрително. Приех, че това е неговият начин да отрече очевидното.

— Вижте, наясно съм с миналото и кариерата ви. Знам как тайно сте придобили контрол върху втората по големина банка в Русия и сте я използвали, за да превземете алуминиевата индустрия. Умно сте го отиграли.

Той премигна и кимна. Не искаше да покаже, че похвалата му достави удоволствие, но мъже като него са особено податливи на ласкателства. Това често е най-голямата им слабост и аз виждах, че подходът ми действа.

— Начинът, по който сте откраднали „Маркъс Капитъл Мениджмънт“ е просто забележителен. Превзели сте банката, която се занимава с всички финансови операции на Маркъс. Дори сте купили Банко Трансакционал де Панама. Както и брокера им. Гениално!

Изчаках няколко секунди. Стратегическата измама, било то по време на война или при шпионаж, е просто друг вид приложна психология. Истината е, че всъщност не заблуждавате мишената, а я карате да заблуди сама себе си. Подхранвате вече налични убеждения.

Роман Наврозов живееше в състояние на параноя и постоянни подозрения, така че автоматично беше повярвал, че наистина съм настанил стрелец в празен офис отсреща, а не просто лампа с дистанционно управление, която можех да включвам и изключвам, като натискам определени клавиши на мобилния си телефон. Изработи я Джордж Девлин, разбира се, а негов колега в Ню Йорк я настрои. Подобна технология бе далеч отвъд моите способности.

По същата логика Наврозов нямаше причина да се съмнява, че съм разположил хора в съседните стаи. Защо не? Той би постъпил точно така. Същото се отнасяше и за видеото, което Дарил беше записал по-рано със свой приятел, съгласил се да носи усмирителна риза, в която има бомбичка и презерватив, пълен с кръв. Приятел, който вярваше, че патроните в неговия „Хеклер&Кох“ са халосни.

Роман Наврозов повярва, че целият този маскарад е реалност. В края на краищата самият той бе постъпвал далеч по-зле със съпругите и децата на противниците си, такава жестокост му се струваше естествена. Само че онова, което се опитвах да постигна в момента — да получа информация, като го убедя, че съм наясно с повече неща, отколкото знаех — беше много по-рисковано. Във всеки момент можех да се подхлъзна и да кажа нещо, което да му подскаже, че го лъжа.

Той ме наблюдава няколко секунди през завеса от цигарен дим. В очите му забелязах едва доловима промяна — чертите му омекнаха, мускулите му се отпусна.

— Е… — каза той и на лицето му изгря гордата усмивка, която се надявах да предизвикам. В интерес на истината, замисълът му наистина беше извратено гениален. Ако искате да плячкосате някой хедж фонд, достатъчно е да купите банката, която контролира портфолиото му. Вярно е, че при повечето обикновени хедж фондове в САЩ това няма да стане, но „Маркъс Капитъл“ не беше обикновен хедж фонд.

— Нека ви попитам нещо тогава — казах аз. — Защо ви трябваше да отвличате дъщерята на Маркъс?

— Спасителна операция, отчаян ход, защото първоначалният план не се реализира.

— А първоначалният план е бил…

Той напълни дробовете си с дим и го издиша още по-бавно. После замлъкна.

— Искали сте папката „Меркурий“ — заявих аз.

— Очевидно.

Имаше логика. Роман Наврозов беше бизнесмен, бизнесмените на най-високите нива търгуват с най-ценните стоки, а нима има по-ценна стока от най-тъмните тайни на разузнаването на единствената останала суперсила в света?

— Значи смятахте да продадете данните за черния бюджет на руското правителство?

— Черен бюджет ли?

— Може би не сте запознат с този термин.

— Моля ви се! Знам какво означава черен бюджет. Да не смятате, че папката „Меркурий“ има нещо общо с тайния военен бюджет на Америка? Аз съм бизнесмен, не брокер на информация.

— Папката съдържа подробности за най-секретните операции на нашето разузнаване.

Той ме погледна изненадано.

— Това ли ви казаха? Още малко и ще ми заявите, че вярвате в дядо Коледа и феята на зъбките.

Телефонът му иззвъня с досадната мелодия, която „Нокия“ инсталира по подразбиране — чуваше се навсякъде, докато хората се научиха да си избират други. Наврозов хвърли поглед към дисплея.

— Посредникът — каза той.

Сърцето ми заблъска.

78

Кирил Александрович Чужой подкара колата по дългия черен път със свито в очакване сърце. Не обичаше да цапа ръцете си, но понякога нямаше избор и действаше ефективно и без колебание. Роман Наврозов му плащаше изключително добре и щом той искаше да се подсигури, Чужой трябваше да направи каквото е нужно. За бога, дори беше отишъл до Бостън, за да очисти някакъв дребен наркопласьор в сградата на ФБР! Това привлече твърде много внимание и Чужой скоро щеше да напусне страната. Можеше да работи за Наврозов откъдето и да било по света.

Не, този вид работа не му харесваше. За разлика от него човекът, когото нае — затворникът, лежал в „Копейск“, се славеше с това, че толкова обича да убива, че предпочита да проточи процеса, за да му се наслаждава по-дълго. Предвид работата му, тази склонност към садизъм беше предимство, може би дори необходимост, но ужасно притесняваше Чужой, който не знаеше почти нищо за него, освен за татуировката бухал, която покриваше гърба, врата и главата му. Чужой беше наясно, че „Сова“ привличат най-бруталните затворници в „Копейск“.

Чужой, който бе обучен от КГБ, а след това се изкачи по хлъзгавите стъпала на наследника му, ФСБ, и преди се беше натъквал на такива типове и дори изпрати няколко от тях в затвора. Най-успешните серийни убийци бяха подобен тип хора, но рядко ги залавяха. Обръснатата глава, втренчените очи, гротескната татуировка и ужасните зъби на зек[22] плашеха хората, той го знаеше и това му беше приятно. Гледаше на останалите с презрение, а себе си виждаше като по-еволюирал вид, така че едва ли би си представил, че един окаян силовик, бивш агент на КГБ и въшлив бюрократ ще дръзне да направи онова, което планираше Чужой. Елементът на изненадата беше единственото ту предимство пред този звяр-социопат.

Пред Чужой се ширна обрасла ливада — подивяла, почти като джунгла. Насред нея се издигаше малка къща с дървена обшивка. Той паркира черното си ауди на чакълената алея и се приближи към пътната врата. Започваше да вали.

Чужой носеше същия костюм, с който отиде и в Бостън, скроен специално за широкоплещестата му фигура. Движеше се с обичайния си авторитет, а дългата му сива коса се стелеше по яката на ризата. Верният му „Макаров“ бе скрит в кобур на кръста. Боядисаната в зелено врата внезапно се отвори и от мрака изникна лице. Обръснатата глава, пронизващите очи и дълбоко набразденото лице му напомниха колко страховит е този човек. Чужой беше забравил. Кехлибарените очи на вълк — диви, свирепи и безскрупулни, но в същото време студени, дисциплинирани и дори пресметливи, огледаха обсипаните му с белези от акне бузи.

— Започна да вали — каза Чужой. — Казаха, че ще излезе силна буря.

Онзи не каза нищо. Изгледа го мрачно, обърна се и Чужой го последва в къщата, която миришеше на застояло, сякаш беше затворена отдавна. Тук ли беше момичето?

— Нямаш ли ток? — попита Чужой.

— Седни.

Наемникът му посочи стол с висока облегалка и тапицерия на цветчета. Сигурно го беше избирала някоя стара дама. Зекът, Разбира се, нямаше никакво право да му говори по този начин, но Чужой му позволи това безочие.

— Тук ли е момичето? — попита той и неловко се размърда на стола си. Беше толкова тъмно, че едва различаваше лицето на социопата.

— Не. — Зекът остана прав. — Защо е нужна тази среща?

Чужой реши да отвърне на краткостта с краткост.

— Операцията е отменена — каза той. — Момичето трябва да бъде освободено веднага.

— Вече е късно — отвърна бившият затворник.

Чужой извади сноп документи от вътрешния си джоб.

— Ще се погрижа незабавно да ти бъдат преведени парите за компенсацията. Трябва само да подпишеш тези формуляри, както вече се разбрахме. Освен това заради отличната работа ще получиш бонус от сто хиляди долара в брой, щом ми предадеш момичето.

— „Отменена“ не е същото като „приключила“ — каза зекът. — Откупа ли не платиха? Или са се споразумели по друг начин?

Чужой повдигна рамене.

— Аз съм вестоносец. Предавам ти онова, което каже клиентът. Смятам обаче, че са се споразумели по друг начин.

Зекът се втренчи в него и Чужой, който изобщо не беше деликатен човек, усети, че го втриса.

— Искаш ли химикалка?

Зекът се приближи и той подуши дъха му на пушач.

— Знаеш ли — каза наемникът с ужасяваща гримаса — може да се отделим и да действаме сами. Бащата на малката е милиардер. Може да поискаме откуп, който ще ни уреди за цял живот.

— Бащата вече няма и пукната пара.

— Мъже като него никога не остават без пари.

Внезапен порив на вятъра плисна дъжд в малкия прозорец. В далечината удари гръм. Защо да не му предложи онова, което искаше? И без друго нямаше значение. И цент нямаше да получи.

Зекът приятелски го прегърна през раменете.

— Може да станем партньори. Помисли само колко пари ще спечелим двамата.

Ръката му плавно се плъзна по гърба на Чужой и хвана дръжката на пистолета му. Сякаш знаеше точно къде и какво ще намери.

— Последния път дойде невъоръжен.

— Оръжието е за самозащита.

— Знаеш ли какво е това? — попита зекът и пред очите на Чужой проблесна стоманено острие с дебела черна дръжка. Естествено, че знаеше какво е това. С най-спокойния глас, който успя да си наложи, той каза:

— Винаги съм готов да обсъждам нови възможности за бизнес.

Върхът на ножа опря в кръста му. Лявата ръка на наемника се плъзна нагоре по гръбнака му и спря върху лявото му рамо, а дългите пръсти сграбчиха плешката му. Внезапно Чужой усети силна болка и цялата му лява ръка стана напълно безчувствена. Горещият дъх на мъжа пареше врата му.

— Знам, че клиентът все още не е получил искания откуп — каза зекът. — Знам още, че се е съгласил да ме предаде.

Чужой отвори уста да отрече, но острието влезе малко по-навътре, а после се отдръпна. Болката беше толкова силна, че го накара да изохка.

— Ако ще работим заедно, трябва да си имаме доверие — каза звярът.

— Разбира се — прошепна Чужой със затворени очи.

— Ще трябва да спечелиш моето.

— Да. Разбира се. Моля те!

По бузата му се търкулна сълза. Не беше сигурен дали е от болката, която му причиняваше натискът на ножа, или просто от страх.

— Мисля, че имаш някаква представа къде е момичето — каза зекът.

Чужой се поколеба — не искаше да признае, че след последната им среща е поръчал да го проследят, това само щеше да го вбеси. Беше наредил на човека, когото нае, да бъде дискретен и той толкова изостана, че едва не го изтърва. Но… възможно ли беше зекът да е разбрал, че го наблюдават? И така да беше, на Чужой му беше известно само приблизителното разположение на мястото, където е заровен ковчегът. Не беше наясно с името на града. На окръга — да, но ставаше дума за площ от стотици километри. Все едно не знаеше нищо.

Преди да успее да измисли отговор, зекът проговори.

— Човек с твоя опит би трябвало да наема професионалисти.

Чужой отново усети острието, но този път зекът не го изтегли и болката го прониза от темето чак до петите. По тялото му плъзна топлина или поне така му се струваше, докато си даде сметка, че сфинктерът му се е отпуснал.

Отчаян, той изкрещя:

— Помисли за парите!

Ножът обаче беше влязъл дълбоко в стомаха му. Той се опита да се отскубне от желязната хватка на зека и избълва нещо горещо, което изгори гърлото му. Отвън вятърът виеше. По дъсчената облицовка на къщата трополеше дъжд. Валеше като из ведро.

— Мисля — отвърна зекът.

— Какво искаш? — извика Чужой. — Боже мой, какво искаш от мен?

— Може ли да ми заемеш телефона си? — попита той. — Искам да проведа един разговор.

79

— Сложете го на спийкър — казах аз на Наврозов.

Това беше обаждането, от което щяхме да разберем, че операцията по отвличането е била отменена успешно, или че…

Наврозов вдигна и припряно каза:

— Да?

— На спийкър — повторих аз, а той ми отвърна:

— Не знам как.

Взех телефона, натиснах бутона за спийкъра и чух нещо странно. Нещо неочаквано.

Крясък.

След това се разнесе мъжки глас, който говореше на руски. Нямаше как да определя интонацията му, разбира се, но той звучеше спокойно и професионално. Зад него се чуваше монотонно скимтене и порой от думи, които приличаха на молби. Поставих телефона на бюрото и погледнах към Наврозов, който изглеждаше объркан.

Той се наведе напред, явно без напълно да разбира смисъла, и каза:

— Кто ето[23]?

Спокойният глас отсреща отговори:

— Bы меня не знаете[24].

— Что произходит[25]? — попита Наврозов.

— Кой е? — намесих се аз.

— Каза, че наемникът не може да се обади, но би могъл да му предаде съобщение…

Скимтенето внезапно се усили и премина във висок, почти женски писък, от който тилът ми настръхна.

— Остановите!.. Я прошу!.. Пожалуйста, прекратите! Что ти хочеш[26]? Боже мой!

Наврозов изглеждаше потресен. Лицето му се изчерви и сякаш увисна, докато слушаше.

— Не могу… не… могу[27]…

Умоляващият глас отслабваше все повече.

— Кой е? — настоях аз. След което отново се разнесе спокойният глас.

— Кажете на господин Наврозов, че служителят му вече няма да му докладва. Довиждане.

Минаха няколко секунди, преди да осъзная, че връзката е била прекъсната. Прилоша ми — знаех, че се е случило най-лошото. Наврозов също. Той метна телефона през стаята и апаратът се удари в една нощна лампа, като я повали на килима. Лицето на олигарха беше мрачно и изпъстрено с петна. Той избълва поредица от ругатни на руски.

— Копелето си мисли, че може да ме предизвиква! — извика той, ръсейки слюнка. Вратата се отвори, нахлуха телохранителите му — този най-отпред държеше пистолет в едната си ръка и карта за достъп в другата. Бяха успели да получат една от рецепцията.

— Копелето е убило служителя ми!

Бодигардовете бързо прецениха ситуацията и се увериха, че не правя нищо на шефа им. После бързо изломотиха нещо — извинения вероятно, и се изнизаха от стаята.

— Кой беше това? — попитах аз. Я

— Нали за това са посредниците! — извика той. — Не знам кои е.

— Къде е тогава?

— Казах ви, някъде в Ню Хампшър!

— На половин час с кола от границата с Мейн — довърших аз. — Нали? Поне толкова знаем. Знаете ли обаче дали се намира в северната част на щата, в южната или…? Никаква представа ли нямате?

Той не отговори, личеше си, че не знае. И че изпитва нещо, с което рядко се сблъскваше — поражение.

— Чакайте — каза той с дрезгав глас. — Имам нещо. Една снимка.

Погледнах го и зачаках.

— Посредникът успя скришно да снима наемника. Като застраховка.

— Лицето му ли?

Той кимна.

— Името му обаче не зная.

— Дайте ми я.

— Лицето му не е в нито една от вашите полицейски бази данни. Няма да ви е лесно да го откриете.

— Дайте ми я — повторих аз. — Искам и още нещо.

Наврозов просто ме погледна.

— Искам да знам какво е всъщност „Меркурий“.

Той ми каза. Трийсет минути по-късно, все още онемял от шока, аз излязох на улицата и взех такси.

ЧАСТ ТРЕТА

Ако затвориш устата на истината и я заровиш под земята, тя само ще расте, събирайки такава експлозивна сила, че накрая ще си пробие път до повърхността, унищожавайки всичко по пътя си.

Емил Зола

80

Малко преди шест сутринта товарният полет на „ФедЕкс“ кацна в Бостън. Отчаяно се нуждаех от сън. За да имам някаква надежда да открия Алекса Маркъс, трябваше малко да си почина. Само няколко часа, колкото да се прочисти главата ми и отново да мисля ясно. Бях стигнал дотам, че дори да ми прелееха кофеин венозно, пак нямаше да остана буден.

Докато паркирах джипа, телефонът ми иззвъня. Беше Толя Василенко.

— Става дума за снимката, която ми прати — започна той. — Жал ми е за теб. Този е особено голяма гад.

— Разкажи ми.

— Помниш ли онова ужасно убийство на семейството от Кънектикът, за което ти споменах?

Все още го произнасяше неправилно.

— Той ли е единственият оцелял? Онзи, който избягал?

— Така ми казаха.

— Име?

— Още не сме обсъдили цената.

— Колко искаш? — попитах уморено аз.

— Не искам пари. Да го наречем… размяна на сведения.

Каза ми изискванията си и аз ги приех без миг колебание.

После Толя изрече:

— Драгомир Владимирович Жуков.

Обмислих името и се опитах да го свържа със снимката, която ми беше изпратил Юджийн, шефът на охраната на Наврозов — суров човек с бръсната глава и свирепо изражение. „Драгомир“, повторих си го аз. „Драгомир Жуков“. Дори звучеше сурово.

— Необичайно име за руснак — отбелязах аз.

— Рядко се среща. Майка му е сръбкиня.

— Какво друго знаеш за него?

— Освен, че е социопат, чудовище и изключително умен? Да не би да ти е нужно повече?

— Нещо конкретно за миналото му, за детството, за семейството му.

— Да не си решил да ставаш психоаналитик в свободното си време?

— Така работя. Колкото повече знам за личния живот на мишената, толкова по-ефективно мога да действам.

— За съжаление разполагаме с много малко, Никълъс, като се изключат документите за ареста, тези от армията и няколко разговора със свидетели и роднини.

— Свидетели?

— Нали не мислиш, че убийството в Кънектикът му е било първото? Когато служил в Чечня с руските сухопътни войски, го наказали за прекомерно усърдие.

— Какъв вид „усърдие“?

— Участвал в зачистка — „прочистваща операция“, в Грозни и направил неща, които дори другарите му не намерили сили да опишат, а те не са крехки души. Говорим за изтезания. Знам само едно-две неща — хванал трима братя чеченци и ги разчленил толкова основно, че от тях останала само купчина жили и кости.

— Затова ли е бил изпратен в затвора?

— Не, не! Затворили го заради престъпление, което извършил, когато се прибрал след войната.

— Вероятно друго убийство.

— Ами, не точно. Бил осъден на пет години за кражба на лична собственост. Намерил си работа на един петролен тръбопровод в Томск, занимавал се със земекопните машини и взел един от багерите „на заем“ за лично ползване.

— Ал Капоне е бил заловен за неплатени данъци.

— За нищо друго не могли да го сгащят. Местната милиция не успяла да го свърже с нещо далеч по-лошо, за което били сигурни, че е отговорен — причината да вземе назаем багера. Повече от година разследвали изчезването на едно семейство — съпруг, съпруга и син тийнейджър, които една нощ потънали вдън земя. Разпитали подробно Жуков, но не изкопчили нищо. Разполагали само с непотвърдени слухове, че друг затворник го е наел да ги убие.

— Да убие цяло семейство?

— Мъжът бил собственик на няколко автокъщи в Томск. Предупредили го, че ако не ги продаде на един приятел на Жуков, цялото семейство ще страда. Изглежда заплахите са били основателни.

— Значи телата така и не са намерени?

— Намерили са ги, година след изчезването им и то съвсем случайно. Щели да строят къщи върху изоставен парцел извън града и когато полагали основите, изровили три трупа. Двойка на средна възраст и синът им, който бил още юноша. Полицията открила големи количества пръст в дробовете им. Били са заровени живи.

— Ето защо Жуков е взел земекопната машина.

— Така изглежда. В съда обаче не успели да го докажат. Той е изключително добър, покрил следите си като професионалист. Разбирам защо го е наел Роман Наврозов. Но ако те интересува психологическото му минало, Никълъс, може да ти е полезно да научиш, че когато Жуков бил малък, баща му загинал при произшествие в мина за въглища.

— Искаш да кажеш, че също е бил заровен жив?

— По-точно, се е удавил. Работел в подземна мина и когато колегите му се натъкнали на изоставена шахта, пълна с вода, тунелите се наводнили. Загинали трийсет и седем миньора.

— На колко години е бил Жуков?

— На девет или десет. Можеш да си представиш каква травма е било това за семействата. Особено за малките деца, останали без бащи.

— Не виждам връзката между травмата в детството и…

— Майка му, Дуся, преди години казала на човека, който я разпитвал, че синът й се оплаквал най-вече от това, че не е видял как е станало. Тогава си дала сметка, че Драгомир не е като другите момченца.

Внезапно престана да ми се спи.

— Не го прави за пари, нали?

— Сигурен съм, че парите ще му бъдат полезни, докато бяга и си изработва нова самоличност, но не. Мисля, че е приел работата, защото му предоставя рядка възможност. Само предполагам, разбира се.

— Възможност ли?

— Да гледа как някой се дави пред очите му.

81

Алекса пееше колкото й глас държи. Песни, на които обичаше да танцува, песни, които обичаше да слуша. Или просто части от песни, когато не можеше да си спомни останалото. Важното беше да не мисли за това къде се намира.

„Bad Romance“ на Лейди Гага. Опита се да си спомни френските думи накрая на песента — нещо за отмъщение — което я разсея за малко. После „Poker Face“. Пееше толкова високо, че почти крещеше, но това беше лесно — представи си, че е самата Лейди Гага и носи прилепнал гащеризон от изолирбанд.

После изпя „Imma Ве“ на „Блек Айд Пийс“. Така мина известно време. После премина към Лудакрис. Трябваше да си спомни твърде много текстове. Пробва „Не мога да докосна това“ на Ем Си Хамър, но беше прекалено трудно и скоро се отказа.

Когато спря, отегчена и обезкуражена, гърлото я болеше. Спомни си къде е и отново започна неконтролируемо да трепери, сякаш някой ровеше из нервните й окончания с гребло. Побиха я силни тръпки и цялото й тяло се стегна. Само при мисълта за стиропор, който се трие в картон, косите й се изправиха.

Физиологичната реакция обаче беше нищо в сравнение с дълбокия ужас, който я овладя и студеният черен облак от страх, който се спускаше върху й отново и отново от началото на този кошмар всеки път, когато осъзнаваше, че има нещо по-лошо от смъртта — това. Алекса издаде висок, продължителен писък, който премина в безнадежден хлип. Сълзи опариха бузите й.

Тя изкрещя и раздра тапицерията на ковчега. Пръстите й се натъкнаха на твърд квадратен предмет, прикачен към капака, и тя се досети, че това е видеокамерата. Напипа миниатюрната леща с палеца си и известно време не го отмести.

Сега той не я виждаше. Можеше да ослепи Бухала.

Държа пръста си върху лещата, докато ръката й започна да трепери. Тогава от колоните се разнесе гласът на Бухала и тя подскочи.

— Ако се шегуваш, Алекса, идеята не е много добра.

Тя не отговори. Защо да го прави? Не беше длъжна.

Тогава й хрумна нещо толкова грандиозно, че сърцето й заби бясно от вълнение, вместо от ужас. Можеше да отскубне проклетата камера от капака. Можеше да ослепи Бухала завинаги. Без камерата той нямаше власт над нея!

Тя я сграбчи и задърпа, клатейки я насам-натам като люлеещ се зъб. Това беше направо гениално. Видеокамерата беше ключът към целия му замисъл. Чрез нея отправяше исканията си, като я използваше, наставляваше и принуждаваше да рецитира странните му нареждания, така че баща й съвсем да откачи. Щеше да се отърве от нея. Да прекъсне достъпа му до себе си, наблюденията му. Да осакати плана му така, че с нищо да не може да й попречи.

Без видеото замисълът на Бухала щеше да се осуети. Щом нямаше камера, нямаше да има и откуп. Ако я отскубнеше, той щеше да се почувства отчаян и трябваше да импровизира. Да я измъкне от земята. Щеше да се наложи да оправи проклетата си камера, защото тя беше ключът към всичко. Защо това й хрумна едва сега?

В тялото й запулсира едва забележимо удоволствие. Баща й, който сигурно наистина я обичаше, но определено не я уважаваше, би се гордял с нея. Хитрината и изобретателността й щяха да го удивят. „Моята Лекси, би казал той, мисли като Маркъс“.

Тя сграбчи металната кутийка с такава сила, че ръката й се разтресе от пръстите до рамото. Дръпна, завъртя я и най-сетне усети, че нещо поддава. Нещо миниатюрно падна върху лицето й и тя го напипа с лявата си ръка. Мъничко винтче. Сигурно от поставката.

Тя напредваше. Избождаше очите на Бухала. Ликуващо се усмихна сама на себе си и усети, че камерата леко се разклаща.

— Поредната лоша идея — внезапно прогърмя гласът.

Тя не отговори. Естествено, че Бухалът не иска тя да свали проклетата камера. Разбира се, че не иска.

— Знаеш ли, Алекса, аз съм единствената ти връзка със света — каза гласът. Не гневно, а търпеливо.

Тя стисна зъби и продължи да върти. Ръката й трепереше от изтощение, а острите метални ръбчета се забиваха в дланта й.

— Ако повредиш камерата — каза Бухала, — ще бъдеш откъсната от останалия свят.

Тя спря за миг.

— Ще решат, че си умряла — каза гласът. — Защо иначе предаването ще спре?

Свитата й ръка замръзна точно над лицето й. Още няколко минути и щеше да успее да отскубне останалите винтчета или каквото там придържаше камерата към…

— Баща ти може би ще плаче. А може би ще изпита облекчение. Но поне ще знае, че всичко е свършило. Че нищо не може да направи. Така или иначе не иска да ни даде онова, което искаме. Тогава ще си каже „Сега не е нужно да го правя“. Какъв е смисълът? Дъщеря ми е мъртва.

Отговорът й прозвуча като гърленото ръмжене на диво животно.

— Ще разбере, че си се провалил!

— Ще се откаже, повярвай ми. Или не ми вярвай. На мен не ми пука.

Мускулите на ръката и китката й ужасно я боляха. Трябваше да свали длан от камерата.

— Да — каза Бухала. — Предпочиташ да излезеш навън, нали така?

Тя захлипа.

— Да — повтори той. — Камерата е единствената ти надежда Да излезеш жива.

82

Колкото и да се нуждаех от сън, още по-голяма нужда имах да се обадя на Даяна Мадиган, за да й кажа какво съм открил. Беше шест сутринта, а тя ставаше рано. Вероятно беше будна, пиеше кафе и си проверяваше пощата, или каквото правят агентите на ФБР, преди да отидат на работа сутрин, поне онези, които не са женени и нямат деца. Затова вместо да се прибера право вкъщи, аз се отклоних малко и завих към Саут Енд, по Кълъмбъс авеню, а после завих наляво по Помброук стрийт.

В апартамента й светеше.

— Искаш ли кафе? — предпазливо попита тя.

— Мисля, че вече прекалих — отвърнах аз. — Още малко кофеин и ще изпадна в кома.

— Тогава вода с лед?

Кимнах и седнах на дивана, а тя — на стола до него. Точно както седяхме предишния път. Даяна носеше бяла тениска и долнище на анцуг и беше боса. Отиде до малката си кухня, напълни с вода с лед една от необичайните си ръчно изработени стъклени чаши, подаде ми я и отново седна.

Разказах й доколкото можах какво бях разбрал току-що. Не бях особено последователен, мозъкът ми бе твърде изтощен, но успях да изложа основните факти.

— В момента Дороти проучва всички фирми в Ню Хампшър, които дават земекопни машини под наем, но няма да разбере нищо до девет или десет часа, когато отварят.

— Добре — каза тя. — Междувременно аз погледнах сведенията за онзи взлом в Кънектикът.

— Толкова бързо? Как изобщо разбра…

Тя се усмихна тъжно.

— Нико, имаш сериозна нужда от сън. Снощи ми каза.

Поклатих засрамено глава.

— Съпругът е оживял. Исках да проверя дали си е спомнил нещо повече за нападателите, но… той на никого нищо няма да каже. Жуков му е причинил сериозно мозъчно увреждане.

Кимнах.

— На местопрестъплението не са били открити никакви отпечатъци. Нито от Жуков, нито от съучастника му. Надявах се, че местната полиция е добавила някакви неидентифицирани отпечатъци към данните за неразрешения случай, че те може да са се появили някъде другаде… но нищо не излезе.

— Това ли е всичко?

Станах. Бях изтощен, кисел и отчаяно исках да направя нещо. Заразхождах се из дневната й.

— Това пък какво значи?

— Би ли ми напомнила какъв е бюджетът на ФБР? Почти десет милиарда долара, нали? И имате директен достъп до всеки служител на закона в страната, плюс повече бази данни, отколкото сте се научили да използвате. И въпреки това още не сте открили нещо повече от Дороти и мен!

— А вие какво сте открили? Доколкото знам, момичето още е под земята.

Обърнах се и тръгнах към вратата.

— Трябва да се връщам в офиса.

— Не — каза тя. — Трябва ти сън. Почти на ръба си. Не можеш да направиш абсолютно нищо, докато някоя от уликите не даде Резултат. Някоя от твоите улики. Или докато не започне работният ден. Така че иди да си легнеш, Ник.

— После.

Тя се приближи и сложи ръка на рамото ми.

— Ако не позволиш на мозъка и тялото ти да починат, ще започнеш да грешиш, и тогава какво ще стане?

Завъртях се.

— Не се тревожи — отвърнах аз. — Аз не греша.

— Сега вече съм сигурна, че ти липсва сън — със смях каза тя и преди да се усетя, устните ми бяха върху нейните. Устата й беше топла, с вкус на мента. Взех лицето й между дланите си и погалих косите й, а тя затвори очи. Меките й ръце се плъзнаха под ризата ми и се притиснаха към гърдите ми, а ноктите й лекичко ме издраха. Докато галех гърдите й и я целувах по шията, катарамата на колана ми издрънча между пръстите й.

— Даяна — казах аз, а тя запуши устата ми със своята и краката й се увиха плътно около кръста ми.

— Знам, че не можем да се върнем към предишния вариант — каза тя.

— Не съм си мислил, че това е повторение.

Даяна се усмихна, но очите й бяха влажни. Посегна към мен и аз дълго я прегръщах. Беше прекрасно… и почти ми стигна.

Телефонът ми иззвъня и аз хвърлих поглед към дисплея. Маршъл Маркъс.

— Ник — прошепна той. — Току-що получих съобщение. Кратко пиукане ми подсказа, че на другата линия ме чака обаждане. Дороти.

— Съобщение от кого?

— От тях. Имам до края на деня, после ще я…

— Почакай — казах аз и приех обаждането на Дороти.

— Ник, Маркъс току-що получи имейл от похитителите.

— Знам, на другата линия е, точно ми разказваше.

— Лоша работа — каза тя и аз усетих, че устата ми пресъхва.

— Компютърът ти наблизо ли е?

Поколебах се.

— Наблизо има компютър.

— Веднага ще ти изпратя имейл.

Направих знак на Даяна, която донесе лаптопа, и влязох в електронната си поща. Междувременно минах на другата линия.

— Почакай, Маршъл, в момента го отварям.

— Как го правиш?

Не му отговорих, бях твърде зает да чета поредния анонимен имейл.

Правилата сега променени

Сега изискване за да спасите дъщеря си съвсем просто Преведете петстотин петстотин милиона щатски долара в сметката по-долу до края на работен ден 17:00 часа бостънско време днес

Няма да преговаряме

Офертата е крайна.

Ако $$$ се получат до 17:00 часа бостънско време днес дъщеря ви Алекса ще бъде освободена. Ще ви уведомим за публично място където бъде освободена и можете да я вземете.

Ако $$$ не се получат до 17:00 часа бостънско време днес ще получите една последна възможност да гледате дъщеря си Алекса по интернет.

Ще гледате как ковчег се пълни с вода.

Ще гледате как дъщеря ви се дави пред очите ви.

Ще наблюдавате последни минути от живота на дъщеря ви.

След това бяха записани името и адреса на банка в Белиз, както и банков код и номер на сметка.

— Господи! — казах аз.

— Ники — обади се Маршъл Маркъс с изтънял, треперещ глас. — Мили Боже, който си на небето, моля те, Ник, помагай!

— Това правим — казах аз. — Без почивка.

— Петстотин милиона долара? Благодарение на същите тези копелета вече не разполагам с такива суми и те би трябвало да го знаят.

— Къде е Белинда?

— Белинда ли? Тук е, до мен. Както винаги. Защо?

— Сега ще затворя — казах аз. — Може би има начин да успеем.

— Как?

Аз обаче прекъснах връзката. Наведох се и целунах Даяна — Обади ми се веднага щом разбереш нещо — каза тя.

83

Пристигнах в офиса с три кафета от „Дънкин Донътс“ и кутия с дванайсет понички. Половин час по-късно, след като многократно звънях в Белиз сити, най-после успях да се свържа с достопочтения Оливер Линдо, министъра на националната сигурност на Белиз.

— Ник! — възкликна той. — Видях, че си ме търсил. Много съжалявам, бях във фитнеса. Вече си имам личен треньор. Някой ден може дори да изглеждам като теб, мой човек.

— Как е Петер?

— Знаеш ли, че е втора година в Оксфорд?

— Нямах представа, моите поздравления. Случайно да си се оженил пак?

Той се изкиска.

— Тук имаме една поговорка — защо да купувам кравата, ако млякото е без пари?

— Това и преди съм го чувал — казах аз.

Нямаше нужда да извъртам пред Оливер Линдо. Докато работех в „Стодард Асошиътс“ във Вашингтон, му съдействах да разреши сериозен проблем, свързан с лодка, фабрика за ром, една от бившите му съпруги и цял куп бесни кубинци. По-късно ме помоли да измъкна сина му (който тогава учеше в училите „Лорънсвил“ в Ню Джърси) от една бъркотия с гангстери в Трентън.

— Познаваш ли някого в „Белиз Банк & Тръст Лимитед“?

— Сенчеста банка е това, приятелю. Ако смяташ да криеш пари, мога да ти препоръчам… всъщност това не е за телефон.

— Ако някога разполагам с достатъчно пари, за да има смисъл да ги крия, първо на теб ще позвъня — уверих го аз. — Сега обаче се обаждам за друго. Имам нужда от услуга.

— Каквото пожелаеш, Ник. Знаеш това.

84

— Искаш ли да ми обясниш как ще стане? — попита Дороти.

— Точно преди да затвори банката в Белиз, Драгомир Жуков ще получи потвърждение, че петстотин милиона долара са били депозирани в сметката му — казах аз.

Тя отпи голяма глътка кафе от чаша, на която пишеше „ИСУС СПЕСТЯВА — АЗ ХАРЧА“[28].

— И приятелят ти в Белиз може да го уреди?

— Ще се отбие при самия президент на банката. Допускам, че той няма да иска да се замеси в отвличане на дете. Или може би познатият ми има други начини да го убеди. Не знам и не ме интересува.

— Но това е номер, нали? Банката ще потвърди депозит, който не е направен.

— Разбира се.

— Но какъв е смисълът? Ако този Жуков се е отцепил, значи не се отчита на никого. Няма значение дали ще получи парите, или не, той никога няма да пусне Алекса.

— Не и ако смята, че не се налага. Затова е много важно да изчислим добре момента. В последната минута ще възникне усложнение. Объркване в номера на сметката, така че да се наложи да се обади по телефона.

— И от другата страна ще бъдеш ти.

Повдигнах рамене.

— Ще му кажа, че ще получи петстотинте милиона само ако пусне Алекса.

Тя погледна към компютъра, а после — към мен. След това към пода и отново към мен.

— Ник, правиш си илюзии. Нямаш с какво да го притиснеш. Просто ще откаже, ще ти рече „Щом няма да стане по моему — добре“ и ще я убие.

— Вероятно си права.

— Какво пропускам тогава?

— Той ще я остави жива до пет часа, за да може да ни докаже, че е добре. Ще иска да остави тази врата отворена.

— Добре, но в пет часа, независимо дали е получил парите и дали има усложнения в последната минута, той все пак ще я убие.

— Съгласен съм.

— Каква е тогава целта ти, Ник?

— Да имам време до пет часа днес, за да намеря Алекса — отвърнах аз. — Сега искам да се върнеш към идеята си да откриеш скривалището с помощта на разписанието на самолетите и прекъсванията в сателитния сигнал.

— Към какво да се върна, това е задънена улица. Нали каза, че от ФБР не са открили нищо в базата-данни на ФАА?

— Точно така.

— Значи смяташ, че грешат?

— Ни най-малко. Мисля, че са претърсили всички полети в базата, но не и всички полети изобщо.

— И защо мислиш така?

— Защото ако знам нещо за американската армия, то е, че не обичат да споделят информация за военните полети с цивилни слабаци от правителството.

— Военни полети.

— В Мейн, Вермонт и Ню Хампшър има военни бази. Всяка от тях събира подробни данни за полетите си.

— В интернет ли?

— Никога!

— Тогава как ще стигнем до тях?

Вдигнах телефона и й го подадох.

— По старомодния начин — отвърнах аз.

85

Дороти възложи на Джилиън да състави списък с всички компании в Ню Йорк, които отдават под наем строително оборудване. Оказаха се почти деветстотин. Дори след като стеснихме периметъра до „земекопни машини“ и „тежкотоварно строително оборудване“, останаха близо сто. Беше почти безнадеждно, нуждаехме се от страхотен късмет.

Междувременно Дороти прекара два часа на телефона с военните бази и диспечерите от Националната въздушна гвардия. Няколко пъти се наложи да се включа и аз и да споменавам имената на генерали в Пентагона, които вероятно не си спомняха кой съм. Накрая обаче тя влезе в кабинета ми широко ухилена и аз разбрах, че е попаднала на нещо.

— Какво е КС-135? — попита Дороти.

— А? Стратотанкер на „Боинг“, обикновено за презареждане с гориво във въздуха, но след като ги преустроиха, някои служат и за въздушни командни бази. Защо?

— Ударихме джакпота. Всяко от прекъсванията във видеосигнала съвсем точно съвпада с излитанията на КС-135 от „Пийз“, база на Въздушната гвардия.

— Е, и? Това е в Портсмут, Ню Хампшър.

— Не, не! — прекъсна ме тя. — Не е толкова просто. Мястото, където е отвлечена, може да се намира на 8 до 65 километра оттам.

— Не можеш ли да стесниш периметъра? Триангулирай нещо. Специалистите по дигитални улики нали постоянно триангулират разни неща?

— Не разполагам с достатъчно отправни точки за целта.

— Имам само три прекъсвания на видеопотока около десет секунди след излитането на трите КС-135.

— Имаш предостатъчно отправни точки — казах аз. — Знаещ посоката, в която са излетели самолетите, нали?

— Да.

— И средната скорост, с която излитат?

— Може би.

— Би трябвало да можеш да стесниш периметъра до 15 км. Всичко ли трябва да върша вместо теб?

Опитах се да отбия погледа й с усмивка, която считах за напълно обезоръжаваща, но не ми се размина.

Внезапно блекберито ми иззвъня. Погледнах го и видях, че е Даяна.

— Здрасти! — казах аз. — Получи ли снимката, която ти пратих?

— Не само я получих, Ник — отвърна тя. — Смятам, че го открихме.

86

В продължение на няколко безкрайни секунди не казах нищо.

— Ник?

— Открили сте Жуков?

Гласът на Даяна беше напрегнат и по-висок от обикновено.

— Засякохме телефона му.

— В Ню Хампшър?

— Да. Западно от Нашуа.

— Явно го е включил.

— Слушай, трябва да тръгвам, потегляме на север.

— Накъде?

— Към един паркинг на 3–4 километра от мястото.

— Тръгваш заедно със Специалните части ли?

— Викат всички служители. Искат да наблюдавам от едно място извън периметъра на Специалните части.

— Дай ми точните координати.

— Нали знаеш, че не може да дойдеш. Това е операция на ФБР, а ти си цивилен.

Поех си бавно дъх.

— Даяна, слушай! Не желая тя да умре насред шумна показва операция на Специалните части. Искам да остане жива.

— Те също, Ник. Оцеляването на жертвата винаги е задача номер едно.

— Не говоря за намеренията, а за техниката им.

— По-добри от Специалните части няма.

— С това не споря.

— Какво намекваш тогава?

Затворих очи и се опитах да се съсредоточа.

— Какво представлява мястото?

— Къща до селски път. На сателитните снимки изглежда изоставена.

— Има ли земя?

— Ферма е.

— Уединена?

— Накъде биеш, Ник?

— Само той ли се крие там, или това е мястото, където е заровил Алекса? Именно от това зависи как точно да подходите.

— Не знаем дали тя е там.

— Щом изпука някое клонче, а през гората се юрнат мъже с камуфлажни униформи, той няма да изчака някой да го застреля, а ще я убие. Вече заплаши да наводни гроба и няма да се изненадам, ако може да го направи от разстояние, като дръпне някое лостче или включи напоителната система от къщата. Колкото и бързо да копаят вашите хора, няма да я спасят.

— В това няма логика, тя му е нужна, за да преговаря. Трябва му жива. Ако наводни гроба и я убие, няма с какво да ни притисне.

— Даяна, този човек не следва обикновени правила. Би било опасна грешка да приемете обратното за даденост. Той иска да наводни гроба или да прекъсне притока й на въздух и да наблюдава на монитора си какво се случва. Иска да гледа как тя се дави, бори се и се опитва да крещи. Иска да я види как умира.

— Тогава защо е поискал откуп?

— За да прибере торбата с парите и пак да я убие. Кажи на командира, че трябва да бъда там. Кажи му, че аз съм единственият, който знае нещо за Драгомир Жуков.

87

Докато карах по шосе 93, започна да вали. Първо от стоманеносивото небе поръсиха няколко злокобни капки, а после се изсипа истински порой. Лееше се със сила, която почти винаги означава, че ще бъде кратък, че няма начин да продължи дълго. Този път обаче не спираше. Кой знае откъде излезе силен вятър, който насочи струите почти хоризонтално. Чистачките работеха на максималната скорост и въпреки това едва виждах пътя. Другите коли започнаха да поднасят, после съвсем забавиха ход, а няколко направо отбиха встрани, за да изчакат бурята да отмине.

По принцип обичам такова време, но не и днес. То сякаш отразяваше странното, непривично чувство на тревога, което ме бе обзело. Инстинктите ми подсказваха, че това няма да завърши добре…

…така че надух музиката. Малко песни ме надъхват толкова, колкото майсторски накъдрените китарни сола и ехтящото дизелово рок-кънтри звучене на Бил Кърчен, кралят на фендера, изпял „Hot Rod Lincoln“ преди толкова години. Пуснах си и..Hammer of the Honky-Tonk Gods“, а после живото му изпълнение на „Too Much Fun“. Докато стигна до границата с Ню Хампшър, отново се чувствах като старото ми аз.

Тогава се наложи да изключа звука, за да вдигна телефона. Беше Даяна с инструкции как да стигна до мястото, избрано от Специалните части.

— Събираме се на един паркинг на три километра от къщата — каза тя. — Ти ще се присъединиш към мен и екипа за наблюдение на периметъра, но това означава, че няма да влизаш навътре.

Магистралата стана по-тясна и премина в път с две платна и стоманена мантинела от двете страни. Задминах знак, на който пишеше „Внимание, лосове!“.

— Мен ме устройва. С кола ли ще се движим, или пеша?

— С един от джиповете, слава Богу. Би било ужасно да висим отвън в това време. При теб вали ли?

— Като из ведро. На петдесетина километра съм от вас.

— Карай внимателно, Нико!

88

Четиридесет и пет минути по-късно седях на предната седалка на черен джип „Събърбън“, специално пригоден за нуждите на Специалните части — с багажник на покрива и стъпала отстрани, макар че не беше брониран. Намирахме се извън кризисната зона и не се очакваше да ни улучат. На волана беше Даяна. Под тениската с надпис ФБР носеше бронежилетка против травми трето ниво със защитна плоча на гърдите.

Дъждът плющеше, плътен като завеса, а чистачките се движеха наляво-надясно като метроном, настроен на най-високата възможна скорост. Бяхме паркирали накрая на гората, точно до тесния криволичещ асфалтов път и бяхме част от онова, което в Специалните части наричат „жълта линия“ — последният пост за скрито наблюдение преди началото на операцията. „Зелената линия“ беше въображаемата линия около къщата и означаваше „играта започна“.

На теория бяхме част от екипа по периметъра и се намирахме точно на изхода, но в действителност бяхме просто наблюдатели. Ролята ми беше ограничена и пределно ясна — ако успееха Да заловят руснака жив и той откажеше да им съдейства, щяха Да ми позволят да говоря с него по радиото. Не лично — по радиото.

Бяхме заобиколени с най-различни американски джипове — „Експлорър“, „Блейзър“ и „Събърбън“, до един с багажници и странични стъпала, от които висяха членове на специалните части, облечени с развлечени маслиненозелени костюми от две Части и бронежилетки с керамични плочи, които трябваше да задържат дори патрон от пушка. Освен това носеха балистични каски, защитни очила и дрехи, изпъстрени с надписи „ФБР“ Бяха въоръжени с карабини М4 с оптични мерници, а в страничните кобури носеха пистолети, които щяха да използват само ако автоматите им блокират. В гората — в сенките сред дърветата, близо до къщата — бяха скрити снайперисти с камуфлажни костюми.

Дълго време седяхме мълчаливо, заслушани в радиостанцията, монтирана на таблото. Чакахме. Изглежда всички чакаха сигнал. Въздухът пращеше от напрежение.

— Ако се покаже… — започнах аз.

— Снайперистите ще го очистят. Убийството му беше разрешено предварително.

— Това част от протокола на ФБР ли е?

— В случаи, когато смятаме, че мишената може и вероятно възнамерява да убие жертвата, убийството е законово обосновано, да.

— А ако не се покаже?

— Ще се опитат да проникнат в къщата от две точки едновременно и ще се съсредоточат върху спасяването на заложника.

Седяхме мълчаливо още известно време и Даяна каза:

— Искаш да си там, нали? Признай си.

Не отговорих, все още премислях нещата. Имах чувството, че нещо не е наред.

Тя ме погледна и аз попитах:

— Може ли да ми дадеш бинокъла си?

Не бях взел моя от лендроувъра, не очаквах да ми потрябва. Тя ми подаде своя тъмнозелен „Стайнер“ — разработен специално за Специалните части, с лепенка „ФБР“ отстрани, и аз го насочих към къщата — малка, спретната, боядисана в бяло, с тъмнозелени капаци на прозорците. Изобщо не беше ферма, а къща в гората. Заобикалящият я терен ми се стори учудващо малък предвид размера на имота. Тревата беше прораснала и подивяла и вероятно щеше да стигне до кръста ми. Сякаш никой не се беше грижил за нея от години. Беше тъмно и на алеята не виждах нито кола, нито камион.

Върнах бинокъла на Даяна.

— Не мисля, че сме на правилното място — казах аз.

— Защо? Неговият номер беше, няма съмнение.

— Погледни, това е единственото място, откъдето може да излезе или да влезе и ние сме го завардили. Гората отзад е прорасла, пълно е с храсти и увивни растения. И сто метра не може да измине, без да се заплете в тръните.

— И ти видя всичко това?

— Бинокълът е хубав.

— А ти умееш да гледаш.

— Тук е в капан, никога не би избрал такава къща.

— Може би не я е избрал той, а хората на Наврозов. Изоставена е от година и половина.

— Не мисля, че би позволил друг да взима тези решения вместо него. Не обича да разчита на когото и да било.

— Преценката ти почива на информация от трета ръка, от някаква старо досие на КГБ.

Пренебрегнах думите й.

— Някой провери ли сметките за вода и електричество? — попитах аз.

— Къщата е празна от осемнайсет месеца.

— Не виждам генератори, а ти? Как тогава има интернет?

Тя бавно поклати глава и се замисли.

— Или сателитна чиния — допълних аз, а Даяна продължи да клати глава. — Освен това е несръчно.

— Кое е несръчно?

— Да използва мобилния си телефон. Не би трябвало да го прави повече.

— Той не знае, че имаме номера му.

— Този човек никога никого не подценява. Затова е още жив.

Извадих мобилния си телефон и набрах Дороти.

— Къде си, Хелър?

— В Ню Хампшър.

— Това го знам. Къде?

— Насред нещо, което все повече ми прилича на операция за отвличане на вниманието — отвърнах аз. — Западно от Нашуа.

— Нашуа? Това е… на около 65 километра южно от маршрута на полета.

— Можеш ли да ми пратиш GPS координатите?

— Готово.

— Колко голям е районът, в който се целиш? Чудя се дали не можем да намалим възможностите. Огледай терена и празните имоти и…

— Май открих още една отправна точка.

— Да чуя.

— Рових в НЦИП с надеждата да изскочат интересни данни за Ню Хампшър и се натъкнах на нещо, което може да е убийство.

Националният център по информация за престъпността е компютърна база данни с престъпления, поддържана от ФБР и използвана от всяко полицейско управление и другите правоприлагащи органи в страната.

— Каква е връзката?

— Кодът на доклада е 908. Предумишлено убийство на полицейски служител с помощта на оръжие.

— И?

— Полицай-новобранец бил намерен в колата си на дъното на дефиле в Ню Хампшър. Първо изглеждало сякаш е излязъл от пътя, но началникът на местната полиция подозира, че е бил убит.

— Защо?

— Заради нараняванията. Според окръжния патоанатом те нямат нищо общо с онези, които се наблюдават при катастрофа. Първо, всички органи в гръдния му кош са унищожени. Сякаш някой е взривил дълбочинна бомба в него.

Пулсът ми се учести.

— Къде е станало?

— В границите на самолетния маршрут — град Пайн Ридж, Ню Хампшър. На 65 километра от теб, както ти казах.

89

— На погрешното място сме — заявих аз.

— Защо си толкова сигурен?

— Телефонът му вероятно е вътре, но той не е. Това е диверсия, може би дори капан.

— Как така?

— Той знае, че Наврозов се опитва да му види сметката. Може би се опитва да го примами тук, за да скрие истинското си местоположение.

Взех слушалките от радиото, монтирано на таблото, натиснах бутона за комуникация и казах:

— Зулу 1, тук Виктор 8.

— Ник, какво правиш? — не повярва на ушите си Даяна.

— Трябва да се откажем — отвърнах аз, — и да тръгнем на север.

От колонката високо и ясно се чу гласът на командира на Специалните части:

— Говорете, Виктор 8.

— Зулу 1, имам нова информация, която искам да споделя с вас. Къде се намирате, за да се срещнем?

Даяна се вторачи ужасено в мен. Последва мълчание, а после:

— Повторете, Виктор 8.

— Зулу 1, имам нова информация, която трябва да ви предам, спешно е. Искам веднага да се срещнем!

— Няма да стане, Виктор 8 — отвърна гласът, но аз не смятах да се откажа.

— Зулу 1, искам незабавна среща, спешно е!

Командирът отговори веднага.

— Разбрах, Виктор 8, и ви отказвам. Освободете честотата Край!

Повдигнах рамене и оставих слушалките обратно на куката.

— Боже, Ник! — каза Даяна. — Просто… нямам думи.

— Какво?

— Готвим се за нападение.

— Което означава, че най-добрите служители на ФБР са на 65 километра от мястото, където нашият човек си върши работата. Хайде, да тръгваме.

— Не мога просто да си тръгна, знаеш това. Човек не напуска позицията си без разрешение.

— Тук не си им нужна, ти си само зрител. Прахосваш и времето, и таланта си.

Даяна изглеждаше така, сякаш е в агония. Разкъсваше се от нерешителност.

— Хайде! — казах аз и отворих вратата на джипа.

— Хелър!

— Съжалявам — казах аз, докато излизах.

— Ник, почакай!

Обърнах се.

— Не го прави, Ник, не и сам!

Погледнах я за миг — невероятните зелени очи, рошавата коса — и усетих, че нещо в мен се стяга.

— Трябва да вървя.

— Недей, Ник!

Затворих внимателно вратата.

90

Обратният път до гаража, където бях оставил дифендъра (на около километър и половина разстояние), беше труден и дълъг. Първо минах по няколко тесни селски пътища, а после — по натоварена магистрала. Междувременно дъждът се бе превърнал в потоп с библейски мащаби и когато стигнах до колата, дрехите ми бяха вир-вода въпреки дъждобрана. Надух отоплението докрай и потеглих на север към Пайн Ридж. Здрачът бързо бе изместен от нощта, а дъждът не спираше.

320 дни в година лендроувърът е излишно мощен звяр, странност, истински танк по градските улици. Тази нощ, при такива опасни условия, той откровено царуваше на пътя. Задминах безброй заседнали коли, чиито шофьори изчакваха бурята да отмине.

Около петнайсет минути, след като потеглих, се обади Даяна.

— Откриха труп.

— Има ли документи?

— Да. Името му е Кирил Чужой, има зелена карта и живее в Ръдърфорд, Ню Джърси. Родом е от Москва и работи за холдинга на Роман Наврозов, „Росинвест“.

— А в джоба му сте намерили телефон „Нокия“-менте — довърших аз.

— Да. Вероятно е на Жуков.

— Не, по-скоро си е негов, но СИМ-картата е на Жуков.

— Какво?

— Сетил се е, че ако сложи своята СИМ-карта в телефона на Другия, при търсенето ви номерът му ще изскочи и ще решите, че най-накрая сте го открили. И е бил прав.

— Не разбирам — защо просто не е разменил апаратите?

— Виж, той е умен. Не е искал да рискува в телефона на Чужой да има проследяващ софтуер. Можеш ли да ми пратиш снимка на тялото?

— Изчакай — каза тя и след минута отново чух гласа й. — Би трябвало вече да е при теб.

Сложих я на изчакване, отворих електронната си поща и открих снимката. Фалшивият юридически аташе от Бразилското консулство. Човекът, убил наркопласьора в сградата на ФБР в Бостън. Роман Наврозов сигурно го беше изпратил, за да е сигурен, че Маурицио Перейра няма да издаде нещо, което да го свърже с отвличането на Алекса.

— Прати снимката на Гордън Снайдър, става ли? — казах аз на Даяна.

— Защо?

— Защото тя свързва Наврозов с убийството в сградата на ФБР.

— Ясно, ще му я пратя.

— Къде си сега?

— Връщам се към паркинга. А ти?

— На 35 километра от теб, но карам много бавно. Можеш ли да пратиш екипа тук?

— Къде?

Продиктувах й координатите.

— Това ли е мястото, където смяташ, че я държи?

— Не. Това е центърът на град Пайн Ридж. Площта му е 90 квадратни километра.

— Защо си толкова сигурен за мястото?

— Не съм сигурен. Дороти сравнява данните със снимки от Гугъл Ърт.

— И какво точно търси?

— Терен, който е достатъчно просторен и достатъчно уединен, с няколко излаза. Свободен, изоставен, с просрочена ипотека, все едно. Най-важното е собственикът да отсъства.

— А сметките за ток и вода?

— Не разполагаме с вашите източници, действаме на сляпо. Така че се опитай да изпратиш Специалните части насам възможно най-бързо.

— Ще се постарая — каза тя. — Ще се видим там.

— Надявам се.

Минута, след като затворих, ми хрумна нещо и се свързах с Дороти.

— Ще ми намериш ли домашния номер на началника на полицията в Пайн Ридж?

91

— О, повярвайте ми — каза съпругата на началника на полицията, — не ни прекъсвате, докато вечеряме. Уолтър е навън, укрепва брега и изобщо не знам кога ще се върне. Всички са там, включително служителите на непълен работен ден и всички доброволци, които успяха да съберат. Много е сериозно, реката е придошла и навсякъде е разкаляно. Мога ли да ви помогна с нещо?

— Нужен ли му е още един доброволец?

— Направо отивайте.

— Бихте ли ми дали номера му?

Началник Уолтър Ноуитски вдигна след първото позвъняване.

— Господин началник — казах аз, — съжалявам, че ви безпокоя в такъв тежък момент, но се обаждам относно един от служителите ви…

— Това ще трябва да почака — отвърна той. — Затънал съм до шията.

— Става дума за Джейсън Кент. Работел е за вас, в доклада ви пише, че е бил убит.

— Кой се обажда? — рязко попита той.

— ФБР — отвърнах аз. — ОПИО.

Той беше наясно с жаргона, разбира се — като всяко друго ченге. ОПИО беше Отделът по информационно обслужване, който поддържаше базата данни на НЦИП с всички докладвани престъпления.

— С какво мога да ви помогна?

— Докладвали сте го като 908, предумишлено убийство на полицейски служител. Просто проверявам сигнала.

— Добре, аз… вижте, сега не е най-подходящият момент да говорим, в Ню Хампшър имаме сериозни наводнения, хората са заседнали в колите си, реката приижда и…

— Разбирам — отвърнах аз, — но е доста спешно. Имаме сигнал за убийство в Масачузетс с параметри, сходни с онези, за които сте съобщили, така че ако сте в състояние да отговорите на няколко бързи въпроса…

— Изчакайте да вляза в колата. Отвън не чувам дори себе си.

Чух как бърника телефона си, а после затръшва вратата.

— Кажете какво ви интересува — каза той.

— Има ли заподозрени?

— Заподозрени ли? Не, сър. Сигурен съм, че не е човек от града.

— Полицай Кент престъпление ли разследваше, преди да го убият?

— По тези места нямаме много престъпления. Най-вече превишена скорост, но нарушителите обикновено не са оттук. Той направи обичайните обиколки и провери едно оплакване за шум, но…

— Спрял ли е някого на пътя в близост до мястото, където са го убили?

— Доколкото знам, не. Това беше и моята теория, но той за нищо не беше съобщил.

— И не се е карал с никого?

— Нищо не е споменавал.

— Имате ли някаква теория за случилото се?

— Не, сър. Де да имах. Това момче… по-добро от него не познавам…

Той не довърши и замлъкна за момент.

— Много съжалявам.

— И Сатаната да беше срещнал, щеше да му предложи ризата от гърба си. Нищо лошо не бих могъл да кажа за него, освен че вероятно не беше роден за ченге. Затова съм виновен аз, не биваше да го взимам на работа.

— Какви бяха задълженията му в деня, когато го убиха?

— Обичайните. Така де, помолих го да проучи едно, ами, аз им викам „обаждания от досадниците“. Имаме един Дюпюи малко е капризен, нали разбирате. Не спря да звъни и да се оплаква от един свой съсед, така че помолих Джейсън да отиде да погледне. Обзалагам се, че той изобщо…

— От какво се оплакваше?

— Ами, не знам, Дюпюи каза, че според него съседът надолу по пътя му откраднал кучето, все едно на някого му е притрябвал някакъв си помияр. Освен това онзи работел без разрешително.

Точно преди да променя посоката на разпита, ми хрумна нещо.

— За каква работа става дума?

— Може би строителство. Знам само, че във фермата на Олдерсън от години не живее никой, след като съпругата на Рей Олдерсън се помина и той се премести в Делрей Бийч. Реших, че може би Рей е пратил надзирател да подготви къщата за продажба, защото преди седмица и нещо им докараха… как му викат, земекопна машина.

Вече не го слушах. Бях на по-малко от 15 километра оттам. Дъждът трополеше по капака и покрива на колата, макар че изглежда най-сетне отслабваше. Видимостта не беше особено добра — при такова време 15 километра можеха да ми отнемат 20 минути.

Две фрази обаче се набиха в ума ми.

Надзирател.

Премести се в Делрей Бийч.

Това означаваше, че собственикът не живее в къщата.

— Този надзирател — казах аз, — отдавна ли е там?

— Ами, аз, разбира се, няма как да знам това. Никога не съм го срещал. Може би е чужденец, но в днешно време кой не е? Американците за нищо на света не биха вършили физическа работа. Знам, че един ден просто се появил, но тук сме дискретни и гледаме да не се бъркаме в чуждите работи.

— Знаете ли адреса?

— Тук вече не се водим по номерата. Фермата на Рей е хубаво парче земя, повече от двеста акра, но къщата е развалина, нали разбирате? Не стои добре, така че…

— Къде се намира? — рязко го прекъснах аз.

— На „Годард“, малко след шосе „Хъбард Фарм“. Да не мислите, че надзирателят има нещо общо с убийството?

— Не — отговорих бързо аз. Последното, което исках, е началникът на местната полиция да цъфне и да започне да разпитва.

— Защото с удоволствие бих се отбил там. Ще взема джипа, защото пътят със сигурност е заприличал на блато.

— Нямаме бърза работа — казах аз. — Може и след няколко дни.

— Ако искате да говорите със собственика, сигурно ще мога да намеря номера на Рей във Флорида, само ми дайте няколко минути.

— Няма нужда, знам, че сте много зает. Това са данни за базата, съвсем рутинна процедура. Цял живот с това се занимавам.

— Е, работата е важна — каза любезно Ноуитски. — Някой трябва да я върши. Просто се радвам, че сте човек, който владее терминологията.

Благодарих му и затворих, преди да успее да ме попита още нещо.

— Дороти — казах аз след петнайсет секунди, — имам нужда от навигатор.

92

Когато стигнах в Пайн Ридж, дъждът беше намалял до ръмеж. Главната магистрала изглеждаше съвсем нова — асфалтът беше гладък като стъкло, а пътят — леко изпъкнал в центъра, за да се оттича водата встрани, което действаше безотказно. Минах край „Пайн Ридж Куолити Ауто“ (най-обикновена бензиностанция), а после край училище „Пайн Ридж“ — модерна тухлена сграда, проектирана в стил, чието най-точно описание е „Ама че са грозни гимназиите в днешно време“. След това — край пощата. На първия по-голям кръстопът имаше бензиностанция, а до нея — денонощен магазин, очевидно затворен. На следващия светофар завих наляво.

Карах край скромни ранчота и фермерски къщи, построени твърде близо до шосето. Имаше немаркирани тротоари, през гората криволичеха тесни алеи, а повечето пътища бяха черни, макар че видях и няколко павирани. Единствените ориентири бяха пощенските кутии — повечето големи, с фамилии, изписани на ръка с бояджийска четка, понякога с шаблон.

Около три километра надолу по тесния, обграден с дървета път, се натъкнах на препятствие, импровизирано набързо — няколко дървени бариери, облепени с червени отражателни дискове. Това беше шосе „Годард“, а на около три километра по-нататък се намираше фермата на Олдерсън. Ако бях прав, точно това беше мястото, където Алекса Маркъс бе заровена в земята… и където може би щях да открия Драгомир Жуков.

Спрях джипа точно пред бариерите и включих високите фарове. Пътят беше невероятно разкалян. Ако изминех трите километра пеша, щях ужасно да се забавя, а не можех да си го позволя. Излязох, отместих бариерата, върнах се в джипа и заорах напред.

Имах чувството, че пресичам тресавище. Гумите затъваха дълбоко в калта, из въздуха хвърчеше вода. Останах на трета и карах, без да променям скоростта — нито твърде бързо, нито твърде бавно. Когато е кално, не е добре да сте на прекалено ниска скорост — ако карате твърде бавно, водата може да нахлуе пред ауспуха и да наводни двигателя.

Постепенно пътят се превърна в тясна, тъмна алея, гъсто обточена с борове и брези. Единственият източник на светлина бяха фаровете ми и двата лъча се плъзгаха по повърхността на реката от кал. Колата обаче се държеше като амфибийно превозно средство и скоро успях да измина половината път. Тогава гумите затънаха с още няколко сантиметра и най-накрая заседнах. Оставаше ми километър и половина.

Знаех, че няма смисъл да форсирам. Вместо това вдигнах крак от педала, после дадох малко газ. Нищо не стана. Натиснах го отново, съвсем лекичко. Колата се залюля напред-назад. Няколко минути повтарях същата процедура и накрая джипът се измъкна от дерето и продължи да пори кафявата крем-супа. Накрая фаровете ми осветиха ръждясала пощенска кутия, на която пишеше „ОЛДЕРСЪН“.

Собственикът отсъствал, надзирателят бил дошъл наскоро със земекопни машини. Дали имаше и трактор? В този момент можех само да предполагам, но нямах друг избор.

93

Алеята, водеща до имота на Олдерсън, беше основният път за достъп. Ако наистина се намирах на точното място — засега трябваше да приема, че е така — Жуков сигурно беше поставил техника за наблюдение. Камери, инфрачервени лъчи — някаква система, която да го предупреди за появата на натрапници. От друга страна не е лесно да монтираш такова оборудване навън и да си сигурен, че работи ефективно, без да си се подготвил предварително. Така или иначе, по-разумно беше да приема, че алеята е под наблюдение.

Подкарах нататък и подминах входа, като изминах още 800 метра през калта, докато пътят изведнъж свърши. Оттам продължих нагоре по стръмния склон и влязох възможно най-навътре в гората. Според картата, която ми изпрати Дороти, това беше отдалеченият край на имота. Площта на фермата възлизаше на 240 акра, с 800 метра излаз към асфалтирано шосе и 1600 метра — към черния път, по който се движех. Къщата сигурно беше на 400 метра оттук, но заради релефа не се виждаше оттам.

Години наред собственикът позволявал на ловците да минават през земите му — Дороти беше проверила това в ловните регистри на щата, които бяха качени в интернет. Това не е необичайно за Ню Хампшър — човек може да ловува в държавни земи и дори в частни, стига собственикът да не е сложил табели „ЛОВЪТ ЗАБРАНЕН“. Аз обаче толкова се бях съсредоточил в борбата с калта, че табелите „ВЛИЗАНЕТО И ЛОВЪТ ЗАБРАНЕНИ“, които се издигаха на всеки 150 метра, напълно ми убегнаха. Изглеждаха съвсем нови — бяха ги поставили наскоро, за да не се доближава никой до къщата. Разполагах с няколко прилични сателитни снимки, но не бяха нови. Нямах представа кога са правени, спокойно можеше да е било преди години. В този смисъл бях в много неизгодно положение.

Поне оръжието ми беше добро — полуавтоматичен „Зиг-Зауер“ Р250. Това е прекрасен пистолет — компактен, лек, гладък и съвършено изпипан. Моят беше матовочерен, с алуминиева рамка. Бях му монтирал нощен мерник „Тритиум“ и отличен вътрешен лазерен мерник „ЛейзърМакс“. Освен това платих на един оръжеен майстор в Манасас, Вирджиния, за да добави квадратчета и точици по откритите части, да заобли острите ъгли, за да го изтеглям от кобура без усилие, и да скоси дръжката, за да го презареждам по-лесно. Той го настрои като цигулка „Страдивариус“ и регулира спусъка така, че оръжието стреляше почти без да съм го докоснал.

Както при всяка фино проектирана машина, в добре изработения пистолет има елегантност. Обичам прецизната направа, хром-никеловото покритие, бързата реакция на спусъка и миризмата на смазка, дим, барут и нитроглицерин.

Приготвих няколко пълнителя с експанзивни куршуми. Замислени са да нанасят сериозни щети — когато улучат меки тъкани, се деформират и пръсват така, че да остане голям кратер. Ченгетата ги предпочитат, тъй като не минават през стените. Както и през мишената, разбира се.

Джипът беше боядисан в армейско зелено, но калта го бе омазала така, че сякаш го бях пръскал с камуфлажна боя. Скрих го в една брезова горичка, така че да не се вижда от пътя, и извадих някои неща от багажника — чудесният ми бинокъл „Лайка“ и чифт ботуши, все още покрити с кал от последното им обуване. Препасах един страничен кобур, пъхнах в него пистолета и закачих на колана си няколко калъфа за пълнители.

В последния момент си спомних, че под задната седалка има нещо, което може да ми потрябва — старата ми армейска бронежилетка „Интерсептор“ от арамидни влакна. Не е куршумоустойчива (такова нещо няма), но едва ли ще намерите по-ефективна мека броня — би трябвало да спира картечни патрони Девети калибър. Нахлузих я и затегнах ремъците от велкро. Ако се намирах на точното място, трябваше да съм подготвен.

94

Земята беше влажна и мека, почти като сюнгер, и толкова хлъзгава на места, че за малко да падна. Ниските клони и трънливите храсти деряха лицето и шията ми. В началото склонът се издигаше стръмно нагоре, след което се изравняваше в плато. Накрая се изкачих на едно хълмче и забелязах малка постройка на една полянка в далечината.

Погледнах през бинокъла и видях голяма сграда без прозорци. Плевня. На няколкостотин метра зад нея, поне според сателитната снимка, се намираше къщата. Приближих се още малко и най-сетне я зърнах. Прозорците й обаче бяха тъмни, което не ми се стори обещаващо. Или бях объркал мястото, или Жуков вече се беше изнесъл. Което означаваше, че Алекса е мъртва.

Доближих се още, като криволичех из гората и се криех в сенките. Накрая плевнята вече се виждаше и с невъоръжено око. Забиколих я и пред очите ми се откри дълъг двор, който стигаше до къщата. Небето започваше да се прояснява и лунната светлина бе достатъчна, за да различа равна поляна, на която имаше повече голи петна, отколкото трева. По средата между плевнята и тъмната къща се виждаше гол правоъгълник с размери 3 метра на 90 сантиметра. Като прясно изкопан гроб. Вместо да е покрит с купчина пръст обаче, той беше съвсем равен и изпъстрен със следи от гуми, сякаш някой е кръстосвал отгоре му с кола или камион, а дъждът е омекотил следите.

Прониза ме мрачно предчувствие. В единия край на правоъгълната кръпка стърчеше сива пластмасова тръба, като прерязан ствол на фиданка. Свалих бинокъла, пуснах го да увисне на ремъка около врата ми и тръгнах към края на гората.

Къщата беше стара, кафява на цвят развалина, дървената й облицовка беше олющена и напукана, тук-таме липсваха летви. На покрива бе монтирана бяла сателитна чиния. Изглеждаше нова. В сенките зад плевнята започнах да различавам очертанията на голяма машина. Издигаше се нагоре като огромна геометрична птица — чайка или жерав. Взрях се по-внимателно и видях, че е багер „Катърпилър“.

95

Вдигнах бинокъла и го насочих към къщата. Двуетажна, със стръмен покрив и малки прозорци, които не светеха. На дървената веранда видях още една машина. Компресор за въздух, може би?

Да. Имаше логика, ето как той вкарваше въздух в кутията, ковчега или в каквото всъщност я беше затворил. Това беше мястото, сигурен бях. Минута или две наблюдавах внимателно, изчаквайки някакво раздвижване в мрака или проблясък от отразена лунна светлина. Изчислих, че къщата е на около триста метра извън обсега, в който пистолетът ми стреляше точно, само че ако вътре има човек с пушка, те нямаше да го затруднят. Щом излезех на открито, щях да се превърна в мишена. Извадих телефона и набрах номера на Даяна.

— Мисля, че Алекса е тук — прошепнах аз.

— Видя ли я?

— Не, но наблюдавам нещо, което прилича на гроб. От земята стърчи вентилационна тръба. Разкопано е наскоро.

— А Жуков?

— В къщата не свети. Не съм сигурен, че е там. Кажи на шефовете си, че това е мястото, почти съм сигурен. Трябва да дойдат веднага. И да си носят лопати.

Натиснах „Край“ и изключих звука. После направих още няколко крачки, измъкнах се от сенките, пресякох голата морава и тръгнах към мястото, където бях сигурен, че е заровена Алекса. Точно тогава луната освети нещо до краката ми. Внезапно целият двор светна и аз бях заслепен от лъчите на два прожектора, идващи от различни посоки.

96

Проснах се на земята и усетих силния глинест аромат на пръстта. Сграбчих пистолета, вдигнах предпазителя и поставих пръст на спусъка, като внимавах да не го натисна. И най-слабото стисване щеше да произведе изстрел. С едно бързо движение се претърколих по гръб, с лице нагоре. Светлината идваше от две посоки — от плевнята вляво и от къщата вдясно. Бавно си поех въздух и се ослушах, опитвайки се да пренебрегна блъскането на сърцето ми.

Нищо.

Разбрах какво е станало — бях настъпил невидим проводник на нивото на глезените ми. Жуков беше служил в руската армия в Чечня, където сигурно бе усвоил всички стандартни военни техники, като например как да задейства мина или да засече приближаването на врага с помощта на опъната тел. Онази, която използвахме ние, беше черна и тънка като конец за почистване на зъби. Изработваше се от полиетиленова нишка, наречена „Спектра“. Има рибарски корди, произведени от същия материал — леко разтеглив и много здрав. Няма как да го забележите в мрака, освен ако не носите фенерче и не знаете къде да гледате. Жуков сигурно беше обточил поне част от периметъра, увивайки нишката около дънерите на дърветата и свързвайки я с прекъсвач, който да включи прожекторите. Нискотехнологичен детектор за движение.

Той обаче тук ли беше, или не? Дали изчакваше да стана, за да се прицели? Заслушах се, като се опитвах да доловя стъпки, плъзгането на обувки по пръст или чакъл.

Нищо.

Две минути по-късно прожекторите се изключиха и всичко потъна в мрак. Не последваха изстрели, нито пращене на клонки. Чувах само шумолене на листа, далечният глас на нощна птица, бързите стъпки на някоя катерица.

Вентилационната тръба се намираше на около сто метра от мен. Дали Алекса щеше да ме чуе, ако кажех нещо в нея? Внезапно осъзнах каква грешка би било това. Ако Жуков се крие в къщата и наблюдава Алекса от разстояние, щеше да чуе онова, което чува и тя. Ако беше вътре, това да ме види беше въпрос единствено на време, разбира се. Затова трябваше да го убия пръв. Да прибера ли оръжието, или не? Имах нужда и от двете си ръце. Напъхах го в кобура, превъртях се и стъпих на крака, без да се надигам. После се изправих със скок и тръгнах към къщата.

97

Само че не се затичах. Не исках да задействам още някой капан. Докато вървях, се оглеждах за колони, пръти или нещо друго, около което би могъл да върже нишката. Може би влизах в капан и той ме чакаше в тъмното с пушка.

Заобиколих къщата, минавайки край ред дървени капаци с прогнила рамка и белеща се боя, без катинари. Да вляза ли в мазето? Не. Може би не беше мазе, а подземие с пръстен под, в което се влиза само отвън, без врата към вътрешните стълби.

Зад пробита мрежата против комари се виждаше врата, но аз продължих към предната част на къщата. Минах край обла площадка от гола земя, където сигурно паркираха и обръщаха колите. Коли обаче липсваха, пред къщата — също.

Жуков явно не беше вътре, в противен случай вече щях да съм мъртъв. Ами ако просто беше изоставил фермата? В края на краищата знаеше, че го гонят — беше го разбрал от посредника на Наврозов. Защо да остава, след като може да зареже жертвата си в земята и да я остави да умре?

През обраслата ливада бе отъпкана пътека, макар че не можех да преценя кога точно. Огледах всички прозорци и не засякох никакво движение, така че отворих мрежата против комари и посегнах към предната врата. Тя веднага се отвори. Тук бе живял някой, и то съвсем наскоро.

98

Вътре миришеше така, сякаш някой наскоро е готвил — може би наденици или яйца, нещо пържено. Антрето беше малко, таванът — нисък, а под миризмата на мазнина се прокрадваше миризма на мухъл. И на цигари, макар че тази не беше толкова силна, сякаш той пушеше другаде. Тръгнах крадешком напред, хванал пистолета с две ръце, и се обърнах наляво, готов за стрелба. После — надясно.

Нищо. Дъските скърцаха.

Сега трябваше да реша накъде да тръгна. Вратата отдясно водеше към малка стая, отляво се издигаше стръмно стълбище с изтъркани дървени стъпала, а точно пред себе си виждах друга врата, която вероятно водеше към кухнята или към задната част на къщата.

Стълбището беше потенциално скривалище. Ослушах се внимателно, но не чух нищо. Отново се извърнах, описвайки дъга отдясно наляво, после скочих към него.

— Не мърдай!

Отговор не последва. Тогава чух глас, но не отгоре, а от дъното на къщата. Женски глас, приглушен и неясен, с неравна интонация. Ту се издигаше пронизително, ту спадаше. Явно телевизорът беше включен. Прекрачих прага и огледах тъмните ъгли, тялото ми бе напрегнато като пружина. Погалих с пръст спусъка и огледах помещението, размахвайки пистолета отляво надясно, а после — към ъглите.

В кухнята нямаше прозорци, очевидно бе отделена от наличното вътрешно пространство по-късно. На пода имаше тъмночервен линолеум със спираловидна бяла шарка, плочките бяха надрани и изпочупени. Видях стара печка, вероятно от 1940-та година, и плот „Формика“ с метален кант. Бял порцеланов умивалник с два крана, един за топла вода и един за студена, пълен догоре с купи и чинии със засъхнала храна по тях. Насред кухненската маса лежеше празна кутия от мариновани наденички.

Отново чух гласа, този път по-отблизо. Идваше от съседната стая, но не от включения телевизор.

Това беше гласът на Алекса.

99

Носен от адреналина, нахлух в съседната стая с насочен пистолет.

— …копеле! — тъкмо казваше тя. — Копеле проклето!

После тонът й рязко се промени, гласът й стана висок и умолителен.

— Моля те, Боже, моля те, пусни ме оттук, моля те, Боже, о, моля те, Боже, какво искаш, по дяволите? Не издържам вече, не издържам, моля те, Господи!

Видях, че Алекса не е там. Гласът й идваше от колоните на компютър — черен „Дел“, поставен върху дървена пейка, дълга колкото цялата стена. На монитора видях същото странно изображение на лицето на Алекса в едър план, със зеленикавия оттенък, който бях видял и на видеопотока.

Тя обаче изглеждаше толкова зле, че едва я познах. Лицето й беше съвсем изпито, клепачите й — толкова подути, че се виждаха само тънки цепнатини, с дълбоки лилави сенки под тях. Когато говореше се помръдваше само единият край на устата й, сякаш бе получила удар. Лицето й блестеше от пот, очите й бяха диви и разногледи.

Пред монитора видях клавиатура, а от лявата й страна — малък, евтин на вид микрофон на пластмасов триножник, взет вероятно от коша за преоценени стоки в „Рейдио Шак“.

За миг Алекса сякаш гледаше към мен, но погледът й се зарея другаде. Тя замлъкна, после започна да скимти, а думите й се сливаха една с друга. Различих само „моля“, „Боже“ и „навън”.

Наведох се към микрофона и казах:

— Алекса?

Тя обаче продължи, явно без да ме чува. На дръжката на микрофона имаше малко черно копченце с надпис „вкл/изкл“. Плъзнах го на „вкл.“ и повторих:

— Алекса?

Този път тя замлъкна. После отвори уста и се разхлипа.

— Алекса? Аз съм, Ник.

— Кой… кой е?

— Ник Хелър. Всичко ще бъде наред. В къщата съм, съвсем наблизо. Чуй ме, Алекса, идва помощ, но искам да мълчиш и да се успокоиш, става ли? Ще се опиташ ли? Само за малко. Ще се оправиш, обещавам ти.

За миг ми се стори, че в задния двор светва фенерче.

— Ник, къде си? Господи, къде си?

Отново се светна. Това бяха фаровете на кола — чух мотора й, а после затръшването на врата. Жуков, нямаше кой друг да бъде. Аз обаче не го виждах, беше паркирал от другата страна на къщата, където нямаше прозорци.

— Ник, отговори ми! Измъкни ме оттук, моля те, измъкни ме, Ник!

Тя започна да крещи.

— Всичко ще бъде наред, Алекса! Всичко ще бъде наред!

Най-сетне тя се вслуша.

— Не ме оставяй тук!

— Той се върна — прошепнах аз. — Чуваш ли ме?

Алекса се взря нагоре, кимна и отново заплака.

— Всичко ще бъде наред, стига нищо да не кажеш. Разбираш ли, нито дума.

Сграбчих пистолета с две ръце. Ами ако това не е Жуков? Ами ако е полицията? Беше твърде рано за Специалните части, те караха насам. Да вземат хеликоптер, щеше да им отнеме повече време, а и да ги лиши от тежкотоварното въоръжение.

Жуков щеше да влезе през предната врата, както направих аз. Подсказа ми го отъпканата до нея пътека. Той обаче нямаше Да очаква да завари някого тук и това ми даваше временно надмощие. Ако се разположех както трябва, можеше и да успея да го изненадам.

Сърцето ми вече блъскаше, времето течеше по-бавно. Бях в онова странно спокойно състояние, в което тъй често изпадах при голяма опасност — сетивата ми бяха изострени, реакциите — по-бързи.

Някъде се отвори врата. Не беше предната. Коя тогава? Страничната, която бях забелязал на идване. Трябваше да се скрия, но къде? Нямах време за колебания.

До входа на кухнята имаше врата. Вероятно килер, а до него — дървен кухненски стол. Плъзнах го няколко сантиметра встрани, отворих вратата с лявата си ръка, пристъпих в мрака и… пропаднах надолу.

Това не беше килер, а стълбите към мазето. Пресегнах се, успях да се хвана за нещо, за да спра падането и ботушите ми се приземиха с приглушено тупване.

Напипах дървен парапет. Завъртях се и затворих вратата зад себе си, като държах топката обърната, за да не изщрака. Затворих я съвсем тихо, отпуснах се на колене на първото стъпало, надникнах през ключалката… и зачаках той да се появи.

100

Драгомир Жуков паркира от другата страна на къщата само за да разнообрази модела. Човек никога не трябва да бъде предвидим. По същата причина изключи сателитния интернет — предвидимо би било, ако го остави, а това беше ненужен риск. Интернет сигналът може да бъде проследен. Един кабел бе оставил на мястото му, разбира се — онзи, който свързваше компютъра му с ковчега.

Преди да влезе, хвърли поглед към перваза и видя, че парченцето прозрачна лепенка между вратата и рамката още е непокътнато. Значи никой не беше влизал. Поне така предполагаше — никога нищо не е сигурно. Драгомир много отдавна се беше научил да не оставя нищо на случайността. Това бе един от многото уроци, научени в Адския университет, известен още като Затвор номер 1 в Копейск.

Парите бяха постъпили в сметката му, посредникът беше елиминиран. Преди известно време Драгомир се беше подготвил за бързо бягство в случай, че операцията не мине по план. В стоманена кутия, заровена в националния парк „Акейдия“ в Мейн, го чакаха украински паспорт и няколко дебели пачки с американски долари и евро. Паспортът щеше да бъде валиден още две години. С тази нова самоличност щеше да пресече канадската граница съвсем лесно, а от Монреал излитаха множество международни полети. Единственото, което му оставаше да свърши, всъщност си беше истинско удоволствие — награда за дългите дни бдителност, търпение и самоконтрол.

Знаеше какво ще направи, беше го репетирал безброй пъти, наслаждавайки се на очакването. Щеше да каже на момичето какво ще стане, защото нямаше нищо по-възбуждащо от това жертвата да знае предварително. Беше наблюдавал страха на малката час по час, но когато научи какво точно я очаква в пълни, клинични подробности, ужасът й щеше да приеме ново физическо измерение.

Той щеше да подходи методично, като откачи маркуча от компресора и го прикачи към градинския маркуч с месингова връзка. Дръпнеше ли лоста на хидранта, водата щеше да потече, а няколко секунди по-късно — да покапе в ковчега.

Драгомир беше давил дребни животинки — мишки, катерици, зайци и една улична котка — в контейнер за боклук. Писъците и паническите гърчове на тези неми, глупави същества обаче изобщо не го удовлетвориха. Липсваше им разбиране. Тя обаче щеше да чуе струйката и да се досети. Дали щеше да крещи, да се моли, или и двете? Докато водата се покачваше, а въздушният джоб намаляваше, щеше да рита, да блъска и най-вече да умолява.

Беше направил изчисления — вътрешният обем на ковчега беше 870 литра. Предвид налягането в къщата, диаметърът на маркуча, разстоянието от крана до гроба и трите метра земя върху капака, щяха да му трябват почти 30 минути, за да се напълни. Когато водата стигнеше до брадичката й, тя щеше да се бори да задържи глава над водата, поемайки последните си безценни глътки въздух, докато вратът й трепери от изтощение, а устните й се свиват като на риба. Той щеше да наблюдава като хипнотизиран, докато момичето се опитва да крещи, а дробовете й се пълнят с вода. То щеше да се мята и да се моли, а когато се окажеше изцяло под водата — да сдържа дъха си, докато не може да издържи повече и трябва да изпразни дробовете си. И да се принуди да вдиша течност, като дете в утроба. Щеше да се удави пред очите му. Това беше ужасна смърт, така бе умрял баща му. Години наред той можеше само да си го представя, но сега щеше да разбере. Драгомир знаеше, че не е като другите и отлично разбираше, че се храни от страха на хората.

Когато влезе в къщата, той спря. Нещо беше различно. Въздухът ли се беше раздвижил? Някаква вибрация ли усещаше?

Сетивата му бяха чувствителни като на диво животно.

Посредникът беше мъртъв и той се чудеше кога клиентът ще разбере какво е станало. Хората му имаха някаква представа къде се намира Драгомир и беше възможно да са го проследили след последната среща.

И все пак нещо не беше наред. Той тихо пресече салона и отиде до предната врата, където беше залепил друго парченце прозрачна лепенка в долната част на вратата, до рамката.

На пода лежеше миниатюрно късче скоч. Никой не би го видял, освен ако не го търси нарочно, но сега той беше сигурен — в къщата има някой.

101

Долових стъпки по скърцащия дървен под — наближаваха и се чуваха все по-ясно. Стиснал пистолета в дясната си ръка и парапета с лявата, аз приклекнах, надникнах през ключалката и видях само леденосинята светлина, която струеше от монитора, и лицето на Алекса. Такава напреднала технология в услуга на такава примитивна поквара.

Той беше влязъл в стаята. Зърнах обут в дънки крак, но само за секунда. Вървеше към компютъра или поне в същата посока. Внезапно спря. Намираше се на метър-два от мен. Виждах гърба му — едър торс, широки рамене, тъмен суичър. Подозираше ли нещо? Езикът на тялото му не издаваше нищо подобно. Виждах, че е застанал на прозореца и разсеяно гледа навън. Различих плетената черна шапка на главата му, както и ужасяващата рисунка на тила му — долната част на бухалска глава.

102

Драгомир Жуков влезе в задната стаичка, оглеждайки мръсните первази на прозорците и лющещата се жълта боя по стените и неравния под. От колоната до компютъра се разнесе дрезгавият глас на момичето.

— Ник! — изкрещя тя. — Моля те, не си отивай!

Пистолетът се озова в ръката му още преди да си е дал сметка, че е решил да го извади.

Жуков бързо се обърна с оръжие в ръка — огромен стоманен полуавтоматичен пистолет с цев като топ. Веднага го познах — израелски „Дезърт Ийгъл“ петдесети калибър, дело на хората, на които светът дължи узито. Много по-вероятно е да го видите на екрана или в някоя видеоигра, отколкото наистина. Беше твърде голям и неудобен, както и ненужно мощен. Когато в „Мръсния Хари“ Клинт Ийстууд заявява, че неговият „Магнум“ 44-ти калибър е „най-мощният пистолет в света“, това е вярно. Но през 1971 година. Оттогава насам обаче тази титла бе узурпирана от „Дезърт Ийгъл“.

Докато руснакът разгневено се оглеждаше, видях големия му нос, заострената му брадичка и едно смачкано като карфиол ухо.

— Ник, къде изчезна? Мислех, че си тук! Другите кога ще дойдат? Ник, моля те, измъкни ме оттук, о, Боже, моля те, Ник, не ме оставяй…

Жуков бавно се обърна.

Беше разбрал.

103

Жуков знаеше, че съм някъде наоколо. Отново чух гласа на Алекса, който ставаше все по-безумен.

— Моля те, Ник, отговори ми! Не ме оставяй тук! Да не си посмял да си отидеш!

Жуков се движеше с напрегнатата, безшумна грация на котка. Очите му оглеждаха стаята, първо нагоре, после — надолу, сякаш методично следваха координатна мрежа. Безшумно вдишвах и издишвах от другата страна на тежката дървена врата и го наблюдавах през ключалката. Бях дошъл да спася Алекса, но сега ставаше дума за моето собствено оцеляване.

Експанзивните куршуми, които използвах, може и да бяха ненадминати в поразяването на мишената, но нямаше да проникнат през дебелата преграда между нас. Щяха да станат на късчета в момента, в който я удареха, а ако успееха да я пробият, скоростта им щеше да е спаднала толкова, че вече нямаше да бъдат смъртоносни. Бях почти беззащитен. Освен това бронежилетката ми нямаше да успее да спре куршумите за „Магнум“ 50-ти калибър, с които стреляше „Дезърт Ийгъл“. Не знаех дали щяха да преминат през нея, може и да успееха, но дори тя да ги спреше, силата на удара вероятно щеше да ме убие. Затова наблюдавах Жуков през ключалката, сдържах дъха си и го чаках да се премести в друга част на къщата.

Той отново огледа стаята — изглеждаше удовлетворен и явно беше решил, че не съм се скрил там. Видях как погледът му се премести към кухнята и той направи няколко крачки в тази посока. Бавно издишах — щом се уверях, че е излязъл, щях безшумно да завъртя топката и да изляза възможно най-тихо. Ако успеех да го изненадам, може би щях да го поваля с един добре премерен изстрел.

Бавно протегнах лявата си ръка и я поставих върху дръжката на вратата. Бях готов да я завъртя в момента, в който той се отдалечи от стаята. Продължих да го наблюдавам, поех си въздух и търпеливо изчаках още няколко секунди.

Внезапно той отново се извърна към мен и сведе очи към земята, сякаш току-що бе осъзнал нещо. Виждах какво гледа — стола, който бях преместил, за да отворя вратата на мазето. Не се намираше точно там, където го беше оставил.

Погледът му бавно се вдигна и той се усмихна, оголвайки два кафяви резеца, които повече щяха да подхождат на бобър. Вдигна пистолета и го насочи към вратата на мазето, право към мен, сякаш имаше рентгеново зрение и виждаше през дървото. Натисна спусъка — бум, бум, бум! — и аз се свлякох встрани. Всичко сякаш се развиваше на каданс — гръмовните експлозии, отблясъците от изстрелите, които осветиха стаята като мълнии, разпукването на вратата. Пуснах дръжката и парапета и докато отскачах назад, усетих как един куршум се забива в гърдите ми. Болката беше умопомрачителна и всичко потъна в мрак.

104

Когато след няколко секунди се свестих, тялото ми беше като разбито от ужасяващата болка. Сякаш нещо се бе взривило в гърдите ми, докато грамадно менгеме стискаше гръдния ми кош. Болката в левия ми крак беше още по-силна — остра и пулсираща, нервните ми окончания сякаш вибрираха. Всичко наоколо се движеше с ритъма на блиц-лампа, на бързи серии от неподвижни образи.

Къде се намирах? Знаех, че лежа по гръб на твърд под в почти пълен мрак, заобиколен от усойния мирис на мухъл, стар цимент и застояла урина. Когато очите ми привикнаха, видях, че наоколо ми е пълно с купчини накъсани вестници и миши изпражнения.

Нещо притича край мен, изцвърча и аз с мъка се обърнах. Голям кафяв плъх с рунтава козина и люспеста опашка спря на метър от мен и ме погледна с безизразните си кафяви очи — може би беше любопитен, а може би раздразнен, че го притеснявам в леговището му. Мустаците му помръднаха и той се скри в мрака.

Отгоре, през голяма дупка, зейнала в дървеното стълбище, се процеждаше бледа лунна светлина. Моментално разбрах какво е станало. Беше ме улучил куршум, забивайки се в лявата страна на бронежилетката, но без да проникне в тялото ми. Бях жив единствено защото петте сантиметра солидна дъбова дървесина бяха забавили куршума. Изстрелът обаче ме беше повалил надолу по стълбите и аз бях пропаднал през проядените дъски, приземявайки се на циментовия под долу.

Опитах се да си поема дъх, но при всяко вдишване имах чувството, че в белите ми дробове се забиват ками. Усетих, че по левия ми крак се стича топла струйка кръв и посегнах да опипам огнестрелната рана, но такава нямаше. Вместо това се натъкнах на назъбения край на една трийсетсантиметрова дъска, която се беше забила в левия ми прасец, през дънковия плат. Сграбчих я и я извадих от раната. От дървото се подаваха няколко дълги ръждиви пирони. Докато беше забито в крака ми, болеше ужасно, но на излизане кошмарът беше неописуем.

Опитах се да си спомня колко куршума изстреля по мен Жуков. В пълнителя на 50-калибровия „Дезърт Ийгъл“ имаше само седем. Дали беше издумкал четири или пет? Може би дори шест? Може би не му бяха останали патрони. Или пък само един.

Не ми достигаше въздух, бях замаян. Някъде над мен нещо скръцна, чух тежки стъпки. Жуков слизаше по стълбите. Може би смяташе, че ме е убил и идваше да се увери в това. Може би искаше просто да ме довърши. Трябваше да се преместя, преди да е стрелял право надолу, докато аз пъшках на пода. Посегнах към оръжието си, но то не беше в кобура. Държах го, когато ме удари куршумът и може би го бях изпуснал при падането. Потърсих го на студения под. Ръцете ми се плъзнаха по цимента между боклука и ситните фъшкии, но не го открих.

В мазето се светна — на една от носещите греди, на около три метра от мен, бе монтирана гола крушка. Таванът беше нисък, мазето — малко, може би 9 на 6 метра. Върху стените бяха заковани дървени рафтове, пълни със стари консерви, а върху разхлопаните детски полички за книги, изрисувани с клоуни и танцьори, бяха натрупани надъвкани вестници и списания, покрити с паяжини и миши изпражнения. В единия ъгъл, в квадратен отвор, издълбан в циментовия под, стоеше ръждива дренажна помпа и събираше прах. Тук-там имаше сгъваеми масички, отрупани със стари тостери, кухненски прибори и други боклуци.

Жуков направи още една крачка. Лежах съвършено неподвижно, сдържайки дъха си, вдигнал поглед нагоре. Ако издадях някакъв звук, той щеше да ме открие и да стреля право надолу, без никакви препятствия по пътя на куршума. Жилетката нямаше да ме опази. Той знаеше, че съм там, беше ме чул да падам по стълбите, а и положително виждаше строшените дъски, зейналата в тях дупка и липсващите парчета. Дали знаеше, че съм точно под него?

Щом погледнеше надолу, щеше да разбере, а разбереше ли, край. Отново погледнах към голата крушка и забелязах строшената, опръскана с кръв дъска, чийто назъбен край се беше забил в крака ми. Сграбчих я с едната си ръка и с всичка сила я метнах към крушката. Тя се пръсна и всичко отново потъна в мрак.

На тъмно имах по-големи шансове. Няколко секунди по-късно обаче по стъпалата се плъзна лъчът на фенерче и бавно обходи пода, стените и тъмните ъгли. Чувах как руснакът слиза по стъпалата — бавно и решително. Внезапно фенерчето угасна. Остана само бледият трапец от светлина, проникващ през отворената врата горе. Може би го беше пъхнал в джоба си — за да държи огромния пистолет, му бяха нужни две ръце.

Сега всичко беше въпрос на секунди. Трябваше да се изправя на крака и да се подготвя за скок, но тихо. И най-лекият шум щеше да посочи местоположението ми като пристанищен фар. Изключително важно беше да преценя момента — можех да се движа само заедно с него, така че звукът от стъпките му и скърцането на старите дъски да маскират шума от надигането ми. Прилепен плътно към земята, аз се заслушах. Долових тихо сумтене — плъхът беше излязъл от скривалището си, притеснен от поредното нахлуване. Може би се боеше, че още едно човешко същество ще се сгромоляса право в гнездото му. Той замръзна на място, за да вземе решение, оглеждайки терена със зорките си очи.

Точно над нас изскърца още едно стъпало. Стреснат, плъхът хукна към мен и притича по врата ми. Докато острите му нокти деряха кожата ми, сухата твърда опашка се плъзна по лицето ми и погъделичка ушния ми канал. Потръпнах, но някак си успях да остана абсолютно неподвижен. После рязко сграбчих гърчещото се животинче с двете си ръце… и го метнах през стаята.

Веднага проехтя изстрел, последван от пронизителното дрънчене на метални предмети, паднали на пода. Ушите ми писнаха. Жуков беше чул плъха, решавайки, че съм аз, но сега знаеше, че не ме е уцелил. Няма начин да улучите някого с 50-калибров куршум, без човекът да изкрещи или поне да изохка.

Дали това беше последният му патрон? Номер шест или седем? Може би му оставаше още един. Или беше сменил пълнителя. Той направи още една крачка надолу и аз разбрах какво трябва да сторя.

105

Трябваше да му взема пистолета. Виждах подметките на ботушите му през една от липсващите летви в разнебитеното стълбище. Тогава чух звук, който не бих могъл да сбъркам с никой друг — металическо щракване при изваждането на пълнител. Оръжието беше точно над мен, достатъчно близо, за да го изтръгна от ръцете му. Стига да действах достатъчно бързо и да успеех да го изненадам.

Сега!

Опрях длани в пода, използвайки силата на ръцете си, за да се надигна до лицева опора. Прегънах десния си крак и бавно се изправих, след което посегнах с двете си ръце, сграбчих дясното му стъпало и силно го дръпнах към себе си. Той загуби равновесие и се препъна по стъпалата, с вик на изненада и гняв. Стълбището силно заскърца, разлетяха се късчета дърво. В краката ми падна нещо метално и тежко. Дали беше неговият „Дезърт Ийгъл“? Дали да се метна към оръжието, или към него, за да го обездвижа, преди да е успял да се изправи отново?

Избрах падналия на пода пистолет. Това обаче не беше той, а фенерчето му — дълго и черно, марка „Маглайт“, от самолетен алуминий, тежко като полицейска палка. Наведох се и го вдигнах, а когато се завъртях, Жуков стоеше на около два метра разстояние, сграбчил оръжието си с две ръце. Целеше се на 60 сантиметра от мен, в тъмното не ме виждаше. И аз не виждах много, но за момента бях в по-изгодно положение от него.

Замахнах към главата му с фенерчето — той изобщо не го очакваше — и го улучих в основата на носа. С десния си юмрук се целех в ларинкса му, но руснакът така се изви, че накрая го светнах в челюстта отдолу нагоре и той изпусна пистолета. Хвърлих се върху него и го притиснах към пода с дясното си коляно и лявата си ръка. Юмрукът ми лепнеше от кръвта му, но запасите му от сила бяха неочаквано големи, сякаш болката само го провокираше, вбесяваше го и му служеше за гориво. Сякаш се наслаждаваше на насилието.

Жуков се надигна и заби юмрук в лявото ми ухо. Извърнах глава, но въпреки това успя здравата да ме халоса. Замахнах към лицето му, но тогава към мен изсвистя нещо голямо и стоманено и си дадох сметка, че е извадил оръжието си. Като го държеше за цевта, той замахна към слепоочието ми с дръжката, сякаш беше двукилограмова стоманена палка.

Главата ми сякаш експлодира, за миг виждах само фойерверки. Усетих медния вкус на кръв. Посегнах да се заловя за нещо, но хванах само въздух. Залитнах встрани, той скочи върху мен и заби дръжката на пистолета право в центъра на челото ми. Зави ми се свят, задъхах се. Лицето му се надвеси над моето и видях, че очите му са плашещо кехлибарени, като на вълк.

— Вярваш ли, че като умреш, накрая на тунел има светлина? — попита той.

Гласът му беше по-висок, отколкото го помнех от записите и стържеше като шкурка. Не му отговорих, въпросът му без друго беше риторичен.

Жуков обърна пистолета с едната си ръка и наби дулото в кожата на челото ми, като го въртеше насам-натам, сякаш гаси фас.

— Хайде — изпъшках аз, — дръпни спусъка!

Изражението му не се промени, сякаш не ме беше чул. Взрях се в очите му.

— Хайде, да не си някакъв слабак? — Зениците му сякаш проблеснаха. — Дръпни спусъка!

По лицето му разчетох колебание, досада. Опитваше се да реши какво да прави. Тогава разбрах, че няма повече куршуми и го знае. Беше извадил пълнителя, но не беше успял да сложи нов. От носа му шуртеше кръв, стичаше се по бобровите му зъби и капеше върху лицето ми. Той направи гримаса и извади нещо от ботуша си с лявата си ръка.

Проблесна стомана — 13-сантиметров нож с черна дръжка и объл стоманен бутон в горната част. Той замахна към мен и острието сряза ухото ми. Беше студено, горещо и изключително болезнено. Замахнах с десния си юмрук, но той бе опрял върха на ножа под лявото ми око, всъщност в самата му основа, и дращеше фината кожа. Натисна дръжката и острието проби тъканта. Исках да затворя очи, но не го направих и продължих да се взирам предизвикателно в него.

— Знаеш ли какво е това? — попита Жуков.

Приятелят ми от КГБ ми беше предупредил за ножа „WASP“.

— Дуся — казах аз.

Той замръзна за части от секундата, името на майка му сякаш го стресна.

— Говорих с нея. Знаеш ли какво ми каза?

Той примигна и присви очи, а ноздрите му се разшириха. Тази секунда ми беше достатъчна. Свих левия си крак, притискайки неговия десен зад коляното и го дръпнах към себе си, забивайки дясното си коляно в стомаха му. Сграбчих лявата му китка и двете противоположни сили го усукаха встрани. За миг го претърколих по гръб на пода, забих десния си лакът в дясното му ухо и наведох глава, за да я предпазя с дясното си рамо. Докато коляното ми притискаше крака му, той мощно замахна с десния си юмрук, обърсвайки темето ми няколко пъти, но аз бранех всички уязвими места. Сграбчих китката му, притискайки пръстите, стиснали дръжката на ножа. Опитвах се да отслабя хватката му и да го избия от ръката му, но бях подценил издръжливостта му и почти нечовешката му сила. Докато се борехме за ножа, Жуков заби коляно в слабините ми, запращайки вълни от осакатяваща болка дълбоко в стомаха ми, и отново се преметна върху мен, насочвайки върха на острието към лявото ми око. Хванах ръката му и се опитах да го избутам, но успях само да я задържа на мястото й, трепереща от изтощение, но готова да удари.

— И да ме убиеш — с мъка изговорих аз, — няма да има никакво значение. Останалите идват насам.

— Ще бъде твърде късно — отвърна той с крива усмивка. — Ковчег бъде пълен с вода, а мен няма има. Докато изкопаят, вече бъде мъртва.

Ножът се доближи и аз се опитах да го отблъсна. Той се разтресе, но не се отмести от окото ми.

— Мисля, че познаваш това момиче — каза той.

— Така е.

— Нека каже какво направила мене — каза той. — Голяма мръсница тая малката.

Изревах от гняв и за последен път го блъснах с цялата сила, на която бях способен. Той залитна встрани, без да изпуска дръжката. Забих коляно в стомаха му, блъснах ръката му назад и ножът потъна в гърлото му, в меката плът под брадичката. Едва после разбрах какво е станало в следващия момент. Дланта му явно се беше плъзнала с половин сантиметър навътре, натискайки изпъкналия метален бутон, и ножът изстреля огромна топка замръзнал газ в трахеята му. Чух високо изпукване, после — съскане и по лицето ми се посипа отвратителен душ от кръв и сдъвкани хапки. Кехлибарените очи на руснака се опулиха и аз зърнах в тях нещо, наподобяващо неверие.

106

Успях да издържа до момента, в който извадиха ковчега. Петима мъже от Специалните части трябваше да копаят в продължение на два часа — на ръка, с лопати, взети назаем от полицията в Пайн Ридж. Ковчегът беше почти на три метра под земята, а пръстта беше тежка, напоена от скорошния порой. Изтеглиха го с помощта на черни найлонови ремъци, като двама души теглеха от едната страна, а трима — от другата, и той се издигна почти отвесно. Едва ли тежеше повече от двеста килограма. Беше ударен на няколко места, а от единия му край стърчеше жълт маркуч с диаметър сантиметър и половина, който изминаваше близо 60 метра под земята, стигайки до компресора за въздух на задната веранда. От другия край стърчеше много по-твърда пластмасова тръба, която излизаше на повърхността.

Екипът не повярва на думите ми, че ковчегът няма да гръмне. Не ги упреквах, разбира се, те не бяха надничали в очите на звяра. Ако Жуков беше минирал ковчега, нямаше да се лиши от възможността да използва това, за да ми се присмее. Бомба обаче нямаше — двама от сапьорите прегледаха маркуча, тръбата и външната част на ковчега, без да открият задействащ механизъм. Някак си успяваха да пренебрегнат блъскането и приглушените крясъци, които се носеха отвътре. Аз не можех.

Даяна ме беше прегърнала през кръста, за да ме крепи в буквалния смисъл на думата — краката ми бяха омекнали като каучук. Всичко пред погледа ми ту се размазваше, ту отново се избистряше, макар че не разбирах защо — загубата на кръв беше минимална. Вярно, болката в гърдите ми постоянно се влошаваше, травмата от удара беше сериозна, но смятах, че най-лошото е отминало. Не бях прав и усилващата се болка беше първият знак за това, но аз мислех само как да измъкна Алекса от ковчега й.

— Нико — каза Даяна, — не си си сложил защитни плочи.

— Ей, цяло чудо е, че имах най-обикновена бронежилетка — отвърнах аз, докато рязко си поемах дъх. — Плочите не са стандартна екипировка.

Дишах все по-трудно, не можех да напълня дробовете си. Това беше вторият знак, но пропуснах и него.

— Трябваше да ни изчакаш.

Погледнах я и се опитах да се усмихна.

— Добре, де — отстъпи тя и отърка нос във врата ми. — Радвам се, че не ни изкача, но необходимо ли е всеки път пръв да се появяваш на бойното поле и последен да го напускаш?

— Не. Ще го напусна, щом я видя.

Не издържах вече на глухите удари и приглушените викове. Сапьорите обаче продължаваха с методичния си оглед.

— Вътре няма взривни устройства — казах аз и се запрепъвах през заблатеното поле. — В противен случай той щеше да се изфука.

— Къде отиваш?

— Да я извадя.

— Не знаеш как.

Само че аз знаех това-онова за ковчезите. Министерството на отбраната осигуряваше стандартни метални или дървени ковчези на семействата на загиналите войници, стига да поискаха и няколко пъти бях придружавал телата на свои приятели в самолета за дома — тържествен, но и ужасен дълг.

Щом се добрах до ковчега на Алекса, аз изблъсках един от мъжете с тежки защитни костюми. Той се развика, другият се опита да ми препречи пътя, а някой изкрещя:

— Дръпнете се!

Останалите останаха по местата си, такава е процедурата в Специалните части.

— Някой от вас да носи шперцове? — извиках аз и някой ми хвърли пълен комплект. Открих подходящия, пъхнах го в отвора в долната част на ковчега и завъртях механизма три или четири пъти обратно на часовниковата стрелка, за да отблокирам капака. Гуменото уплътнение беше премазано там, където стоманеният сандък бе започнал да поддава под тежестта на три метра пръст, но аз успях да го вдигна.

Посрещна ме ужасна воня, като от отворен канал. Алекса лежеше в собствените си екскременти, по-скоро няколко сантиметра над тях. Взря се нагоре, но не в мен. Косата й беше сплъстена, лицето й — бледо като тебешир, а очите — хлътнали дълбоко в орбитите. Тя носеше сини болнични дрехи, покрити с повръщано, а ръцете й бяха свити в юмруци, които не спираха да се протягат конвулсивно нагоре. Тя не преставаше да блъска по стените на ковчега, босите й крака се гърчеха. Не разбираше, че е свободна.

Коленичих, целунах я по челото и казах:

— Здрасти…

Очите й потърсиха небето — тя не ме виждаше. Накрая погледна право в мен с неразбиращо изражение. Усмихнах й се и тя заплака.

Дълго време не си спомнях нищо друго.

107

Ненавиждам болниците. За съжаление обаче се наложи да прекарам няколко дни в „Бет Изриъл“ в Бостън, където приятелите ми от ФБР бяха така любезни да ме закарат с хеликоптер от Ню Хампшър. Докторът от спешното отделение каза, че съм развил пневмоторакс в резултат на травмата от изстрела. Че цялата ми гръдна кухина се е напълнила с въздух, дробовете ми са отказали и съм изпаднал в респираторен дистрес. Че животът ми е бил в опасност и че ако един от членовете на Специалните части не беше направил необходимото, със сигурност съм щял да загина.

Попитах го какво е направил.

— Не мисля, че искате да знаете — отвърна той.

— Нека опитаме.

— Човек с медицинска подготовка е пъхнал широка игла в гърдите ви, за да изпусне въздуха — деликатно обясни лекарят.

— С комплект на Кук ли? — Лекарят се изненада от познанията ми. — В армията на това му казвахме торакоцентеза. Всички полеви лекари си носеха комплект на Кук.

Облекчен, лекарят поръча рентгенова снимка, сложи ми дихателна тръба, почисти и превърза раната на прасеца ми, би ми инжекция против тетанус и ме изпрати да се възстановявам в друго отделение. Три дни по-късно ме изписаха. Даяна ме чакаше, за да ме закара вкъщи.

Въпреки че можех да вървя, сестрата настоя да ме избута до входа с инвалидна количка, докато Даяна паркираше джипа — чист, лъскав и току-що измит.

— Познаваш ли го? — каза тя, когато се качих.

— Всъщност не, изглежда почти като нов. В гората в Ню Хампшър ли го намерихте?

— Да, един от снайперистите. Докарал го до Бостън и решил, че му харесва повече от неговия шевролет. Не беше лесно да го изтръгна от потните му ръчички, но поне го беше измил.

— Искам да видя Алекса. Още ли е в болницата?

— Всъщност я изписаха преди теб. Третираха я за обезводняване, прегледаха я и всичко е наред.

— Съмнявам се.

— Прав си, имала съм работа с много деца, преживели психологически травми. Познавам добри терапевти, опитай се да я убедиш да отиде при някой от тях.

— Тя вкъщи ли си е?

— Да, в Манчестър. Не мисля, че е много доволна, но поне си е у дома. — Докато карахме по Ком авеню към Мас авеню, тя каза: — Искаш ли да вечеряме заедно тази вечер? За да празнуваме.

— Какво да празнуваме?

Тя ме изгледа косо и присви устни.

— Не знам, може би факта, че спаси живота на онова момиче.

— Постигнахме го заедно…

— Пак го правиш.

— Кое?

— Приписваш заслуги на всички, освен на себе си. С мен не е необходимо да го правиш.

Бях твърде уморен, за да споря.

— Да хапнем у дома — предложи Даяна. — Не искам аз да съм човекът, който включва печката ти за пръв път. Работи ли изобщо?

— Не съм сигурен. Нека се прибера, за да се преоблека и да взема един душ. Или поне да се измия с мокра гъба.

— Най-обикновена вечеря е.

— А не среща, така ли? Естествено!

— Още малко и ще кажеш, че никога не ти е минавало през ума.

— Никога!

— Знаеш ли какво, Нико? За човек, който толкова добре разпознава лъжите, си много лош лъжец.

Свих рамене. И нея не я биваше особено.

108

ЕДНА СЕДМИЦА ПО-КЪСНО

Вълните шумно се разбиваха в скалите долу, а вятърът виеше около носа. Небето беше мрачносиво и натежало така, сякаш всеки миг щеше да завали. Видях, че въоръжените пазачи вече ги няма, павилионът им беше празен. Паркирах на алеята и докато пресичах верандата, дъските скърцаха под краката ми.

Натиснах звънеца и чаках близо минута, после отново позвъних. След още една минута отвори Маршъл Маркъс. Беше облечен със сива жилетка и омачкана бяла риза, която май не беше колосана.

— Никеле — каза той и се усмихна, но не изглеждаше щастлив, а уморен и победен. Лицето му беше набръчкано и изпито, зъбите му изглеждаха прекалено бели и твърде големи за устата му, а червеникавата му коса стърчеше на рошави снопчета. Явно си беше подремвал преди да дойда.

— Извинявай, че те събудих — казах аз. — Да дойда ли по-късно?

— Не, не! Не ставай глупав, заповядай — отвърна той и ме прегърна крепко. — Благодаря ти, че дойде!

Последвах го към предната част на къщата, откъдето се виждаше морето. Докато вървяхме натам, забелязах, че раменете му са прегърбени. Дневната беше мрачна, единствената светлина идваше от бледото следобедно небе. Върху един от диваните видях омачкано евтино синтетично одеяло с емблемата на „Ред Сокс“.

— Още ли не говори? — попитах аз, а Маркъс тежко въздъхна, докато се отпускаше на един стол.

— Почти не излиза от стаята си, сякаш изобщо не е тук. Постоянно спи.

— След онова, което е преживяла, трябва да отиде на психоаналитик. Не е нужно да е един от специалистите, които препоръча Даяна.

— Знам, Ник, знам. Може ти да успееш да я убедиш, Лекси май винаги те слуша. По-добре ли си?

— Съвсем добре — отвърнах аз.

— Слава богу, че си бил с жилетка, а?

— Да, извадих късмет. Постъпваш правилно.

Той ме погледна въпросително.

— Като съдействаш на ФБР.

— О! Ами, съгласих се само защото Шеки каза, че може да ми уреди споразумение.

— Дай на Гордън Снайдър онова, което иска — казах аз, — и ФБР ще бъде на твоя страна. Имат голямо влияние върху главния прокурор.

— Но какво означава това? Че ще ме пъхнат в затвора ли? Виж какво преживя момиченцето ми, сега и баща си ли трябва загуби?

— В зависимост от това колко ще им съдействаш, може дори да се отървеш.

— Наистина ли мислиш така?

— Зависи колко ще им дадеш. Ще трябва да им разкажеш за „Меркурий“. Вече знаят доста.

— Шеки казва, че ако правя каквото ми каже, няма за какво да се тревожа.

— До момента това вярно ли беше? — попитах аз.

Той изглеждаше притеснен и дълго не продума. Накрая наруших мълчанието.

— Къде е Белинда?

— Точно затова те повиках — каза Маркъс. — Тя изчезна.

109

Той ми подаде бледосиня картичка за кореспонденция — в горната част с малки тъмносини букви пишеше „БЕЛИНДА ДЖАКСЪН МАРКЪС“. Почеркът беше едър, заоблен и женствен, но някои от буквите — Н, А и W — сякаш бяха излезли изпод ръката на човек, който като дете се е учил да пише на кирилица. Бележката гласеше:

Скъпи,

Смятам, че така е най-добре. Някой ден ще говорим.

Толкова съм щастлива, че Алекса си дойде.

Наистина те обичах!

Белинда

— Каза, че отива да се види с една приятелка в града и когато се събудих, намерих това подпряно на кафеварката. Какво означава?

Означаваше, че някой я е предупредил, че ФБР ще я притисне, макар че истината беше, че вината на Аня Афанасева трудно можеше да се докаже.

— Понякога е нужна криза, за да се разбере кой кой е — казах аз.

Съмнявах се, че разбра какво имам предвид. Маркъс поклати глава, сякаш се опитваше да се отърве от досадна муха или мисъл.

— Ник, искам да я намериш.

— Не мисля, че тя иска да бъде намерена.

— За какво говориш, тя е моя съпруга. Обичаше ме!

— Може би повече е обичала парите ти.

— От месеци знаеше, че съм разорен, между нас нищо не се промени.

— Е, Маркъс, сега си напълно разорен, нали?

Той мълча дълго, а после се извърна.

— Стига, Маршъл, наистина ли си мислеше, че ще успееш да прехвърлиш 45 милиона долара извън страната, без никой да разбере? Вече не е толкова лесно.

Маркъс се изчерви.

— Добре де, имах си един малък запас. Пари, които нямаше да докосвам. Които ще ми трябват, ако искам някога да се върна в играта. — Звучеше отбранително, почти възмутено. — Виж, няма да се извинявам за онова, което притежавам!

— Да се извиняваш ли? За какво имаш да се извиняваш?

— Именно!

Той не забеляза саркастичния ми тон.

— От самото начало си напълно последователен — и за миг не спря да ме лъжеш. Дори когато отвлякоха Алекса първия път и ти каза, че нямаш представа кой стои зад това. Знаел си, че хората на Шектър размахват камшика, за да се уверят, че ще правиш каквото ти се казва. Допускам, че Анелиз е подозирала истината, може би затова реши, че не може да живее повече с теб.

Той се поколеба за няколко секунди и явно реши да не отрича.

— Виж, ако е за парите, няма проблем. Ще ти платя — каза той и ъгълчетата на устните му потръпнаха, сякаш се опитваше да прикрие усмивката си.

Изсмях се.

— Както ти казах, Маркъс, вече си напълно разорен. От девет часа тази сутрин наистина нямаш пукнат грош. Обади се в „Ройъл Кеймън Банк & Тръст“, четиридесет и петте милиона са били изтеглени тази сутрин.

— Изтеглени? — Маркъс се просна на дивана и се залюля напред-назад, сякаш смяташе или да се моли, или да се разридае. — Как можа да ми се случи отново?

— Е — отвърнах аз, — може би не е било особено умно да ги влагаш на името на Белинда.

110

Дейвид Шектър поиска да се срещне с мен, преди ФБР да дойдат в офиса му. Каза, че било спешно.

— Исках да ви се извиня — каза той и седна в разнебитения си стол-антика пред миниатюрното си бюро-антика.

— За какво?

— Престарах се, аз пръв ще го призная. Трябваше да ви кажа истината от самото начало, вие сте разумен човек. Нещо повече, вие сте американски герой.

Той ме погледна с дълбоко възхищение, сякаш бях някой велик държавник като Уинстън Чърчил. Или може би Боно.

— Много сте любезен — отвърнах аз. — Приемам извинението ви.

— Точно вие отлично разбирате, че националната сигурност не бива никога да бъде излагана на риск.

— Без съмнение.

— Вече обясних на Маршъл, че не бива да разкрива на ФБР нищо относно „Меркурий“, което не е свързано с разследването им.

— Защо да го пази в тайна от тях?

— Ник, знаете как се работи във Вашингтон. Ако някога се разчуе, че десет милиарда от черния бюджет са изчезнали, тъй като са били инвестирани като частен капитал — боже мой, все едно ще излеем кофи карантия в морето, акулите ще заприиждат отвсякъде. Били сте войник, представяте ли си какви щети би нанесло подобно разкритие върху националната сигурност?

— Всъщност не.

Той премигна като бухал иззад очилата с рогови рамки.

— Не разбирате ли какъв грандиозен скандал ще се разрази?

— О, разбира се, че ще бъде грандиозен. Много хора ще се чудят как сте откраднали толкова пари от Пентагона.

Шектър се усмихна притеснено.

111

Най-сетне бях разбрал истината в един хотелски апартамент в „Мандарин“.

— Сигурно разбирате — беше ми казал Роман Наврозов — колко е дразнещо да стоя отстрани с милиарди долари и евро на разположение, готов да инвестирам в американската индустрия, но правителството ви да ми пречи на всяка крачка, докато САЩ се продава на всяка друга страна в света, включително на заклетите си врагове.

— Мисля, че малко преувеличавате — казах аз.

— Знаете ли, че десет процента от Америка е собственост на Саудитска Арабия? Вижте какво направиха със Световния търговски център. Комунистите в Китай държат по-голямата част от държавните ви облигации. Някои от най-големите военни предприемачи, с които работите, са собственост на чуждестранни конгломерати, но когато аз се опитам да купя някоя металургична, енергийна или компютърна компания, правителството ми отказва. Според някакви анонимни бюрократи в Държавната хазна продажбата щяла да застраши националната сигурност.

— Значи сте щели да използвате „Меркурий“, за да ги притиснете? За да принудите правителството да одобри сделките ви?

Той повдигна рамене.

— Явно в тези папки има неща, които много хора с власт искат да запазят в тайна.

Той сви рамене.

— Слушам ви — казах аз.

Сега аз се облегнах в крехкия си стол-антика, който тревожно изскърца, а Шектър трепна.

— Да превърнете фонд за подкупи в хедж фонд, за да превеждате тайно пари на някои от най-влиятелните хора в Америка в продължение на три десетилетия — заявих аз. — Направо гениално.

Хвърлих красноречив поглед към его-стената му — към множеството снимки, на които ухилен се ръкуваше с бивши секретари на отбраната, държавни секретари, четирима бивши вицепрезиденти и дори няколко президенти.

— Какъв е бил смисълът? Да се издигнете? Какво толкова сте искали? Колко влияние ви е било нужно и за какво?

— И представа си нямате, нали?

— За кое?

Той мълча дълго, огледа безупречното си бюро и отново вдигна очи към мен.

— Вероятно сте твърде млад, за да помните, че имаше времена, когато най-добрите и най-умните постъпваха на работа в правителството, защото така беше редно.

— В Камелот, нали?

— Къде постъпват сега най-добрите ни студенти? В адвокатските кантори и инвестиционните банки. Там, където са парите.

— Обвинявате ли ги?

— Именно. Директорът на „Мерил Линч“ прибра сто милиона долара за това, че изравни компанията си със земята. Човекът, който почти срина „Хоум Депо“, получи двеста и десет милиона само за да се разкара. От друга страна обаче отруденият държавен служител, който помага с управлението на петнадесеттрилионната компания, наречена Съединени американски щати, не може да изпрати децата си в университет! Генерал, който цял живот е пазил страната ни, прекарва последните си години в квартал с еднакви съборетинки в Роквил, Мериленд, като едва свързва двата края с пенсия от сто хиляди годишно!

— Браво — казах аз. — По-добра рационализация за рушвет не бях чувал.

— Рушвет ли? — възкликна Шектър, изчерви се, а очите му проблеснаха. — Наричате това „рушвет“? Защо не го наречете заслужена отплата? Смисълът от „Меркурий“ е най-добрите и най-умните да не бъдат наказвани за това, че са патриоти. Да, Ник, отклонихме парите и построихме защитен ров. Гарантирахме, че най-добрите ни държавни служители никога няма да се тревожат, че нямат пари и ще могат истински да служат на обществото. Със сигурност става дума именно за националната сигурност. За това да бъдат награждавани героите, държавниците и патриотите, а не банкерите и мошениците, които биха продали страната си за няколко базови точки.

Виждах, че вените на врата му туптят.

— Е — тихо казах аз, — доводите ви са смислени. Сигурен съм, че ще получите възможност да ги изложите пред съдебните заседатели.

— Ще отрека, че изобщо сме водили този разговор — каза той с жестока усмивка.

— Не си правете труда — отвърнах аз, станах и отворих вратата на кабинета му. Отвън, от двете страни на Маршъл Маркъс, стояха Гордън Снайдър и Даяна Мадиган, а зад тях чакаха шестима мъже с анораци, на които пишеше „ФБР“.

— Маршъл ще съдейства — заявих аз.

Шектър поклати глава.

— Кучи син! — каза той, отвори чекмеджето на бюрото си и един от агентите извика:

— Не мърдай!

Шектър обаче не търсеше пистолет, а ментов бонбон, който пъхна в устата си.

— Господа — обяви той с блажена усмивка, — моля, заповядайте!

Не стана, което не беше в негов стил.

— Дейвид, съжалявам — каза Маркъс.

Обърнах се и видях, че Шектър се взира в мен с втренчени очи. От устата му излизаше пяна, подуших аромат на бадеми.

— Имате ли комплект за първа помощ? — креснах аз и двама от агентите нахлуха в стаята. Единият провери пулса на Шектър, първо на китката, а после на шията му, и поклати глава.

Дейвид Шектър обичаше да се хвали, че всички ангели са му ясни. Явно в крайна сметка беше прав.

112

В началото на есента изведох Даяна на разходка с колата. Искаше да види листата в Нова Англия. Никога не съм си падал особено по тях, но огненочервените кленове наистина бяха впечатляващи. Тя не беше определила маршрут, просто искаше да кара. Предложих Ню Хампшър, защото промяната там бе напреднала повече. Никой от нас не заговори за последния път, когато бяхме там заедно.

След като пътувахме известно време, аз казах:

— Приготвил съм ти нещо.

— Оп-па…

— Погледни в жабката.

Тя ме погледна объркано, отвори жабката и извади малка несръчно опакована кутийка. Вдигна я и се престори, че се възхищава на постижението ми.

— Ти си същинска Марта Стюарт — подразни ме Даяна.

— Не ми е силна страна — признах аз. — То се вижда.

Тя разкъса хартията и зяпна.

— Не мога да повярвам — заяви Даяна, взирайки се в осмоъгълното черно шише с парфюм. — Къде намери „Nombre Noir“, за бога? При това цели 30 милилитра! Последния път, когато погледнах в Ибей, 15 милилитра се продаваха за повече от 750 долара. Откъде го намери?

— Помниш ли моя приятел, търговецът на оръжие от Йордания?

— Самир ли?

— Да. Сами ми го намери. Един от клиентите му, шейх от Абу Даби, държал голям запас в склад с климатик.

— Благодари на Самир от мое име.

— О, благодарих му, повярвай ми. Все едно го молех за ядрена глава. Само че когато ми го прати, ти вече беше заминала.

— Можеше да ми го пратиш.

— Нямам доверие на пощите — излъгах аз.

Даяна веднъж ми обясни, че „Nombre Noir“ е един от най-хубавите парфюми, създавани някога, но вече било невъзможно да се намери — компанията, която го произвеждала, губела пари при продажбата на всяко шише. На всичкото отгоре, с присъщата си мъдрост Европейският съюз решил да забрани една от основните му съставки, наречена „дамаскон“, тъй като предизвиквала засилена чувствителност на кожата към слънцето у извънредно малък процент от хората. От компанията изтеглили от пазара всички шишета, които успели да намерят, и ги унищожили, като ги натрошили с валяк.

Щом тя ми каза, че е невъзможно да се намери такъв парфюм, аз естествено реших да намеря.

— Пада ми се, като заминавам, без да те предупредя — засмя се тя.

— Да, точно така.

— Като стана дума за това, предложиха ми работа като специален агент в Маями — каза тя.

— Ей, това е страхотно! — възкликнах аз с целия ентусизъм, който успях да си наложа. — Поздравления! В Маями е страхотно.

— Благодаря.

— Трудно се отказва на такова предложение.

Неловкото мълчание сякаш се проточи безкрайно.

— Ами мястото на Гордън Снайдър?

Шефовете на Снайдър не бяха доволни от факта, че е поставил проследяващо устройство в телефона ми без одобрението им, а после се е опитал да покрие следите си, като излъже, че таен информатор му е съобщил местонахождението на Маурицио Перейра. Понижиха го и го изпратиха в Анкоридж. Чух, че от бюрото му се виждала Русия.

— Не, за това място търсят специалист по организираната престъпност. Нико, може ли да те попитам нещо за Роман Наврозов?

— Давай!

— Това, че хеликоптерът му се разби в Марбела… твърде е удобно, не мислиш ли?

Свих рамене. Сделката си е сделка.

— Нека позная — хората на Путин се опитват да го очистят от години, но без успех, така че ти си се разбрал с някой от източниците ти от КГБ. Разменили сте някаква информация. Не казвам, че случилото се с Наврозов е трагедия, някои дори биха го нарекли справедливост. Сигурно си решил, че така всички печелят.

— Или е било спукана перка, както разправят.

Тя ме изгледа.

— Добре, така да бъде.

След един дълъг миг казах:

— Понякога просто стават такива неща.

— Хмм…

— Чете ли онази статия в „Глоуб“ за счетоводителя, смазан до смърт от шкаф, който паднал върху него? Никъде не е безопасно. Няма гаранции.

— Когато казах, че бих се омъжила за счетоводител, не говорех сериозно.

— Така ли?

— Така. Ще се задоволя с администратор на бази-данни.

— Сериозно говоря. Дори да се заобиколиш с пет реда охрана, луксозният ти хеликоптер пак ще падне над Марбела. За теб не знам, но аз предпочитам да видя куршума, който лети към мен.

Известно време и двамата се взирахме упорито напред.

— Знаеш ли — каза тя, — сигурно не бива да ти го казвам, но ще извършим арест във връзка със случая „Меркурий“.

— Чудех се дали това някога ще стане.

Седмиците се бяха превърнали в месеци, а никой от „инвеститорите“ на Маршъл Маркъс не беше доведен за разпит. Ничие име не се бе появило в пресата. Маршъл Маркъс остана на свобода, тъй като беше съдействал напълно на ФБР, и новите му адвокати все още преговаряха с Комисията по ценните книжа и борсите. Много от инвеститорите искаха главата му на поднос и той със сигурност щеше да полежи известно време в затвора. Извън това обаче сякаш нищо не се беше случило.

Наречете ме циник, но се зачудих дали някой не се е обадил тихомълком на главния прокурор. Или му е прошепнал нещо, докато са хапвали пържоли в „Чарли Палмър“ във Вашингтон.

— Сложно е — отвърна Даяна. — Става дума за изключително видни хора — старши правителствени служители, членове на сената. Както се казва, ако ще стреляш по краля, ще трябва да го убиеш.

— Но нали разполагате с имена и банкови сметки…

— Внезапно по горните етажи на Министерството на отбраната се напълни с притеснени хора, които искат да одобрят всяка предприета стъпка. Искат да бъдем напълно изчерпателни, за да имаме готовност, преди да се захванат с корупция на такова ниво. Ще бъдат разрушени кариери и репутации, освен това доверието на хората в избраниците им ще бъде разклатено.

— Пази боже — процедих сухо аз.

— Криминалният отдел настоява да получи какви ли не банкови извлечения от целия свят, включително от офшорни банки, които и след сто години няма да съдействат.

— С други думи нищо няма да стане.

Тя мълчеше.

— Както казах, сложно е.

— Това не те ли дразни?

— Просто се старая да си върша работата добре.

— И кого ще арестувате?

— Генерал Марк Худ.

Изгледах я косо, после отново насочих поглед към пътя.

— На какво основание?

— Присвояване на средства, измама… списъкът с обвинения е дълъг. Той е ръководел незаконното прехвърляне на средства от черния бюджет на Пентагона.

— Досетих се — кимнах аз.

— Надушил си го, нали? Преди да те уволни.

— Предполагам, макар че тогава още не го знаех.

В продължение на няколко километра никой не проговори. „Може би, казах си аз, единствената истинска справедливост е кармата“. Да вземем Тейлър Армстронг, например. Тя твърдеше, че когато Маурицио Перейра настоял да го запознае с най-добрата си приятелка Алекса, тя изобщо нямала представа какво ще стане. Повярвах й. Не, че това я правеше по-малко егоцентрична, хлъзгава и подмолна.

Малко след разговора ни Тейлър напусна училище и замина за едно заведение в западен Масачузетс, където специализираха в „новаторски терапии“ за ученици със сериозни проблеми в поведението. Пансионът беше печално известен с това, че там прибягват до електрошокова терапия и в сравнение с него академия „Марстън Лий“ приличаше на спа център. Изискваха се и ежеседмични сеанси с родителите, което нямаше да представлява проблем, тъй като баща й, сенатор Армстронг, беше обявил, че се отказва от политиката, за да прекарва повече време с близките си.

Видях табела „Изход“ и дадох знак, че ще завия.

— Къде отиваме?

— Виждала ли си кампуса в Екситър?

— Не. Защо да съм го… — Щом се досети, тя каза: — Мислиш ли, че е готова да те види?

Сега ще разберем.

Даяна остана да ме чака в колата. Смяташе, че е най-добре известно време да остана сам с Алекса.

Женският отбор по хокей на трева тренираше на покрития с разкошна изкуствена зеленина терен в дъното на кампуса. Нищо не знаех за хокея на трева, но приличаше на касапница. Няколко от момичетата наистина блестяха, особено едно от тях, и когато се обърна, видях, че е Алекса.

Носеше лента на челото, косата й беше опъната на опашка, ръцете й бяха загорели и мускулести, краката — дълги и стройни. Синият протектор за уста й придаваше свиреп вид, но тя изглеждаше здрава и доволна.

Треньорката изсвири и кресна „Да пийнем малко вода!“, и момичетата извадиха протекторите с прецизно, автоматично движение. Някои ги пъхнаха в спортните си сутиени, други — в наколенките си. Докато вървяха към чешмите, те крещяха, смееха се и високо си приказваха. Няколко от тях прегърнаха Алекса — бях забравил колко по-склонни на нежност са момичетата на тази възраст в сравнение с момчетата — и се разсмяха.

Тогава тя се обърна, сякаш доловила присъствието ми, и срещна погледа ми. После бързо каза нещо на една от съотборничките си и с нежелание се приближи.

— Здрасти, Ник.

— Много си добра, знаеш ли?

— Прилично се справям. И ми харесва, това е най-важното.

— Играеш с хъс, сурова си. Дори безстрашна.

Тя нервно се засмя.

— Дарът на страха, а?

— Да. Исках да ти се обадя и да се уверя, че всичко е наред.

— О, ами, добре, благодаря. Да, всичко е наред. Аз… — тя погледна с копнеж към съотборничките си. — Моментът не е много подходящ, имаш ли… нещо против?

— Разбира се, че не.

— Все пак едва ли си карал чак дотук само за да ме видиш. Поне така се надявам.

— Нищо подобно, просто бях наблизо.

— По работа ли?

— Да.

— Ами, добре. Ъъ… — Тя ми помаха. — Трябва да вървя. Благодаря, че дойде, радвам се да те видя.

— Да — отвърнах аз. — И аз теб.

Разбирах я — дори видът ми пробуждаше у нея всякакви тъмни, мъчителни емоции. Завинаги щеше да ме свързва с онзи кошмар, карах я да се чувства неудобно. На самото дъно на разсъдъка й все още имаше неща, с които не можеше да се справи и се възстановяваше, като се опитваше да забрави за тях. Всеки от нас си има свой собствен начин.

Докато се връщаше на терена, видях, че походката й стана по-свободна, напрежението я напускаше. Една от приятелките й я закачи за нещо, тя се ухили и треньорката отново наду свирката.

Останах да я погледам още няколко минути. Играеше с флуидна, почти балетна грация. Щом разбрах правилата, ми стана доста интересно. Тя хукна по тревата, подаде топката на друг играч и продължи нататък. Изведнъж всичко се случваше твърде бързо, за да успявам да го проследя. Точно докато навлизаше в наказателното поле, топката някак си се върна при нея и аз видях онова, което съотборниците й до един разбираха — вратарят се беше подлъгал и Алекса имаше възможност да стреля на открита врата. Тя се усмихна, изстреля топката във въздуха и тя се понесе към мрежата.

Оттам нататък тя и сама щеше да се справи.

БЛАГОДАРНОСТИ

Ще ми се да можех да цитирам покойния Спайк Милигън: „Няма да благодаря на никого, защото свърших всичко сам“. За съжаление, в моя случай това не би било вярно.

Аз свърших само тежката работа, но постоянно се обръщах към малка група жертви — извинете, технически съветници. Ето ги и тях — Джеф Фишбак, невероятен технолог по събиране на улики, сякаш излязъл от „Матрицата“, който знае плашещо много за електронните данни и проследяването на мобилни телефони; Стюарт Алън, забележителен експерт по аудио улики, който също като мен обича хубавото вино и плоските шеги; и за пореден път — Дик Роджърс, основател на Отряда за спасяване на заложници към ФБР и извор на информация за стратегиите при отвличане и спасяване, полевите операции и оръжията.

Много хора от бостънския офис на ФБР ми съдействаха с изясняването на подробностите, особено специален агент Ранди Джарвис, един съвсем истински екшън-герой, който ръководи отряда за борба с насилствените престъпления. Кевин Суиндън ми помогна с дигиталните улики, Ед Каплър — с огнестрелните оръжия, Стийв Виено — с информацията за отвличанията на деца. Благодаря още на специален агент Тамара Харти от екипа за бързо реагиране при отвличане на деца и особено на специален агент Гейл Марсинкевич за инструкциите и обясненията.

Няколко специалисти по хедж фондовете щедро отделиха от времето си, за да ми обяснят тънкостите на бизнеса си — време, което можеха да използват, за да печелят милиони. Да, чувствам се виновен по този повод. Освен това обаче съм благодарен на Джон Джейкъбсън от „Хайфийлдс Капитъл Мениджмънт“, Ричард Лийбович от „Готекс Фъндс“ (чийто син, Джереми, ми показа как се играе на „Зовът на дълга“), Бил Акман от „Скуеър Капитъл Мениджмънт“ и Сет Кларман от „Бопост Груп“. Кристин Маркъс от „Хайфийлдс“ ми обясни как са структурирани фондовете, както и Стив Олприн от Харвардската мениджмънт компания.

Ник Хелър отново получи съдействие от цял отбор „частни шпиони“ — Скип Брандън и Джийн Смит от „Смит-Брандън Интернешънъл“, Тери Лензнър от „Международна разследваща група“ и Джак Дивайн от „Аркин Груп“.

Колкото до адвокатите, пистолетите и парите — моите най-искрени благодарности към Джей Шапиро за правните съвети; към д-р Ед Навотка младши, който ми помогна с пистолетите и мунициите; на Джак Блум, експерт по офшорно банкиране, компании-паравани и пране на пари, който ми помогна да замисля голямата измама; и на моя стар приятел и неосъден съучастник Джайлз Макнами, собственик на зеления „Ленд Роувър Дифендър“ 110 на Ник.

За помощта с компютърните улики благодаря на Аниш Дан- да и Рич Пърсън от „Ди Ен Ес Ентърпрайз“, на Симсън Гарфинкъл и Марк Спенсър от „Арсенал Кънсълтинг“, и на Лари Даниъл от „Гардиън Диджитъл Форензикс“. За информацията относно засичането на подслушвателна техника — на Кевин Д. Мъри от „Мъри Асошиътс“; относно сателитните комуникации — на Волф Вогел; и относно тайния достъп и охраната — на Марк Тобаяс, Майкъл Хублър и Джефри Дингъл от „Локмастърс Секюрити Институт“. Благодаря също на Ранди Милч от генералния съвет на „Върайзън“, на Майкъл Зайлики, началник на полицията в Риндж, Ню Хампшър, на майор Грег Хейлшорн от Националната въздушна гвардия в Ню Хампшър, на Кевин О’Брайън и Джъстин Съливан от „Риджънт Джет“, на Мърси Карбонел от академия „Филипс Екзитър“, и на Кевин Рош от Службата на шерифите на САЩ. Раджа Рамани от Щатския университет в Пенсилвания, Брайън Просър от Службата по вентилация в мините и Крей Луксбакър от Политехническия институт във Вирджиния ми предоставиха важни подробности за подземните мъки на Алекса Маркъс, а Денис Суийни от едноименното погребално бюро в Куинси, Масачузетс, беше така любезен да ми даде възможност да изпитам онова, което е преживяла. Искрено се надявам да не го повтарям никога повече, поне докато съм жив.

Домо аригато на личния треньор на Ник Хелър, Джак Хоубън, етичен войн и музикант. Кристъфър Роджърс от „Гръб и Елис“ откри стиймпънк офиса на Ник в центъра на Бостън, а Даян Кейнеб ми позволи да настаня Маршъл и Белинда Маркъс в прелестния дом на семейството й в Манчестър. Хилари Габриели и Бет Кетерсън ми разказаха някои неща за площад „Луисбърг“, Луси Болдуин бе модният консултант на Алекса Маркъс, а Вивиън Уайлър и Ана Буарке от „Роко“, моят издател в Бразилия, ми помогнаха с португалския. Лиз Бери ми подсказа няколко хитри начина, по които да разпознавам коренните жители на Джорджия, а благодарение на Шон Риърдън от хотел „Либърти“, Али Халид от „Четири сезона“ и Майк Арнет от „Мандарин Ориентъл“ научих подробности за сигурността в хотелите. На брат ми, Джонатан Файндър, и на д-р Том Уъркман пък дължа медицинската информация.

Парфюмът, който Ник подарява на Даяна, „Nombre Noir“, съществува (макар че вече не се произвежда и е невъзможно да се намери). Предложиха ми го двама забележителни специалисти по парфюмите, биофизикът (и „император на ароматите“) Лука Турин и съпругата му, писателката Таня Санчес.

Ако съм допуснал някакви грешки при толкова експерти, които да ми помагат, очевидно някой от тях е пропуснал нещо.

На света няма по-добър литературен агент от Моли Фридрих. Благодаря още на Пол Чироне от агенция „Фридрих“, както и на Луси Карсън за изключително точния редакторски усет. Задължен съм на моя страхотен интернет мениджър, Карен Луи-Джойс, и на първокласния си редактор-изследовател Клеър Лам.

Без Клеър Болдуин, моята асистентка, не бих успял да свърша нищичко. Страхотна си! До гениалния ми редактор, Кийт Кала — знам, че те побърках, докато пишех тази книга… но ти ми го върна. Хенри Файндър, редакционен директор в „Ню Йоркър“, ми оказваше неоценимо съдействие на всеки етап и да, той е по-малкият ми брат.

Откакто поля клавиатурата на лаптопа ми с чаша вода, когато беше на две години, дъщеря ми Ема е проницателен критик на работата ми. Докато пишех „Погребани тайни“, острото й редакторско око се насочи към някои важни сцени и ме спаси от няколко неловки гафа. Бих казал, че си велика, Ем, но ти ще отговориш, че съм жалък старец, който се напъва да се изкара печен.

Съпругата ми, Мишел Суда, върши най-тежката работа на света — омъжена е за писател. Благодаря ти, че остана до мен през цялото време. Знам, че не е лесно.

Джоузеф Файндър

Бостън, Масачузетс

БЛАГОДАРНОСТИ

Ще ми се да можех да цитирам покойния Спайк Милигън: „Няма да благодаря на никого, защото свърших всичко сам“. За съжаление, в моя случай това не би било вярно.

Аз свърших само тежката работа, но постоянно се обръщах към малка група жертви — извинете, технически съветници. Ето ги и тях — Джеф Фишбак, невероятен технолог по събиране на улики, сякаш излязъл от „Матрицата“, който знае плашещо много за електронните данни и проследяването на мобилни телефони; Стюарт Алън, забележителен експерт по аудио улики, който също като мен обича хубавото вино и плоските шеги; и за пореден път — Дик Роджърс, основател на Отряда за спасяване на заложници към ФБР и извор на информация за стратегиите при отвличане и спасяване, полевите операции и оръжията.

Много хора от бостънския офис на ФБР ми съдействаха с изясняването на подробностите, особено специален агент Ранди Джарвис, един съвсем истински екшън-герой, който ръководи отряда за борба с насилствените престъпления. Кевин Суиндън ми помогна с дигиталните улики, Ед Каплър — с огнестрелните оръжия, Стийв Виено — с информацията за отвличанията на деца. Благодаря още на специален агент Тамара Харти от екипа за бързо реагиране при отвличане на деца и особено на специален агент Гейл Марсинкевич за инструкциите и обясненията.

Няколко специалисти по хедж фондовете щедро отделиха от времето си, за да ми обяснят тънкостите на бизнеса си — време, което можеха да използват, за да печелят милиони. Да, чувствам се виновен по този повод. Освен това обаче съм благодарен на Джон Джейкъбсън от „Хайфийлдс Капитъл Мениджмънт“, Ричард Лийбович от „Готекс Фъндс“ (чийто син, Джереми, ми показа как се играе на „Зовът на дълга“), Бил Акман от „Ску- еър Капитъл Мениджмънт“ и Сет Кларман от „Бопост Груп“. Кристин Маркъс от „Хайфийлдс“ ми обясни как са структурирани фондовете, както и Стив Олприн от Харвардската мениджмънт компания.

Ник Хелър отново получи съдействие от цял отбор „частни шпиони“ — Скип Брандън и Джийн Смит от „Смит-Брандън Интернешънъл“, Тери Лензнър от „Международна разследваща група“ и Джак Дивайн от „Аркин Груп“.

Колкото до адвокатите, пистолетите и парите — моите най-искрени благодарности към Джей Шапиро за правните съвети; към д-р Ед Навотка младши, който ми помогна с пистолетите и мунициите; на Джак Блум, експерт по офшорно банкиране, компании-паравани и пране на пари, който ми помогна да замисля голямата измама; и на моя стар приятел и неосъден съучастник Джайлз Макнами, собственик на зеления „Ленд Роувър Дифендър“ 110 на Ник.

За помощта с компютърните улики благодаря на Аниш Дан- да и Рич Пърсън от „Ди Ен Ес Ентърпрайз“, на Симсън Гарфинкъл и Марк Спенсър от „Арсенал Кънсълтинг“, и на Лари Даниъл от „Гардиън Диджитъл Форензикс“. За информацията относно засичането на подслушвателна техника — на Кевин Д. Мъри от „Мъри Асошиътс“; относно сателитните комуникации — на Волф Вогел; и относно тайния достъп и охраната — на Марк Тобаяс, Майкъл Хублър и Джефри Дингъл от „Локмастърс Секюрити Институт“. Благодаря също на Ранди Милч от генералния съвет на „Върайзън“, на Майкъл Зайлики, началник на полицията в Риндж, Ню Хампшър, на майор Грег Хейлшорн от Националната въздушна гвардия в Ню Хампшър, на Кевин О’Брайън и Джъстин Съливан от „Риджънт Джет“, на Мърси Карбонел от академия „Филипс Екзитър“, и на Кевин Рош от Службата на шерифите на САЩ. Раджа Рамани от Щатския университет в Пенсилвания, Брайън Просър от Службата по вентилация в мините и Крей Луксбакър от Политехническия институт във Вирджиния ми предоставиха важни подробности за подземните мъки на Алекса Маркъс, а Денис Суийни от едноименното погребално бюро в Куинси, Масачузетс, беше така любезен да ми даде възможност да изпитам онова, което е преживяла. Искрено се надявам да не го повтарям никога повече, поне докато съм жив.

Домо аригато на личния треньор на Ник Хелър, Джак Хоубън, етичен войн и музикант. Кристъфър Роджърс от „Гръб и Елис“ откри стиймпънк офиса на Ник в центъра на Бостън, а Даян Кейнеб ми позволи да настаня Маршъл и Белинда Маркъс в прелестния дом на семейството й в Манчестър. Хилари Габриели и Бет Кетерсън ми разказаха някои неща за площад „Луисбърг“, Луси Болдуин бе модният консултант на Алекса Маркъс, а Вивиън Уайлър и Ана Буарке от „Роко“, моят издател в Бразилия, ми помогнаха с португалския. Лиз Бери ми подсказа няколко хитри начина, по които да разпознавам коренните жители на Джорджия, а благодарение на Шон Риърдън от хотел „Либърти“, Али Халид от „Четири сезона“ и Майк Арнет от „Мандарин Ориентъл“ научих подробности за сигурността в хотелите. На брат ми, Джонатан Файндър, и на д-р Том Уъркман пък дължа медицинската информация.

Парфюмът, който Ник подарява на Даяна, „Nombre Noir“, съществува (макар че вече не се произвежда и е невъзможно да се намери). Предложиха ми го двама забележителни специалисти по парфюмите, биофизикът (и „императрор на ароматите“) Лука Турин и съпругата му, писателката Таня Санчес.

Ако съм допуснал някакви грешки при толкова експерти, които да ми помагат, очевидно някой от тях е пропуснал нещо.

На света няма по-добър литературен агент от Моли Фридрих. Благодаря още на Пол Чироне от агенция „Фридрих“, както и на Луси Карсън за изключително точния редакторски усет. Задължен съм на моя страхотен интернет мениджър, Карен Луи-Джойс, и на първокласния си редактор-изследовател Клеър Лам.

Без Клеър Болдуин, моята асистентка, не бих успял да свърша нищичко. Страхотна си! До гениалния ми редактор, Кийт Кала — знам, че те побърках, докато пишех тази книга… но ти ми го върна. Хенри Файндър, редакционен директор в „Ню Йоркър“, ми оказваше неоценимо съдействие на всеки етап и да, той е по-малкият ми брат.

Откакто поля клавиатурата на лаптопа ми с чаша вода, когато беше на две години, дъщеря ми Ема е проницателен критик на работата ми. Докато пишех „Погребани тайни“, острото й редакторско око се насочи към някои важни сцени и ме спаси от няколко неловки гафа. Бих казал, че си велика, Ем, но ти ще отговориш, че съм жалък старец, който се напъва да се изкара печен.

Съпругата ми, Мишел Суда, върши най-тежката работа на света — омъжена е за писател. Благодаря ти, че остана до мен през цялото време. Знам, че не е лесно.

Notes

1

Модели джипове на корпорацията Дженерал мотърс (Cadillac Escalade) и на производителя Форд мотърс (Lincoln Navigator).

2

FORTRAN е първият алгоритмичен език от високо ниво. Името — преводач на формули (FORmula TRANslation) — подсказва предназначението му за програмиране на изчислителни процеси. С времето езикът се усъвършенства и се превръща в универсален.

3

Американски писател и коментатор, основател на списанието „Нешънъл Ривю“ през 1985 г. (бел. прев.).

4

Американски комедиен сериал от 1964 г. (бел. прев.).

5

Корабът, с който през 1620 г. пилигримите плават от Саутхемптън, Англия до втората успешна английска колония в Северна Америка — Плимут в Масачузетс. (бел. прев.).

6

Телевизионно реалити състезание (бел. прев.).

7

NTSC е система за аналогова телевизия, която се употребява в САЩ, Канада, Япония, Мексико и др., използваща формата „М“, който се състои от приблизително 29,97 видео-кадъра за една секунда, за разлика от европейската система PAL с 25 кадъра/сек. — Бел. ред.

8

Създател на най-голямата финансова пирамида в света, която се сгромолясва през ноември-декември 2008 г. в САЩ, Ню Йорк в разгара на т. нар. световна финансова криза. Общата сума, с която са измамени клиентите му, възлиза на близо 50 млрд. долара. (бел. прев.)

9

Какво искаш? Какво по дяволите искаш? (порт.).

10

Предадох пакета! (порт.).

11

Предадох го на момичето! (порт.).

12

Пакетът! Предадох пакета! (порт.).

13

Дадох го на кучката, какво? (порт.).

14

Исусе Христе! (порт.).

15

Д-р Злобюл е измислен герой, изигран от Майк Майърс в филмите за Остин Пауърс.

16

„Имаме папа“ (лат.) — (бел. прев.).

17

Измет! (рус.) — (бел. прев.).

18

Проклет кучи син! (рус.) — (бел. прев.).

19

Всичко е наред, (рус.) — (бел. прев.).

20

Промяна в плана, (рус.) — (бел. прев.).

21

Не, напълно сериозно. Веднага. Да освободят момичето. Да, разбира се, погрижете за всичко, (рус.) — (бел. прев.).

22

Терминът „зек“ (рус.) произлиза от съкращението „ЗК“ — затворнически контингент, използвано в официалните съветски документи от края на 1920 г. до края на 1950 г. по отношение на задържаните в трудови колонии, следствени арести, затвора и др.

23

Кой е? (рус.) — бел. прев.

24

Вие не ме познавате, (рус.) — бел. прев.

25

Какво става? (рус.) — бел. прев.

26

Престанете! Моля ви! Моля ви, спрете! Какво искаш? (рус.) — (бел. прев.).

27

Не мога (рус.) — бел. прев.

28

На английски думата „save“ означава и „спасявам“, и „спестявам“ — (бел. прев.).

Content

Джоузеф Файндър
Погребани тайни
Ник Хелър   #2

ЧАСТ ПЪРВА

1

2

3

4

5

6

7

8

9

10

11

12

13

14

15

16

17

18

19

20

21

22

23

24

25

26

ЧАСТ ВТОРА

27

28

29

30

31

32

33

34

35

36

37

38

39

40

41

42

43

44

45

46

47

48

49

50

51

52

53

54

55

56

57

58

59

60

61

62

63

64

65

66

67

68

69

70

71

72

73

74

75

76

77

78

79

ЧАСТ ТРЕТА

80

81

82

83

84

85

86

87

88

89

90

91

92

93

94

95

96

97

98

99

100

101

102

103

104

105

106

107

108

109

110

111

112

БЛАГОДАРНОСТИ

Notes